
Volumul de faţă surprinde povestea vieţii şi morţii a şapte 
episcopi, victime ale regimului comunist. Pe a iunie 2019, 
papa Francisc i-a înscris în rândul fericiţilor în cadrul Sfin¬ 
tei Liturghii ţinute la Blaj, pe Câmpia Libertăţii, loc cu rever¬ 
beraţii profunde pentru istoria românească. 

Povestea celor şapte martiri este o pagină din istoria Bise¬ 
ricii Greco-Catolice, trecută prin calvarul comunizării Româ¬ 
niei. „Mica Romă" a lui Eminescu nu a fost o formulă retorică, 
ci a creat o istorie care merită într-adevăr redescoperită. Aici 
s-au asociat pentru prima dată tradiţia creştină de matrice 
bizantină, intrată adânc în sensibilitatea românească, cu as¬ 
piraţiile culturii neolatine, descoperită în secolul al XVIII-lea 
de copiii de ţărani români din Transilvania trimişi cu burse la 
universităţile Romei. Tot ce ţinea de opera istorică a Bisericii 
cu centrul la Blaj, desfiinţată în 1948 de regimul comunist, 
a fost însă expropriat din istorie. Multe personalităţi româ¬ 
neşti şi activitatea lor, determinată de apartenenţa sufle¬ 
tească la crezul acestei Biserici, şi-au pierdut sub regimul trecut 
cartea de identitate şi patronatul moral. Ieşirea la lumină, 
în decembrie 1989, a Bisericii, după patruzeci şi unu de ani 
de aspră persecuţie, a rescris prin speranţă o parte a trage¬ 
diei istorice a României, minţită sistematic sub comunism şi 
împiedicată ulterior să se reînnoiască prin lustraţie. 

Cititorul are, aşadar, oca2da să ia act de experienţa drama¬ 
tică a persecuţiei acestei Biserici şi a episcopilor greco-ca- 
tolici, oferindu-i-se şansa de a descoperi un alt mod de a trăi 
libertatea. Martirii au experimentat-o antrenaţi de devota¬ 
mentul lor faţă de Dumnezeu şi faţă de oameni: „Noi cei de 
sub zăvor am fost mai liberi decât cei de afară. Noi nu am 
purtat niciodată un portret pe care nu l-am voit şi nu am 
strigat o lozincă pe care nu am crezut-o! [...] în închisori am 
putut face opoziţie la ceea ce ni se spunea. Noi nu aveam ce 
pierde. Cel ce este redus la elementele constitutive este să¬ 
rac, iar săracul este în cămaşa fericitului. Francezii spun; 
«O mie de cavaleri înarmaţi nu pot jefui un om gol.»“^ Toc¬ 
mai de aceea monumentul răbdării celor şapte români de 
caracter este construit, prin urmare, din acel „da!“ repetat 
clipă de clipă în febra unei lucrări care, tocmai fiindcă le-a 
depăşit condiţia umană, i-a învăţat să câştige pierzându-şi 
viaţa în credinţa Paştelui; „cw moartea pe moarte călcând". 

Adresată publicului larg, cartea îşi propune să-i facă cu¬ 
noscuţi pe aceşti şapte martiri români ai secolului XX genera¬ 
ţiilor noi şi celor care nu ştiu nimic despre istoria Bisericii 
Greco-Catolice sau au o imagine defoi-mată despre ea. Indi¬ 
ferent de preocupări şi confesiune, căutătorii de adevăr vor 
afla ce înseamnă tăria de caracter şi experienţa unor suflete 
mari. Consemnată cu simplitate şi rigoare de Francisca Băl- 
tăceanu şi Monica Broşteanu, această istorie dă viaţă unei 
cărţi de suflet. 

t Mihai Frăţilă 
episcop greco-catolic de Bucureşti 


1. loan Ploscaru, Lanţuri şi teroare. Editura Signata, Timi¬ 
şoara, 1994, pp. 162-163. Episcop clandestin (din 1948), apoi epi¬ 
scop de Lugoj (1990-1998), loan Ploscaru a fost închis paisprezece 
ani pentru a nu se fi dezis de Biserica Greco-Catolică. 



nota autoarelor 


Această carte se întemeiază pe dosarul înaintat la Vatican în 
vederea recunoaşterii martiriului celor şapte episcop! greco-catolici 
români morţi sub prigoana comunistă între anii 1950 şi 1970. Do¬ 
sarul (numit în limba latină Positio super martyrio), de 1.868 de 
pagini, cuprinde principii metodologice, istoricul evenimentelor şi 
biografiile celor în cauză, realizate cu maximum de acribie ştiin¬ 
ţifică, lista arhivelor cercetate şi bibliografia consultată, mărturii 
date sub jurământ de persoane care i-au cunoscut îndeaproape pe 
cei şapte, precum şi un Summarium cu 571 de documente (8o7c 
inedite) ce sprijină argumentaţia; dosarul se încheie cu rapoartele 
specialiştilor istorici şi teologi. 

Am avut nu doar îngăduinţa, ci chiar îndemnul autorilor de a 
folosi materialul în totalitate. Am folosit, de asemenea, cu îngă¬ 
duinţa autorilor, articolele publicate pe această temă pe site-ul 
www.e-communio.ro al Bisericii Greco-Catolice Române. 

La finalul cărţii se află lista principalelor arhive consultate de 
cei care au întocmit dosarul, precum şi bibliografia lui. 

F.B.. M.B. 





PREAMBUL 


în după-amiaza zilei de ii mai 1950, la poarta cimiti¬ 
rului Bellu Catolic s-a oprit o dubă. Din ea au coborât 
câţiva bărbaţi care au descărcat un coşciug rudimentar 
din lemn. Lângă poartă aştepta un preot care fusese che¬ 
mat de la Arhiepiscopia catolică de un individ misterios, 
ca să vină să-i înmormânteze o rudă! Individul l-a luat 
cu maşina, l-a dus la cimitir. Preotul a întrebat cum se 
numeşte defunctul, căci nu i se prezentase nici un act. I 
s-a răspuns: „Vasile". Atât. Abia mai târziu preotul, loan 
Baltheiser, a putut afla pe cine îngropase. Era episcopul 
greco-catolic Vasile Aftenie, mort în noaptea de 9 spre 10 
mai 1950, la spitalul închisorii Văcăreşti, în urma chinu¬ 
rilor din timpul anchetei. Avea 51 de ani. 

La 11 iulie 195a a murit în închisoarea de la Sighet 
episcopul greco-catolic Valeriu Traian Frenţiu. Avea 77 de 
ani. 


La 37 iunie 1953 episcopul greco-catolic loan Suciu a 
murit de foame în aceeaşi închisoare cu regim de extermi¬ 
nare. Avea 46 de ani. 

La 15 ianuarie 1955 a murit - grav bolnav, lipsit de 
orice tratament medical şi izolat într-o celulă tot la 
Sighet, episcopul greco-catolic Tit Liviu Chinezu. Avea 
51 de ani. 

La 4 august 1959 a murit episcopul greco-catolic loan 
Bălan, supravieţuitor al închisorii de la Sighet (1950- 
1954), în urma vicisitudinilor din domiciliul obligatoriu 
de la mănăstirea Ciorogârla. Avea 79 de ani. 

La 9 mai 1963 a murit episcopul greco-catolic Alexan¬ 
dru Rusu, în infirmeria închisorii de la Gherla, după ce 
reuşise să supravieţuiască închisorii de la Sighet (1950- 
1954) şi câtorva luni de domiciliu obligatoriu, fiind apoi 
rearestat în 30 decembrie 1956 şi trecut prin închisorile 
de la Gherla, Piteşti, Dej şi iar Gherla. Avea 79 de ani. 

La 28 mai 1970 a murit episcopul greco-catolic luliu 
Hossu, după 5 ani de Sighet (1950-1954) şi aproape 14 ani 
de domiciliu obligatoriu la mănăstirea Căldăruşani. Avea 
85 de ani. 

La data arestării, ei alcătuiau întregul episcopat al 
Bisericii Greco-Catolice Româneb 

De ce s-a îndâijit regimul comunist împotriva lor? Cu 
ce îi deranja pe comunişti în mod special această Biserică? 

Pentru aceasta ar trebui să vedem istoria ei. 


1. Numele oficial al acestei Biserici este astăzi Biserica Română 
Unită cu Roma, Greco-Catolică. Expresia „Greco-Catolică“ arată că 
ea practică ritul bizantin (acelaşi cu al Bisericii Ortodoxe Române) 
şi face parte din Biserica Catolică (în care există o pluralitate de 
rituri: latin, bizantin, maronit, copt, armean, siriac, caldeean etc.). 


BISERICA ROMÂNĂ UNITĂ 






CAPITOLUL 


De la înfiinţare la „desfiinţare'" 


După cum se ştie, în secolele XVI—X\^II, Transilvania 
a fost un principat autonom aflat sub suzeranitate oto¬ 
mană şi condus efectiv de principi maghiari, în marea lor 
majoritate de religie calvină. După înfrângerea turcilor 
la asediul Vienei (1683), Transilvania intră în sfera de 
interes a Imperiului Habsburgic, în graniţele căruia a şi 
fost inclusă din 1691. 

Sistemul politico-religios al Transilvaniei, cu puter¬ 
nice caracteristici medievale, se definea prin existenţa a 
trei „stări“ (naţiuni) - maghiari, saşi şi secui - şi a patru 
religii acceptate („recepte“): calvină, luterană, catolică şi 
unitariană. Din rândul acestora se alegeau conducerea 
executivă („guberniul") şi legislativul („dieta"). 

Românii nu aveau loc în toate acestea, fiind văzuţi ca 
oarecum „exotici", prea diferiţi, din pricina ritului bizan¬ 
tin şi a religiei lor, socotită „schismatică". Erau toleraţi 
doar până la o aşteptată integrare a lor într-una din con¬ 
fesiunile recepte. în secolul XVII s-a manifestat puternic 
politica principilor maghiari de atragere a românilor orto¬ 
docşi Ia calvinism. De aceea clerul român se afla într-o 
situaţie precară: era lipsit total de drepturi sociale şi 

economice, preoţii nu aveau cine ştie ce pregătire teolo¬ 
gică şi erau asimilaţi adesea ţăranilor iobagi; de aceea 
schimbarea stăpânirii a trezit speranţa obţinerii unui 
statut corespunzător. 

în acel moment, ca urmare a Reformei protestante ce 
fusese îmbrăţişată de saşi (devenind luterani) şi de o 
mare parte a maghiarilor (devenind calvini), catolicismul 
în Transilvania nu mai avea puterea de odinioară; Habs- 
burgii, preluând provincia, au început o marcată acţiune 
de revigorare a lui. Printre metodele avute în vedere de 
Viena pentru realizarea acestui obiectiv s-a numărat şi 
atragerea numeroasei populaţii româneşti ortodoxe la 
unirea cu Roma. 

într-adevăr, în urma Conciliului de la FeiTara-Florenţa 
(1438-1439), când o seamă de ierarhi orientali au accep¬ 
tat reunirea cu Biserica Romei (chiar dacă apoi mulţi 
s-au dezis), a început o serie de uniri parţiale: astfel au 
rezultat, de exemplu, în 1552 Biserica Caldeeană, în 1729 
Biserica Melkită de Antiohia, în 1741 Biserica Coptă Ca¬ 
tolică, în 1781 Biserica Siriaco-Catolică etc.; cele mai apro¬ 
piate ca spaţiu au fost unirea de la Brest (1596) a unei 
părţi a Bisericii Ucrainene, unirea de la Ujhorod formând. 
Biserica Ruteană Catolică (1646), precum şi unirea rute¬ 
nilor, românilor şi „grecilor" din nordul Ungariei, la sino¬ 
dul de la Mintiu (lângă Satu Mare), în 1690. 

Românii din Transilvania ţineau pe atunci de Mitro¬ 
polia ortodoxă de Bălgrad (Alba lulia), iar mitropolitul 
român se afla practic sub autoritatea superintendentului 
calvin. Acceptând oferta venită dinspre Roma şi Viena. 
prin iezuiţi, mitropolitul Teofil a convocat în februarie 
1697 un sinod Ia Alba lulia pentru a discuta condiţiile 
unirii. Cererile clerului românesc se refereau la înlătm-a- 

rea noţiunii de „toleraţi" pentru români, la accesul lor în 
şcoli, la promovarea lor în funcţii, la drepturi egale ale 
preoţilor cu clerul celorlalte confesiuni; condiţiile pe plan 
religios vizau păstrarea ritului bizantin, a calendarului şi 
a vechiului drept canonic. Se menţionează acceptarea celor 
patru puncte decise la Florenţa (primatul papal, adaosul 
Filioque, „şi de la Fiul“, în formula Crezului, acceptarea 
şi a pâinii nedospite pentru eioharistie şi purgatoriul), dar 
se specifică: nimic mai mult! La 21 martie 1697 se redac¬ 
tează în acest sens o „declaraţie de unire", care însă n-a 
fost acceptată ca atare de 'V^ena, din motive socio-politice 
(primirea românilor drept a patra „naţiune" părea a com¬ 
promite echilibrul tradiţional). 

în luna iulie a aceluiaşi an, mitropolitul Teofil moare. 
Este ales în locul lui ieromonahul Atanasie Anghel, care 
va fi sfinţit la Bucureşti în 22 ianuarie 1698. 

Viena continuă totuşi să insiste pentru unirea români¬ 
lor cu Biserica Romei. De pildă, într-o rezoluţie imperială 
din 14 aprilie 1698, sau în „enciclica" dată de cardinalul 
Kollonich la 2 iunie 1698, problema se pune la fel: românii 
uniţi se vor bucura de respectarea ritului lor, cu tot ce 
implică aceasta, precum şi de drepturi cetăţeneşti egale 
cu ale celorlalte „stări", dar vor trebui să accepte cele patru 
puncte de la Florenţa. între timp, la Conciliul de la Trento 
(1545-1563) se adăugaseră mai multe cerinţe pentru uni¬ 
rea cu Roma; astfel, se cerea şi o mărturisire oficială de 
credinţă din partea conducătoi-ului bisericesc (Teofil nu 
apucase să o facă, pentru că murise). 

Mitropolitul Atanasie Anghel a întrunit un nou sinod, 
la Alba lulia, la 7 octombrie 1698, în urma căruia s-a dat 
un „manifest de unire", redactat în română de el împreună 

CU 38 de protopopi participanţi, precum şi într-o variantă 
latină {formulată de preotul iezuit Baranyi) care accen¬ 
tua ceea ce era de interes pentru autorităţile catolice. 

în contextul complicat de la finele anului 1699, când 
s-au manifestat noi tendinţe de calvinizare a românilor, 
o rezistenţă ortodoxă în sudul Transilvaniei şi neîncre¬ 
derea unor iezuiţi în sinceritatea lui Atanasie, care con¬ 
tinua să păstreze legături cu Mitropolia Ţării Româneşti, 
mitropolitul a decis că e nevoie de un al treilea sinod al 
unirii. Acesta s-a întrunit Ia 4 septembrie 1700; au par¬ 
ticipat 54 de protopopi, însoţiţi fiecare de un sfetnic, de 
alţi doi preoţi şi de trei laici din fiecare comună, astfel 
încât adunarea avea un caracter cu adevărat reprezen¬ 
tativ (lângă numele protopopilor apare şi numărul preo¬ 
ţilor: 1563). S-a întocmit un nou manifest pentru unire 
a „Bisericii Românilor din Ardeal" cu „Biserica Romei cea 
Catolicească", acceptând tot ceea ce „crede şi mărturiseşte 
aceasta", în special cele patru puncte stabilite la Conciliul 
de la Florenţa. Se păstrau ritul bizantin, tradiţiile proprii 
şi organizarea instituţională. Se solicita, de asemenea, 
obţinerea drepturilor politice, sociale şi economice pro¬ 
mise românilor de împăratul Leopold I, la scurt timp 
după preluarea Transilvaniei, menţionate în patenta im¬ 
perială din 1692 şi ulterior confirmate prin cele două di¬ 
plome imperiale din anii 1699 şi 1701. 

In prima parte a anului 1701, Atanasie Anghel a fost 
chemat la Viena. Acolo a fost rehirotonit ca preot şi re- 
consacrat episcop la 24 martie 1701, conform prevederilor 
Conciliului Tridentin, a depus mărturisirea de credinţă 
şi a fost astfel încadrat în structura Bisericii Catolice, 
întors acasă, a convocat un nou sinod general, la 25 iunie 
1701, la care au participat 54 de protopopi, 1000 de preoţi 

şi 2000 de mireni, reprezentanţii împăratului, ai „guber- 
niului“, ai „stării" catolice şi ai Bisericii Romano-Catolice. 
I-a informat pe participanţi despre rezultatele de la Viena 
şi s-a recitat Crezul în formulă florentină.* 

Autorităţile imperiale nu aveau însă foarte mare în¬ 
credere în competenţa teologică a acestui episcop care nu 
era format în şcoli catolice: de aceea, încă de la început, 
pe lângă episcop a fost instituit un teolog iezuit care să-l 
îndrume; nu se mai auzise de o astfel de „instituţie", care 
i-a deranjat, fireşte, pe ierarhii uniţi, mai ales mai târziu, 
când au putut şi ei studia la colegii catolice de înalt nivel. 

Atanasie Anghel a murit la 19 august 1713. I-a urmat 
episcopul loan Giurgiu Patachi, primul român cu înalte 
studii Ia Roma. A murit în 1727. El a mutat Episcopia de 
la Alba lulia (sediul tradiţional al episcopiei romano-ca- 
tolice) la Făgăraş, deoarece nu puteau fi două episcopii 
catolice în acelaşi oraş. Făgăraşul nu era însă un loc po¬ 
trivit, pentru că populaţia din zonă rămăsese majoritar 
ortodoxă. De aceea, cu sprijinul împăratului Carol VI, în 
anul 1737 sediul avea să se mute la Blaj în timpul păsto¬ 
ririi episcopului Inochentie Micu Klein, Blajul devenind 
astfel locul cu cea mai mare încărcătură simbolică şi iden- 
titară pentru greco-catolicismul transilvan şi centioi cultu¬ 
ral de mare importanţă pentru naţiunea română. 

Numele eparhiei a rămas totuşi până azi „de Alba lulia 
şi Făgăraş, cu sediul la Blaj“! 

1. Cf. loan-Aurel Pop, Thomas Năgler, Magyari Andrăs (coord.), 
Istoria Transilvaniei, voi. III: De la lyu. până la iqi8, Academia 
Română, Centiml de Studii Transilvane, Editura Episcopiei Devei 
şi Hunedoarei, 2016, pp. 97-98. 

Nimeni care a trecut prin şcoală nu se poate să nu fi 
auzit de episcopul unit loan Inochentie Micu Klein. Par¬ 
cursul lui este emblematic pentru dificultăţile pe care le 
avea de înfruntat un ierarh şi un patriot român: biogra¬ 
fia lui este şi pilduitoare, şi prevestitoare pentru vremu¬ 
rile ce aveau să urmeze. 

loan Micu s-a născut în 169a în Sad, lângă Sibiu. După 
cinci clase secundare la Colegiul Iezuit din Cluj, a fost 
primit la Seminarul din Trnava (în maghiară Nagyszom- 
bat, oraş în vestul Slovaciei, aproape de Bratislava), ca 
bursier al fundaţiei întemeiate de cardinalul Kollonich 
pentru formarea teologilor uniţi. în 1728, pe când era 
doar în anul al IlI-lea de seminar, a fost printre cei trei 
candidaţi propuşi pentru episcopat, după moartea epis¬ 
copului loan Giurgiu Patachi. Prin diploma din 25 fe¬ 
bruarie 1729, împăratul Carol VI l-a numit pe loan Micu 
episcop (aşa era pe atunci: împăratul era cel care numea 
titularii eparhiilor şi îi recomanda papei!). După ce Micu 
şi-a terminat anul de seminar, a intrat în mănăstirea 
greco-catolică ruteană din Muncaci (Ucraina transcarpa¬ 
tică). La 5 septembrie a primit titlul de baron, de unde 
şi forma germanizată a numelui, Klein. La 23 septembrie 
a fost hirotonit preot, iar la 25 septembrie s-a călugărit, 
luând numele de Inochentie. La 5 noiembrie 1729 a fost 
consacrat episcop, dar a fost înscăunat, la Făgăraş, abia 
la 28 septembrie 1732. 

Din momentul accederii la episcopat, el a şi început 
lupta pentru asigurarea drepturilor românilor, înscrise 
în diplomele date de împăratul Leopold I, care acordau 
românilor uniţi acelaşi statut cu al celorlalte naţiuni din 
Transilvania. în urma stăruinţelor sale, prin decretul din 
n decembrie 1732, împăratul Carol VI „i-a dat loc şi scaun 



BISERICA ROMÂNĂ UNITĂ 


potrivit cu caracterul lui şi vot între staturile şi ordinele 
ţării atât în dietele Transilvaniei, cât şi în congresele pu¬ 
blice". Din aceste poziţii şi-a continuat lupta pentru drep¬ 
turile clerului unit şi ale poporului român, sub împăratul 
Carol VI şi sub împărăteasa Maria Terezia. în 1735, a 
obţinut de la împărat domeniul de la Blaj, unde în 1737 
a mutat reşedinţa episcopiei. A adunat bani prin colectă 
şi astfel a putut construi catedrala, mănăstirea Sfânta 
Treime pentru călugării Ordinului Sfântului Vasile şi pri¬ 
mele şcoli. Prin rescriptul din 1743, a obţinut de la împă¬ 
răteasa Maria Terezia „eclejii" (pământuri, locuri de casă 
şi biserică) pentru preoţi, dreptul fiilor de iobagi de a frec¬ 
venta şcoli, accesul românilor înnobilaţi la funcţii publice. 

Din păcate, promisiunile Vienei n-au prea fost respec¬ 
tate: episcopul Inochentie Micu a trebuit să insiste neobo¬ 
sit pentru drepturile românilor. El solicitase, în memoriile 
sale, înlăturarea iobăgiei, dreptul la învăţătură şi dreptul 
de a folosi liber pădurile, apele şi munţii; dar, mai presus 
de toate, solicita recunoaşterea românilor ca a patra na¬ 
ţiune în stat, cu aceleaşi drepturi pe care le aveau ungurii, 
saşii şi secuii. L-a avertizat şi pe primatul romano-cato- 
lic al Ungariei că, dacă nu va sprijini cauza românilor, 
„unirea se va prăbuşi, încât nici unnele nu i se vor cu¬ 
noaşte". N-a avut nici un ajutor de la teologul iezuit Balogh, 
care-i fusese impus prin diploma de numire ca episcop. 
Conform acesteia, ar fi trebuit să-l ţină pe casă şi masă, 
dar până la urmă l-a exclus de la acestea pe motivul că, 
fiind de alt rit, pretinde mâncăruri cu carne în zile de 
post răsăritean, smintindu-i pe cei care-1 vedeau; până 
la urmă l-a excomunicat; în schimb, acesta a trimis infor¬ 
mări împotriva lui Curţii Imperiale din Viena. 

Autorităţile civile de la Viena şi bisericeşti de la Roma 
se legănau cu iluzia că întreaga Biserică Ortodoxă din 
Transilvania trecuse la unire. Or, lucrurile nu stăteau 
chiar aşa şi ameninţau să se deterioreze dramatic. Pe 
fondul nemulţumirilor populare din pricina nerespectării 
promisiunilor din partea autorităţilor, au avut mare succes 
acţiunile călugărului bosniac Visarion Sarai, trimis de 
mitropolitul sârb de la Karlowitz pentru a-i readuce la 
ortodoxie pe românii din Banat şi Transilvania. Acesta, 
cu înfăţişare ascetică, aureolat de pelerinajele la Ierusa¬ 
lim şi la Muntele Athos, afirmând că i se arată Maica 
Domnului, care îl călăuzeşte, a reuşit în scurt timp (între 
11 martie şi 26 aprilie 1744) să radicalizeze multă popu¬ 
laţie de la sate, ameninţând cu focul iadului pe toţi cei 
care primiseră botezul, euharistia sau căsătoria de la 
preoţi uniţi. Oamenii i-au alungat pe preoţii uniţi, ba 
chiar au smuls podeaua unei biserici pe care călcase un 
astfel de „eretic”... (O altă lovitură grea împotriva unirii 
avea să fie dată şi în anii 1759—1760 ca urmare a activi¬ 
tăţii antiunioniste a călugărului Sofronie din comuna 
Cioara, care se autointitula „vicarul Sfântului Sinod din 
Karlowitz". Deoarece se ajunsese la o adevărată revoltă, 
cu revendicări sociale şi politice, în rândul populaţiei 
româneşti, Viena avea să intervină militar prin celebra 
campanie a generalului Buccow.) 

Duşmanii episcopului Inochentie l-au reclamat la 
Curtea Imperială, acuzându -1 că răzvrăteşte poporul, că 
l-ar fi încurajat pe Visarion şi că toate îndepărtările de 
la Unire sunt din vina lui. Drept urmare, a fost chemat la 
\^ena în iulie din acelaşi an. Presimţind că nu i se va face 
dreptate şi că avea să fie întemniţat, sfătuit de nunţiul 
apostolic, a plecat la Roma. Timp de 7 ani, toate interven- 

ţiile Vaticanului n-au putut-o îndupleca pe împărăteasă 
să-i îngăduie întoarcerea în ţară. Până la urmă, la 7 mai 
1751, episcopul şi-a dat demisia, pentru ca succesorii lui 
să-i poată continua activitatea. A murit în exil în 1768. 

într-adevăr, episcopii următori (Petru Pavel Aron, Ata- 
nasie Rednic, Grigore Maior, loan Bob) au consolidat iden¬ 
titatea Bisericii Greco-Catolice. Au trimis un număr mare 
de clerici să studieze în străinătate, mai ales la Roma şi 
Viena, au înfiinţat vestitele şcoli ale Blajului, au creat un 
Seminar şi o tipografie, editând o seamă de cărti de cult 
şi de învăţătură. S-au creat structurile eparhiale care -1 
ajutau pe episcop. Astfel, Biserica Greco-Catolică a recu¬ 
perat poziţii importante. 

Pornită logistic deja de episcopul Inochentie Micu, des¬ 
chiderea şcolilor din Blaj, primele focare de cultură ro¬ 
mânească din Transilvania, s-a putut realiza abia în 1754, 
de către episcopul Petru Pavel Aron. La început existau 
trei secţiuni: şcoala „de obşte“ (elementară) în limba ro¬ 
mână, schola latina (gimnaziul), condusă de viitorul epis¬ 
cop Grigore Maior, iniţial de două, apoi de trei clase, precum 
şi o şcoală pentru aspiranţi la preoţie. Mai târziu, episco¬ 
pul Aron a înfiinţat Seminarul diecezan, al „Bunei-Ves- 
tiri“ - la care fiecare preot din eparhie a contribuit cu un 
galben condus de viitorul episcop Atanasie Rednic. Din 
1772 gimnaziul a fost dotat cu un ciclu superior Oiutna- 
niores) de încă doi ani: era singura instituţie de învăţă¬ 
mânt mediu românesc. S-au înfiinţat şi 53 de şcoli săteşti, 
pentru care şcolile din Blaj au format învăţători; numă¬ 
rul lor avea să crească mult mai ales în timpul episcopului 
loan Bob. 

Predecesorul acestuia, episcopul Grigore Maior, s-a 
gândit să organizeze o ajutorare a elevilor săraci, idee 
pornită de altfel de episcopul Aron. în acest scop a hotă¬ 
rât ca domeniul episcopesc, mănăstirea Sfânta Treime şi 
Seminarul să dea fiecare câte 200 de „feldere“ (o felderă = 
cca 20 kg) de grâu anual pentru pâinea a 200 de şcolari. 
Aceasta e originea celebrei instituţii a „ţipăului", pâinea 
de patru kilograme pe care o primeau săptămânal toţi 
elevii săraci de la Blaj. 

în 1773, la sinodul tuturor episcopilor greco-catolici 
din imperiu, ţinut la Viena, episcopul Grigore Maior a 
pledat pentru recâştigarea rangului de mitropolie pentru 
eparhia de Alba lulia şi Făgăraş, care, de la unire, era 
simplă episcopie, ţinând de arhiepiscopul primat al Un¬ 
gariei. Acest deziderat s-a împlinit abia în 1853. Atunci 
Mitropolia de Alba lulia şi Făgăraş a devenit de sine 
stătătoare, depinzând direct de papă, având drept eparhii 
sufragane pe cea de Oradea şi pe cele nou înfiinţate în 
acel an, de Lugoj şi de Gherla. 

în timpul episcopului loan Bob sistemul şcolar s-a dez¬ 
voltat şi reorganizat pe fondul reglementării imperiale 
Ratio educationis de la 1777, valabilă pentru tot imperiul. 
Numirea în postul de directori ai şcolilor româneşti unite, 
şi respectiv neunite, a lui Gheorghe Şincai şi a lui Dimi- 
trie Eustatievici e considerată o etapă de răscruce pentni 
evoluţia şcolilor româneşti. 

Tinerii întorşi după studiile făcute la Viena sau la Roma 
şi-au dat repede măsura în dezvoltarea învăţământului, 
mai ales a celxii superior. Astfel, Samuil Micu a fost numit 
profesor de etică Ia Cursul de filozofie (primul din pro¬ 
vinciile româneşti!) înfiinţat de episcopul Rednic, ca pre¬ 
gătire pentru înţelegerea teologiei, iar lui Ştefan Pop i 

S-a încredinţat catedra de logică şi metafizică. Cursurile 
se predau în latină, dar pentru toate aceste materii Samuil 
Micu a scris şi câte un manual în limba română. 

Suflul nou pe care l-au adus aceşti tineri greco-catolici 
învăţaţi şi entuziaşti, în majoritate clerici, cu mintea des¬ 
chisă spre valorile europene, e cunoscut în cultura română 
drept Şcoala Ardeleană, principalii ei reprezentanţi fiind 
Samuil Micu, Gheorghe Şincai, Petru Maior şi Ion Budai 
Deleanu. Lor li se datorează afirmarea originii latine a 
poporului român şi a limbii române, trecerea la alfabetul 
latin, realizarea a numeroase scrieri istorice şi filologice 
în acest sens, lupta pentru deşteptarea conştiinţei naţionale 
a românilor, întocmirea primului dicţionar cvadrilingv al 
limbii române (Lexiconul de la Buda) etc. 

Un rod notabil al acestei mişcări a fost Supplex Libel- 
lus Valachorum. De fapt e voi’ba de două memorii; primul, 
înaintat în 1791 de Ignatie Darabant, episcopul greco-ca- 
tolic de Oradea, iar al doilea, în 1792, mai dezvoltat, re¬ 
dactat de blăjeni şi semnat atât de episcopul unit loan 
Bob, cât şi de episcopul ortodox Gherasim Adamovici. Se 
reiterau principalele cereri ale românilor: egalitate în 
drepturi cu celelalte naţiuni din Transilvania, restituirea 
drepturilor lor istorice, reprezentare proporţională a ro¬ 
mânilor în structurile statului. Ambele petiţii au rămas, 
de altfel, fără răspuns. Importantă este aici mai ales cola¬ 
borarea între cele două Biserici româneşti, care se va 
manifesta în continuare, cu bune rezultate, în momente 
importante ale istoriei. 

Un astfel de moment important de colaborare a fost 
participarea la revoluţia din 1848, unde Adunarea Naţio¬ 
nală din 3/15 mai 1848 de la Blaj a fost prezidată de epis¬ 
copul unit loan Lemeni împreună cu episcopul ortodox 



a8 MARTORI AI FERICIRII. ŞAPTE VIEŢI DE SFINŢI ROMÂNI 

Andrei Şaguna. Printre revoluţionarii paşoptişti s-au nu¬ 
mărat personalităţi greco-catolice importante ca: Simion 
Bămuţiu, Timotei Cipariu, George Bariţiu sau Andrei 
Mureşanu (autorul imnului Deşteaptă-te, române!), dar 
şi personalităţi ortodoxe ca Avram lancu, loan Buteanu 
şi mulţi alţii. 

Generaţia următoare a fost cea a memorandiştilor 
transilvăneni, greco-catoiici şi ortodocşi: Vasile Lucaciu, 
Gheorghe Pop de Băseşti, Ion Raţiu, Gherasim Domide, 
Daniil Popovici Barcianu etc. în 1892 ei au înaintat un 
Memorandum în care au reiterat cererile pentru dobân¬ 
direa drepturilor românilor transilvăneni. A fost prezen¬ 
tat de o delegaţie de 237 de persoane împăratului Franz 
Josef, care însă l-a ignorat, iar pentru că documentul a 
fost tipărit şi răspândit autorii au fost condamnaţi pentru 
„instigare prin presă". 

Apogeul acestei colaborări a fost atins cu ocazia marii 
uniri din 1918. în 18/31 octombrie 1918 s-a format Con¬ 
siliul Naţional Român Central, având rol de guvern pro¬ 
vizoriu. La Blaj, în fruntea Consiliului a fost ales Vasile 
Suciu, viitorul mitropolit greco-catolic. Mai erau şi, prin¬ 
tre alţii. Alexandru Nicolescu, şi el viitor mitropolit gre¬ 
co-catolic, canonicii loan Coltor şi Ştefan Roşianu, dr. 
Alexandru Borza, viitorul mare botanist român, profe¬ 
sorul şi istoricul Zenovie Pâclişanu, farmacistul Ştefan 
Dragoş, viitorul primar al Blajului de după 1918. Până 
la proclamarea unirii Transilvaniei cu România a mai 
fost doar un singur pas. Actul în sine a fost marcat de 
Rezoluţia Unirii votată în timpul Marii Adunări Naţio¬ 
nale de la Alba lulia, din 1 decembrie 1918, la care au 
participat 1228 de delegaţi, alături de o mare mulţime de 
peste 100.000 de oameni. Ziua a început cu celebrarea 

câte unui Te Deum solemn în fiecare din cele două biserici 
româneşti din oraş, cea greco-catolică şi cea ortodoxă. 
Delegaţii, adunaţi în „Sala Unirii", au votat Rezoluţia 
Unirii. Rezoluţia a fost citită mulţimii, de la tribuna prin¬ 
cipală, de către episcopul luliu Hossu. Momentul acesta 
a rămas imortalizat într-una din puţinele şi celebrele 
fotogi-afii ale evenimentului. Episcopul greco-catolic luliu 
Hossu şi episcopul ortodox Miron Cristea au rostit dis¬ 
cursuri în cadrul adunării. Cei doi arhierei au făcut parte 
şi din delegaţia care a mers la Bucureşti pentru a anunţa 
oficial regelui României, Ferdinand, şi guvernului decizia 
Adunării. 

în cadrul României Mari, Biserica Greco-Catolică şi-a 
continuat activitatea spirituală, culturală şi educaţio¬ 
nală, implicându-se în tot ce slujea binele comun. 

La recensământul din 1930, România avea 13.108.227 
ortodocşi, 1.427.391 greco-catolici, 1.234.151 catolici de 
rit latin.^ Conform Anuarului Pontifical pe anul 1948, 
numărul greco-catolicilor ajunsese la 1.559.830. Biserica 
Unită avea atunci 5 eparhii: Alba lulia şi Făgăraş (cu rang 
de mitropolie, cu sediul la Blaj), Oradea, Cluj-Gherla (cu 
sediul la Cluj-Napoca), Lugoj, Maramureş (cu sediul la 
Baia Mare), precum şi un vicariat pentru „Vechiul Regat", 
cu sediul la Bucureşti. 

Astfel s-a născut şi s-a dezvoltat Biserica Greco-Cato- 
lică Română. S-a spus că rezultatul istoric al unirii a fost 
prezenţa unei „ortodoxii" de factură occidentală, care ex¬ 
prima secole de tradiţie creştină de matrice bizantină 

1. Cf. loan Scurtu (coord.), Istoria românilor, voi. VIII: Româ¬ 
nia întregită (1Q18-1Q40), Editura Enciclopedică, Bucureşti, 2003, 
pp. 32-34. 

intrată în sensibilitatea românească şi totodată un sen¬ 
timent de fraternitate culturală cu ginta latină din Apus. 
Prin Unirea cu Roma românii au fost incluşi în universul 
civilizaţiei occidentale. 

în 1948, când Unirea a început să fie puternic contes¬ 
tată, episcopii greco-catolici au insistat asupra faptului 
că motivele realizării ei în 1700 au fost religioase, nu doar 
politice: aşa au simţit credincioşii Bisericii Unite de-a 
lungul timpului. De altfel, roadele ei au fost sărace în 
drepturi politice obţinute, dar bogate în aprofundare spi¬ 
rituală, deschidere culturală, redeşteptare naţională. 

în momentul strivirii brutale a tuturor elitelor spi¬ 
rituale, intelectuale şi politice din România de către 
autorităţile comuniste, Biserica Greco-Catolică a oferit 
o contribuţie inestimabilă de mărturie creştină dusă până 
la capăt, precum bobul de gi'âu căzut în pământ, care 
moare spre a aduce mult rod. 


CAPITOLUL 2 


începutul prigoanei 


După ce am văzut rolul Bisericii Greco-Catolice Ro¬ 
mâne în deşteptarea naţională şi în dezvoltarea culturală 
a poporului român, merită să repetăm întrebarea: De ce 
s-a îndârjit regimul comunist împotriva ei? Cu ce îi de¬ 
ranja pe comunişti în mod special această Biserică? 

Folosind termenii epocii, „dictatura proletariatului" 
nu avea cum să tolereze o comunitate religioasă a cărei 
conducere supi'emă se afla în afara graniţelor; în contex¬ 
tul „războiului rece“ dintre cele două „lagăre" — cel socia¬ 
list şi cel capitalist, aşa-zis „imperialist" - se afirma că 
Vaticanul joacă un rol proeminent în acesta din urmă. In 
plus, în ideologia „internaţionalismului proletar" nu era 
loc pentru sentimentul naţional pe care îl alimentase 
identitar şi cultural Şcoala Ardeleană. In această logică, 
soarta Bisericii Unite era pecetluită: „lichidarea". 

De prisos să mai spunem că adevăraţii stăpâni în Ro¬ 
mânia anilor de după al Doilea Război Mondial, şi mai 
ales după abolirea monarhiei la 30 decembrie 1947, erau 
comuniştii sovietici: ţara se afla, practic, sub ocupaţia 
Armatei Roşii. 

Sovieticii aveau deja o experienţă în tratarea proble¬ 
mei „uniaţiei“: aplicaseră în Ucraina aşa-zisa „lichidare 
prin reunificare", iar Stalin avea, la rându-i, un prece¬ 
dent în istorie: „convertirea" cu forţa a greco-catolicilor 
ucraineni la ortodoxie, practicată sub ţarina Ecaterina II 
în 1793, sub ţarul Nicolae I în 1839 şi sub Alexandru II 
în 1875, pe măsură ce Rusia ocupa noi teritorii locuite de 
ucraineni greco-catolici. Sub Stalin, atacul asupra Bise¬ 
ricii Greco-Catolice din Galiţia a durat un an (martie 
1945-martie 1946); în Ucraina Transcarpatică, persecuţia 
a durat aproape cinci ani (octombrie 1944-august 1949)- 
Lăcaşurile de cult au fost preluate în urma unui procent 
de „treceri", mecanism care s-a aplicat apoi şi în România. 

în România, autorităţile care au planificat şi cele care 
au executat „operaţiunea de unificare" (termen utilizat 
de Securitate pentru „lichidarea" din România) sunt ace¬ 
leaşi cu autorităţile echivalente din Ucraina sovietică: 
organele administrative ale Statului, Securitatea şi, dea¬ 
supra tuturor, Partidul Comunist. De exemplu, într-un 
raport din Arhiva CC al PCR, intitulat „Situaţia cultelor 
din România ~ poziţia lor politică internă şi externă", 
semnat de noul ministru al Cultelor, Stanciu Stoian, ime¬ 
diat după ai februarie 1948 (data Congresului de consti¬ 
tuire a Partidului Muncitoresc Român - PMR, devenit 
ulterior PCR), se pot citi exprimări cu tentă strategică, 
în limbajul împrumutat de la sovietici. „Statul Român 
are tot interesul ca să rezolve grabnic problema uniaţiei 
la noi şi să încurajeze poziţia ortodoxiei pe o linie demo¬ 
cratică, şi mai ales pe o linie de front a întregii ortodoxii 
din statele democrate din răsăritul şi sud-estul Europei. 
Ar fi un front care, pe planul acesta religios, s-ar putea 
apropia de frontul democratic dus pe plan pur politic. 

Lucrul acesta a fost deja realizat în Ucraina Subcarpa¬ 
tică, unde, în martie 1946, uniaţia a fost abolită, ucrai¬ 
nenii uniţi trecând la ortodoxie.... [Greco-catolicii] sunt 
un element de dezbinare în sânul populaţiei româneşti 
şi de ataşament la politica Vaticanului. în Uniunea So¬ 
vietică, în Ucraina Subcarpatică, uniaţia a fost tocmai 
pentru aceea abolită în martie 1946. E cazul să reexami¬ 
năm şi noi problema, după cum e cazul să reexaminăm 
şi chestiunea Concordatului."* 

Trebuie spus însă că norii de furtună începuseră să se 
adune încă din 1945: Biserica trebuia slăbită înainte de 
a i se da lovitura de graţie; au fost concediaţi pe motive 
economice sau pensionaţi obligatoriu mulţi canonici şi 
preoţi, alţii au fost arestaţi fără motiv, nu s-au putut crea 
noi parohii sau cele deja create nu mai erau finanţate, au 
fost expropriate unele clădiri şi confiscate fonduri biseri¬ 
ceşti, presa catolică a fost suprimată, iar statul se amesteca 
tot mai mult în învăţământul confesional, în aşteptarea 
desfiinţării finale. 

O altă acţiune îndreptată contra Bisericii Unite a 
fost blocarea numirii unui nou mitropolit. Scaunul mi¬ 
tropolitan de Alba lulia şi Făgăraş devenise vacant odată 
cu moartea mitropolitului Alexandru Nicolescu la 5 iunie 
1941. Din cauza războiului şi a ocupării Transilvaniei 
de nord de către trupele horthyste, alegerea unui nou 
mitropolit s-a amânat până la încetarea războiului. La 
15-16 martie 1946 a avut loc la Blaj sinodul electoral în 
care episcopul de Maramureş Alexandru Rusu a primit 
majoritatea voturilor, iar Sfântul Scaun s-a declarat 

1. ANR - Bucureşti, Fond CC al PCR - Secţia Administrativ-Po- 
litică. Dos. 76/1949, „Situaţia cultelor din România - Poziţia lor 
politică internă şi externă", f. 33.40. 

dispus să-l numească. însă la 2 octombrie 1946 guvernul 
român a transmis nunţiului apostolic Andrea Cassulo 
că nu -1 va recunoaşte ca mitropolit pe Alexandru Rusu. 

în URSS ziarele sovietice începuseră să atace Vaticanul 
încă din ianuarie 1945, afirmând că ultimul mesaj de Cră¬ 
ciun al lui Pius XII ar fi fost pro-german şi anticomunist. 

în România, atacul deschis împotriva Vaticanului a fost 
amânat până după lichidarea oricărei opoziţii politice in¬ 
terne, mai exact până în toamna anului 1947, când Jdanov, 
al treilea secretar al Partidului Comunist al Uniunii So¬ 
vietice, la Conferinţa de informare a partidelor comuniste 
de la Szklarska Porşba, din Polonia, din 22-27 septembrie 
1947, a prezentat lumea ca fiind divizată în „două lagăre — 
lagărul imperialist şi antidemocratic, care are ca scop 
principal instaurarea dominaţiei mondiale a imperia¬ 
lismului american şi zdrobirea democraţiei, şi lagărul 
antiimperialist şi democratic, care are ca scop principal 
surparea imperialismului, întărirea democraţiei şi lichi¬ 
darea resturilor fascismului"*. începuse „războiul rece". 

în presă, aflată sub strict control guvernamental, au 
început atacuri tot mai insistente împotriva Vaticanului. 

Se poate considera că declanşarea oficială a persecuţiei 
împotriva Bisericii Catolice în România a fost marcată de 
discursul lui Gheorghiu-Dej de la 21 februarie 1948, cu 
ocazia Congresului de constituire a Partidului Muncitoresc 
Român: „în întreaga lume clerul catolic ascultă de ordinele 
Vaticanului, a cărui furibundă activitate reacţionară şi 
proimperialistă este bine cunoscută. [...] Noi credem că 
această atitudine a clericilor catolici, potrivnică intereselor 
întregului popor, inclusiv ale credincioşilor catolici, nu 

1. Declaraţia [...] asupra situaţiei internaţionale în ziarul Scân¬ 
teia, joi, 9 octombrie 1947, seria III, anul XVI, nr. 941. 



poate lăsa indiferent nici clerul Bisericii Ortodoxe şi nici 
pe credincioşii aparţinând Bisericii Catolice."^ 

Pentru guvernul comunist nu exista nici o „înţelegere" 
posibilă: Stalin decisese că Vaticanul se afla în slujba 
imperialismului american. 

După 21 februarie 1948, au fost emise o serie de acte 
legislative care au dus la: denunţarea Concordatului între 
Statul român şi Vatican (17 iulie 1948), reforma învăţă¬ 
mântului, care a însemnat şi desfiinţarea şcolilor confe¬ 
sionale ale tuturor cultelor şi naţionalizarea bunurilor 
lor (3 august 1948), Legea Cultelor, care practic le-a blocat 
activitatea (4 august 1948): privitor la Biserica Catolică, 
legea stabilea întreruperea legăturilor cu Vaticanul, des¬ 
fiinţarea mai multor eparhii şi pensionarea forţată a epis- 
copilor din fruntea lor etc. 

La 29 august 1948 a fost constituită, în cadrul Comi¬ 
tetului Central al PMR, o Comisie care să coordoneze 
„lichidarea prin unificare" a Bisericii Greco-Catolice; din 
ea făceau parte un reprezentant al Direcţiei Organizato¬ 
rice a CC al PMR, ministrul Cultelor, un adjunct al mi¬ 
nistrului de Interne şi un reprezentant al Ministerului 
Informaţiilor (responsabil cu cenzura). Pentru această 
„lichidare" a fost elaborat un plan minuţios, în etape: 
„Planul concret pentru revenirea Bisericii Greco-Catolice 
la ortodoxie", redactat de „specialişti" ai Ministerului Cul¬ 
telor şi ai Securităţii, sub controlul consilierilor sovietici. 

1. Raportul politic al Comitetului Central la Congresul Parti¬ 
dului Muncitoresc Român, ai februarie 1948, in Gheorghe Gheor- 
ghiu-Dej,hrticote şi cuvântări. Editura PMR, Bucureşti, 1951, pp. 
145-146. 

O primă etapă trebuia să asigure pregătirea şi des¬ 
făşurarea, la 1 octombrie, a unei „consfătuiri" la Cluj, la 
care un număr de 38 de preoţi trebuiau să proclame „re¬ 
venirea în sânul Bisericii Ortodoxe", precum şi „ratifica¬ 
rea" la Bucureşti, de către patriarhul Justinian şi Sinodul 
permanent al Bisericii Ortodoxe Române, a hotărârilor 
luate la Cluj. 

Pentru început însă era nevoie de: „o cunoaştere cât 
mai precisă a atmosferei în masă, a atitudinii preoţilor 
care urmează să înceapă acţiunea". La 4 septembrie 1948 
era deja întocmit (în comun de Ministerul Cultelor şi de 
cel de Interne) un raport din care reieşea ostilitatea unei 
părţi însemnate a populaţiei greco-catolice faţă de ideea 
„revenirii"; se caută eventualele persoane „influenţabile" 
;de fapt şantajabile) şi se propun măsuri concrete amănun¬ 
ţite: totul trebuia făcut fulgerător şi „cu vigilenţă". 

La 13 septembrie 1948 a avut loc a doua şedinţă a 
Comisiei, care a stabilit im plan de acţiune pe zile. Urmau 
să se formeze comitete judeţene din 5-7 persoane cunos¬ 
cătoare ale problemei, în frunte cu un împuternicit jude¬ 
ţean; pe teren comitetul avea să fie lărgit după necesităţi. 
Se prevedea „răscolirea terenului" (sic) pentru a găsi preoţi 
care să accepte să fie delegaţi la Cluj. 

La 16 septembrie urmau să fie pensionaţi episcopii 
greco-catolici şi să fie apoi împiedicaţi să se deplaseze. 

în toate parohiile greco-catolice urmau să fie trimise, 
între 27 şi 29 septembrie, persoane care să organizeze 
strângerea de semnături pentru delegaţii care să voteze 
„revenirea" la Biserica Ortodoxă, supraveghind totodată 
„elementele ostile" şi încadrându-i pe preoţii semnatari 
şi mai ales pe cei delegaţi. 



Pentru a vedea cum s-a încercat găsirea preoţilor ne¬ 
cesari acţiunii de strângere a semnăturilor, iată un extras 
din memoriile părintelui luliu Raţiu, pe atunci vicar de 
Timişoara. Părintele descrie dialogul „suprarealist" avut, 
la 22 septembrie 1948, cu „deputatul de Bihor" Pavel 
Horga, adică împuternicitul pentru eparhia de Lugoj: 

„A mai îndrugat domnul «Pavel de Bihor» şi alte flea¬ 
curi, pe care nu le mai ţin minte, dar întrebându-1 eu de 
ce vine la mine şi nu la unul din episcopi sau, şi mai bine, 
la colegiul episcopilor cu problema aceasta, a mărturisit 
că episcopii nu se bucură de încrederea guvernului în 
privinţa aceasta şi că este mai ducător la scop ca acţiunea 
să pornească de jos, de la poporul care doreşte această 
împreunare bisericească a celor două confesiuni româ¬ 
neşti, iar episcopii să fie puşi în faţa unui fapt împlinit... 

— Care ar fi, după dv., rolul meu în campania aceasta? 
îl întrebai eu, tocmai ca să-mi pot da seama de procedura 
ce vor să urmeze în realizarea acestei ţinte josnice şi 
infame. 

— Dv. ar urma să vă puneţi în fruntea acţiunii şi să-i 
determinaţi pe preoţi şi pe credincioşi să părăsească le¬ 
găturile cu Vaticanul şi să intre în sânul Bisericii Ortodoxe. 

— Cum adică? mă dumiresc eu. Este vorba ca tot clerul 
şi tot poporul greco-catolic să zică «Adio!» credinţei şi 
Bisericii sale şi să se dea buluc şi plocon în B.O.R., fără 
nici o condiţie, fără nici o discuţie prealabilă, fără trata¬ 
tive, şi fără parlamentări bilaterale? 

— Da, răspunde deputatul, în cazul preconizat de gu¬ 
vern şi de partid nu este vorba de dus tratative, ci toţi 
uniţii să se facă ortodocşi. 

Am înţeles bine şi nici deputatul nu a făcut secret din 
forul care l-a trimis la mine: partidul şi guvernul. 

încă tot nu l-am dat afară, ci m-am stăpânit, păstrân- 
du-mi în mod aparent calmul, şi-l mai întrebai ca să mai 
aflu câte ceva, pe un ton de «afacerist»: 

— Şi ce aş primi eu dacă aş fi aplecat a face treaba 
aceasta? 

— Orice aţi vrea şi oricât aţi dori: şi bani - argumen- 
tum auri -, şi demnităţi împreunate cu servicii înalte. 
Meritul dv. ar fi nespus de mare, iar guvernul ar şti şi ar 
vrea sâ-1 răsplătească, zise el". 

S-a decis deci organizarea unei consfătuiri\ la Cluj, 
cu participarea unor preoţi delegaţi din toate zonele cu 
populaţie greco-catolică, unde să se discute scurt şi să se 
semneze o declaraţie de „revenire" în sânul Bisericii Or¬ 
todoxe, document ce avea să fie redactat cu grijă dinainte. 
Chiar dacă nu s-ar fi’ obţinut nici o semnătură pentru 
delegare, câte un delegat de fiecare judeţ tot trebuia să fie. 

Până la urmă, pentru a grăbi lucrurile, în noaptea de 
26/27 septembrie, Securitatea şi-a trimis agenţii la sute 
de preoţi ca să-i pună să semneze delegaţii pentru cei 
38 de preoţi care urmau să se întâlnească la Cluj. 

De ce neapărat 38? Se voia o replică la cei 38 de pro¬ 
topopi care semnaseră declaraţia de unire cu Roma la 
sinodul convocat de episcopul Atanasie Anghel în octom¬ 
brie 1698. Numai că urmaseră atunci încă două sinoade, 
cu peste o mie de preoţi şi personalităţi din toate paro¬ 
hiile, astfel încât până la urmă numărul reprezentanţilor 
care au aderat atunci la unirea cu Roma a fost de câteva 
mii (vezi mai sus). 

1. în documente, evenimentul de la Cluj apare şi sub diferite 
alte nume: conferinţă, adunare, colocviu, sinod. 

Preoţii care au refuzat să semneze delegaţiile pentru 
„consfătuirea” de la Cluj au fost urmăriţi, tracasaţi, iar 
mulţi au fost arestaţi. 

în paralel cu organizarea „consfătuirii” de la Cluj, do¬ 
cumentele pomenesc de o „acţiune de pătrundere şi orga¬ 
nizare în toate parohiile greco-catolice. Se va face tot în 
zilele de 27-28-29 septembrie a.c., în paralel cu acţiunea 
de strângere a semnăturilor, dirijată de comitetul jude¬ 
ţean. Totul va avea loc treptat, fără zgomot, cu vigilenţă, 
preîntâmpinând orice tulburări, supraveghind elemen¬ 
tele duşmănoase, pregătind terenul pentru susţinerea 
acţiunii de revenire la ortodoxie şi de susţinere a preoţilor 
semnatari, în primul rând a delegaţilor.” 

Probabil că se intrase şi în criză de timp, avându-se 
în vedere că temienul pentm „lichidarea” Bisericii era deja 
fixat: 1 decembrie 1948. 

Care a fost implicarea Bisericii Ortodoxe Române în 
toate acestea? 

Una din surprizele oferite de studierea arhivelor proas¬ 
păt scoase la lumină ale Bisericii Greco-Catolice este des¬ 
coperirea faptului că nu Biserica Ortodoxă a planificat şi 
a organizat „lichidarea prin unificare”: aceasta a fost o 
inginerie socială stalinistă cu grave consecinţe până astăzi. 
Noile generaţii îşi pot corecta astfel viziunea falsificată 
ce le-a fost prezentată vreme de jumătate de secol. 

în România, aşa cum se făcuse în Ucraina, trebuia 
creată impresia că repi-esiunea împotriva greco-catolicilor 
emana, într-o formă sau alta, de la Biserica Ortodoxă. Or, 
documentele dovedesc că toate ordinele care au a\Tit în 
vedere această operaţiune au fost emise exclusiv de Secu¬ 
ritate, fiind semnate de şefi siniştri ai terorii staliniste din 

acei ani; Teohari Georgescu, Alexandru Drăghici, Gheorghe 
Pintilie, Alexandru Nicolski, Mişu Dulgheru şi de mulţi 
alţii care le-au urmat 

Partea publică a „operaţiunii de unificare" a început 
aşadar, după model sovietic, cu o „caldă chemare" din 
partea unui înalt ierarh ortodox, mitropolitul Ardealului, 
Nicolae Bălan, adresată credincioşilor şi clerului gre- 
co-catolic (deci nu episcopilor). „Chemarea" a fost rostită 
cu ocazia festivităţilor care au avut loc, ca în fiecare an, 
la Blaj, la 15 mai 1948: „Habsburgii au rupt naţia noastră 
din Ardeal în două ca să ne slăbească şi să ne poată mai 
uşor stăpâni... îndrept către voi, cei pe care interese 
străine v-au amăgit, despărţindu-vă de maica voastră 
cea bună. Biserica Ortodoxă, o chemare caldă, de pă¬ 
rinte, să vă întoarceţi acasă". Există indicii care duc la 
concluzia că mitropolitul Bălan a primit această misiune 
la aa aprilie 1948, cu ocazia convocării sale intempestive 
la Gheorghiu-Dej. Acolo l-a întâlnit şi pe ministrul Cul¬ 
telor, cu care a continuat apoi discuţiile la minister. 

„Operaţiunea de unificare" era bine coordonată: la 
13 mai 1948, deci cu două zile înainte de „calda chemare" 
de la Blaj, prefectura judeţului Târnava Mică „solicita", 
din partea ministrului de Interne, „rechiziţionarea lo¬ 
calului Academiei Teologice Greco-Catolice"! 

TVei săptămâni după prima „chemare", adică la 6 iunie 
1948, cu ocazia instalării sale canonice, noul patriarh 
ortodox, Justinian Marina, a lansat un mesaj asemănă¬ 
tor, „o caldă rugăminte" „către clerul greco-catolic... şi 
către românii greco-catolici": „Ce ne mai desparte? Nimic 
altceva decât credincioşia pe care încă o mai acordaţi cu 
supunere Romei!" 

După cele două „chemări", a urmat o largă campanie 
publică şi de presă împotriva unirii religioase cu Roma. 

Faţă de toate acestea, episcopii greco-catolici s-au în¬ 
tâlnit Ia Oradea, la 17 iunie, într-o conferinţă în care au 
redactat o scrisoare colectivă către credincioşii lor, sub¬ 
liniind sensul unirii cu Roma, ce implică o fidelitate faţă 
de Dumnezeu care trebuie trăită cu orice risc. Au redac¬ 
tat şi un memoriu către autorităţi - rămas fără răspuns. 

„Consfătuirea" de la Cluj a avut deci loc la 1 octombrie. 
Programul ei era; citirea proiectului proclamaţiei de în¬ 
toarcere la ortodoxie şi supunerea lui la vot; citirea şi 
aprobarea proiectului de apel adresat clerului şi credin¬ 
cioşilor - toţi delegaţii trebuiau să semneze apelul. Apoi 
delegaţii urmau să fie prezentaţi la Patriarhia Ortodoxă, 
la Bucureşti, ceea ce a şi avut loc la 3 octombrie 1948, la 
9 dimineaţa, iar la 10.45 sl^i a pornit către biserica 
Sfântul Spiridon-Nou, unde a avut loc o slujbă în cadrul 
căreia s-a citit proclamaţia de întoarcere şi actul sinodal 
de acceptare din partea Bisericii Ortodoxe. 

Conform planului, urma pregătirea şi realizarea pe 
teren a întoarcerii la ortodoxie. S-au creat „comitete de 
iniţiativă" până la nivel de comună, care să-i determine 
pe credincioşii greco-catolici să semneze trecerea la orto¬ 
doxie: se prevăzuse ţinerea unor adunări, ia ieşirea din 
biserică, în două duminici: 10 şi 17 octombrie. Oamenii 
nu s-au arătat deloc dispuşi să semneze „reîntoarcerea": 
unii au plecat în tăcere de la biserică, alţii s-au adunat 
în număr mare în jurul preoţilor, au organizat pichete de 
pază pentru a-i păzi în timpul nopţii, au tras clopotele, 
iar în unele sate au făcut lungi liste de semnături cu cei 
care vor să rămână greco-catolici etc. 

întrucât, din ordin de sus, operaţiunea trebuia în¬ 
cheiată pe 21 octombrie, s-au „simplificat" formalităţile, 
alcătuindu-se liste false cu semnături, iar Securitatea 
a dispus arestarea tuturor preoţilor care s-ar fi opus. La 
21 octombrie 1948 s-a organizat în catedrala ortodoxă 
din Alba lulia „sărbătorirea actului reîntoarcerii la Bi¬ 
serica strămoşească". 

Care era miza adunării unui număr mare de semnă¬ 
turi în localităţi? în Legea Cultelor, la art. 37 se preve¬ 
deau, printre altele, următoarele: „Dacă cei care părăsesc 
comunitatea locală alcătuiesc majoritatea, biserica (lo¬ 
caşul de închinăciune, casa de rugăciuni), cum şi edificiile 
anexe aparţin de drept comunităţii locale a cultului nou 
adoptat... Dacă cei trecuţi de la un cult la altul reprezintă 
cel puţin 75% din numărul credincioşilor comunităţii 
locale a cultului părăsit, întreaga avere se strămută de 
drept în patrimoniul comunităţii locale a cultului adoptat." 

La 27 octombrie 1948, o nouă comisie mixtă, reunind 
mai multe ministere, a dat ordinul de arestare a tuturor 
episcopilor şi a „maximum 40 de bandiţi" (= canonici şi 
preoţi cu responsabilităţi) care-i sprijineau pe episcopi. 
Ordinul a fost pus în aplicare începând cu noaptea de 
28/29 octombrie 1948. Arestarea episcopilor fusese pre¬ 
văzută în planul Ministerului Cultelor ca „măsură admi¬ 
nistrativă", folosindu-se formularea: „Reglarea situaţiei 
Episcopatului, cu administraţia lui bisericească şi ave¬ 
rile". în diverse rapoarte ale Securităţii apare, referitor 
la arestarea lor, expresia „măsură preventivă": trebuiau 
arestaţi pentru ca autoritatea şi influenţa lor să nu îm¬ 
piedice „operaţiunea de unificare". Episcopii n-au fost 
judecaţi şi condamnaţi, nici pe motive religioase, nici pe 

alte motive, economice sau politice. în încercarea de a 
se ajunge totuşi la o motivare „plauzibilă" a arestării 
lor, în timpul detenţiei din lagărul de la Căldăruşani s-a 
încercat montarea unor procese politice episcopilor Vasile 
Aftenie, loan Suciu şi Alexandru Rusu, dar nu s-a reuşit. 
(Abia într-un târziu s-a reuşit fabricarea unei condamnări 
pentru „înaltă trădare" episcopului Rusu, vezi mai jos.) 

„Măsura administrativă" a arestării episcopilor a fost 
menţionată, printre altele, şi într-un document intern al 
Securităţii, redactat cu ocazia morţii episcopului Vasile 
Aftenie; „A fost arestat la 28 oct. 1948, împreună cu cei¬ 
lalţi episcopi greco'catolici din R.RR., arestarea lor fiind 
ca măsioră preventivă luată de Guvern, în urma unificării 
bisericii greco-catolice cu cea ortodoxă." 

Cine erau de fapt aceşti episcopi de care se temea atât 
de tare regimul comunist? 






CEI ŞAPTE ÎN VIAŢA „NORMALĂ“ 






I 

„Ce a-ar întâmpla dacă pe front 
generalul ar dezerta?" 


VASILE AFTENIE 


Vasile Aftenie s-a născut la Lodroman, judeţul Târ¬ 
nava Mică {actualmente comuna Valea Lungă, judeţul 
Alba), la 14 iulie 1899. Părinţii lui au avut cinci copii; 
patru băieţi şi o fată (dintre care doi au murit de mici). 
Erau ţărani, destul de săraci, dar foarte credincioşi. Vasile 
a fost botezat la două zile după naştere, în biserica din 
sat. Ca orice copil de la ţară, ajuta la treburi, ducea ani¬ 
malele la păscut. Aînvăţat doi ani la şcoala primară din sat 
(1907-1909), apoi încă doi ani la şcoala primară din Blaj. 
Din 1913, urmează Liceul Greco-Catolic „Sfântul Vasile 
cel Mare“ din Blaj. Era şi el beneficiar al „ţipăului“: pâinea 
de patru kilograme pe care o primeau săptămânal, din 
partea Mitropoliei, toţi elevii săraci! Ca să poată cumpăra 
un petec de pământ, tatăl fusese nevoit să plece la muncă 
pentru câţiva ani în Statele Unite, după cum rezultă din 
„certificatul de paupertate" al adolescentului (1913), ne¬ 
cesar pentru obţinerea unei burse de studiu. Era, de altfel, 
singurul copil al familiei trimis la studii înalte. 

In 1917 însă, elevul Vasile Aftenie a fost mobilizat: ulti¬ 
mele trei clase de liceu le-a făcut în răgazul scurtelor per¬ 
misii de pe fronturile din Galiţia şi din Italia. La 30 aprilie 

1918, a promovat „examenul de maturitate" (bacalaurea¬ 
tul) într-o sesiune particulară. 

După evenimentele de la 1 decembrie 1918, îl găsim 
la Bucureşti, unde, în efervescenţa zilelor Marii Uniri, 
s-a gândit că ar putea fi de folos ţării făcând studii de 
drept. în toamna lui 1919, se află însă la Blaj, la Semi¬ 
narul Arhiepiscopal; de acolo a fost îndată trimis să stu¬ 
dieze la Roma: beneficia de una din cele patru burse 
anuale acordate românilor de către o fundaţie pontificală, 
locuia la Colegiul Grec Sfântul Atanasie şi studia filozo¬ 
fia şi teologia la Colegiul Urbanian Pontifical De Propa¬ 
ganda Fide\ la 22 iunie 1925, obţine acolo doctoratul în 
teologie. 

în Biserica Greco-Catolică, cel care vrea să devină preot 
trebuie să se decidă înainte de hirotonirea întru diacon 
dacă să fie preot căsătorit sau celibatar. Hirotonirea îl 
fixează în starea de viaţă aleasă. 

Vasile Aflenie hotărăşte să devină preot celibatar (ceea 
ce era opţiunea unei minorităţi). Dar alege să se întoarcă 
în ţară pentru a fi hirotonit, spre a-şi manifesta mai bine 
în faţa alor săi libertatea de alegere. Ştim acest lucru şi 
din caracterizarea pe care i-o face la sfârşitul studiilor 
rectorul Colegiului Grec, benedictinul Andrea-Benno Zim- 
mermann: 

Animadvertenda: Discessit die 9 lulii 1925. Ordines 
Sacros non suscepit, ut domi liberius eligeret statum, ad 
propriae conscientiae parentumque tranquillitatem. De 
cetero in omnibus semper optimus fuit, pius, doctus, pru- 
dentia maximepraeclarus. ^ („Observaţii: A plecat la 9 iulie 

1. Roma, Arhiva Colegiului Grec, Registrul studenţilor, voi. 7a, 
n. 33a. 

1925. Nu a primit Ordinele Sacre [= preoţia], ca să-şi 
aleagă acasă, cu mai multă libertate, starea de viaţă, spre 
liniştea propriei conştiinţe şi a părinţilor. în rest a fost 
întotdeauna foarte bun în toate, evlavios, învăţat, stră¬ 
lucind foarte mult prin chibzuinţă,") 

Este hirotonit preot în prima zi a anului 1926 (sărbă¬ 
toarea patronului său. Sfântul Vasile cel Mare). E numit 
de îndată profesor de drept canonic şi de istoria Bisericii 
la Seminarul Arhiepiscopal din Blaj, unde va fi şi prefect 
de studii până în iulie 1934- între timp mai predă şi reli¬ 
gie la Liceul de băieţi, la Liceul de fete şi la Şcoala Nor¬ 
mală de băieţi din Blaj. Predică misiuni populare foarte 
apreciate în diverse parohii. 

Este numit şi asesor la Tribunalul matrimonial şi dis¬ 
ciplinar al Arhieparhiei de Alba lulia şi Făgăraş. Ţine 
conferinţe şi exerciţii spirituale pentru preoţi, pentru 
călugăriţe şi pentru elevi. 

Era un om foarte plăcut. Iată cum îl descrie preotul 
Nicolae Lupea, care a colaborat cu el timp de mai mulţi 
ani: „Servul lui Dumnezeu* Vasile Aftenie era înalt, masiv, 
cu barba şi părul roşcat, şi purta ochelari. Era un om 
foarte jovial, mereu glumeţ. Gurile rele spuneau despre 
dânsul că ar fi fost cam «lumesc», însă eu l-am cunoscut 
îndeaproape şi pot afirma cu siguranţă că nu avea încli¬ 
naţii imorale, ci dovedea un anume chef de viaţă ce crea în 
jurul lui o atmosferă plăcută şi o bună dispoziţie. Acesta 
a fost cu adevărat Episcopul Vasile Aftenie şi nu am găsit 
nici un motiv, nici măcar unul infim pentru a-1 putea con¬ 
sidera «cam lumesc»." 

1. „Servul lui Dumnezeu"; echivalent ardelenesc al expresiei 
„robul/slujitorul lui Dumnezeu"; apare des în mărturii pentru a 
sublinia veneraţia faţă de cel numit. 

La 14 iulie 1934 e numit paroh al bisericii Sfântul 
Vasile cel Mare din Bucureşti, dar şi protopop pentru dias- 
pora transilvăneană din Bucureşti şi „Vechiul Regat". Are 
de străbătut astfel toată Muntenia, Oltenia şi Moldova 
pentru a-i cunoaşte şi ajuta pe credincioşii greco-catolici. 
Era prietenos, deschis, cald, accepta bucuros ospitalitatea 
celor vizitaţi, rezolva cu inteligenţă dificultăţile ce puteau 
apărea în relaţia cu autorităţile. I-a vizitat şi pe deţinuţii 
de la închisoarea Doftana, de la care a primit ca amintire 
o cruce de marmură lucrată de ei; mai târziu, presimţind 
că va fi arestat, a încredinţat-o spre păstrare unei credin¬ 
cioase. în prezent crucea se află în colecţia Eparhiei de 
Bucureşti; se mai poate citi pe ea inscripţia; 

„Duhovnicului nostru, canonicul doctor Vasile Aftenie, 
în semn de mulţumire şi recunoştinţă, de la deţinuţii 
Nicoară Vasile, Gligor Marian, Dordea Nicolae, Doftana 
1934-1940“. 

De ce-i spun ei „canonic"? La 21 decembi'ie 1937, Vasile 
Aftenie fusese ales „canonic teolog" în capitlul catedralei 
arhiepiscopale de la Blaj, deşi era încă protopop la Bu¬ 
cureşti. Situaţia trebuia oricum rezolvată, iar în toamna 
anului 1939 mitropolitul Nicolescu, dorind un suflu nou, 
o reîmprospătare a formării viitorilor preoţi şi văzând 
talentul pastoral deosebit al tânărului preot Vasile Afte¬ 
nie, îl nrmieşte rector al Academiei Teologice din Blaj. îl 
va înlocui la Bucureşti noul protopop, Tit Liviu Cbinezu. 

Toate aceste experienţe pastorale, academice şi admi¬ 
nistrative l-au recomandat însă curând pentru episco¬ 
pat: în 1940 Sfântul Scaun va reuşi, după lungi şi delicate 
tratative, să-l numească episcop auxiliar al mitropoli¬ 
tului, cerând pentru ei expres reşedinţa la Bucureşti, 

într-adevăr, în 1937, cardinalul Tisserant, care la Vati¬ 
can conducea „Congregaţia pentru Bisericile Orientale“, 
vizitase România şi îşi dăduse seama de faptul că era 
neapărat necesar ca, în România Mare, să existe o struc¬ 
tură bisericească greco-catolică în capitala ţării: întors 
la Roma, avea să urmărească în continuare dobândirea 
unei reşedinţe a reprezentantului Mitropoliei în Bucu¬ 
reşti. 

Numirea unui tânăr i-a mirat pe bătrânii canonici, 
conservatori, de la Blaj. Consacrarea a avut loc în cate¬ 
drala din Blaj, la 6 iunie 1940, în sărbătoarea înălţării 
Domnului, iar de Rusalii noul auxiliar a fost înscăunat la 
Bucureşti, în biserica Sfântul Vasile, urmând să locuiască 
în noua reşedinţă a Mitropoliei, din str. Batiştei 39. A fost 
întâmpinat cu respect de personalităţi şi cu multă bucu¬ 
rie de credincioşi, cai’e îşi reîntâlneau fostul paroh. De la 
acea dată, într-un gest de apropiere faţă de fraţii orto¬ 
docşi, a început să poarte în ocaziile solemne camilafca, 
lucru care a stârnit unele ironii ardeleneşti. 

într-o scrisoare către cardinalul Tisserant, noul epis¬ 
cop îşi mărturiseşte sentimentele şi starea de spirit în 
urma acestor evenimente: ' 

.îmi dau bine seama de această demnitate, care este 

totodată o sarcină în plus şi plină de o mare răspundere. 
Am conştiinţa liniştită pentru că n-am căutat-o niciodată. 
Dacă superiorii mei, luminaţi de haiial lui Dumnezeu, s-au 
gândit să-mi încredinţeze această mare misiune, facă-se 
voia lui Dumnezeu... îmi permit să fac o mărturisire Emi¬ 
nenţei Voastre. Au trecut cincisprezece ani de când am 
plecat de la Colegiul Grec Sfântul Atanasie. Cum am sosit 
la Blaj, m-ain pus la dispoziţia E.S. Mitropolitul şi am 
căutat să-mi fac datoria cât mai bine cu putinţă. Niciodată 

n-am cerut nici cel mai mic lucru, să ocup o funcţie sau 
alta. Nu intra în conştiinţa mea. Euntes^... şi m-am dus 
acolo unde am fost trimis. Sper că şi în viitor îmi voi face 
datoria. în capitală era cu neputinţă să se ţină slujba 
pontificală în biserică. Am făcut-o în curtea bisericii... 
Eram înconjurat de vreo mie de persoane, între care o 
mulţime de intelectuali, chiar şi nişte foşti miniştri... “ 

La înscăunarea de la Bucureşti, noul episcop rosteşte 
o frază parcă premonitorie: „O turmă de credincioşi care 
s-a crescut în tradiţia Blajului nu poate socoti niciodată 
prea mare o jertfă, oricât de uriaşă, cerută de Biserică şi 
de neamul nostru." 

în septembrie 1940, România pierde o parte însem¬ 
nată din Transilvania, din Moldova şi din Bucovina, ca 
urmare a Arbitrajului („Dictatului") de la Viena şi a pac¬ 
tului Ribbentrop-Molotov. Arhieparhia Blajului rămâne 
fără o parte din teritoriu, iar trei dintre episcopiile sale 
sufragane rămân în cea mai mare parte în afara grani¬ 
ţelor ţării. O mulţime de români se refugiază în „Vechiul 
Regat", astfel încât numărul greco-catolicilor de acolo se 
dublează. Episcopul Aflenie se procupă de soarta refugia¬ 
ţilor şi le susţine moralul. Uşa lui e deschisă pentru ei, 
merge prin familii ca un bun paroh de diasporâ, mereu 
cu aceeaşi atitudine prietenoasă şi nu lipsită de umor, 
care uneori nu e înţeleasă de unii clerici ardeleni mai în 
vârstă şi mai formalişti. Un occidental, superiorul călu¬ 
gărilor Asumpţionişti de la Blaj, îl caracteriza astfel în- 
tr-un chestionar cerut de Vatican în vederea consacrării 

1. Lat. „mergând". Aluzie la pasajul din Evanghelia după Marcu 
16,15; „Mergând în lumea întreagă, vestiţi Evanghelia la toată 
făptura." 

episcopale: „Este evlavios, plăcut în societate, jovial, iu¬ 
bitor de glume ... foarte iubit de seminarişti, de care era 
foarte apropiat, lucru rar la aceşti domni transilvăneni... 
Am auzit că i se reproşează o anume stângăcie ţără¬ 
nească... Mă simt obligat să accentuez că inspiră încre¬ 
dere prin calmul, amabilitatea şi jovialitatea sa.“ 

Preotul Eugen Popa, care i-a cunoscut bine activitatea 
de la Bucureşti, dă mărturie; 

„Servul lui Dumnezeu Vasile Aftenie, fire deschisă, so¬ 
ciabilă, încerca să câştige credincioşii care nu mergeau 
la biserică. A fost criticat că este prea deschis spre lume. 
Motivul: preoţii din Blaj erau în vârstă şi nu înţelegeau 
deschiderea lui Aftenie pentru societate. Era un om sim¬ 
patic şi apropiat de lume. Era văzut prin restaurante, în 
compania unor oameni cu viaţă departe de Dumnezeu, 
care nu veneau la biserică, dar aveau şi ei nevoie de un 
cuvânt bun, de un îndemn duhovnicesc. Era ca un uriaş 
cu suflet de copil. înalt, solid, cu barbă galbenă, avea o 
privire liniştită, care dădea sentimentul unei naivităţi 
primare. în mulţimea variată din Bucureşti era prezent 
oriunde era nevoie de ajutor şi încurajare. Când s-au 
apropiat ameninţările din anul 1948, ştia că este urmărit, 
dar era hotărât să nu trădeze pentru nimic în lume." 

La 5 iunie 1941 survine moartea mitropolitului Nico- 
lescu şi se pune problema succesiunii. Am văzut cât era 
de delicată situaţia Mitropoliei Blajului. Trebuie spus că, 
în ciuda insistenţelor Ungariei de a se modifica statutul 
eparhiilor. Roma a avut înţelepciunea de a menţine con¬ 
figuraţia de la Concordat, fără a ţine seama de schimbă¬ 
rile politice. Nunţiul apostolic, de acord cu Sfântul Scaun, 
îl numeşte ca administrator apostolic, adică interimar 

până la o posibilă numire de mitropolit, pe Vasile Aftenie, 
care era oricum episcop auxiliar al Mitropoliei. Bătrânii 
canonici de la Blaj au protestat, deoarece, conform sta¬ 
tutelor, interimarul ar fi trebuit ales de ei; s-au amestecat 
şi oameni politici, astfel că numirea a fost împiedicată. 
Atunci Papa Pius XII intervine numindu -1 pe acel post 
pe decanul de vârstă al episcopilor greco-catolici, Valeriu 
Traian Frenţiu, care avea atunci reşedinţa la Beiuş, păs¬ 
torind partea din eparhia de Oradea rămasă în teritoriul 
românesc. 

în tot acest zbucium instituţional, episcopul Aftenie 
şi-a dat măsura echilibrului şi înţelepciunii. îi scrie nun¬ 
ţiului apostolic: 

„Accept drept literă de Evanghelie dispoziţia Sfântului 
Părinte, cu atât mai mult cu cât, aşa cum bine ştie Exce¬ 
lenţa voastră, n-am căutat niciodată şi n-am întreprins 
nimic pentru a dobândi acea însărcinare. Ba chiar, aflând 
despre numirea mea în acea funcţie (de administrator 
apostolic), am rămas surprins, dar trebuia să ascult de 
Capul Bisericii, şi aşa fac şi acum, convins fiind că, aşa 
cum spime Sfânta Ecaterina din Siena, «ascultarea e cheia 
cu care se intră în cer».“ 

Totuşi, felul în care Blajul îi respinsese numirea îl 
afectase. Un martor care l-a cunoscut îndeaproape, pă¬ 
rintele Lupea, povesteşte: 

„...Cu credincioşii, preoţii şi ceilalţi episcopi [relaţiile] 
au fost cele mai bune... însă îmi aduc aminte că, după 
moartea mitropolitului Nicolescu, Roma l-a numit ca admi¬ 
nistrator apostolic de Blaj, însă canonicii l-au refuzat, 
astfel încât numirea a fost retrasă. Acest fapt l-a marcat 
şi l-a supărat foarte mult. îmi amintesc că la un moment 
dat, la o discuţie pe care am avut-o cu dânsul la sediul 

Mitropoliei, mi-a spus: «M-am rugat mult ca Dumnezeu 
să-mi dea putere să-i iert şi mi-a dat această putere. Acum 
mă rog să-mi dea putere să-i şi iubesc. încă nu am pri¬ 
mit-o!» Sunt convins că ulterior a primit-o.“ 

Noul administrator, Valeriu Traian Frenţiu, îi reînno¬ 
ieşte prerogativa de vicar general pentru Bucureşti şi 
„Vechiul Regat", acum în calitate de auxiliar al său. Epis¬ 
copul Aftenie îşi va străbate imensul teritoriu, vizitând 
parohiile din Muntenia, Oltenia şi Moldova, ba chiar, în 

1942, din Basarabia şi Bucovina de Nord, dar şi pe unele 
din IVansilvania, deoarece episcopul Frenţiu, în vârstă fiind, 
nu le putea acoperi pe toate. într-un raport din 1 aprilie 

1943, enumeră toate localităţile pe care le-a putut vizita 
în 1942 (Constanţa, dar apoi lacobeni, Câmpulung Mol¬ 
dovenesc, Fundul Moldovei, Ilişeşti, Cacica, Gura Humo¬ 
rului, Rădăuţi, Dorneşti, Cernăuţi, Cozmeni, Pohorlăuţi, 
Boian, Rarancea, Suceava, Agăş, dar şi Craiova, Târgu 
Jiu, Turnu Severin) şi relatează situaţia credincioşilor 
greco-catolici din acele locuri, mulţi refugiaţi din .Ardealul 
cedat". A fost o mare bucurie pentru oameni, care nu mai 
văzuseră de decenii un episcop. în majoritatea locurilor a 
fost bine primit de autorităţi şi chiar de clerul ortodox. 

Trăia în mare sărăcie, mai ales în timpul războiului, 
umbla cu tramvaiul şi autobuzul, iar în reşedinţa sa din 
str. Batiştei a găzduit studenţi veniţi din Transilvania 
care erau prea săraci pentru a plăti o chirie. Bombarda¬ 
mentele americane din 1944 nu l-au speriat: a rămas în 
Bucureşti alături de credincioşii săi. Doar de Crăciun s-a 
dus la Blaj ca să slujească în locul episcopului Frenţiu, 
care era bolnav la pat. 

Schimbările politice începute odată cu instalarea gu¬ 
vernului comunist la 6 martie 1945 nu prevesteau nimic 
bun pentru Biserică. 

Episcopul Aftenie, fiind în capitală, era cel mai bine 
plasat pentru a observa înrăutăţirea. Au început intimi¬ 
dări, arestări sub diferite pretexte (de pildă noul paroh 
numit la Sfântul Vasile e arestat înainte de a apuca să-şi 
ia în primire postul). Episcopul îi instruieşte pe preoţi 
să se ferească de provocări şi să fie atenţi la ce vorbesc 
şi la cum se manifestă, pentru că orice „se interpretează". 
Numit, din februarie 1946, reprezentant al administra¬ 
torului apostolic de la Blaj în Comisia de Stat pentru 
revizuirea Legii Cultelor, se străduieşte să facă auzit gla¬ 
sul Bisericii Greco-Catolice în larma simulacrului de demo¬ 
craţie instaurat de noul regim. Participă în 16 martie 1946 
la şedinţa sinodului electoral pentru alegerea candida¬ 
ţilor la funcţia de mitropolit şi constată apoi refuzul auto¬ 
rităţilor de stat de a-1 accepta pe cel ales cu majoritate 
de voturi şi recunoscut de Vatican, episcopul de Mara¬ 
mureş, Alexandru Rusu. împreună cu confraţii săi află 
despre suprimarea Bisericii Greco-Catolice ucrainene în 
1946 şi întrezăreşte primejdia uriaşă ce se contura pentru 
viitorul Bisericii din România. 

Mai târziu, episcopul a povestit că a fost vizitat de 
Constantin Burducea, preot ortodox, ministru al Cultelor 
în primul guvern impus de sovietici (6 martie 1945-30 
noiembrie 1946)- Acesta i-a mărturisit că vrea să fugă în 
străinătate - ceea ce a şi făcut - şi l-a rugat să-i dea ceva 
recomandări. în semn de gratitudine pentru acestea, Bur¬ 
ducea l-a sfătuit să plece şi el în străinătate, pentru că 
„numai aceia vor scăpa de închisoare, şi eventual de moarte, 
care vor pleca din ţară“. Cu un gest premonitoriu, epis- 



copul s-a ridicat şi, cu mâinile împreunate, a exclamat 
către icoana Mântuitorului: „Cui îi vei da cel dintâi, Cris- 
toase, acest mare har?“* De fapt, tocmai Vasile Aftenie 
avea să fie primul dintre episcopii greco-catolici care îşi 
va pierde viaţa în urma tratamentelor inumane suferite 
în cursul anchetei de la Ministerul de Interne în 1950. 

Toţî episcopii deveniseră conştienţi că trebuie să-i pre¬ 
gătească pe credincioşi pentru a rezista ademenirilor şi 
intimidărilor. Vasile Aftenie face acest lucru mai ales în 
Ardeal, dar şi în casele muncitorilor ardeleni veniţi la 
lucru în Bucureşti. în august 1946 vizitează parohiile din 
Oltenia (Brezoi, Râmnicu Vâlcea, Slatina, Târgu Jiu), apoi, 
între 22 octombrie şi 12 noiembrie, sate din secuime, imde 
românii avuseseră mult de suferit sub regimul horthyst. 
Va continua aceste vizite şi mai târziu, chiar în vara anului 
1948, ştiind că e urmărit pas cu pas de Securitate. 

Insistă pentru numirea unui paroh la Bucureşti, unde, 
după cuvintele sale, biserica arată „ca o moară părăsită". 
E numit paroh şi protopop preotul Tit Liviu Chinezu, la 
începutul lui decembrie 1946. împreună cu Fericitul Vla- 
dimir Ghika, toţi trei vor desfăşură o frumoasă activitate 
pastorală în rândul tinerilor, adunaţi în ASTRU (Asocia¬ 
ţia Studenţilor Români Uniţi). 

Tot Părintele Lupea ne mai dă un amănunt despre 
greutăţile traiului: 

„Doresc să mai spun că episcopul Vasile Aftenie era 
sărac. Salariul său era tot cel de canonic, din cauza fap¬ 
tului că Ia Bucureşti nu aveam sediu episcopal, iar în 

1. Martorul ocular care a povestit scena e intendentul episco¬ 
pului, Luca Bălteanu, om de mare încredere .şi distincţie. Cf. A. 
Moisin, Episcopul român unit Vasile Aftenie, partea a Il-a, Editura 
Imago, Sibiu, 2002. 

Bucureşti viaţa era foarte scumpă. îmi amintesc că odată, 
de Crăciun, i-am trimis nişte carne de porc, iar când 
m-a întâlnit mi-a mulţumit călduros. Cu toată sărăcia, 
de fiecare dată când vreun preot îi facea o vizită, îl primea 
călduros, îl invita să facă o baie şi să mănânce. Ştiu că 
nu stătea bine cu banii pentini că, la un moment dat, mi-a 
cerut să-l ajut cu intenţii, chiar dacă erau slab plătite." 

Viaţa a devenit foarte precară în urma reformei mo¬ 
netare din 15 august 1947, care a topit toate economiile 
românilor, şi din cauza inflaţiei galopante. Toate resur¬ 
sele ţării mergeau către plata aşa-zisei datorii de război 
cerute de Uniunea Sovietică. Episcopul, rămas cu şi mai 
puţine resurse, nemaicerându-le nici pe acelea la care ar 
fi avut dreptul, se străduia să fie alături de toţi, mai ales 
pe plan spiritual. Tânărul preot Vasile Mare, vicar la 
biserica Sfântul Vasile din octombrie 1946, povesteşte: 

„Era întotdeauna vesel şi gata să spună o vorbă de duh. 
în societate avea un talent deosebit de a întreţine o at¬ 
mosferă veselă, era un izvor nesecat de poante hazlii, un 
umor fin şi delicat. Dar mai mult era un «causeur» extra¬ 
ordinar. Făcea faţă cu uşurinţă în toate situaţiile. îl avan¬ 
tajau şi glasul sonor şi înfăţişarea impunătoare. în viaţa 
particulară era foarte modest şi se împăca uşor cu toate 
situaţiile, fără să aibă pretenţii. Era lipsit de orice infa¬ 
tuare, dimpotrivă, ducea o viaţă chiar sărăcăcioasă, fără 
să se diferenţieze în vreun fel de noi. Aşa a fost pe peri¬ 
oada în care l-am cunoscut. Am locuit împi-eună cu el în 
aceeaşi casă' aproape un an de zile, până la arestarea 

1. La 1 februarie 1948, episcopul a fost evacuat din reşedinţa 
din str. Batiştei şi s-a mutat în casa parohială a bisericii Sfântul 
Vasile, din str. Polonă, alături de protopopul Tit Liviu Chinezu şi 
de coi doi vicari ai acestuia, Vasile Mare şi Gheorghe Radu. 

dânsului, în perfectă armonie. Era căutat de multă lume 
şi nu respingea pe nimeni. Nu îmi amintesc să fi fost 
interesat de altceva decât de bunul mers al Bisericii. Pe 
plan pastoral pot spune că era un adevărat păstor. Prin 
felul său de a fi era iubit de către toţi, căutat ca îndru¬ 
mător spiritual şi considerat a fi un bun sfătuitor chiar 
şi în problemele vieţii de zi cu zi a oamenilor.“ 

Acelaşi martor dă amănunte interesante despre modul 
în care episcopul începuse să fie urmărit de Securitate; 

„într-o zi, din întâmplare, servul lui Dumnezeu Vasile 
Aftenie nu era acasă. Un număr neobişnuit de persoane 
a venit la parohie, pe rând şi nu toţi deodată, toţi cău- 
tându -1 pe el. Unii dintre ei nici nu-i ştiau numele, iar 
când noi ne ofeream sei'viciile, ne răspundeau: «Nu cu 
dumneavoastră vrem să vorbim, cu părintele acela cu 
barbă roşcată», sau «cu ochelari». Fiecare spunea cum ştia 
sau cum a fost instruit. Unii spuneau că îl caută pentru 
că le-a botezat un copil şi doresc un certificat de botez; la 
răspunsul nostru că şi noi putem elibera acel certificat, 
sau altceva ceea ce doreau, răspundeau că mai au şi alt¬ 
ceva de discutat cu dânsul, astfel încât nu doreau să le 
facem nimic. Asaltul acesta... a fost tot mai insistent, şi 
de către tot mai mulţi şi necunoscuţi, până a treia zi spre 
amiază, când episcopul Vasile Aftenie s-a întors acasă. 
L-am văzut întrând pe portiţa de la stradă cu pasul său 
rar şi apăsat. Mie mi se părea că se scufundă pământul 
cu dânsul, atât de apăsat umbla. Am văzut şi câteva per¬ 
soane trecând pe stradă prin faţa porţii şi privind înde¬ 
lung după dânsul. Ajuns acasă, s-a terminat şi pelerinajul 
celor care-1 căutau: de atunci nu a mai scăpat fără să fie 
urmărit pas cu pas. Nu pot spune că a trecut nepăsător 
peste acest început. Dimpotrivă, s-a văzut pe faţa dânsului 

că l-a marcat, chiar dacă a rămas perfect stăpân pe sine. 
Când ne-a vorbit despre cele întâmplate, nu s-a lamentat, 
ci a descris pur şi simplu ceea ce s-a petrecut. După tre¬ 
cerea a doar 2-3 zile, stăpân pe sine şi pe situaţie, dato¬ 
rită felului său de a fi, mereu gata de a spune ceva hazliu, 
părea că nu a avut nici o problemă. A preferat să întâm¬ 
pine situaţia cu tărie şi demnitate, făcând haz de necaz. 
Cu toţii eram uimiţi de modul în care a reuşit să treacă 
peste evenimente. Alături de dânsul problema parcă nu 
mai era atât de gravă. La început era deranjat de această 
urmărire îndeaproape a mişcărilor sale. Cu timpul s-a 
obişnuit şi a regăsit energia pentru a privi problema cu 
umor. La fel s-a manifestat şi faţă de cei ce îl urmăreau: 
i-a întâmpinat cu curaj, aş spune poate chiar cu o linişte 
parcă supranaturală, căutând să-i pună în situaţii ridi¬ 
cole, pentru ca ei să îşi dea seama despre prostia pe care 
o promovau. îmi amintesc şi acum unele întâmplări po¬ 
vestite chiar de dânsul. Astfel, de exemplu, în tramvai, 
urmăritorul s-a aşezat pe scaunul alături de dânsul. în 
şoaptă, Vasile Aftenie îi spune: «Domnule, eu văd că de 
vreo 2-3 săptămâni eşti mereu în călcâiele mele. De ce 
faci aceasta?» «Părinte, faceţi-vă dumneavoastră treaba 
dumneavoastră, că eu o fac pe-a mea», i-a răspuns indivi¬ 
dul. «Bine, domnule, fiecare cu treaba lui», a concluzionat 
el. Altă dată, urcând în tramvai şi văzând că urmăritorul 
a urcat şi el imediat după dânsul, cere casieriţei două 
bilete (se vindeau biletele în tramvai) şi, întorcându-se 
spre însoţitor, îi spune: «Uite, văd că nu ţi-ai cumpărat 
bilet, ia biletul acesta, să nu te prindă controlul, că amen¬ 
zile sunt mari...» Un alt exemplu, tot în tramvai: de obicei 
urmăritorul rămânea întotdeauna în spatele urmăritului, 
să nu -1 piardă din vedere. De data aceasta, urmăritorul. 



vrând să-l păcălească, a trecut în faţa lui. Acesta, ajun¬ 
gând la staţia de coborâre, trecând pe lângă îngerul său 
păzitor, bătându -1 cu mâna pe umăr, îi spune: «Coborâm, 
domnule, coborâm!» Menţionez că nu era acelaşi agent 
de urmărire, ci era deseori schimbat. Nu era însă prea 
greu să-ţi dai seama cine te urmăreşte; era suficient să 
faci un ocol pe 2-3 străzi lăturalnice pe care în mod nor¬ 
mal nu trebuia să mergi şi îţi dădeai seama că eşti ur¬ 
mărit: se ţinea scai după tine, ca o umbră. Şirul acestor 
atitudini glumeţe la adresa agenţilor de urmărire ar putea 
fi foarte lung, însă eu îmi mai amintesc de una: de la un 
timp, agenţii de urmărire au început să umble cu maşina, 
un autoturism de culoare neagră. în aceasta erau tot¬ 
deauna doi indivizi, care îl urmăreau permanent şi pre¬ 
tutindeni. După un timp destul de lung de la apariţia 
acestei maşini, el, care îşi continua misiunea de episcop, 
rezolvând problemele şi deplasându-se acolo unde era 
necesar, în loc să meargă spre staţia de tramvai de la 
capătul străzii, s-a dus direct la autoturismul cel negru 
al Securităţii, postat în faţa curţii noastre de la stradă, şi, 
adresându-se celor doi agenţi, le spune: «Văd că dumnea¬ 
voastră mă urmăriţi cu maşina, oriunde aş merge. Pentru 
dumneavoastră aceasta este foarte greu, să urmăreşti cu 
maşina pe un om care merge pe jos sau chiar cu tramvaiul. 
Sunteţi nevoiţi să vă opriţi mereu sau să mergeţi prea 
încet. Pentru a vă uşura munca, eu vă propun să mă luaţi 
şi pe mine cu maşina, căci vă spun unde am de mers. 
Acolo mă aşteptaţi - oricum asta faceţi întotdeauna - până 
îmi termin treaba. Când termin, mă reîntorc la dumnea¬ 
voastră şi ne întoarcem acasă. Totul ar fi mult mai simplu 
şi mult mai uşor pentru dumneavoastră, iar mie mi-aţi 
face un foarte mare sei-viciu, întrucât eu nu am maşină. 

precum vedeţi.» Dânşii însă i-au răspuns: «Nu se poate, 
părinte! Faceţi-vâ dumneavoastră treburile dumneavoas¬ 
tră, că noi le facem pe ale noastre.»" 

După „consfătuirea" de la Cluj din i octombrie 1948, 
preoţii semnatari au plecat la Bucureşti la Patriarhie. 
Părintele Au^stin Prunduş relatează: 

,Ajunşi în Capitală, o parte dintre ei au fost trimişi la 
episcopul Vasile Aftenie pentru a -1 convinge de cauza 
unirii. El le-a răspuns: «Dragii mei fraţi, credinţa noastră 
nu este o cămaşă pe care s-o îmbraci noaptea şi dimineaţa 
s-o dai jos. Nu pot nega ceea ce am propovăduit o viaţă 
întreagă!»" 

Ce s-a întâmplat în continuare aflăm din istorisirea 
părintelui Vasile Mare: 

„Referitor la episcopul Vasile Aftenie, voi relata o îm¬ 
prejurare cu totul deosebită, pe care o ştiu de la servul 
lui Dumnezeu Tit Liviu Chinezu... Episcopul Vasile Af¬ 
tenie a aflat că gi'upul celor 36 de preoţi care la Cluj au 
semnat trecerea de la Biserica Gi*eco-Catolică la cea Or¬ 
todoxă a fost cazat la hotelul Athenee Palace. Fără să 
mai spună cuiva ceva, în decursul nopţii a reuşit, numai 
dânsul ştie cum, să intre fără să fie oprit şi să se prezinte 
la cei veniţi de la Cluj. Sunt sigur că discuţia a durat mai 
mult, dar în esenţă Ie-a spus cam aşa: «Ce faceţi, nebunilor? 
Nu vă daţi seama de gravitatea faptei şi de consecinţele 
de nesăbuit ale acesteia asupra Bisericii şi a noastră, a 
tuturor?» Toţi erau cu feţele congestionate, înnebuniţi de 
frică şi de toată situaţia. Doar unul dintre ei a avut cu¬ 
rajul să-I înfrunte şi să-i ţină piept: preotul Cisteian, care 
i-ar fi răspuns: «Preasfinţite, vă rugăm, lăsaţi-ne. Noi nu 
mai suntem altceva decât ursul cu picioarele pe tablă 

încinsă. Jucăm cum ni se cântă. Nu mai avem nici putere 
şi nici posibilitatea de a ne abate de pe acest drum.» în 
zadar s-a chinuit să-i convingă că sunt pe punctul de a 
comite o mare greşeală. în final, a reuşit să iasă din hotel 
şi să revină acasă. Dimineaţa, foarte curând, i-a relatat 
lui Tit Liviu Chinezu, care era protopop, tot ceea ce s-a 
petrecut în noaptea aceea. Când părintele protopop ne-a 
povestit celor doi preoţi tineri cele întâmplate, a adăugat: 
«L-am certat pe Preasfinţitul ca pe un copil pentru pri¬ 
mejdia prea mare - adevărată temeritate - la care s-a 
expus. Ce s-ar fi întâmplat dacă Preasfinţitul odată intrat 
la ei ar fi fost sechestrat şi nu ar mai fi putut ieşi? Ar fi 
fost între ei şi un episcop. Aceasta ar fi fost foarte grav. 
Indiferent ce ar fi făcut dânsul, l-ar fi purtat ca şi pe 
ceilalţi. Mă cuti’emur şi numai la gândul că aşa ceva s-ar 
fi putut întâmpla. Ştiţi ce mi-a răspuns Preasfinţitul? 
‘M-aş fi simţit prea vinovat dacă nu o faceaml’ Dumnezeu 
l-a apărat, ne-a salvat şi acum sunt fericit că a fost aşa.»“ 

A doua zi, mulţi preoţi şi credincioşi au venit la epis¬ 
copul Aftenie, doritori să înţeleagă mai bine ce se în¬ 
tâmplă. El le-a explicat că acei preoţi au cedat doar sub 
ameninţarea fizică a arestării şi a ceea ce avea să ur¬ 
meze pentru ei şi familiile lor. Totuşi, ţinând seama că 
acţionaseră sub constrângere, decizia lor e nulă din punct 
de vedere canonic. 

în noaptea de 28/29 octombrie 194S, episcopul Aftenie 
a fost arestat de Securitate, ca şi ceilalţi episcopi gre- 
co-catolici. Părintele Vasile Mare, care a fost de faţă. po¬ 
vesteşte: 

„Pri\dtor la arestarea servilor lui Dumnezeu Vasile 
Aftenie şi Tit Liriu Chinezu, doresc să menţionez un episod 

plin de mister, pe care mi -1 amintesc foarte bine. E vorba 
de după amiaza zilei de 28 octombrie 1948- în curtea 
bisericii, cea de pe str. Polonă, cred că după ceva rugăciune 
celebrată în biserică, ne-am oprit la o vorbă, cum se obiş¬ 
nuieşte adesea după ce se iese din biserică. Cei prezenţi 
erau; servii lui Dumnezeu Vasile Aftenie şi Tit Liviu Chi- 
nezu, preotul Gheorghe Radu, cantorul Traian Suciu şi 
eu. A venit la noi o fetiţă oarecare, de vreo 7-8 ani, şi ne-a 
întrebat: «Cine este episcopul?» Iniţial nu am luat-o în 
seamă, însă aceasta insista, punând aceeaşi întrebare. 
«Eu sunt», i-a răspuns Vasile Aftenie. Fetiţa a continuat: 
«Doi nenea au venit pe stradă şi s-au oprit la poartă. Şi 
unul a zis: La noapte, de aici vom aresta pe episcopul.» 
Fetiţa auzise accidental cele relatate, întrucât ea se juca 
împreună cu alţi copii de pe strada noastră în grămada 
de nisip ce se afla alături de gardul de la stradă. Toţi am 
rămas nedumeriţi, neştiind ce să credem şi câtă crezare 
să dăm acestei informaţii. Puţin tulburaţi, ne-am conti¬ 
nuat discuţia despre actualităţile de atunci, deci inter¬ 
venţia fetiţei s-a încadrat perfect. Tot discutând, tânărul 
Traian Suciu i-a sugerat să se retragă într-un loc mai 
sigur spunându-i: «Preasfinţite, veniţi Ia noi, la geamgiii 
din Bucureştii Noi. Acolo vă ascundem şi veţi fi păzit!» 
Acesta însă, luând în mână crucea pectorală, i-a răspuns: 
«Această cruce mă opreşte. Dragul meu, tot eu să mă 
ascund? Ce s-ar întâmpla dacă pe front generalul ar de¬ 
zerta? Dacă n-ar fi aceasta, aş şti eu ce să fac!» Cuvintele 
copilei s-au îndeplinit: în acea noapte episcopul Vasile 
Aftenie a fost arestat. 

In ceea ce priveşte arestarea, ea s-a petrecut tot acolo, 
la sediul protopopiatului şi al parohiei din str. Polonă... 
In toiul acelei nopţi, am fost trezit brusc de către un individ 

care nu ştiu cum pătrunsese în camera mea. Nu ştiu cine 
i-a deschis uşa, şi nici dacă era altcineva afară. Buimac 
cum eram, mi-a ordonat să merg în camera alăturată, 
cea a preotului Gheorghe Radu. Acesta avea camera cea 
mai din spate. Ne-a zis să nu ieşim de acolo, iar dacă 
facem vreo mişcare, ne zboară creierii... După vreo trei 
ore, care mi s-au părut infinite, au intrat la noi în cameră 
mama mea şi d-şoara Georgina, care ne-au spus că, pri¬ 
vind prin geamul de la demisol, au văzut plecând spre 
stradă câţiva oameni şi că i-au dus cu ei pe servii lui 
Dumnezeu Vasile Aftenie şi Tit Liviu Chinezu. Am fugit 
repede spre camerele lor. Ambele erau într-o dezordine 
de nedescris: cărţile, hainele şi tot felul de obiecte erau 
împrăştiate în toată camera, semn că s-a făcut perchezi¬ 
ţie. Nu după multe zile a trebuit să părăsim şi noi clădi¬ 
rea: au venit doi indivizi care ne-au spus că au venit să 
preia întregul edificiu, inclusiv biserica." 

Episcopul Aftenie a fost dus imediat la Ministerul de 
Interne. Acolo, după o percheziţie umilitoare, a fost băgat 
într-o celulă din subsol, unde era deja episcopul Valeriu 
Traian Frenţiu. In seara zilei de 30 octombrie, a fost dus, 
împreună cu episcopii loan Suciu, Valeriu Traian Frenţiu 
şi Alexandru Rusu, în audienţă la ministrul Cultelor. Scopul 
audienţei poate fi dedus din mărturia episcopului luliu 
Hossu, care fusese şi el dus la o astfel de audienţă cu o zi 
înainte. Ministrul avea misiunea să vadă dacă nu cumva 
vreunul dintre episcopii greco-catolici, speriat de temni¬ 
ţele Securităţii, ar fi fost dispus să cedeze şi să treacă la 
ortodoxie. Evident, acest lucru nu s-a întâmplat. 




„Viaţă zidită pe stâncă de granit“ 


VALERIU TRAIAN FRENŢIU 


Era decanul de vârstă al episcopilor greco-catolici. 

Fiu al lui loachim Frenţiu şi al Rozaliei, născută De- 
meter, s-a născut la Reşiţa Montană, judeţul Caraş-Se- 
verin, Ia 25 aprilie 1875. A fost botezat la 23 mai din 
acelaşi an. Tatăl său, preot greco-catolic, păstorea o co¬ 
munitate alcătuită mai ales din muncitori cărbunari şi 
metalurgişti. A avut două surori şi un frate. La 5 ani 
rămâne orfan de mamă, iar sora lui mai mare, Lucreţia, 
preia grija familiei. Ea avea să-l însoţească pe tot par¬ 
cursul vieţii ei. 

A frecventat şcoala elementară în localitatea natală, 
apoi a mers la Blaj, la Gimnaziul superior, unde a luat 
examenul de maturitate {= bacalaureatul) în 1894. A fost 
trimis de îndată ca student al Eparhiei de Lugoj la Semi¬ 
narul central din Budapesta (să nu uităm că la acea vreme 
Transilvania făcea parte din Imperiul Austro-Ungar). 

Hirotonit preot la Lugoj în 20 septembrie 1898, a fost 
apoi trimis să studieze în continuare la Viena, la Insti¬ 
tutul Augusri'/ieum, unde a obţinut doctoratul în teologie 
în 1902. în timpul şederii la Viena a fost şi capelanul 
românilor greco-catolici de acolo precum şi al celor aflaţi 

în serviciul militar. Tot acolo, la cererea profesorului Au- 
gustin Bunea de la Blaj, a copiat numeroase manuscrise 
din arhivele Curţii Imperiale, ajutându -1 să-şi realizeze 
lucrarea Petra Pavel Aron şi Dionisie Novacovici. Ar fi vrut 
să mai rămână la Viena pentru a face studii de arhitectură, 
dar a fost chemat în eparhie, unde era nevoie de el. 

întors la Lugoj, a îndeplinit diferite funcţii la sediul 
eparhiei, apoi, în 1904, a fost numit protopop de Cugir şi 
paroh de Orăştie, iar în 1912 a ajuns să conducă Vicaria¬ 
tul foraneu de Haţeg. în toate aceste locuri, a pornit con¬ 
strucţii de biserici, s-a ocupat de buna funcţionare a 
şcolilor confesionale româneşti. Când în 1908 ministerul 
de la Budapesta cere ca toţi preoţii să predea religia în 
limba maghiară în şcoli, el are ideea de a crea posturi 
separate de cateheţi, în afara învăţământului şcolar. 

în acelaşi timp se ocupă şi de viaţa spirituală: vizi¬ 
tează parohiile, conduce „misiuni populare" la Cluj, apoi 
în eparhia de Lugoj; acest obicei se va exinde şi se va 
împământeni. Pentru preoţi organizează exerciţii spiri¬ 
tuale la mănăstirea Prislop. Este membru în colectivul 
de redacţie al revistei Cuvântul Adevărului, întemeiată 
de călugărul Leon Mânu (ultimul egumen al mănăstirii 
Nicula, mort în închisoarea Gherla în 1958). 

Iată cum îl caracterizează episcopul de Gherla, Vasile 
Hossu (care fusese cu puţin timp înainte episcop de Lugoj), 
recomandându-1 pentru episcopat: 

„în toate însărcinările, Reverendisimul Frenţiu, deşi 
încă relativ tânăr, având acum 37 de ani, a dovedit pru¬ 
denţă şi zel în gi'ija faţă de suflete şi în administraţia 
bisericească, o integritate ireproşabilă, ştiinţă profundă 
şi rigoare în îndeplinirea tuturor obligaţiilor sale. îi edi¬ 
fică pe toţi, nu s-a auzit nimic rău despre el, slujeşte 

zilnic sfânta liturghie, se spovedeşte des, predică în fie¬ 
care duminică şi se osteneşte în toate felurile pentru mân¬ 
tuirea sufletelor. Ca protopop... străbătea pe jos cei peste 
40 de km împreună cu credincioşii săi, în fiecare an, la 
Sanctuarul Maicii Domnului de la Prislop, contribuind 
astfel la reînnoirea şi consolidarea evlaviei credincioşilor 
faţă de Sfânta Fecioară..." Va continua să o facă şi ca epis¬ 
cop de Lugoj. 

La sfârşitul anului 1912 e numit episcop de Lugoj. In 
predica rostită cu ocazia consacrării (14 ianuarie 1913) 
în catedrala din Blaj, proaspătul episcop subliniază afec¬ 
ţiunea care domneşte între ierarhii Bisericii Greco-Cato- 
lice, care erau toţi prezenţi la ceremonie, şi se angajează 
să o întreţină şi să-i călăuzească pe credincioşi în spiritul 
lui Cristos. O va face în anii dificili ai Primului Război 
Mondial. Deşi eparhia era foarte săracă, episcopul Fren- 
ţiu, administrator priceput şi integru, reuşeşte să adune 
fonduri, la care contribuia consistent şi din venitul per¬ 
sonal, şi pe care le îndreaptă mai ales spre susţinerea 
şcolilor. Deschide încă din 1913 un cămin pentru ucenici 
tâmplari, în toamna lui 1914 deschide prima şcoală nor¬ 
mală românească de fete, pregătirea tinerelor învăţătoare 
fiind o mare necesitate a epocii. De menţionat că din prima 
serie de 57 de eleve, a6 erau ortodoxe. 

îndată după înscăunare ia o serie de măsuri pentru 
întărirea vieţii spirituale: le cere preoţilor să slujească 
zilnic sfânta liturghie şi să ţină predici în duminici şi 
sărbători; introduce exerciţii spirituale pentru cler şi „mi¬ 
siuni populare" în parohîî; cu ocazia sărbătorilor mari le 
trimite credincioşilor scrisori pastorale. Din 1914 între¬ 
prinde vizite pastorale în parohii, unde predică şi stă de 

vorbă cu preoţii şi cu credincioşii; pe preoţi îi îndeamnă 
să încurajeze colaborarea laicilor. în ianuarie 1914, înfiin¬ 
ţează publicaţia Foaia oficioasă a Diecesei Lugoşului şi 
deschide Librăria diecezană la Lugoj. 

După Marea Unire din 1918, insistă pentru recunoaş¬ 
terea drepturilor Bisericii Greco-Catolice în noul stat 
român şi pentru încheierea unui concordat cu Sfântul 
Scaun. Se străduieşte să-i implice pe laici în viaţa Bise¬ 
ricii, creează în toate parohiile „Societatea Sfântului 
Pavel“, pentru cultivarea valorilor spirituale şi răspân¬ 
direa culturii în rândul poporului. Pentru a promova 
cântul bisericesc în puritatea lui, episcopul propune gu¬ 
vernului român ca în şcolile de ucenici şi în cele agricole 
să se înfiinţeze şi catedre de cânt şi tipic, pentru ca absol¬ 
venţii cu voce bună să poată fi angajaţi şi ca dascăli de 
biserică. 

în 1920, papa Benedict XV i-a acordat titlul onorific 
de asistent al Tronului pontifical. 

în 1922, episcopul Frenţiu a fost transferat la Oradea 
(cea mai mare eparhie după cea mitropolitană), eparhie 
rămasă vacantă după ce episcopul Demetriu Radu că¬ 
zuse victimă atentatului cu bombă din Senatul Româ¬ 
niei (8 decembrie 1920). 

Datorită posibilităţilor financiare deosebite ale epar¬ 
hiei, episcopul Frenţiu a putut deschide şcoli confesionale 
în Oradea şi a construit acolo încă un etaj la Seminarul 
mare, pentru a-i putea primi pe toţi tinerii doritori să 
devină preoţi. Seminarul a obţinut titlul de Academie 
Teologică. A renovat Şcoala normală de institutori din 
Oradea. S-a implicat în construirea de noi biserici: până 
în 1938 consacrase 64, dintre care 14 ctitorite de el. în 

tot ce a restaurat şi a construit a adoptat frumosul stil 
neoromânesc, contribuind mult la introducerea lui în Tran¬ 
silvania. Banii necesari pentru toate acestea au rezultat 
şi din investiţii inteligente care atestă geniul adminis¬ 
trativ al episcopului: a restaurat şi amenajat staţiunea 
Stâna de Vale şi, pentru a pune în valoare potenţialul 
turistic al zonei, a construit o linie îngustă de cale ferată, 
de 42 km, între Valea Iadului şi staţiune. Tot aici creează 
şi pune la dispoziţia Universităţii din Cluj o grădină bo¬ 
tanică subalpinâ. Lângă Beiuş, în Valea Finişului, con¬ 
struieşte o cale ferată de 30 km, antrepozite şi ateliere 
pentru exploatarea lemnului, o păstrăvârie, o biserică, un 
sanatoriu pentru preoţii bolnavi. La Remeţi, în Apuseni, 
construieşte im gater, 50 km de cale ferată, o şcoală de 
ucenici, o biserică şi o şcoală primară. La Holod, în Bihor, 
construieşte o moară care producea electricitate pentru 
localităţile din jur etc. 

Toate acestea au contribuit mult la bunăstarea gene¬ 
rală a locuitorilor zonei; au fost posibile datorită atât ta¬ 
lentului şi viziunii administrative a episcopului Fi-enţiu, 
cât şi hărniciei şi integrităţii sale şi a colaboratorilor săi. 

Pentru o cât mai bună formare spirituală a viitorilor 
preoţi, în afară de constituirea unui corp profesoral de 
excepţie şi a unei biblioteci bogate, episcopul Frenţiu s-a 
implicat direct asistând la examene, invitându-i pe stu¬ 
denţi la palatul episcopal cu ocazia sărbătorilor şi mai 
ales asigurându-le o bună folosire a vacanţelor: începând 
din 1931, seminariştii petrec lunile iulie şi august în reşe¬ 
dinţa de la Beiuş, unde se organizează diferite activităţi 
spirituale şi culturale. „Organizează exerciţii spirituale 
obligatorii pentru întregul cler al eparhiei - preoţi, pro¬ 
topopi, profesori de teologie şi de liceu, canonici - ţinute 

anual, în serii, la Oradea. Episcopul Valeriu Traian Fren- 
ţiu participa ca orice preot, la toate seriile", dă mărturie 
ieromonahul Augustin Prunduş. 

S-a luptat mult pentru a avea o şcoală normală con¬ 
fesională la standardele cerute de statul român şi cu un 
internat care să-i atragă pe elevi. în 1926, îi aduce la 
Oradea pe Fraţii Şcolilor Creştine, care aveau multă ex¬ 
perienţă în educarea tineretului.. 

Se ocupă de asemenea de vechile şcoli greco-catolice 
din Beiuş. înzestrează Liceul de fete cu o nouă clădire; 
în curte va construi şi o sală de gimnastică. Pentru edu¬ 
carea elevelor, încredinţează internatul grijii Surorilor 
Asumpţioniste. De asemeni, în 1924 internatul Liceului 
de Băieţi e încredinţat Părinţilor Asumpţionişti. Pentru 
profesori, reuşeşte să obţină remunerare de la stat. 

Preocuparea lui pentru tineret depăşeşte graniţele 
diecezei: e un puternic susţinător al Colegiului Pontifical 
Pio Romeno, înfiinţat la Roma în 1937 pentru studenţii 
teologi români. în anul 1924/1925, acordă cinci burse, de 
câte 12.000 lei fiecare, pentru studenţi din universităţile 
din România, de orice confesiune, care s-au distins în 
matematică, limba franceză şi pedagogie. 

Ca şi la Lugoj, îi stă la inimă întărirea vieţii spirituale 
a credincioşilor. Pentru o mai bună comunicare, înfiin¬ 
ţează în 1925 revista bilunară Vestitorul, care va apărea 
până în toamna lui 1940. încurajează asociaţiile de laici, 
care aveau să se dezvolte în toate parohiile, insistă pentru 
împărtăşania frecventă, organizează exerciţii spirituale. 

O noutate menită a înfrumuseţa cultul a fost introdu¬ 
cerea muzicii religioase însoţite de orchestră; îl susţine 
astfel pe compozitorul Francisc Hubic, dirijorul coralei 
„Unirea", singura de acest fel din România la acea vreme. 

Fixează şi în dieceza de Oradea trei locuri de pelerinaj 
(Drăgeşti în Bihor, Zalău în Sălaj şi Sanislău în Satu 
Mare), în care celebrează în fiecare an liturghia pentru 
pelerini. Conduce şi multe pelerinaje la Roma. Insistă 
asupra evlaviei faţă de Maica Domnului. Introduce în 
dieceză Octava de rugăciune pentru unirea Bisericilor 
(18-25 ianuarie). 

„Dictatul de la Viena“, din 1940, ia din teritoriul mitro¬ 
poliei de Alba lulia şi Făgăraş două eparhii (Cluj-Gherla 
şi Baia Mare) şi jumătate din eparhia de Oradea. La con- 
sistoriul din 2 septembrie, ţinut la Oradea sub conduce¬ 
rea episcopului Frenţiu, se hotărăşte ca partea ajunsă în 
Ungaria sâ-i fie încredinţată episcopului auxiliar loan 
Suciu. Ca administrator apostolic al acelei părţi este 
numit în 1941 episcopul de Cluj, luliu Hossu; iar partea 
rămasă în România este condusă în continuare de epis¬ 
copul Frenţiu, din reşedinţa de la Beiuş; întrucât avea 
paşaport diplomatic în calitatea sa de senator de drept, 
el putea circula şi la Oradea şi la Nunţiatura din Buda¬ 
pesta. Aceste aranjamente aveau să dureze însă doar 
câteva luni. 

La 5 iunie 1941, moare mitropolitul Nicolescu, aşa că 
scaunul din Blaj devine vacant. în situaţia complicată 
creată de „Dictat", Vaticanul, refuzând să modifice con¬ 
figuraţia eparhiilor, a decis să amâne alegerea de mi¬ 
tropolit şi să numească un administrator apostolic. Am 
văzut mai sus că Roma a trebuit să revină asupra nu¬ 
mirii episcopului Vasile Aftenie în acest post, din cauza 
unor sensibilităţi locale. Aşa că l-a numit pe decanul de 
vârstă, episcopul Valeriu Traian Frenţiu, la 18 iulie 1941. 
ca administrator apostolic pentru Blaj, dar păstrând şi 

responsabilitatea de episcop de Oradea. (Va reveni acolo 
abia după reîntregirea României din 1945, iar efectiv în 
1947!) Cât despre Vasile Aftenie, el rămâne vicar gene¬ 
ral pentru Bucureşti şi „Vechiul Regat". 

Ca şi în celelalte două eparhii, preocupările episcopu¬ 
lui Frenţiu se îndreaptă spre ridicarea nivelului spiritual 
al preoţilor şi al studenţilor teologi. întemeiază o şcoală 
de cântăreţi pentru parohiile rurale şi una de ucenici. 
Creşte nivelul şcolilor profesionale ale Bisericii pentru a 
le face similare celor de stat. Vizitează parohiile şi duce 
la bun sfârşit construcţia câtorva biserici, pe care le şi 
sfinţeşte, dintre care una la Bucureşti (parohia Adormi¬ 
rea Maicii Domnului, din str. Sirenelor). Introduce Prima 
împărtăşanie solemnă în Catedrala din Blaj. Se ocupă 
de retipărirea cărţilor de cult. 

A rămas în amintirea credincioşilor ca un om al rugă¬ 
ciunii, un binefăcător darnic, dar şi un superior exigent 
faţă de cler. „Predicile lui aveau un limbaj simplu însă 
erau foarte potrivite şi pe înţelesul tuturor oamenilor", 
după mărturia preotului Nicolae Lupea. 

Cum vicisitudinile timpului înmulţiseră numărul re¬ 
fugiaţilor ardeleni în „Vechiul Regat", în Basarabia şi 
Bucovina, episcopul se luptă pentru organizarea pasto- 
raţiei acestora. Deoarece Ministerul Cultelor se împotri¬ 
vea creării de noi parohii, a trebuit să apeleze pentru 
sprijin la nunţiul apostolic şi la Ministerul de Externe: 
astfel el reuşeşte să creeze parohiile de la Turnu Severin, 
Târgu Jiu, Piteşti şi Târgovişte. Pentru sprijinirea pas- 
toraţiei parohiilor sărace din zonă, a introdus în Biserică 
obiceiul aşa-numitului „fond al zeciuielii", insistând ca 
preoţii să contribuie: de altfel el însuşi dădea exemplu. 

Trimite preoţi misionari în Basarabia şi Bucovina în spe¬ 
ranţa de a înfiinţa şi acolo parohii. 

Iată cum îl descriu oameni care l-au cunoscut bine: 

De pildă, ieromonahul asumpţionist Bernard Ştef: 
„Servul lui Dumnezeu Valeriu Traian Frenţiu avea o figură 
demnă, barba roşcovană, atitudine surâzătoare, figură 
care m-a impresionat încă de la început. De statură po¬ 
trivită, având prestanţa funcţiei sale, se prezenta mereu 
foarte îngrijit şi curat. Era un om calm, cu o privire blândă, 
mereu disponibil pentru ajutorarea celor nevoiaşi. Nu 
ştiu să fi fost un bun orator, însă era un foarte bun admi¬ 
nistrator al bunurilor bisericeşti... Am remarcat căldura 
cu care vorbea cu oamenii, căldură care m-a impresionat 
profund. Am remarcat spiritul de rugăciune pe care -1 de¬ 
monstra, întrucât participa la toate slujbele oficiate în 
biserica din localitatea în care poposea, sau chiar din 
catedrala episcopală. în fiecare duminică invita predica¬ 
torul de la biserica parohială la masă. Şi eu am fost in¬ 
vitat o dată, de sărbătoarea Buna Vestire... El a susţinut 
moral şi economic căminul de studenţi Sfântul Augustin 
din Bucureşti, pe care l-a inaugurat părintele Barai în 
anul 1937 sau 1938. în rest, ajuta pe oricine să-şi publice 
cărţile, finanţa chiar el respectiva publicare; ajuta pe 
oricine avea o iniţiativă care necesita anumite cheltuieli. 
Cărţile lui Aloisie Tăutu şi ale lui loan Micle au fost publi¬ 
cate pe cheltuiala Eparhiei de Oradea... Episcopul Valeriu 
Traian Frenţiu trăia pururea în iubirea faţă de Dumne¬ 
zeu şi faţă de aproapele, alimentând-o cu rugăciune, me¬ 
ditaţie şi fapte bune. A dezvoltat devoţiunea euharistică 
în dieceză. îi ajuta cu bucurie pe cei nevoiaşi." 

Preotul Vasile Fernea relevă un alt aspect: „Servul lui 
Dumnezeu Valeriu Traian Frenţiu a avut o colaborare 
armonioasă cu autorităţile locale şi cu autorităţile con¬ 
fesionale din Oradea. îmi amintesc un fragment dintr-o 
predică a sa - care m-a impresionat în mod special când 
a avut loc o activitate comună cu fraţii ortodocşi: «...în 
trecut Bisericile noastre au luptat pentru drepturile ro¬ 
mânilor; în prezent şi viitor, după Unirea cea Mare, aceste 
drepturi s-au câştigat pe deplin, iar acum misiunea noas¬ 
tră este să fericim poporul şi ţara prin asigurarea vieţii 
creştine. Şi în acest domeniu să ne întrecem unii pe alţii.»" 

Iar părintele Vasile Mare: „Servul lui Dumnezeu Va¬ 
leriu Traian Frenţiu se ocupa şi se interesa foarte mult 
de formarea clerului. A fost convins că timpul de formare 
a preoţilor în Academiile de teologie şi în seminare, de 
numai 4 ani, este prea puţin şi, în dorinţa de a oferi stu¬ 
denţilor teologi condiţii cât mai bune, dar şi timp pentru 
formare, a impus pentru teologia din Oradea: doi ani de 
filozofie, care se preda în limba latină, apoi patru ani de 
teologie, care se preda în limba română. Totul ar fi fost 
foarte bine, dar la aceasta a fost nevoit să renunţe pentru 
că a început să nu mai aibă candidaţi. Tinerii mergeau 
la alte academii, de patru ani. A durat câţiva ani, dar 
puţini, nu ştiu câţi... în fiecare vară episcopul Valeriu 
Traian Frenţiu venea la Beiuş, în dieceza dânsului, să-şi 
petreacă o lună de concediu. în acest timp eu eram dator 
să-i pregătesc altainil şi să-i răspund la Sfânta Liturghie: 
nu eram decât noi doi. Era o Sfântă Liturghie liniştită, 
reculeasă, cu o minunată pregătire făcută în genunchi, 
rostită cu pietate şi urmată de o laigăciune de mulţumire 
în care se simţea cu adevărat mesajul acesteia. începea 
exact la ora 9 şi dura în întregime o oră sau ceva peste o 

oră, inclusiv pregătirea şi mulţumită. îi mulţumesc lui 
Dumnezeu şi îi sunţ recunoscător episcopului Valeriu 
Traian Frenţiu pentru această lecţie de pietate. După 
Sfânta Liturghie de fiecare dată mă invita să luăm dejunul 
împreună. Mergeam alături până în sufragerie schim¬ 
bând câteva cuvinte pe drum. Masa cu adevărat era plină 
de bunătăţi, în faţa cărora el, invariabil, lua o felie de 
pâine şi o chinuia întinzând cu cuţitul untul pe deasupra. 
Pe aceasta o mânca sorbind şi o cană cu lapte şi cafea. 
Apoi, rareori se mai servea cu ceva. Mie, însă, îmi repeta 
mereu: «Mănâncă... dumneata eşti tânăr!»' Erau voci care 
îl judecau greşit, spunând că trăieşte ca un prinţ. Insă vă 
asigur că aşa mânca, nicidecum ca un prinţ.“ 

După război, la Blaj se întruneşte, cu acordul Romei, 
sinodul care trebuia să aleagă, în fine, un mitropolit. Cele 
mai multe voturi le obţine episcopul de Maramureş, Ale¬ 
xandru Rusu. Dar guvernul, de acum puternic influenţat 
de Moscova, nu e de acord. Atunci papa, fără a mai în¬ 
treba guvernul, îl numeşte administrator apostolic de 
Alba lulia şi Făgăraş pe episcopul loan Suciu, dându-i 
astfel episcopului Frenţiu posibilitatea să-şi reia eparhia, 
în anul în care împlinea 25 de ani de la numirea sa ca 
episcop de Oradea. A fost primit cu multă dragoste şi 
bucurie de cler, de credincioşi şi chiar de autorităţile locale, 
care nu fuseseră înlocuite în întregime de comunişti. 

în iama 1947-1948 a fost foarte bolnav, dar la 17 iunie 
1948 e deja prezent la conferinţa episcopală care a avut 
loc la Oradea, în urma „caldei chemări părinteşti" de la 
15 mai 1948 a mitropolitului ortodox al Transilvaniei, 
Nicolae Bălan, pentru „revenirea" greco-catolicilor la Bi¬ 
serica Ortodoxă. Cu acea ocazie, episcopul Frenţiu a difuzat 


VALERIU TRAIAN FRENŢIU 


77 


O circulară, la 19 iunie 1948, în care a arătat, printre 
altele: „La 3-15 Mai ÎPS Metropolit de Sibiu ne-a făcut o 
aşa-zisă invitare frăţească ca să călcăm cuvântul dat de 
strămoşii noştri şi să rupem sigiliile actului de unire. Dar 
aceasta a fost o insultă la adresa noastră, ca şi cum noi 
am fi inconştienţi şi nu am fi din convingere catolici." 

La 16 septembrie 1948, cu ocazia aniversării a 50 de 
ani de preoţie, papa Pius XII îi trimite un mesaj de feli¬ 
citare scris cu propria mână. L-a primit la 7 octombrie. 
A fost ultima bucurie: n-a apucat să-i răspundă Papei, 
fiindcă a urmat arestarea. Un amănunt despre arestare, 
de la preotul Teodor Dărăban: „Ştiu despre servul lui 
Dumnezeu Valeriu Traian Frenţiu doar că a fost arestat 
împreună cu ceilalţi episcopi ai noştri, pe data de a8 octom¬ 
brie 1948... .au venit noaptea securiştii la dânsul, la sediul 
episcopiei, iar dânsul a cerut să mai celebreze Sfânta 
Liturghie, cerinţă care i-a fost aprobată, după care a 
fost dus şi nu s-a mai întors." 

Cei care au venit să-l aresteze i-au spus că e aşteptat 
în audienţă la ministrul Cultelor. După un drum chinui¬ 
tor până la Bucureşti, a fost dus la Ministerul de Interne, 
într-o celulă în care a avut surpriza să-l găsească pe epis¬ 
copul Vasile Aftenie. 



„Consacrarea o simt ca pe 
o intronizare pe cruce." 


lOAN SUCIU 


loan Suciu s-a născut la Blaj, la 3 decembrie 1907: era 
al treilea din cei zece copii ai lui Vasile şi ai Măriei (năs¬ 
cută Coltor). A fost botezat şi miruit la 24 decembrie, 
primind numele de loan Ovidiu. Tatăl era preot greco-ca- 
tolic, directorul tipografiei şi al librăriei Seminarului teo¬ 
logic din Blaj; era şi preşedintele Asociaţiei meşteşugarilor 
din Blaj. Familia nu avea o casă a ei, ci locuia în clădirea 
librăriei. Mama era învăţătoare; n-a apucat să lucreze în 
şcoală, dar a avut multe prilejuri să-şi folosească ştiinţa 
şi talentul pedagogic: facea catehism cu copiii, nu doar 
cu ai săi, ci şi cu ai rudelor şi vecinilor; se ocupa şi de 
ucenicii de la tipografie. în 1998, loan Glogoveţan, în 
vârstă de 79 de ani, îşi amintea încă plin de emoţie: 

„în 1933 am intrat ca ucenic... Eram în permanenţă 
trei-patru ucenici pentru tipografie şi librărie. Doamna 
Maria şi Părintele Vasile Suciu ne-au primit cu căldură. 
Ne-au asigurat casă, masă, eram consideraţi ca membri 
ai familiei. Nu se făcea deosebire, mâneam aceeaşi mân¬ 
care. Ne-am împrietenit cu copiii lor, fiecare după vârstă, 
ne jucam şi munceam împreună când eram solicitaţi. îmi 
amintesc că Nelucu Suciu, viitorul episcop, suferea încă 

din fragedă copilărie de colită, ceea ce nu-1 împiedica să 
fie vesel şi bun. Nu vă pot spune bucuria pe care o aveam 
când, la fiecare Crăciun şi Paşti, primeam cadou îmbră¬ 
căminte, din cap până în picioare, cu toate cele necesare, 
în ultimele trei luni de ucenicie. Doamna Maria Suciu 
ne-a pregătit pentru viaţă: ne-a învăţat care este poziţia 
corectă la masă, cum să ţinem tacâmurile în mână, ce 
atitudine trebuie să avem faţă de semenii noştri. Ea ne 
spunea cu duioşie: «Rugăciunea vă poate ajuta în toate 
împrejurările. Credeţi în Dumnezeu şi rugaţi-vă lui.» Aceste 
fapte mi-au dat încredere în mine şi mi-au călăuzit paşii, 
iar acum îmi îndulcesc bătrâneţele.“‘ 

A făcut şcoala primară la Blaj şi la Beiuş, iar liceul la 
Sfântul Vasile din Blaj. 

în ultimele clase, împreună cu colegii săi din Societa¬ 
tea de lectură a liceului, a editat revista cu conţinut lite¬ 
rar şi tendinţe umoristice Pupăza. 

în 1925 a dat bacalaureatul, apoi a fost trimis la Co¬ 
legiul Pontifical Grec Sfântul Atanasie, la Roma. Acolo 
a studiat filozofia la Colegiul Urbanian Pontifical De Pro¬ 
paganda Fide, unde la 4 iulie 1927 a obţinut doctoratul 
în filozofie. A început teologia la Colegiul Pontifical In¬ 
ternaţional Angelicum, dar a trebuit să întrerupă un an 
din motive de sănătate: superiorul seminarului, văzân- 
du -1 că era tot mai slăbit, i-a spus: „Te voi trimite acasă 
pentru câteva luni, să-ţi gătească mama ta. Ea te va scăpa 
de această boală." întors la Roma, şi-a încheiat studiile 
printr-un doctorat în teologie summa cum laude, la 22 iunie 

1. Mia Pădurean, Spini şi aureolă. Viaţa episcopului martir 
loan Suciu, Editura Napoca Star, Cluj-Napoca, 3001, p. 34. 

1932. Fusese deja hirotonit preot la 29 noiembrie 1931, 
în capela Colegiului Grec. 

întors în ţară, a fost numit profesor de italiană şi de 
religie la Liceul comercial de băieţi din Blaj; în 1935, a 
fost numit profesor de religie la Liceul de băieţi Sfântul 
Vasile cel Mare. între 1936 şi 1938 a fost şi rectorul In¬ 
ternatului Vancean. Preotul Alexandru Sechel, un fost 
elev, îşi aminteşte: „Eu eram student la Academia Teolo¬ 
gică din Blaj şi toată lumea vorbea că a avut cea mai bună 
mâncare de până atunci. Se spunea că pe timpul lui in¬ 
ternatul a avut cele mai puţine beneficii, deoarece banii 
îi cheltuia pentru mâncarea bună a elevilor. Sunt convins 
însă că nu făcea risipă. Ca formator, mereu ne atrăgea 
cu ceva nou, astfel încât, pentru a nu fi preocupaţi de 
prostii în timpul nostru liber, juca fotbal cu noi. îmi amin¬ 
tesc şi de o revistă intitulată «Tinerimea nouă», revistă 
în care scriau elevii, sub conducerea sa.“ 

Alt fost elev povesteşte: „Părintele loan Suciu era pro¬ 
fesor de religie la Liceu şi rector al Internatului Vancean. 
Era foarte bun şi avea o grijă părintească faţă de noi toţi: 
masa să fie consistentă, noi să fim curaţi, să fie cald în 
dormitor iama. Ne controla cum ne-am pregătit lecţiile... 
Ne-a facilitat abonamente la [editura] Presa Bună, în- 
demnându-ne să citim cu atenţie şi să învăţăm din ea 
pentru viaţă. în fiecare dimineaţă Sfânta Liturghie ofi¬ 
ciată în capelă de Părintele loan Suciu era o adevărată 
oră de meditaţie şi rugăciune... El continua educaţia noas¬ 
tră spirituală în mijlocul naturii, formându-ne ca tineri 
care să putem înfrunta greutăţile şi încercările vieţii.'" 


L. Mia Pftdurean, op. cit., pp. 37-38. 


îi învăţa pe copii să nu dispreţuiască nici o fiinţă vie, 
să aibă grijă să nu strivească furnicile. Locul preferat 
pentru plimbările cu elevii era pădurea Cărbunari, la 3 km 
de Blaj, unde era şi o capelă închinată „Fecioarei săraci¬ 
lor". Copiii se rugau, cântau, alergau; se mirau că Părin¬ 
telui nu-i e frică de şerpi; „avea darul de a-i îmblînzi. Ştia 
să le scoată veninul apoi îi lăsa liberi să i se plimbe prin¬ 
tre degete". Şi mai târziu, în circumstanţe foarte speciale, 
a fost admirat pentru un gest similar: se întâmpla după 
arestare, în lagărul de la Căldăruşani: „Preasfinţiţii epis¬ 
cop! se plimbau fie singuri, fie între ei, fie cu preoţi. Re¬ 
gretatul Episcop Aftene (sic) era tot timpul între preoţi, 
din când în când se amesteca între ei şi P.S. Suciu. Acesta 
ne-a înfiorat odată, jucându-se cu un şarpe, prins de un 
soldat în lac. Preasfinţia Sa l-a luat în braţe, îl trecea pe 
la grumaz, îl prindea cu mâna, credeai că se cunosc de¬ 
mult. «Vedeţi, spunea el, orice animal trebuie tratat cu 
blândeţe şi n-ai să te temi de el.»“^ 

Deşi nu avea obligaţii de paroh, vizita familiile ne¬ 
voiaşe şi le ducea ajutoare spirituale şi materiale, fiind 
secundat în aceasta de propria familie. Era celebru la 
Blaj pentru interesul pe care îl arăta copiilor de ţigani: 
facea cu ei lecţii de catehism, comportâhdu-se cu ei cu 
acelaşi respect pe care îl arăta elevilor de la şcoală; a 
organizat un concurs de catehism între ei şi şcolari, iar 
ţiganii au ieşit pe locul întâi. îi învăţa cântece şi nimeni 
nu-i întrecea la cântat. „De multe ori mergea şi juca fotbal 
cu copiii de ţigani. Eu însumi l-am văzut odată mergând 
pe stradă cu mingea în mână, ridicată sus, urmat de o 
mulţime de ţigănuşi, iar eu l-am întrebat pe unul dintre 

1. Nicolae Brinzeu, Jurnalul unui preot bătrân, Editura Euro- 
stampa. Timişoara, “aoi6, p. 761. 

ei: «Unde mergeţi?», el mi-a răspuns: «Mergem să jucăm 
fotbal cu Părintele!»” {mărturia preotului N. Lupea). 

Pe cei care se spovedeau la el îi îndemna să citească 
Scriptura: „Să iubeşti Cartea Sfântă: acolo e Cuvântul 
lui Dumnezeu ca într-o altă Sfântă Euharistie. Nu lăsa 
să cadă nici o părticică.”' 

La 1 septembrie 1939, a devenit profesor suplinitor la 
catedra de teologie morală din Academia teologică a Bla¬ 
jului. 

Activa şi în asociaţia preoţească arhidiecezană Sfântul 
Nichita al Remesianei, menită să-i întărească spiritual 
pe preoţii celibatari. 

Din primul an de profesorat, a întemeiat Asociaţia 
Mariană, iar în 1933 a scos şi revista Marianistul, care 
din septembrie 1934 a devenit Tinerimea Nouă, adresată 
tinerilor „pentru a-i reînnoi în adevăr”. 

J^ea o exprimare aleasă... în vorbire întrunea calităţi 
de mare orator... Stilul totdeauna entuziasmat încânta 
tineretul, asupra căruia avea o mare influenţă. Aşa că, 
în timpul când legionarismul şi alte curente fasciste erau 
la modă, în Blaj nu au putut prinde adepţi. De asemenea, 
cărţile pe care le-a scris... au fost foarte căutate. Tot aşa 
revistele pe care le-a condus, în special Tinerim.ea nouă... 
Dar mai apreciate erau conferinţele sale ţinute nu numai 
la Blaj, ci şi în alte oraşe...: Bucureşti, Oradea, Cluj, Sibiu, 
Alba lulia şi multe altele, la care participau mulţi inte¬ 
lectuali.”'^ 

1. Victoria Man-Nicolae, Episcopul loan Şuciu, apostol al iu¬ 
birii - sufletul tineretului. Editura Viaţa Creştină, Cluj-Napoca, 
2002, p. 46. 

2. loan Ploscaru, Lanţuri şi teroare, Editura Signata, Timi¬ 
şoara, ‘1994, p. 129. 

La 25 mai 1940, loan Suciu e numit de papa Pius XII 
episcop, ca auxiliar al episcopului de Oradea, Valeriu 
Traian Frenţiu. Avea doar 32 de ani. Cum a primit vestea, 
cu ce presimţire, ne putem da seama din scrisoarea pe 
care i-o trimite nunţiului cu câteva zile înainte de consa¬ 
crare: 

„...Am ales ziua de 20 iulie pentru consacrarea episco¬ 
pală fiindcă e sărbătoarea unui profet, profetul Ilie, pe 
care îl iubesc şi îl admir mult... încă nu mi-am pus jugul 
pe grumaz, dar îi simt deja povara, încă nu m-am suit pe 
noua Cruce, dar îi ghicesc amărăciunea. Am totuşi mân¬ 
gâierea cuvintelor lui Isus către sfântul Petru: Alius te 
cinget et ducet, quo tu non ais' {loan 21,18). De aceea mă 
încred în El.“ 

E consacrat episcop în catedrala din Oradea, la 20 
iulie 1940, de către episcopul Frenţiu, asistat de episcopii 
luliu Hossu şi loan Bălan. Starea sa de spirit transpare 
din cuvintele pe care le-a rostit atunci: 

„...Consacrarea ca episcop nu o simt ca pe urcarea pe 
un tron bisericesc, ci ca pe o intronizare pe cruce. Mă simt 
logodit nu cu înalta funcţie cu scaun îmbrăcat în purpură, 
ci cu interesele veşnice ale lui Cristos, cu Biserica sa, cu 
Turma sa. Ştiu că acum se va împlini în mine «ceea ce 
lipseşte pătimirilor lui Isus Cristos pentru Biserica sa.«“ 

într-adevăr, o lună mai târziu „Dictatul de la Viena** 
smulge din teritoriul României partea de nord-est a Tran¬ 
silvaniei: astfel, o parte din eparhiile de Oradea, Cluj- 
Gherla şi Maramureş ajunge între graniţele Ungariei. 
Episcopul Frenţiu se găsea la reşedinţa sa de la Beiuş, 
rămasă în România. Consistoriul decide ca episcopul 

1. .Altul te va încinge şi te va duce unde nu vrei.“ 

auxiliar Suciu să preia partea din eparhie ajunsă în 
Ungaria. Aceasta număra 187 de parohii, dintre care 
47 rămăseseră fără preot. 

Nici un an mai târziu, Valeriu Traian Frenţiu devine, 
după cum am văzut, administrator apostolic al mitropo¬ 
liei Blajului, continuând a fi şi păstor al părţii din dieceza 
de Oradea rămase în România, iar pentru parohiile ajunse 
în Ungaria papa l-a numit ca administrator apostolic pe 
episcopul de Cluj, luliu Hossu, loan Suciu rămânând epis¬ 
cop auxiliar şi vicar general de Oradea. 

Situaţia era mai mult decât complicată, deoarece au¬ 
torităţile horthyste, în politica lor de asimilare etnică, 
făceau mari eforturi pentru a-i alipi pe greco-catolicii 
români fie de dieceza greco-catolică de Hajdudorog (a ru¬ 
tenilor maghiarizaţi), fie de Biserica Reformată (calvină). 
Cel mai bine ne dăm seama de situaţie din rapoartele pe 
care episcopul loan Suciu le trimite nunţiului din Bu¬ 
dapesta şi, neprimind răspuns, mitropolitului Nicolescu, 
pentru ca acesta să-i scrie cardinalului Tisserant de la 
Congregaţia Orientală, ca el să-i scrie nunţiului de la 
Budapesta, mai exact să-i trimită rapoartele în care epis¬ 
copul Suciu protesta împotriva samavolniciilor comise de 
autorităţile horthyiste: nu mai există nici o şcoală ele¬ 
mentară românească, e interzisă celebrarea liturghiei în 
şcoli, religia trebuie predată numai în maghiară, sute de 
oameni de vază de Ia ţară au fost duşi în lagăre. Intelec¬ 
tualii de la oraşe au fost alungaţi, românii sunt spoliaţi de 
averi, li se iau prăvăliile, preoţii mai buni sunt ameninţaţi, 
arestaţi, expulzaţi, de aici o şi mai mare lipsă de preoţi. 
De altfel, el însuşi avea să se afle în primejdie de moarte: 
„în anul 1944, după intrarea trupelor române şi sovietice 
în Transilvania, armata horthystă şi cea hitleristă au 

trebuit să cedeze terenul în grabă. Românii erau rău vă¬ 
zuţi de cele două armate în retragere, în special după 
23 august 1944- - Un ofiţer ungur a intrat în palatul epis¬ 
copiei însoţit de o puternică escortă. L-a scos afară pe 
episcop şi pe secretarul acestuia, părintele Foişor... L-au 
acuzat pe episcopul loan Suciu că a ţinut legătura cu 
trupele române cărora le-ar fi semnalizat poziţiile arma¬ 
tei maghiare... I-au pus cu faţa la zid... în spatele lor au 
plasat o mitralieră gata să deschidă focul. Episcopul şi 
secretarul şi-au dat pe şoptite dezlegarea sacramentală şi 
şi-au încredinţat sufletul Mântuitorului. însă în momen¬ 
tul când să se descarce mitraliera, a căzut un proiectil în 
apropiere, aşa că soldaţii au fost obligaţi să se adăpos¬ 
tească. în picioare stăteau numai cei doi condamnaţi la 
moarte. Spre norocul lor, în acel moment a intrat pe poartă 
un ofiţer superior din armata maghiară... I s-a raportat 
situaţia. A fost de părere că execuţia nu se poate face fără 
judecată, iar probele nu supt nici concludente nici sufi¬ 
ciente."' 

Cum şcolile româneşti din zonă duceau o lipsă totală 
de manuale de religie, a scris el însuşi câte unul pentru 
fiecare clasă, precum şi o serie de cărţi de spiritualitate 
foarte accesibile: Eroism, Tinereţe, Mama, Rănile Dom¬ 
nului, Pier Giorgio Frassati, Fecioara de la Fatima etc. 

Se temea deja pentru supravieţuirea poporului român, 
pe care o vedea numai prin asumarea jertfei. La 23 februa¬ 
rie 1941 îi scria mătuşii sale. Emilia Hopârtean: 

„Tremur mult, foaile mult penti-u poporul nostru. Cineva 
e pregătit, cu buretele în mână, să facă ce a mai făcut în 
istorie. Păcatele sunt atât de corozive. Ne închipuim că 


i. loan Ploscaru, op. cit., p. 131. 

e de ajuns să ne rugăm cu sentimente bune. Nu, ci trebuie 
să ne rugăm cu rănile, cu jertfele, cu mortificările noastre, 
cu umilinţele răbdate cu seninătate, cu lacrimi de pocă¬ 
inţă, cu gemete. Felul acesta de rugăciune ne lipseşte."' 

în martie 1945, România îşi recăpăta teritoriile din 
Transilvania. Episcopul Suciu putea din nou să călăto¬ 
rească liber: era din nou invitat să predice în centrele 
cele mai importante ale ţării, în primul rând la Bucureşti. 
Afluenţa era extraordinară: catedrala Sfântul losif, unde 
fusese invitat fiindcă oferea mai mult spaţiu, era arhi¬ 
plină, nu doar de catolici, ci şi de ortodocşi. Talentul lui 
oratoric deosebit îi atrăsese, de altfel, supranumele de 
„loan Gură-de-Rai“. 

Eparhia de Oradea, reîntregită, a trecut din nou în 
administrarea episcopului ei, Valeriu Traian Frenţiu. 
La Blaj s-a întrunit sinodul electoral pentru alegerea de 
mitropolit, însă candidatul care a primit cele mai multe 
voturi, episcopul de Maramureş Alexandru Rusu, n-a fost 
acceptat de autorităţile statului. Atunci papa numeşte 
ca administrator apostolic pentru Blaj pe cel mai tânăr 
episcop: loan Suciu. Când i se comunică această decizie, 
episcopul se simte dator să-i scrie cardinalului Tisserant; 

„I-am arătat [nunţiului, care îl înştiinţase] dificulta¬ 
tea ce vine din sănătatea mea şubredă; din nepriceperea 
mea în administraţia bisericească; din hotărârea mea 
de a mă consacra doar slujirii Cuvântului şi scrisului; 
din tinereţea mea şi din felul meu de a fi care nu mani¬ 
festă destulă gravitate; din lipsa unor relaţii cu oamenii 
vieţii politice, sociale etc.; din aşteptarea dezamăgită 

1. Mitropolia Română Unită.. .Academia Civică, Episcopul loan 
Suciu, apostolul tinerilor, p. 127. 

(chiar dacă provizoriu) a clerului Bisericii Catolice din 
România; din marea importanţă care îi revine acum Bise¬ 
ricii Române Unite în ţara noastră. Dar dacă este voinţa 
absolută a Preafericitului Părinte, nu pot, fără a risca 
să ofensei; voinţa lui Dumnezeu, să nu accept." 

La 4 februarie 1947 este recunoscut şi de guvern ca 
administrator apostolic al arhieparhiei de Alba lulia şi 
Făgăraş. 

în noua sa calitate, episcopul Suciu îşi continuă cu 
acelaşi zel slujirea: are grijă în mod special de tineri, mai 
ales de orfanii de război, atât de numeroşi. Sprijină or¬ 
felinatul deschis la Turda de călugării Sfântului Vasile, 
pentru care cere contribuţia tuturor credincioşilor. Pre¬ 
dică exerciţii spirituale nu doar la Blaj, ci şi la Bucureşti. 

între timp, situaţia era tot mai critică în ţară: în pre¬ 
zenţa Armatei Roşii, care se afla aici din septembrie 1944 
(şi avea să plece abia în 1958!), România se transforma 
rapid într-un satelit al Uniunii Sovietice. După cum am 
văzut, ţinând seama de ce se întâmplase în Ucraina, soarta 
Bisericii Greco-Catolice era pecetluită în mintea deciden- 
ţilor politici. 

Cu toate acestea, până în ultimul moment, noul ad¬ 
ministrator apostolic luptă cu toate mijloacele funcţiei 
sale. îi cere ministrului de Interne punerea în libertate 
a preoţilor arestaţi, îşi încurajează credincioşii să nu se 
lase intimidaţi, trimiţând circulare şi scrisori pastorale 
preoţilor, protopopilor, preoteselor, tinerilor şi chiar co¬ 
piilor; îşi înmulţeşte vizitele în parohii, sfidând încercă¬ 
rile de intimidare din partea autorităţilor: a şi fost arestat 
în două rânduri, înainte de a fi ridicat definitiv la aceeaşi 
dată cu ceilalţi confraţi. 

O întâmplare semnificativă redă foarte bine atmosfera 
acelor zile. Mărturia preotului Nicolae Lupea: „In 15 mai 
1948 a venit la Blaj Dr. Petru Groza, împreună cu alţi 
membri ai guvernului. Nu se ştia de ce vine. [Venea pentru 
a sărbători centenarul Adunării naţionale de la Blaj de 
pe Câmpia Libertăţii.] Episcopul loan Suciu a făcut un 
Te Deum în Catedrală. După acest TeDeum, Petru Groza 
s-a urcat în maşină să meargă pe Câmpia Libertăţii. Ne- 
având maşină, episcopul loan Suciu a ieşit şi el din Cate¬ 
drală şi a pornit să meargă pe jos. Petru Groza l-a chemat 
în maşină. Acesta s-a urcat şi atunci a apărut mitropo¬ 
litul ortodox Nicolae Bălan de la Sibiu. Petru Groza îl 
invită de asemenea să se urce, dar acesta s-a împiedicat 
de treapta maşinii şi a căzut. Episcopul loan Suciu i-a 
'ntins mâna. Episcopul ortodox i-a spus lui Petru Groza: 
Priviţi, domnule prim-ministru, i-am prins mâna şi nu 
am săi-o mai las>«, bătând un apropo că Biserica noastră 
va rupe legătura cu Roma. loan Suciu i-a răspuns însă 
cu dublu înţeles: «Preasfinţite! V-am întins mâna ca să 
vă ridic!».... acest episod mi-a fost povestit de însuşi epis¬ 
copul loan Suciu, la puţin timp după eveniment. Au mers 
pe Câmpia Libertăţii, unde erau panourile imense ale 
tuturor personalităţilor politice comuniste: Ana Pauker, 
Gheorghiu-Dej, Marx, Engels, Lenin, Stalin şi alţii. Acolo 
mitropolitul ortodox Nicolae Bălan a făcut un apel către 
credincioşi, pentru ruperea relaţiilor cu Roma, cu Vatica¬ 
nul. Când loan Suciu a dorit să răspundă apelului lansat 
de mitropolitul ortodox, nu a fost lăsat. în 1948, înainte 
de arestare, au început presiunile asupra Bisericii noas¬ 
tre. Pe unii dintre clerici i-au arestat, iar unii preoţi au 
cedat şi au trecut la ortodocşi. Episcopul loan Suciu a 
avut atunci această expresie: «Mai bine să mă fi lovit lepra 



decât să vadă ochii mei ce au văzut.» Noapte de noapte 
se făcea adoraţie în Catedrală. Eu slujeam ca diacon acolo 
şi îl vedeam astfel pe şeful securităţii din Sibiu, Crăciun, 
care ne urmărea. Aceasţă prezenţă a făcut ca unii preoţi 
să nu mai participe la oficiile din Catedrală. Atunci epis¬ 
copul loan Suciu a ţinut o meditaţie, din care vă citez, 
aşa cum îmi amintesc eu după atâţia ani; «Simone, dormi? 
Preotule al lui Cristos! In timp ce duşmanii fac târg pe 
seama Bisericii, tu dormi? Nu ai putut să vii să prive- 
ghezi un ceas împreună cu mine?» La una din predici, la 
care eu nu am fost, dar a fost fratele meu, care mi-a po¬ 
vestit, episcopul loan Suciu a zis: «Iubiţi credincioşi, duş¬ 
manii Bisericii vin şi vă ameninţă că, dacă nu treceţi de 
partea lor, vă dau afară copiii din şcoli, sau vă fac asta şi 
asta, şi mulţi dintre voi, din teamă şi din laşitate, vă 
lepădaţi de Biserică şi spuneţi: Isuse, îmi pare rău, dar 
îmi produci atâta necaz! Ieşi din inima mea. Isuse, ieşi 
din România.» Astfel el a luptat mai ferm împotriva opre¬ 
siunii Bisericii noastre." 

De pildă, în circulara din 3 iunie 1948, indică măsuri 
care trebuie luate în faţa campaniei de atacuri care s-au 
lansat după semnalul dat la Blaj pe Câmpia Libertăţii: 
„La nici o violenţă nu trebuie răspuns cu violenţă, ci cre¬ 
dinţa să fie apărată prin tărie creştină, iar la nevoie prin 
martiriu." Le recomandă preoţilor să aibă mare grijă de 
veşmintele şi de cărţile liturgice şi să nu le lase în locuri 
de unde ar putea fi furate! 

La sfârşitul lui iulie 1948, apelează la cei mai buni 
prieteni ai săi, la copii, cerându-le rugăciuni şi jertfe 
pentru pacea lumii; reacţia acestora a fost entuziastă. 

La 3 septembrie 1948, guvernul comunist a anulat 
decizia prin care îl recunoştea ca administrator apostolic. 

„Când i-au spus servului lui Dumnezeu loan Suciu că nu 
este episcop, acesta a răspuns: «Dacă ministrul agriculturii 
ar spune că stejarul nu mai este stejar, stejarul tot stejar 
ar rămâne. Şi eu tot episcop rămân.»" 

„Pentru a-i susţine pe credincioşi, el a predicat de mai 
multe ori în Catedrală, cu toate că autorităţile încercau 
să oprească accesul acestora. La sfârşitul ceremoniilor 
religioase, elevii făceau cordon pentru a-1 proteja la re¬ 
întoarcerea la locuinţa sa. Şi după i octombrie, când toţi 
episcopii erau blocaţi în reşedinţele lor, episcopul Suciu 
a ţinut în fiecare seară în catedrala din Blaj predici în¬ 
flăcărate, pentru a-i întări pe credincioşi. Aceştia înfrun¬ 
tau uneori reale pericole pentru a veni să-l asculte: la 
intrările în oraş pichete de poliţie controlau actele şi nu-i 
lăsau să intre pe cei care nu aveau domiciliul în oraş. 
Atunci oamenii treceau Târnava prin vad ca să ajungă 
la catedrală: greco-catolici, ortodocşi, romano-catolici, re¬ 
formaţi, evrei, toată această lume din Blaj şi din împre¬ 
jurimi dorea să asculte cuvintele episcopului" (mărturie 
scrisă de Vasile Emanuel Suciu). 

A trimis scrisori de îmbărbătare preoţilor şi a vizitat 
mereu parohiile, în special pe cele mai ameninţate. Pre¬ 
otul Eugen Popa redă în mărturia sa un fragment dintr-o 
scrisoare adresată credincioşilor în 1948: „Suntem învinşi 
de la început dacă credem că putem lupta contra minciu¬ 
nii, a calculelor omeneşti şi a compromisurilor. Noi tre¬ 
buie să ne folosim de mijloace supranaturale: Sfintele 
Taine, rugăciuni, jertfe, toate sub steagul Inimii Nepri¬ 
hănite a Mamei Mântuitorului, Regina Apostolilor... în 
această oră decisivă nu e de senrnat cu lumea nici un com¬ 
promis." 

între cele circa so de scrisori pastorale adresate cre¬ 
dincioşilor pentru a-i îndemna la rezistenţă, e impresio¬ 
nantă mai ales ultima, cea din vara anului 1948, care se 
încheie astfel: „Este ultima scrisoare pe care v-o scriu eu. 
Orice v-aş scrie de acum înainte împotriva a ceea ce v-am 
scris până astăzi, chiar dacă este semnat de mine, să nu 
credeţi. Şi eu sunt om, şi eu pot cădea. Dacă eu voi cădea, 
voi să nu cădeţi*' (mărturia preotului Vasile Mare). 

S-au păstrat trei scrisori de protest adresate de epis¬ 
copul Suciu autorităţilor în datele de 12,14 şi 18 octom¬ 
brie 1948 - adevărate strigăte de revoltă în faţa faptelor 
care se petreceau; arestarea şi torturarea multor preoţi, 
presiunile exercitate asupra funcţionarilor ca să participe 
la acţiunea de „unificare**, încercările de intimidare a cre¬ 
dincioşilor ca să semneze listele de trecere la ortodoxie, 
confiscarea de biserici şi case parohiale aruncând în stradă 
familiile preoţilor. 

Câteva descrieri făcute de oameni care l-au cunoscut: 

„Sub fizicul plăpând şi delicat al episcopului loan Suciu 
pulsa o energie de nedescris. Nu cunoştea oboseala, deşi 
era suferind de colită având un regim alimentar sever... 
Lumea îl solicita, îl căuta, îl simţea aproape de suflet, 
parcă te chema având zâmbetul veşnic pe buze; plin de 
dăruire şi iubire ca preot, confesor, duhovnic şi frate... 
Nu şi-a pierdut curajul şi demnitatea nici o clipă, ci îm¬ 
bărbăta şi spunea: «Bisericii Greco-Catolice îi lipsesc mar¬ 
tirii; Dumnezeu ne cheamă să fim hotărâţi, tari, să ne 
mărturisim credinţa şi să ne dăm viaţa, dacă ni se cere, 
pentru credinţă, ţară şi neam; în curând începe Ceasul 
Vinerii Mari, să aşteptăm cu iubire.» în această perioadă 
era uimărit încontinuu.** (Maria Bărbat) 

„Servul lui Dumnezeu loan Suciu era zvelt, dar destul 
de mic de statură, cu un surâs permanent în colţul gurii. 
Era abordabil şi binevoitor, astfel încât dispunea la vorbă 
pe oricine voia să vorbească cu dânsul... Ca Episcop, a 
rămas aceiaşi: modest, afabil şi dispus să stea de vorbă 
cu oricine, interesându-se mai ales de tineret. Era acelaşi 
om slăbuţ, suferind de colită, dar cu o ţinută la nivelul 
rangului său. A fost un excelent orator şi întrevedea foarte 
bine evenimentele, cu alte cuvinte era o minte ascuţită, 
capabil de orice fel de discuţie, la orice nivel. Om energic, 
se implica în viaţa Bisericii prin cuvântări, acţiuni edu¬ 
cative şi asistenţă spirituală. Din punct de vedere spiri¬ 
tual îşi urma cu rigurozitate programul său de rugăciune, 
trăind intens credinţa în Hristos.“ (Bemard Ştef) 

Momentul ultimei arestări e descris de verişoara sa, 
Maria Bărbat: „în toamna anului 1948, Castelul Mitro¬ 
politan era urmărit zi şi noapte de securişti ascunşi prin 
tufişuri şi după clădire. într-o noapte porţile de la intrarea 
în castel au fost forţate şi cedând s-au deschis. Episcopul 
loan Ovidiu Suciu a fost ridicat de către comandantul 
Securităţii din Sibiu şi urcat în duba care între timp 
intrase în curtea Mitropoliei şi în care mai erau alte per¬ 
soane. Apoi organele Securităţii au devastat interiorul 
castelului, prădând, dând foc unor cărţi şi documente.*" 

Cum a fost mai departe ştim dintr-o scrisoare scrisă 
de el la Căldăruşani şi ajunsă la Nunţiatură: 

„în după-amiaza aceleiaşi zile [27 octombrie 1948] am 
ajuns la Sibiu. Acolo, după ce, conform ritualului închiso¬ 
rilor, mi-au fost golite buzunarele, am fost dus în cel mai 
adânc subsol: o beznă precedată de alte două, cea de pe 
culoar şi cea din celula prin care trecusem la intrare... 

Intrând, am fost izbit de atmosfera umedă şi de mirosul 
de excremente umane. Ce era de fapt? Supapa canalului 
colector se afla în celula mea şi toate toaletele din acea 
aripă a clădirii răsuflau spre «camera» mea. De acolo 
umezeala şi mirosul... Podeaua era umedă, zidurile de 
cărămidă umedă şi mucegăită... Pe pipăite am găsit o 
ladă plină de praf şi umezeală, trebuia să fie patul meu. 
Avea cam un metru lungime... Acolo am petrecut două 
nopţi şi o zi şi jumătate, fără mâncare, fără apă. Şi, fiindcă 
nu era strop de lumină, şoarecii şi şobolanii treceau peste 
mine ca peste un vechi prieten al insectelor şi al animă- 
luţelor. TVebuie totuşi să recunosc: nu era un răsfăţ plăcut 
şi vrednic de a fi prelungit." 

Acolo, la Sibiu, la 29 octombrie, a fost pus să-şi facă o 
autobiografie şi să dea o declaraţie în scris despre toţi 
membrii familiei sale dacă au făcut politică. 

în aceeaşi seară a fost depus la Interne, de unde a doua 
zi a fost dus, împreună cu ceilalţi, la ministrul Cultelor. 



„E vremea să ne împărtăşim 
din Patimile Domnului, 
pentru ca Biserica să fie curată 
şi fără de prihană." 


TIT LIVIU CHINEZU 


Dintre cei şapte episcopi martiri, Tit Liviu Chinezu a 
fost singurul consacrat în clandestinitate. 

S-a născut la 22 decembrie 1904, la Iernuţeni, astăzi 
un cartier din Reghin. Tatăl său, loan Paul, era preot 
greco-catolic, iar mama, Elena, născută Ceiuşan, era cas¬ 
nică. Copilul a fost botezat la patru zile după naştere. A 
avut nouă fraţi, dintre care unul, cu trei ani mai mic, 
preot, avea să moară tânăr. Familia a dus o viaţă grea, 
mai ales după moartea tatălui, în 1922. Iar în 1948, când 
a fost arestat, Părintele Tit Liviu mai avea doar trei surori 
în viaţă. 

Nu există documente despre primii lui ani de şcoală, 
îl găsim în primele trei clase de gimnaziu la Gimnaziul 
săsesc din Reghin: trebuia să facă zilnic 18 km pe jos, dar 
cunoaşterea limbii germane avea să-i faciliteze studiile 
de filozofie. Apoi, din clasa a IV-a până într-a Vl-a de 
liceu, va urma cursurile Şcolii Civile de Băieţi din Reghin, 
şcoală de stat întemeiată în 1919, după unirea Transilva¬ 
niei cu România. Ultimii doi ani de liceu îi face la Sfântul 
Vasile cel Mare din Blaj, unde trece examenul de matu¬ 
ritate în 1925, împreună cu colegul său loan Suciu, cu 

trei ani mai tânăr. Cei doi au rămas foarte buni prieteni 
până în ultima clipă a vieţii. Atât asemănările, cât şi 
deosebirile dintre ei erau făcute să-i apropie. Preotul Eugen 
Popa, care i-a cunoscut bine, scrie: 

„Servul lui Dumnezeu Tit Liviu Chinezu era în multe 
privinţe asemenea prietenului şi colegului său loan Suciu. 
Tit Liviu Chinezu era mai interiorizat, analist al situa¬ 
ţiilor şi al gândurilor, ridicându-se ca un vultur ce pla¬ 
nează liniştit deasupra norilor. Amândoi erau mici de 
statură şi slăbuţi. Erau legaţi de o adevărată prietenie, 
bazată pe profunde afinităţi de aspiraţii şi ideal, de în¬ 
suşiri alese, de inteligenţă şi hărnicie. Nu lipseau nici 
diferenţele de manifestare exterioară, care-i făceau să se 
completeze în mod fericit unul cu altul.“ 

Din 14 octombrie 1925, îi găsim pe amândoi interni la 
Colegiul Grec Sfântul Atanasie din Roma, trimişi de mi¬ 
tropolitul Blajului. A urmat cursurile Colegiului Urba- 
nian De Propaganda Fide, unde a obţinut doctoratul în 
filozofie. A continuat la Colegiul Pontifical Internaţional 
Angelicum, unde şi-a luat licenţa în teologie şi a început 
cursurile penti-u doctorat. Doritor de o călăuzire spirituală 
mai riguroasă, se gândeşte să intre la iezuiţi, dar mitro¬ 
politul, care dorea să-i aibă în ţară pe cei mai buni can¬ 
didaţi la preoţie care aleseseră celibatul, nu-şi dă acordul. 

Tit Liviu Chinezu e hirotonit preot la Roma, la 18 ianua¬ 
rie 1931, în capela Colegiului Grec. La mijlocul aceluiaşi 
an, se îmbolnăveşte, trebuie să se opereze de mastoidită. 
De aceea nu-şi poate termina doctoratul în teologie şi, în 
toamnă, e nevoit să se întoarcă în ţară. 

E numit de îndată profesor de religie la Şcoala Nor¬ 
mală de învăţători, unde va fi şi director timp de trei ani. 
în 1937 devine profesor de filozofie la Academia Teologică, 

rămânând însă în legătură şi cu liceele. Iată cum îl de¬ 
scrie un fost seminarist, preotul Alexandru Sechel: 

„Tit Liviu Chinezu a fost un preot şi un profesor deo¬ 
sebit. Ne-a învăţat limba franceză, îndemnându-ne să 
citim chiar în franceză, fapt pe care, ajutaţi de dânsul, 
l-am şi realizat. Multe cărţi le-am cumpărat în această 
limbă datorită lui, cărţi pe care le am şi acum, şi pe care 
le-am folosit la cursurile de istoria Bisericii şi la filozofie, 
arabele fiind materii pe care le-am predat la Academia 
teologică din Baia-Mare. Ne antrena la studiu şi la viaţa 
morală, ambele fiind înlănţuite. Nu avea aceleaşi înclinaţii 
sportive ca loan Suciu, însă punea foarte mare accent pe 
studiu. Om profund, cu o trăire personală firească, nu 
ostentativă de tip fariseic.... Tit Liviu Chinezu a fost un 
om extraordinar, de o fineţe şi bunătate nemaipomenită, 
bun teolog şi filozof, dar şi pedagog pentru studenţi; a 
avut un rol deosebit în viaţa mea spirituală.'" 

Alt fost student şi viitor coleg, preotul Vasile Mare, îl 
descrie şi mai detaliat: 

„...era un bărbat de statură mijlocie, aproximativ 1,70- 
1,75 m, faţă ovală, ochii albaştri sclipitori şi luminoşi, 
tenul puţin spre brunet, surâzător, păr negru, ondulat, 
câteva fire cărunte, purta barbă şi avea o înfăţişare deloc 
atletică, mergând parcă puţin aplecat înainte, meditativ. 
Totuşi, era destul de bine legat, dar cu o sănătate destul 
de şubredă... Era cuprins de pace şi linişte sufletească, 
era o fire blândă, mereu zâmbitor, foarte profund şi în¬ 
totdeauna stăpân pe sine. Nu îmi amintesc să-l fi văzut 
strigând niciodată. Ştia însă când să vorbească şi atunci 
aveai ocazia să-i cunoşti adevărata bogăţie sufletească. 
Avea o voce ponderată, o gândire profundă, expusă în 
mod curgător, logic şi foarte uşor de înţeles. Aici excela 

CU adevărat ştiind să-şi exprime gândurile cel mai greu 
de redat într-o formă clară, fără artificii de oratorie inu¬ 
tilă, dar lesne de înţeles de către auditoriu. îndrăznesc 
să afirm aceasta judecându-1 după cursurile de filozofie 
de la Academia de Teologie din Blaj, unde cu adevărat 
ne-a învăţat să gândim ca să putem susţine o conversaţie 
fără să ne pierdem în hăţişurile pline de neclarităţi ale 
sistemelor filozofice. Ca profesor era exigent şi era capa¬ 
bil să simplifice lucrurile astfel încât totul devenea cât 
se poate de clar. Pentru mine a fost mijlocul apropierii 
mele de Dumnezeu. îmi aduc aminte că pretindea ca tot 
timpul omul să se comporte după conştiinţa morală... 
Toată gândirea lui filozofică era luminată şi, îndrăznesc 
să spun, controlată de profunda lui gândire teologică, pe 
care ni le oferea îngemănate, cu limpezimea unui izvor 
sfânt, convingător, cea mai bună hrană pentru formarea 
conştiinţelor noastre. Sunt convins că prin aceasta ur¬ 
mărea formarea noastră spirituală. Gândirea limpede îl 
ajuta să fie un foarte bun predicator în vestirea Cuvân¬ 
tului, deşi nu era dotat cu un „ton de amvon"! Omiliile 
lui, profunde şi clare, erau foarte aşteptate şi preţuite de 
credincioşi... Cred că i se potriveşte foarte bine expresia 
din Sfânta Scriptură: Din preaplinul inimii vorbeşte gura." 

între anii 1931 şi 1948, publică numeroase articole în 
revistele Cultura creştină, Unirea şi Blajul, pe teme cul¬ 
turale, cu accente catehetice şi spirituale. Vrea să for¬ 
meze capacitatea de discernământ în viaţa socială. Câteva 
titluri: „Să nu-i scandalizăm pe tineri"; ,Acţiunea catolică 
în veacul al IV-lea“; „Intenţiuni dubioase şi expresiuni 
nenorocoase în manualele de istorie" etc. Textele scrise 
de el se remarcă nu doar prin profunzimea gândirii şi 

vastitatea erudiţiei, ci şi prin frumuseţea şi limpezimea 
expresiei. Traduce cărţi importante, ca de pildă Introduc- 
tion ă la philosophie a lui Jacques Mari tain, dar vitregia 
vremurilor nu i-a permis să le publice. 

în aceşti ani e consultant spiritual al ASTRU (Asocia¬ 
ţia Studenţilor Români Uniţi): pentru membri ţine şi exer¬ 
ciţii spirituale. Se îngrijeşte şi de creşterea spiritului de 
colaborare între colegii preoţi şi profesori, în folosul spi¬ 
ritual al lor şi al elevilor. în 1937, înfiinţează, împreună 
cu viitorul episcop loan Bălan, Asociaţia preoţească arhi- 
diecezană„Sfântul Nichita al Remesianei“, pentru preoţii 
celibatari, „pentru ca preoţii celibi repartizaţi de multe 
ori în parohii sărace şi îndepărtate să găsească un sprijin 
moral, ştiindu-se toţi legaţi de un program spiritual, de 
o corespondenţă mai intensă între ei, de întruniri perio¬ 
dice şi mai ales de grija părintească a preşedintelui Ior“ 
(mărturie Eugen Popa). Tit Liviu Chinezu va fi preşedin¬ 
tele acestei asociaţii până în 1948. 

La plecarea episcopului Aftenie ca auxiliar şi vicar la 
Bucureşti, profesorul Chinezu devine, în octombrie 1940, 
rector al Academiei Teologice din Blaj. încredinţează tre¬ 
burile administrative unor persoane competente şi se 
concentrează asupra formării intelectuale şi spirituale a 
studenţilor. 

„Era un om foarte inteligent, foarte documentat, cu 
o gândire filozofică excepţională. Semăna întru câtva cu 
episcopul Inocenţiu Micu Klein: avea o vedere de an¬ 
samblu, gândea toate consecinţele unei acţiuni. Avea o 
impresionantă luciditate a gândirii şi îl interesa numai 
preamărirea lui Isus. Era şi foarte corect: îmi amintesc 
că în anul 1945, pe când era rector la Academia din Blaj, 

înainte de începerea anului şcolar, nişte studenţi s-au 
întors beţi de la un chef. I-a dat afară, deşi unii erau favo¬ 
riţii unor canonici importanţi. A spus: «Sau pleacă ei sau 
plec eu»“ (mărturie Liviu Pandrea). 

„Era înclinat mai degrabă spre austeritate... Cu toate 
că nu ştiu să fi abuzat de ceva, totuşi era foarte înţelegă¬ 
tor faţă de persoanele care abuzau. Astfel, vă ofer un 
exemplu de pe vremea când era prefect de studii la se¬ 
minar. După o lună de la începutul anului şcolar ne-a 
chemat pe noi, cei din anul I, la o analiză a modului cum 
ne împăcăm cu disciplina din seminar.. Situaţia a fost 
bună, dar nu se vorbise nimic despre fumat. Referitor la 
aceasta ne-a cerut nouă părerea şi s-a exprimat după cum 
urmează: «în seminarul nostru fumatul este - a făcut o 
pauză de vreo 30 de secunde - permis!» A urmat o explo¬ 
zie de aplauze. A continuat: «Chiar nu vă înţeleg: la ce 
vă foloseşte?» Şi ne-a expus motivele sale contrare, pentru 
a ne debarasa de acest obicei. Mai apoi a concluzionat: 
«Am hotărât aşa pentru ca aceia care îl aveţi deja într-un 
stadiu de obişnuinţă veche să nu ajungeţi la greşeala de 
a fuma pe ascuns, ceea ce va însemna o călcare a conştiin¬ 
ţei. Dar vă rog, şi tare vă sfătuiesc, scăpaţi-vă de acest 
obicei atât de dăunător.» A mai adăugat: «Dacă fumatul 
nu este interzis, aruncarea resturilor de ţigări oriunde 
considerăm a fi o abatere deosebit de gravă. Aveţi scru¬ 
miere peste tot: folosiţi-le. Noi nu angajăm servitori pentru 
adunarea chiştoaceior de ţigări aruncate.» Rezultatul este 
că majoritatea din cei care fumau s-au lăsat de acest 
obicei" (mărturie Vasile Mare). 

„Servul lui Dumnezeu Tit Liviu Chinezu avea o fire 
reflexivă. încă din liceu simţea atracţie spre filozofie. Poate 
era puţin cam prea scrupulos sau mai degrabă prea exigent 

CU sine şi cu ceea ce facea. Avea în sertare dosare întregi 
cu studii. Niciodată nu ridica vocea. Zâmbea blajin când 
cineva considera că tonul vehement sau încruntarea sunt 
mai convingătoare decât un argument senin. Avea multă 
răbdare cu cei neştiutori. Nu socotea că neştiinţa este 
incriminabilă: doar ignoranţa este incriminatoare. Reţin 
formula lui: «Neştiinţa înseamnă a nu cunoaşte ceva ce 
n-ai avut putinţa, nici datoria să cunoşti; de aceea nici 
nu este vinovată. Dar ignoranţa este întotdeauna vino¬ 
vată, căci ignorantul nu cunoaşte ceva ce are datoria să 
cunoască sau fiindcă purtătorul ei nu a făcut efortul ne¬ 
cesar să-şi depăşească ignoranţa.» Acest preot blând era 
însă de-a dreptul înspăimântător când descria păcatul - 
abominabilă sfidare şi crimă împotriva dumnezeirii mi¬ 
lostive. în acel an 1944, la «exerciţiile» de la Blaj, el îşi 
alesese ca temă generală «Despre păcat». Cu tonul poto¬ 
lit, dar în cuvinte fără echivoc, ne-a îngrozit vorbindu-ne 
despre ororile şi consecinţele păcatului, atât în planul 
temporal, cât şi în cel al veşniciei. Când, după încheierea 
meditaţiilor, conform cu cele demult îndătinate, urma să 
trecem toţi prin scaunele de mărturisire, îndurerat am 
constatat că în faţa a trei dintre confesori era o mare 
afluenţă, în schimb în faţa celui care se ostenise să ne 
instruiască în timpul meditaţiilor nu îngenunchease nici 
un suflet; tocmai în faţa aceluia care se străduise cel mai 
mult. M-a încercat un fel de milă pentru dânsul şi, pentru 
a nu părea peste măsură de ingraţi, mi-am luat inima în 
dinţi şi am intrat la dânsul. Dar nu îngenuncherea şi nici 
severitatea m-au înfrânt, ci bunătatea şi iubirea de pă¬ 
rinte. Am înţeles prin marele duhovnic care era că nu 
există cuvinte suficient de grele pentru a zugrăvi păcatul, 
după cum nu există cuvinte suficient de blânde şi de dulci 

pentru a exprima iertarea pe care Părintele ceresc o are 
faţă de cei căiţi. La fel era şi în relaţiile pe care le avea cu 
tineretul prezent în preajma lui. Avea o bunătate de bunic. 
Nu ne admonesta vioiciunea intemperată uneori. Era 
prea bun ca să ne mustre, prea bun să nu-i fim aproape. 
Avea o bunătate tânără, nicicând posacă şi nici ostenta¬ 
tivă. Nu afişa o înţelepciune doctă, căci bunătatea e su¬ 
ficient să fie bună, nu neapărat sfătoasă; o bunătate ce 
ni se transformase în casă, nouă celor din Bucureştiul de 
pripas. în preoţia lui, erudiţia şi competenţa erau învă¬ 
luite în bunătate, în răbdare şi în prietenie binefăcătoare. 
Aşa l-am cunoscut pe servul lui Dumnezeu Tit Liviu Chi- 
nezu, spre a nu îl mai uita" (mărturie Tertulian Langa). 

Tbt atunci s-a mai petrecut ceva interesant. Povesteşte 
preotul Augustin Prunduş; 

„La acele exerciţii spirituale au luat parte studenţi din 
toate institutele de învăţământ superior din ţară, în frunte 
cu elita celor din Bucureşti. Aceştia au venit pentru a -1 
încolţi şi răpune filozofic pe un reprezentant al neotomis¬ 
mului, căci aşa era cunoscut Tit Liviu Chinezu. Aceşti 
bucureşteni, formaţi, ori mai bine zis îmbâcsiţi de prin¬ 
cipiile filozofiei pe atunci en vogue (Bergson, Hegel, Hei- 
degger...) au început un baraj de artilerie pe care ei o 
credeau grea, împotriva filozofiei neotomiste. El a ripostat 
temeinic, profund, fără concesii, fără eschivări sau ocoli¬ 
rea adevărului, dând dovadă de o competenţă perfectă." 

în 1941, mitropolitul Nicolescu moare şi se pune pro¬ 
blema succesiunii. Pe patul de moarte, îşi exprimase faţă 
de nunţiul Cassulo preferinţa să-i fie succesor Tit Liviu 
Chinezu, deşi acesta avea doar 37 de ani. Am văzut însă 
că „vechea gardă" a canonicilor de la Blaj se temea de 

schimbarea de generaţie: nu-1 acceptase nici chiar pe 
Vasile Aftenie, care era deja episcop auxiliar! în Arhivele 
Vaticanului s-a găsit o caracterizare făcută lui Tit Liviu 
Chinezu ca episcopabil, de către episcopul loan Suciu în 
1945: „...Are o evlavie profundă, întemeiată pe credinţă, 
nu pe temperament. Fire blândă, dar hotărâtă în lucrare 
şi în impunerea convingerilor sale de ordin pur spiritual. 
Ceea ce frapează în viaţa sa este înalta preocupare spi¬ 
rituală pentru educarea tinerilor, pentru alegerea şi for¬ 
marea profesorilor şi mai ales pentru formarea clerului. 
Cred că este cel mai bun reprezentant al clerului nostru 
tânăr în ceea ce priveşte valoarea spirituală. Cred că este 
omul în stare să revigoreze spiritualitatea Bisericii ori¬ 
unde s-ar afla. Un astfel de preot nu va fi niciodată înţeles 
pe deplin de cei care au doar preocupări administrative 
şi birocratice. E prudent, dar ştie să îndrăznească; e sincer 
şi deschis, şi se bucură de un foarte bun renume între 
toţi cei care ajung în preajma lui...“ 

Având oroare de orice luptă pentru putere, Tit Liviu 
Chinezu a făcut jurământ, în 1944, să nu accepte episco¬ 
patul. Avea să accepte totuşi propunerea din 1949, când 
era clar că această demnitate nu mai implica decât riscuri 
şi suferinţe: va trebui însă ca, la cererea Nunţiaturii, Papa 
să-l dezlege de jurământ! 

La 1 decembrie 1946, părintele Chinezu e numit paroh 
la biserica Sfântul Vasile cel Mare din Bucureşti şi proto¬ 
pop al capitalei. (Va fi recunoscut de guvern abia la 7 apri¬ 
lie 1947.) îi scrie episcopului Aftenie că acceptă numirea 
cu aceeaşi dorinţă de a împlini voia lui Dumnezeu. Vine 
însoţit de sora sa, Georgina, care îl va ajuta la întreţinerea 
casei parohiale. Acolo mai locuiau şi cei doi tineri preoţi 

vicari, Vasile Mare şi Gheorghe Radu. Care era atmosfera 
din casă aflăm tot de la Vasile Mare: 

„Anul 1946 şi următorii au fost marcaţi de consecinţele 
secetei acelui an şi nu mai puţin de schimbarea regimului 
politic de după venirea armatelor sovietice: condiţiile de 
viaţă ale populaţiei erau zi de zi tot mai grele. Nici noi, 
cei de la parohie, nu am avut o soartă mai bună, dimpo¬ 
trivă, eram săraci de tot, mai ales în ceea ce priveşte cele 
necesare pentru hrană. In aceste condiţii a sosit Tit Liviu 
Chinezu ca protopop de Bucureşti şi al întregului Vechi 
Regat. Aici ne-a găsit pe noi, adică pe mine şi pe încă un 
preot tânăr, părintele Radu Gheorghe, decedat în 1975... 
Pe această perioadă, pot spune despre Tit Liviu Chinezu 
că avea un program de viaţă spirituală în comun cu noi, 
aveam comuniune de bunuri - adică toate veniturile rea¬ 
lizate din pastoraţie se împărteau în mod egal locuiam 
în aceeaşi casă, luam masa împreună la aceeaşi oră, pe 
cât se putea fără excepţii; ne-a cerut, mai degrabă ne-a 
sfătuit, să îndrăznim să abordăm relaţiile pastorale cu 
credincioşii cu curaj şi responsabilitate; nevoile personale 
şi chiar cele ale familiilor noastre să încercăm să le re¬ 
zolvăm, mai bine zis să le suportăm, tot împreună. Pe 
această bază s-a putut realiza o viaţă spirituală atât per¬ 
sonală, cât şi comunitară bună, în poflda greutăţilor care 
pe zi ce trecea erau tot mai mari, mai ales cele ce veneau 
din pricina loviturii ce urma a ni se da în 1948... încă din 
1945. viaţa noastră de comunitate a fost mijlocul cel mai 
potrivit pentru a ne întări reciproc, pentru a putea suporta 
totul în momentele cele mai grele... Pe plan pastoral, sub 
îndrumarea părintelui Tit Liviu Chinezu, îi pregăteam 
pe credincioşi prin intermediul predicilor, al catehezelor 
şi al vizitelor în familii pentru a nu-şi abandona credinţa. 

Nu făceam nimic fără ştirea şi aprobarea lui. îmi amin¬ 
tesc şi acum că, în fiecare duminică, de la ora 8 celebra 
părintele Radu, iar de la 10.30, pe rând, părintele Tit 
Liviu Chinezu şi eu, celălalt celebrând la o altă parohie, 
Bucureştii-Noi. îmi amintesc că odată am uitat că trebuia 
să celebrez un botez. Cei în cauză au aşteptat vreo două 
ore, după care au trimis după un preot. Disponibil era 
Tit Liviu Chinezu, care a şi celebrat botezul cu pricina. 
Când m-am întors de la treburile mele, m-a luat deoparte, 
calm şi fără să ridice vocea, şi m-a întrebat ce mai fac, ce 
program am avut şi dacă n-am uitat ceva. Nu am ştiut 
la ce se referea, însă când mi-a spus că aveam de celebrat 
un botez, mi s-au tăiat picioarele. Nu m-a pedepsit, însă 
mi-a cerut să nu se mai întâmple. Atunci, chiar dacă nu 
mi-a spus-o explicit, am înţeles că trebuie să îmi fac un 
program zilnic planificat, o agendă... Era foarte chibzuit 
în hotărârile şi dispoziţiile pe care le dădea. în cei doi ani 
cât am locuit împreună la Bucureşti nu am putut con¬ 
stata vreodată contrariul. îmi amintesc că la un moment 
dat trebuia să facem înmormântarea unui membru de 
partid important, unde era sigur că vor participa autori¬ 
tăţile comuniste potrivnice nouă. De regulă, înmormân¬ 
tările le făceam noi, adică părintele Radu şi cu mine: 
aceasta pentru că era un serviciu foarte obositor, iar sănă¬ 
tatea şi puterile noastre, ale celor tineri, erau mai cores¬ 
punzătoare pentru această oboseală decât cele ale lui Tit 
Liviu Chinezu. Acesta însă ne-a spus: «Mă duc eu, însoţit 
de unul din voi, ca nu cumva să se întâmple ceva. Aşa 
este mai bine!» Şi aşa a procedat. îi era teamă de o even¬ 
tuală provocare la care noi să nu facem faţă. Am mers eu 
cu el şi îmi amintesc că predica pe care a făcut-o a pus-o 
în gura decedatului: «Ce ne-ar spune nouă? Ne-ar spune 

să ne iubim, să ne respectăm...» şi multe alte fapte pe care 
de fapt ar trebui să le facă un creştin... Mai pot spune 
despre el că îl interesau în mod special tinerii: în fiecare 
duminică, pe la ora 15, se adunau la casa parohială circa 
100 de studenţi pentru cateheză. Aceştia erau instruiţi 
în doctrina Bisericii de către părintele Ghika, în filozofia 
scolastică de către părintele Tit Liviu Chinezu, iar flo¬ 
ricica sau pilda de încheiere - de către Horia Cosmovici. 
Pe la ora 17 se încheia activitatea cu o slujbă în biserică, 
ce conţinea o binecuvântare euharistică şi în final se cânta 
imnul ASTRU. Cam acesta a fost cadrul vieţii noastre, în 
care a trăit şi a lucrat servul lui Dumnezeu Tit Liviu 
Chinezu." 

Felul în care se purta cu oamenii se vede şi din urmă¬ 
toarea întâmplare relatată de acelaşi Vasile Mare; 

„Fiica sorei mele, Viorica Fabian, în vârstă de 20 de 
ani, era bolnavă de T.B.C. într-un stadiu foarte avansat, 
în luna noiembrie 1947 i s-a recomandat un tratament 
care trebuia făcut la Bucureşti. în vremea aceea eu eram 
singur în casa parohială a parohiei Sfântul Vasile din 
Bucureşti şi aveam spaţiu locativ suficient pentru a-i asi¬ 
gura cazarea, aşa că am asigurat-o pe sora mea că o pot 
ajuta, oferindu-i găzduirea şi întreţinerea. La scurt timp 
după aceasta, a venit acolo şi părintele Radu, iar apoi 
părintele Tit Liviu Chinezu împreună cu sora sa, d-şoara 
Georgina. La 1 ianuarie 1948, cei din Vicariatul nostru 
din Bucureşti, adică episcopul Vasile Aftenie şi Luca Băl- 
teanu, un laic care îl ajutase în treburile de acolo, au fost 
evacuaţi din sediul lor, fără să li se ofere alt spaţiu de 
locuit. Au venit la noi în str. Polonă, unde au ocupat etajul 
de sus: era de altfel unica soluţie posibilă. Astfel, casa 
respectivă s-a umplut; episcopul Vasile Aftenie şi Luca 

la etaj; servul lui Dumnezeu Tit Liviu Chinezu, părintele 
Radu şi eu la parter; d-şoara Georgina la demisol, iar în 
camera de sub clopotniţă stătea crâsnicul, Toader Năsău* 
deanu, cu nevasta lui. La începutul lunii februarie, sora 
mea m-a anunţat că doreşte să vină la Bucureşti împreună 
cu fiica ei chiar în zilele următoare. In situaţia pe care 
v-am prezentat-o nu mai exista spaţiu necesar pentru 
găzduire. Noi, cei prezenţi acolo, deja eram prea înghe¬ 
suiţi. în această situaţie eram hotărât să le comunic să 
nu vină, întrucât nu le mai puteam oferi găzduirea. Pă¬ 
rintele Chinezu, căruia i-am relatat toată situaţia, cunos¬ 
când intenţia mea, m-a chemat şi mi-a spus să nu le opresc: 
bolnava şi-a pus toată speranţa, ultima ei speranţă în 
acest tratament. Nu i se putea spulbera această speranţă, 
chiar dacă este iluzorie: mi-a spus să mă gândesc ia su¬ 
fletul bolnavei, la disperarea ei şi a părinţilor ei. Ascul¬ 
tând de dânsul, nu le-am oprit, aşa că au sosit în final 
la Bucureşti. Ne-am înghesuit cumva şi am reuşit să le 
cazăm. Pe lângă problema spaţiului mai era şi primejdia 
foarte mare a contaminării. Cei mai primejduiţi erau dom¬ 
nişoara Georgina şi părintele Radu, având o sănătate 
mai şubredă. Eu eram foarte îngrijorat şi căutam cu orice 
preţ să găsesc undeva un loc pentru a le transfera. Văzân- 
du-mă în starea aceasta de îngrijorare, servul lui Dum¬ 
nezeu Tit Liviu Chinezu m-a chemat şi mi-a spus: «Te 
văd în ce stare te găseşti, alergi nebun să le scoţi de aici. 
Nu te opresc. Caută! Dar linişteşte-te cât poţi şi în nici un 
caz să nu le transferi oriunde, numai ca să le vezi ieşite 
de aici. Aceasta nu. Le poţi muta în altă parte numai dacă 
le găseşti un loc mai bun.» Providenţa nu a întârziat să 
îmi vină în ajutor. La Spitalul Panduri din Bucureşti am 
întâlnit o călugăriţă din ordinul asumpţionistelor, pe 

nume Alexandrina, care era sora şefă a spitalului. Aceasta 
o cunoştea pe nepoata mea, Viorica, şi o iubea foarte mult 
de când a avut-o elevă în internatul liceului de fete din 
Beiuş. Ne-a ajutat cu bucurie, oferindu-i nepoatei mele 
nu numai găzduirea, ci şi tratamentul necesar. în spital, 
cu acordul profesorului, i-au amenajat o cameră mai izo¬ 
lată, unde i s-au asigurat condiţiile cele mai bune, permi¬ 
ţând ca şi mama bolnavei să rămână alături de fiica ei.“ 

Mulţi oameni trebuiau încurajaţi, căci începuse valul 
de arestări fără noimă: oamenii puteau fi luaţi de acasă 
în toiul nopţii, sau de pe stradă, sub cele mai năstruşnice 
pretexte. Şi Tit Liviu Chinezu ştia că îl aşteaptă crucea. 
S-a păstrat de la el un bileţel prin care îşi încuraja o 
enoriaşă al cărei soţ fusese arestat, ea fiind gravidă: „Mă 
bucur că eşti liniştită, brotăcelul drag va fi un permanent 
prilej de înălţare, de bucurie şi de comuniune cu Izvorul 
vieţii... Ştim că am intrat în Săptămâna Mare. E vremea 
să ne împărtăşim din Patimile Domnului, pentru ca Bi¬ 
serica să fie curată şi fără de prihană... Suferinţa nu este 
plăcută în sine dar, ca şi cea de mamă, ea este întotdeauna 
generatoare de bine şi de bucurie. Prin ea se naşte în lume 
ceva ce înainte nu a fost: un om, virtutea sau formarea 
unui om.“ 

Ultimul Paşte în libertate îl va petrece la Bucureşti 
slujind cu toată solemnitatea în Săptămâna Mare, în lipsa 
episcopului Aftenie, care fusese delegat să-l înlocuiască 
la Oradea pe episcopul Frenţiu, grav bolnav în acele zile. 

La 18 septembrie 1948, ministrul Cultelor primise 
ordin de la Securitate să-l aducă înapoi pe episcopul Afte¬ 
nie, care tocmai vizita protopopiatul Mediaş. Pentru 
aceasta îl convoacă pe părintele Chinezu, cerându-i să 

transmită episcopului său acest ordin, deoarece Ministe¬ 
rul voia să-l trimită apoi la Blaj pentru a -1 înlocui pe 
episcopul Suciu, pe care guvernul nu-1 mai accepta. Diplo¬ 
matic, dar hotărât, i-a răspuns ministrului; „Nu suntem 
obişnuiţi nicidecum să-i vedem pe episcopii noştri schim¬ 
baţi în felul acesta: până acum, guvernul se punea de 
acord cu Vaticanul în aceste chestiuni." La care ministrul 
a răspuns că Vaticanul este un mare duşman al regimului 
de democraţie din România, iar episcopii care ar calom¬ 
nia politica guvernului vor fi arestaţi. Chinezu a replicat 
calm; „Totuşi noi nu putem să punem capăt cu totul re¬ 
laţiilor noastre cu Vaticanul!" 

în seara zilei în care cei 36 de preoţi care semnaseră 
la Cluj declaraţia de „revenire" în Biserica Ortodoxă erau 
primiţi la Patriarhie {3 octombrie 1948) părintele Chinezu 
a ţinut la Sfântul Vasile o predică în care le-a explicat 
credincioşilor că nimeni nu-i poate obliga să-şi schimbe 
religia şi i-a îndemnat să frecventeze mai asiduu biserica. 

La 6 octombrie 1948, în ajunul ultimei Conferinţe epis¬ 
copale (7 octombrie), episcopii greco-c atol ici s-au întâl¬ 
nit Ia Nunţiatură. Prin hotărârea episcopului Alexandru 
Rusu (pe care toţi îl considerau mitropolit), li s-a cerut 
credincioşilor din toate parohiile eparhiei de Maramureş 
„care nu vor să apostazieze de la credinţa adevărată a lui 
Cristos" să semneze declaraţii în acest sens, fiind pentru 
Biserică „o chestiune de viaţă şi de moarte". în ziua ur¬ 
mătoare, protopopul Tit Li viu Chinezu le cerea acelaşi 
lucru credincioşilor din Bucureşti. După ce a slujit cu 
solemnitate un acatist în biserică, a deschis acolo un re¬ 
gistru în care puteau semna toţi cei care voiau să rămână 
greco-catolici. Le-a spus credincioşilor că şi dacă biserica 

va fi confiscată şi el însuşi arestat, ei trebuie să rămână 
tari pe poziţie. 

Aflând, Securitatea a emis la 27 octombrie 1948 o cir¬ 
culară prin care cerea „să se treacă imediat la descope¬ 
rirea, arestarea şi anchetarea vinovaţilor" care „silesc 
populaţia să iscălească liste antiunioniste, siluind liber¬ 
tatea religioasă constituţională". De altfel dăduse deja 
ordin ca odată cu episcopii să fie arestaţi 40 de canonici 
şi preoţi (pe care îi numea „bandiţi") care îşi susţineau 
episcopii: printre ei s-a numărat şi Tit Liviu Chinezu. EI 
a fost arestat odată cu Vasile Aflenie, de la casa parohială 
din str. Polonă, în noaptea de 28/29 octombrie 1948. Amân¬ 
doi au fost duşi în arestul Ministerului de Interne. 



„Nu te da de la nimic înapoi!" 


lOAN BĂLAN 


S-a născut la ii februarie 1880, la Teiuş, jud. Alba, al 
zecelea din cei 12 copii ai unei familii de ţărani destul de 
înstăriţi, oameni de vază ai satului. Ştefan şi Anica (năs¬ 
cută Muntean). Canonicul academician Augustin Bunea 
spunea despre Ştefan că e cel mai inteligent ţăran pe 
care l-a cunoscut. Copilul a primit botezul după două zile 
de la naştere. 

în toamna lui 1885, intră la „Şcoala grănicerească" din 
Teiuş, unde profesorul de religie avea studii la Universi¬ 
tatea din Viena! La insistenţele acestuia, din 1890 copilul 
este trimis la Liceul Greco-Catolic din Blaj, unde avea să 
se bucure de preţuirea deosebită a profesorilor. 

Când era în clasa terminală, profesorul Alexe Viciu 
i-a cerut fiecărui elev să scrie ce vrea să devină. Un unchi, 
care era la Viena, îi propusese tânărului loan să-l ia la 
el ca să studieze medicina. Un prieten, fiul directorului, 
îl sfătuia să se facă marinar, ca să vadă lumea întreagă. 
Profesorul - să facă literele sau ştiinţele la Bucureşti, 
unde putea să-l ajute să obţină o bursă. Canonicul Bunea 
l-a sfătuit să se facă avocat, pentru a fi de folos românilor 
din Imperiu. La toate acestea, el le răspunde că vrea să 



lOAN BĂLAN 


fie preot. Atunci Bunea i-a spus: „Bine, dar te vei face şi 
profesor!" 

„Primirea la teologie se făcea, pe acele vremuri, în Con- 
sistorul plenar din 15 August stil nou [...]. După ce Consis- 
torul hotăra primirea, cei primiţi erau chemaţi în faţa 
Consistorulm, erau puşi să citească româneşte, şi cu litere 
cirile, ungureşte şi să cânte ceva cântare bisericească. în 
preziuă erau visitaţi cu de-amănuntul de medicul arhi- 
diecezan. După examinarea din Consistor Metropolitul 
spunea: «Voi sunteţi primiţi la teologie.»"* A fost trimis 
la Seminarul Central din Budapesta, în toamna lui 1899. 

De la început, discuţia cu rectorul şi atmosfera din 
Seminar l-au făcut să-şi spună: ,Ajci toţi sunt sfinţi, şi 
tu trebue să te faci sfânt." în acelaşi timp, era hotărât să 
studieze cât mai temeinic, să facă „rigoroase" irigorosu?n 
era un examen special care deschidea calea spre studii 
universitare, inclusiv spre doctorat). S-a simţit atras spre 
studiile biblice şi, pentru a le pune temei solid, a între¬ 
prins învăţarea limbilor ebraică, aramaică, siriacă şi arabă 
(la aceasta din urmă a fost autodidact). în anul II, ia un 
premiu la un concurs unde trebuiau să facă analiza gra¬ 
maticală a psalmului I în textul aramaic, siriac şi arab: 
profesorii au fost cu atât mai încântaţi cu cât candidatul 
observase o greşeală în textul arab al Bibliei poliglote de 
la Paris! în anul al treilea a dat rigorosum la Biblie şi 
limbile orientale, unde a reuşit cum applausu. 

încă de la începutul studiilor se hotărâse să devină 
preot celibatar. Cu recomandarea îndrumătorului spiritual, 

1. Autobiografia episcopului Dr. loan Bălan scrisă pentru rude¬ 
niile sale. Manuscris redactat de episcop în 1955, când era cu do¬ 
miciliu obligatoriu la Curtea de Argeş, şi transcris de Sergiu Soica. 
Arhiva eparhiei Lugojului. 

primeşte aprobarea mitropolituliii. E hirotonit la 24 iunie 
1903, la Blaj. îşi va aminti multă vreme de emoţiile de la 
prima liturghie, în satul natal, şi mai ales de spaima care 
l-a cuprins văzând câtă lume voia să se spovedească la 
el: până la urmă i-a mulţumit lui Dumnezeu, care îi pusese 
pe buze cuvintele cele mai potrivite! 

Numirea de pedagog la Internatul Vancean l-a bucu¬ 
rat fiindcă îi lăsa suficient timp liber ca să facă zilnic li¬ 
turghia şi să studieze. Stârneşte admiraţia profesorilor 
pentru felul în care ştie să se apropie de elevi: îi ajuta la 
învăţătură, se juca cu ei şi era căutat de ei pentru spo- 
vadă. Colaborează intens la ziarul Unirea. 

în toamna lui 1904, loan Bălan e primit ca bursier la 
Institutul Augasfinewm din Viena, pe una din cele patru 
burse asigurate de împărat. în 1906 obţine doctoratul în 
teologie cu o teză despre dipticele liturgice, Wesen und 
Gebrauch der kirchlichen Diptychen. 

întors la Blaj, îndeplineşte diferite funcţii culturale: 
secretar al ASTRA (Asociaţia Transilvană pentru Litera¬ 
tura Română şi Cultura Poporului Român), filiala Blaj, 
membru în comitetul director al ziarului Unirea etc. în 
1907 participă la adunările Partidului Naţional al lui 
luliu Maniu, care lupta pentru drepturile românilor: ţine 
şi cuvântări, de exemplu despre chestiunea votului uni¬ 
versal, în care românii erau nedreptăţiţi. 

încă din 1903, canonicul Augustin Bunea cerea, într-im 
memoriu adresat Papei, la iniţiativa prinţului Vladimir 
Ghika, aflat la Roma, construirea unei biserici greco-cato- 
lice la Bucureşti, unde exista deja o comunitate importantă 
de români transilvăneni veniţi la lucru în „Regat“. La 
6 decembrie 1909 biserica, ridicată în str. Polonă, pe 




atunci la margine de Bucureşti, e sfinţită cu hramul Sfân¬ 
tul Vasile cel Mare. încă din 1908, loan Bălan venea des 
la Bucureşti pentru asistenţa spirituală a credincioşilor 
greco-catolici. La sfârşitul anului, Vladimir Ghika se duce 
la Blaj şi-i cere mitropolitului Victor Mihaly de Apşa să-l 
trimită pe părintele Bălan la Bucureşti ca păstor perma¬ 
nent al acestora. Mitropolitul îi promite, dar cei de la Blaj 
nu erau prea bucuroşi să se lipsească de el. Vine în cele 
din urmă la Bucureşti, în septembrie 1909; aici, pe lângă 
răspunderea pastorală de paroh şi apoi, din 1911, de pro¬ 
topop, va ţine şi ore de română şi latină la Seminarul mic, 
la cererea arhiepiscopului romano-catolic; la Seminar avea 
să şi locuiască, deoarece biserica Sfântul Vasile nu avea 
încă o casă parohială. Va insista totuşi pentru construirea 
unui loc în care credincioşii să poată veni să discute cu 
„popa imit“, fără să aibă ideea că „se duc la nemţi“. Regretă 
că nu poate colabora, cum sperase, cu Vladimir Ghika, 
acesta fiind nevoit să plece din ţară în acea perioadă. îi 
scrie la 5 noiembrie 1914: „Venirea mea aici e datorată 
chemării ce mi-ai făcut înainte cu şase ani de zile... Am 
venit în ţară crezând că, prin glasul Prinţului Ghika, mă 
cheamă Dumnezeu. în zilele acelea cât ai stat D-ta în 
Blaj, eu mă gândeam la greutăţile de aici şi doream aşa 
de mult să fac ceva, cerând de la Dumnezeu cununa 
muceniciei, nu pentru fericirea mea, ci pentru a semăna 
bine darul lui Dumnezeu, gândindu-mă cu atâta drag 
la marele meu sprijin şi viitorul frate Principele Vladi¬ 
mir Ghika." 

Colaborează la Revista catolică, înfiinţată în 1912 de 
arhiepiscopul romano-catolic Netzhammer, şi care viza 
un public intelectual de toate confesiunile. 

în august 1916, România intră în război de partea 
Antantei. Cum protopopul loan Bălan, ardelean fiind, era 
cetăţean austro-ungar, e arestat imediat, împreună cu 
7 preoţi şi 3 călugări catolici germani; au fost duşi la 
fortul de la Domneşti, iar apoi, la retragerea autorităţilor 
române în Moldova, la închisoarea din Huşi. Abia în de¬ 
cembrie, după intervenţia ministrului Vasile Morţun, au 
fost eliberaţi şi găzduiţi în casa parohiei catolice din oraş. 
în august 1917, merge la Iaşi, unde se oferă să lucreze la 
Spitalul Brâncovenesc, refugiat şi el la Iaşi; îi va alina 
pe toţi cei grav bolnavi care zăceau acolo. I s-a oferit să 
se întoarcă în Transilvania, dar a dorit să rămână alături 
de autorităţile române: nu se va întoarce la Blaj decât 
după Marea Unire. 

în autobiografia sa, istoriseşte: „Un politician de seamă, 
după ce m-a cunoscut mai bine, mi-a zis să trec ia orto¬ 
docşi, şi numaidecât îmi dau un scaun episcopesc. I-am 
răspuns că nu îmi trebuie. Fostul ministru al Cultelor, 
I. G. Duca, aflând că sunt la Iaşi, m-a rugat, printr-un 
prieten al său ardelean, să merg la dânsul ca să discutăm 
chestiunile bisericeşti şi şcolare pe caii le va urma Româ¬ 
nia Mare. Omul acesta primea zilnic oameni de seamă, 
de la cari cerea studii pentru diferite chestiuni cari se 
vor ivi prin întregirea neamului. Cu ocasia primei visite 
ce i-am făcut-o, după o convorbire de 3 sferturi de oră, 
am ajuns la concluzia: Biserica Română Unită va avea 
aceleaşi drepturi ca şi Biserica Ortodoxă Română; ţara 
va face concordat cu Sfântul Scaun. Duca m-a rugat să-i 
fac un proiect de concordat privitor la Biserica Română 
Unită şi un altul privitor la Biserica Romano-Catolică. 
Evident, am prevăzut aceleaşi drepturi pentru amândouă, 
apoi o facultate de teologie la Bucureşti, unde mai uşor 



vor fi atraşi romano-catolicii decât la Blaj, unde voia Duca 
facultatea; am mai prevăzut şi un seminar central la Bucu¬ 
reşti, însă cu două capele, şi unită şi latină, deci mult 
mai bine decât cel din Budapesta." 

După ce spitalul n-a mai funcţionat la Iaşi, loan Bălan 
s-a concentrat pe scrierea de cărţi: Viaţa lui Isus, o Con¬ 
cordanţă a Noului Testament, precum şi Viaţa şi operele 
sfântului Pavel, care însă a rămas în manuscris. 

Odată cu întoarcerea autorităţilor române, se întoarce 
şi el la Bucureşti, în noiembrie 1918. 

Aprecierea de care se bucura acolo l-a ajutat să rezolve 
o problemă delicată. Povesteşte în autobiografie: „După 
ce, dela 1 Decembrie stil nou 1918, aveam în România 
patru diecese române greco-catolice, şi titularii lor, ca 
senatori de drept, erau adeseori la Bucureşti, chiar slu¬ 
jeau şi predicau în biserica mea, nu mai avea rost depen¬ 
denţa ei de arhiepiscopul latin. După ce a fost consacrat 
mitropolitul Dr. Vasile Suciu, l-am rugat să ceară arhi¬ 
episcopului delegaţia pentru conducerea credincioşilor 
uniţi. A cerut-o, dar arhiepiscopul i-a refuzat-o. în ziua 
refuzării am făcut cerere către episcopul [Netzhammerl 
şi, în temeiul afecţiunii ce a arătat-o totdeauna faţă de 
biserică şi preotul ei, în interesul bisericii şi al credincio¬ 
şilor l-am rugat să dea mitropolitului din Blaj delegaţia 
pentru conducerea bisericii Sfântul Vasile, pe care a şi dat-o 
în aceeaşi zi, în două şire. Credincioşi de frunte îmi ceru¬ 
seră acest lucru de multe ori.“ 

A fost primul pas ce avea să ducă la crearea în 1940 a 
unui vicariat al Blajului pentru „Vechiul Regat" şi în cele 
din urmă, în 2014, la constituirea episcopiei greco-cato¬ 
lice de Bucureşti. 

La sfârşitul lui octombrie 1920, soseşte la Bucureşti 
primul nunţiu apostolic în România, Francesco Marmaggi; 
acesta îl cunoscuse pe părintele loan Bălan la Roma şi 
de aceea îl doreşte ca secretar; din păcate, după o lună 
Bălan e rechemat la Blaj, fiind numit canonic al catedra¬ 
lei. îşi aminteşte: „Jalnică a fost despărţirea de credin¬ 
cioşii bucureşteni în 31 ianuarie 1921. Am plâns şi eu, au 
plâns şi dintre ei. Când am venit după aceea la Bucu¬ 
reşti... stăm cu oamenii de vorbă cari mă aşteptau după 
terminarea Sfintei Liturghii." 

Odată sosit la Blaj, noul mitropolit, Vasile Suciu, îi 
spime J^u te da de la nimic înapoi!": într-adevăr, a fost 
copleşit de tot felul de însărcinări. Cea mai importantă 
a fost cea de rector al Academiei Teologice de la Blaj: în 
autobiografie, el aminteşte cum s-a străduit pentru buna 
formare a viitorilor preoţi, dar şi pentru a le îmbunătăţi 
viaţa: 

„Mi-am dat seama de importanţa postului de rector al 
viitorilor pireoţi, pe care l-am socotit cel mai cu grea răs¬ 
pundere după arhiereu. Am căutat să fiu un bun părinte 
al clericilor, cari, deja, în seminar, să se convingă că în 
Biserica noastră cei buni şi harnici sunt apreciaţi... Cu 
bani dela ministrul Banu am cumpărat stofa de reverendă 
pentru toţi teologii în vara anului 1921. Ministrul Lăpă- 
datu mi-a dat... o sumă frumoasă cu care am făcut baie 
de vapori şi de duş - baie nu fusese niciodată în seminar. 
M-am interesat de aproape de mâncarea teologilor, sporind 
kilogramele de carne şi dându-le şi orez, care mai înainte 
«fiind prea scump» nu li se dădea. Când s-a terminat vinul 
din recolta seminarului, am cumpărat o cantitate sufi¬ 
cientă, încât şi teologii primeau în fiecare duminică şi 

sărbătoare, la amiază, câte doi decilitri de vin... Când un 
cleric se purta rău, îl chemam mai întâiu la mine şi-l 
îndrumam pe cale mai bună, între patru ochi. Dacă nu 
se îndrepta nici după alte îndrumări, chemam pe colegii 
superiori la audienţă, şi probozirea i-o faceam în refector, 
unde erau numai superiorii şi teologii de faţă. Când eram 
convins că unul ori altul nu face de preot, îi dădeam sfatul 
să plece de bună voie. Cu greu urmau acest sfat; cei ce 
nu mă ascultau erau daţi afară, imediat, dacă scandalul 
făcut de ei era mare, avizaţi fiind că pot înainta recurs 
la Metropolitul, care mi-a aprobat eliminările... Mi-a fost 
drag seminarul şi mi-au fost dragi şi teologii; şi dacă n-aş 
fi fost preîncărcat cu multe, aş fi fost foarte vesel să fiu 
şi azi, în 1955, rector la acelaşi seminar." 

Intre timp a mai fost numit şi inspector al învăţămân¬ 
tului religios din arhieparhie şi preşedinte al comisiei ca- 
tehetice mitropolitane, precum şi preşedintele comisiei de 
examinare a candidaţilor la catedra de religie şi curator 
al catedralei. Ba, mânat de entuziasmul de după 1918, 
când românii transilvăneni aveau în sfârşit dreptul de a 
vota şi a-şi susţine politic interesele, a acceptat să fie o 
vreme (1922-1926) şi deputat în Parlamentul României 
din partea Partidului Naţional: „Rău era, că eram şi de¬ 
putat. în iarna anului 1922 am fost candidat al Partidului 
Naţional, care era în opoziţie, la circumscripţia Blaj. La 
alegere am avut 8000 de voturi... Nu mi-a plăcut depu¬ 
tăţia, căci disciplina de partid nu-ţi dădea voie să vorbeşti 
când voiai. Totuşi am vorbit şi fără aprobarea partidului 
de două ori la buget, cerând adaosuri pentru preoţii din 
munţii Apuseni, din ţara Oltului şi din secuime, cari n-au 
posturi canonice [= plătite de stat] cum au alţii; pentru 
ridicarea şoselei naţionale între podul Mureşului şi Teiuş 

şi la proiectul de lege şcolară primară, când am cerut 
menţinerea şcolilor primare confesionale, dovedind că 
Franţa le recunoaşte în Alsacia şi Lorena. Alegerea mea 
s-a făcut în mod cinstit, dovadă numărul mare al voturilor 
ce am obţinut. Mă ocupam cu gândul să renunţ la depu¬ 
tăţie, care de multe ori nu era decât vreme pierdută. Mă 
temeam că noua alegere nu va fi tot atât de cinstită. După 
ce s-a terminat sesiunea, n-am mai candidat la nici un 
fel de post politic." 

Cât era la Blaj a putut să-şi alcătuiască o bibliotecă 
serioasă, cu multe cărţi şi reviste străine, mai ales în 
limba franceză: era dintre puţinii francofoni la vremea 
sa în Ardeal. 

La sfârşitul lui noiembrie 1929 canonicul Bălan pleacă 
la Roma ca delegat al episcopatului greco-catolic la Comi¬ 
sia pentru Codificarea Dreptului Canonic Oriental, unde 
rămâne până în 1935. Rodul activităţii sale acolo a rămas 
în două lucrări de referinţă: Fontes Iuris Canonici Eccle- 
siaeRumenae {iQS^, şi Disciplina Bizantina. Rumeni 
(1933, 881 p.). Chiar şi după întoarcerea la Blaj, rămâne 
consultant al acestei comisii şi membru în Comisia pentru 
culegerea surselor Dreptului canonic oriental. 

Pe când se afla la Roma, a participat şi la Congresul 
Euharistie Internaţional de la Cartagina (1930), în Tu¬ 
nisia, unde a ţinut o cuvântare despre „Martirii Euharis¬ 
tiei în Biserica Română Unită", bazată pe documente 
inedite privitoare la momente tensionate din istoria nu 
prea îndepărtată (secolul al XVIII-lea). 

Am văzut cum, împreună cu preotul Tit Liviu Chinezu, 
a înfiinţat Asociaţia „Sfântul Nichita al Remesianei", pentru 

preoţii celibatari, care avea drept scop „să-i ajute pe mem¬ 
bri să-şi împlinească scopul de a fi preoţi sfinţi şi adevăraţi 
apostoli în mijlocul poporului român", după cum arăta 
Statutul. 

Pe atunci l-a cunoscut ieromonahul Bemard Ştef, care 
îl descrie astfel: ..era mediu ca statură. Purta barbă po¬ 
trivită şi avea o privire de om de carte. Era un om cu totul 
dedicat lui Dumnezeu şi Bisericii, Era un om simplu, cu 
manifestări populare, predicile sale fiind concrete, pri¬ 
veau direct la fapte. La acest om direct, scurt şi la subiect 
se nota imediat formarea canonică pe care a primit-o.“ 

în urma morţii mitropolitului Vasile Suciu, episcopul 
de Lugoj Alexandru Nicolescu e numit în locul acestuia, 
iar loan Bălan e numit episcop greco-catolic de Lugoj, în 
august 1936. Consacrarea va avea loc la Blaj, la 18 oc¬ 
tombrie 1936, iar la 1 noiembrie va fi înscăunat în cate¬ 
drala din Lugoj. în discursul său de la instalare afirmă 
că dorinţa lui este: „să vestesc învăţătura Domnului şi 
să-i fac pe oameni să o îmbrăţişeze cu atâta dragoste, 
încât după ea să-şi îndrepte toată viaţa". 

Chiar în ziua aceea, a adresat o scrisoare pastorală 
preoţilor săi, în stilul direct, popular, dar plin de aluzii 
la Sfânta Scriptură, care îi era caracteristic. 

în scrisoarea adresată cu aceeaşi ocazie cardinalului 
Tisserant se vădeşte faptul că era conştient de imensita¬ 
tea poverii pe care şi-o asumă într-o dieceză foarte săracă, 
unde sunt atâtea de făcut şi pe plan spiritual. Pare a avea 
şi o presimţire a martiriului: „ho consentito ad abbracciare 
il sacrificio. Io stesso martirio del vescovado". în legătură 
cu starea materială a diecezei, episcopul ftcea adesea 

haz de necaz zicând: „Un’te duci tu sărăcie? - La Lugoj, 
la Vlădicie!" 

Ca episcop, se preocupă intens de buna formare a preo¬ 
ţilor: trimite câţiva tineri să studieze la Roma şi la Stras- 
bourg. Continuă seriile de exerciţii spirituale pentru ei, 
inaugurate de episcopul Frenţiu. A rămas celebru pentru 
organizarea aşa-numitelor „sinoade protopopeşti“, ade¬ 
vărată şcoală de formare permanentă a clerului, nu numai 
pentru a şti ce trebuie să transmită poporului, mai ales 
copiilor, cât şi cum să o facă. De două ori pe an toţi preoţii 
se întâlneau la nivel de protopopiat pentru a dezbate o 
temă dată dinainte. De exemplu: „Despre restituţie“ (da¬ 
toria de a restitui bunurile furate sau paguba făcută), 
„Datoriile cetăţeneşti", „Despre Dumnezeu - lecţie pentru 
şcolile primare", „Despre rugăciune" - în viaţa preotului 
şi în cateheză, „Pastoraţia muncitorilor în lumina prin¬ 
cipiilor evanghelice" etc. Dacă un preot lipsea ori venea 
nepregătit, era amendat! 

Episcopul participa în persoană la toate pelerinajele: 
la mănăstirea Prislop, la Maria Radna, la Scăiuş etc. Acolo 
celebra liturghia şi ţinea predica. Cu acelaşi prilej facea 
şi vizitele în parohii, unde venirea sa era precedată de 
obicei de „misiuni populare". 

Cei care au trăit în preajma lui au fost impresionaţi 
mai ales de purtarea lui şi confirmă caracterizarea pe 
care i-o face episcopul Frenţiu în recomandarea pentru 
episcopat: Indole affabilis, modestus et tranquillus est 
(„Ca fire e afabil, modest şi liniştit"). Iar vicarul său ge¬ 
neral, loan Ploscaru, particularizează: „Putea trece peste 
ofensă fără reparaţii şi fără silă. Relua relaţiile ca şi cum 
nimic nu s-ar fi întâmplat. Uneori chiar prevenea scu¬ 
zele." Tot el povesteşte cum un seminarist, eliminat de 

la Blaj, dar „salvat" de episcopul Bălan, care -1 angajase 
dactilograf, într-o zi a neglijat terminarea unor acte. Când, 
la sfârşitul programului, episcopul l-a întrebat de ele, 
acesta i-a răspuns cu obrăznicie: „Nu mai bat nici un şir" 
şi a plecat din birou trântind uşa. Ajuns în cameră, tâ¬ 
nărul şi-a dat seama de gravitatea celor petrecute şi a 
început să plângă. Vicarul s-a dus la el şi l-a sfătuit să 
ceară iertare imediat, înainte ca episcopul să apuce să ia 
vreo hotărâre în ce -1 priveşte. Dar chiar atunci uşa s-a 
deschis şi a apărut episcopul, care i-a întins mâna zicând: 
„Lasă, dragă Virgil, că nu-i nimic!'" 

După „Dictatul de la Viena", episcopul loan Suciu scrie 
două rapoarte (la lo şi 23 octombrie 1940) despre situa¬ 
ţia precară a greco-catolicilor români ajunşi pe teritoriul 
ungar: nereuşind să le facă să parvină direct, căci era în 
zona ocupată, le trimite mitropolitului Nicolescu: acesta, 
împreună cu episcopul loan Bălan, le duce la Roma, unde 
papa i-a primit cu multă bunăvoinţă. Oricum, Roma a 
păstrat configuraţia eparhiilor greco-catolice fără a ţine 
seama de jocul graniţelor. 

între 1940 şi 1943, loan Bălan străbate o perioadă 
dificilă: din pricina unei cataracte la ambii ochi e aproape 
orb. Din fericire se operează cu bune rezultate şi îşi poate 
relua din plin actvitatea pastorală şi culturală. 

Episcopul loan Bălan a fost, încă din 1943, dintre cei 
mai activi susţinători ai înfiinţării Misiunii greco-catolice 
româneşti de la Paris: cu sprijinul fundaţiei CEu\Te d’Orient, 
în februarie 1947 se inaugurează capela şi căminul de stu¬ 
denţi din str. Ribera 38, care există până azi, şi a sprijinit 


L. loan Ploscani, op. cit., p. 296. 

intens diaspora românească mai ales în anii „războiului 
rece“. 

Mare cărturar, loan Bălan a lăsat o operă ştiinţifică 
şi pastorală însemnată. Pe lângă colaborările la revistele 
culturale Unirea şi Cultura creştină de la Blaj, Răvaşul 
de la Cluj, Revista catolică şi Convorbiri literare de la 
Bucureşti, a realizat lucrări substanţiale. Am amintit 
deja contribuţiile sale la dreptul canonic oriental. Pre¬ 
ocupat încă din anii de studiu de probleme filologice şi 
liturgice, a publicat la Blaj, în 1914, Limba Cărţilor Bise¬ 
riceşti. Studiu istoric şi liturgic, urmărind cărţile litur¬ 
gice româneşti vechi şi modificările ulterioare aduse lor 
în spirit de modernizare, într-un mod cam grăbit, de care 
nu era prea încântat. 

Am văzut cum, în timpul refugiului la Iaşi, reuşeşte 
printre picături să scrie Viaţa lui Isus pe înţelesul tuturor. 

în 1936 tipăreşte în 10.000 de exemplare ediţia a doua 
a traducerii sale din greacă a Noului Testament. Cardi¬ 
nalul Tisserant a subvenţionat-o ca să poată avea un preţ 
acceptabil. Acesta scrie în noiembrie 1936: „I-a adus îm¬ 
bunătăţiri importante: revizuirea textului conform progre¬ 
sului studiilor biblice, sporirea notelor, controlul textelor 
paralele, o bogată concordanţă biblică... Vrea ca primul 
exemplar să fie prezentat Sfântului Părinte, ca omagiu 
filial, şi imploră o binecuvântare specială... Sfântul Pă¬ 
rinte a acceptat cu plăcere omagiul Monseniorului Bălan 
şi îi trimite o binecuvântare specială, urându-i ca în curând 
să fie pregătit şi tipărit şi Vechiul Testament*'. 

într-adevăr, încă din timpul şederii la Bucureşti, loan 
Bălan ambiţiona să realizeze o actualizare a traducerii 
Vechiului Testament realizate de Samuel Micu: a început 

prin a transcrie cu litere latine întregul text, scris cu 
litere chirilice, al „Bibliei de la Blaj", spre marea admi¬ 
raţie a arhiepiscopului latin de Bucureşti Netzhammer, 
foarte bine plasat pentru a înţelege enormitatea efortului 
(„treabă de benedictin"). Episcopul loan Ploscaru ne spune 
că în 1947 traducerea dactilografiată era gata, dar ar mai 
fi avut nevoie de o revizie. La arestare, manuscrisul a 
rămas la familie şi nu a mai fost valorificat. 

Atmosfera era tot mai tensionată. 

în 1947, prefectul de Lugoj s-a dus personal la episcop 
să-i pretindă ca în toate bisericile să se facă adunări în 
care să se ceară moartea şefului Partidului Naţional-Ţă- 
rănesc, luliu Maniu, întrucât se primise ordin pentru 
aceasta de la Bucureşti. Episcopul a cerut să vadă ordi¬ 
nul, dar prefectul i-a arătat doar o telegramă, spunând 
că ordinul e verbal şi secret. Episcopul a spus: „Biserica 
Catolică nu poate cere moartea cuiva. Este cunoscut în 
istorie câte erori judiciare s-au făcut şi nevinovatul nu a 
mai putut fi reabilitat." Prefectul a răspuns: „Dacă va fi 
nevinovat, îl exhumăm şi îl punem între eroi!" - „Noi nu 
ne putem juca astfel cu viaţa unui om, de care singur 
Dumnezeu dispune", a răspuns episcopul. Nu s-a mai 
ţinut nici o adunare. 

îndată după Conferinţa episcopilor gi'eco-catolici din 
17 iunie 1948, loan Bălan a trimis o scrisoare circulară 
în care explica poporului semnificaţia profund religioasă 
a unirii cu Roma din 1700, le cerea preoţilor să predice 
despre „Sfânta Unire" şi se arăta gata să apere Biserica 
Unită cu preţul vieţii: „De câtăva vreme, prin gazete, prin 
şoapte spuse în taină şi chiar şi adunâid publice, anumite 
glasuri caută să rupă de Roma Sfântului Petru, ori mai 

bine zis încearcă să vadă cum ar fi primită de clerul şi 
poporul Bisericii Unite cu Roma o acţiune menită să rupă 
de centrul credinţei creştine pe preoţii şi credincioşii aces¬ 
tei Biserici. Se zvonesc planuri de desfiinţare pe cale po¬ 
litică a acestei Biserici şi de prigonire a celor ce nu-şi vor 
vinde credinţa... Astfel de oameni se încumetă să afirme 
că Unirea noastră cu Papa de la Roma ar fi fost un simplu 
act politic, pe care tot pe calc politică l-ar putea desfiinţa 
stăpânirea Ţării... Actul Unirii religioase cu Biserica Romei 
a fost un act sublim religios, care face mare cinste clerului 
şi poporului român din Ardeal... Ministrul de odinioară 
al Cultelor, Constantin Banu, în 1922 zice la Blaj: «Dacă 
lu ar exista Biserica Unită, ar trebui creată.» Noi o avem, 
) iubim şi o apărăm, chiar cu preţul vieţii noastre." 

S-au intensificat evenimentele menite să adâncească 
viaţa spirituală. La Lugoj, după un pelerinaj la Scăiuş, 
la care au participat mii de credincioşi, autorităţile s-au 
speriat şi l-au chemat pe episcop la Prefectură, să-l în¬ 
trebe ce semnificaţie a avut „demonstraţia". 

Vicarul general loan Ploscaru relatează ce măsuri a 
luat episcopul pentru a-i întări pe credincioşi. 

„Mai întâi am hotărât să facem Ora Sfântă, noaptea 
de la orele 23 la 24 în fiecare joi spre vineri. Catedrala e 
situată chiar în faţa clădirii Prefecturii. A fost lansată o 
ameninţare de la Prefectură: «Nu v-a fost destul ziua, 
acum începeţi şi noaptea? Pe toţi vă arestăm!» ... Credin¬ 
cioşii vedeau că se dă o mare luptă... Asistenţa la slujbe 
nu era o participare resemnată, ci o jertfa entuziasmată... 
în zilele de miercuri şi vineri mulţi au ajunat până seara. 
La început oamenii erau puţini, dar treptat numărul lor 
s-a ridicat la sute. însuşi episcopul li s-a alăturat... Adora¬ 
ţia perpetuă era făcută de câte doi preoţi ziua, iar noaptea 

de câte unul timp de o oră. Credincioşii erau tot timpul 
numeroşi. Cei tineri au luat orele de noapte, iar cei în 
vârstă veneau ziua... Când am mers prima dată la Ora 
Sfântă, pe la orele 22.30 seara, ne-am alăturat episcopului 
trei preoţi. Episcopul era neliniştit, sugerând că vom su¬ 
prima adoraţia dacă nu va fi public. Când a pus însă picio¬ 
rul pe ultima treaptă să intre în catedrală, total luminată, 
poporul, care umplea toate băncile, s-a ridicat în picioare 
cântând:Pe stăpânul şi arhiereul nostru... Preasfinţitului 
i-au dat lacrimile. 

Unii preoţi erau nedumeriţi de reacţia episcopului: ar 
fi vrut ca el să se zbată, să întreprindă, să organizeze ceva 
concret şi eficient... De pildă un protopop foarte activ 
comentează: „Un alt fenomen curios, fiindcă prin el se 
căuta a se înlocui orice acţiune, e pietismul care s-a in¬ 
trodus în timpul din urmă la catedrală: zilnic rozar, bine¬ 
cuvântarea euharistică după amiaza, seara Paraclis cu 
predică, toată ziua adoraţie, ajun toată ziua de vineri! Uită 
domnii că. gratia non tollit naturam\“^ 

Nu-şi dădeau seama acei cârcotaşi super-activi cu ce 
forţe au de luptat! 

Episcopul Bălan era tot mai conştient de iminenţa 
arestării: în septembrie 1948, a convocat un consistoriu 
plenar, unde i-a chemat şi pe protopopi. Le-a expus situa¬ 
ţia şi şi-a desemnat succesori pentru timpul în care va fi 
arestat. 

La 2 octombrie a emis o circulară în care îi excomu¬ 
nica pe preoţii din eparhia de Lugoj care participaseră 

1. loan Ploscai-u, op. cit., p. 30. 

3. Nicolae Brînzeu, op. cit., p. 68a. 

la „conferinţa" de la Cluj şi pe toti preoţii şi credincioşii 
care s-ar lepăda de Biserica Greco-Catolică. 

La 15 octombrie 1948, deci după prima duminică pre¬ 
văzută de autorităţi pentru „trecerea" poporului greco-ca- 
tolic la ortodoxie, episcopul loan Bălan s-a adresat în mod 
public primăriei oraşului Lugoj, pentru a enumera toate 
încălcările legii prin care se făcuseră aşa-zisele „treceri": 
constrângeri, semnături ale unor persoane care nu făceau 
parte din comunitatea greco-catolică, semnături de către 
alte persoane decât cele menţionate pe liste, ameninţări 
cu pierderea serviciului şi altele. El a arătat de asemenea 
că nu poate fi preluată catedrala din Lugoj atâta timp 
cât Episcopia n-a fost încă desfiinţată. A cerut ca un de¬ 
legat al Episcopiei să verifice în mod documentat trecerile 
şi, în general, respectarea legii. 

Neputându -1 semna personal (fiind pensionat forţat 
de stat, semnătura n-ar fi avut valoare), documentul este 
semnat de vicarii săi, cu folosirea sigiliului eparhial. Şi 
acest protest public, care îl înfrunta pe prigonitor şi urma 
să-i încurajeze pe preoţi şi pe credincioşi, îl plasa defini¬ 
tiv pe episcopul loan Bălan pe lista celor care urmau să 
fie arestaţi. 

Intr-adevăr, în după-amiaza zilei de 29 octombrie 1948, 
a fost arestat la Lugoj. 



„In numele Iui Isus Hristos, 
vă poruncesc vouă, norilor, 
să vă opriţi ploaia!" 


ALEXANDRU RUSU 


S-a născut în 22 noiembrie 1884 la Şăulia de Câmpie 
(Mureş). Părinţii săi, preotul Vasile Rusu şi Rozalia, năs¬ 
cută Sabo, au avut 12 copii (11 băieţi şi o fată). A fost 
botezat pe 24 noiembrie de însuşi tatăl său, preotul sa¬ 
tului. Mama sa era nepoata canonicului loan Antonelli, 
care a fost un militant de vază la 1848, om de cultură (a 
tradus primele două cărţi din Titus Livius) şi unul dintre 
fondatorii ASTREI. 

Alexandru începe şcoala primară în satul natal, apoi 
face primele două clase de gimnaziu la Liceul German 
din Bistriţa, iar pe celelalte două la Liceul Romano-Ca- 
tolic maghiar din Târgu Mureş. între 1899 Şi ^ 903 » îl 
găsim la Liceul din Blaj. Pe tot parcursul studiilor este 
un elev eminent, iar la „examenul de maturitate" (baca¬ 
laureat) obţine calificativul eriniio modo („excelent"). Face 
studii superioare de teologie la Seminarul Central din 
Budapesta, apoi la Universitatea de Ştiinţe a Ungariei, 
îşi încheie studiile printr-un doctorat în ştiinţe teologice 
la 25 iunie 1910, cu o teză intitulată Căsătoria preoţilor 
m Biserica Greco-Catolică Română. Evoluţie istorică şi 
drept dogmatic (tradusă şi publicată în română abia în 

2004!). Pe când lucra la doctorat, predă şi catehismul în 
diferite şcoli primare şi secundare din Budapesta. Pe tot 
parcursul studiilor se implică şi în activităţile culturale 
ale studenţilor români. Era, printre altele, şi un iscusit 
violonist. 

La mai puţin de o lună de la susţinerea tezei, pe 20 
iulie 1910, sărbătoarea Sfântului Ilie, e hirotonit preot 
celibatar; la scurt timp e numit profesor suplinitor la 
catedra de dogmatică a Academiei Teologice din Blaj. E 
totodată şi prefect de studii la Seminar şi profesor de 
religie la Liceul de Băieţi din Blaj. în 1913 ajunge titular 
al catedrei de dogmatică, unde va rămâne până în 1918. 

După Marea Lfnire şi după formarea Consiliului Dili¬ 
gent (1919-aprilie 1920) a fost secretar general în resortul 
Culte, alături de preotul ortodox loan Lupaş şi de Onisi- 
for Ghibu, precum şi deputat ales din partea Partidului 
Naţional Român din Transilvania. în 1920 candidează 
din nou, dar, dezgustat de modul cum se făcea campanie 
electorală, îi cere sfatul mitropolitului Vasile Suciu şi îi 
obţine învoirea să se retragă din politică pentru a se dedica 
activităţilor culturale, mai ales jurnalistice. 

Revenit la Blaj, îşi reia catedra de dogmatică, e numit 
şi rector al Internatului Vancean, devine canonic urcând 
toate treptele funcţiei, până când va fi nominalizat pentru 
episcopat. Specializarea în drept canonic îi atrage şi alte 
îndatoriri în Tribunalul Bisericesc, efectuează auditul 
contabil al Eparhiei, e preşedinte al comisiei de exami¬ 
nare a profesorilor de religie, al comisiei de examinare a 
viitorilor preoţi, inspector pentru problemele catehezei... 
şi nici nu le-am pus pe toate! Cei care l-au cunoscut atunci 
îl descriu astfel: „era de statură potrivită, plinuţ, purta 

ochelari şi se prezenta ca un adevărat intelectual. Foarte 
meticulos în munca sa îşi facea datoria în toate“ (mărtu¬ 
rie Bemard Ştef). „Curajos şi cu o logică de fier, îşi dez¬ 
arma adversarii cu o puternică dialectică. Şi cu preoţii 
părea mai sever, însă nu se comporta astfel decât din 
cauză că dorea cu orice preţ ca dreptatea să triumfe. Chiar 
şi cei de la Ministerul de Interne aveau să se teamă de 
dânsul, din cauza logicii sale“ (mărturie Emil Racoviţan). 

Ia parte şi la viaţa cetăţii: e membru, apoi preşedinte 
al asociaţiei culturale Casina, membru fondator, apoi 
preşedinte al cooperativei Ajutorul, membru fondator 
al asociaţiei Electrica, curator responsabil cu sistemul 
de încălzire centrală al catedralei din Blaj etc. 

A desfăşurat şi o intensă activitate jurnalistică. Intre 
1911 şi 1918 a răspuns de revista Cultura creştină din 
Blaj, imde a publicat peste 500 de articole, recenzii, cronici 
şi note pe teme diverse: drept canonic, teologie fundamen¬ 
tală, chestiuni sociale şi politice, actualitate religioasă, 
biografii etc. 

între aprilie 1921 şi octombrie 1930 e redactor şi apoi 
director al ziarului Unirea din Blaj, unde publică circa 
90 de articole ce ţin de viaţa Bisericii şi a societăţii româ¬ 
neşti din acea vreme. Mai publică şi în Gazeta de TYan- 
silvania de la Cluj, sub pseudonimul Delaschit. 

în 1930 s-a înfiinţat Eparhia de Maramureş. Ea aduna 
laolaltă 239 de parohii, majoritatea desprinse din Epar¬ 
hia de Gherla, câteva de la Oradea, dar şi din eparhiile 
rutene de Stanislav (= Lemberg, pe atunci în Polonia), 
Muncaci (pe atunci în Cehoslovacia) şi Hajdudorogh (Un¬ 
garia). Un total de 201 parohii româneşti şi 38 rutene. 
Pentru conducerea ei s-a căutat un candidat la episcopat 

care să fie tânăr, energic, bun comunicator şi cu expe¬ 
rienţă administrativă. 

Unul din cei propuşi a fost preotul Alexandru Rusu. 
Caracterizările făcute cu acest prilej de ceilalţi episcopi, 
luliu Hossu, Valeriu Traian Frenţiu şi Alexandru Nico- 
lescu, erau total pozitive. Mitropolitul Vasiîe Suciu, bolnav 
şi imobilizat la pat, avea şi unele critici: este prea „rigid 
şi ar trebui să aibă mai multă caritate", iar ca ziarist la 
Unirea ar fi făcut „o politică militantă a partidului aflat 
la guvernare". Partidul Naţional. La această ultimă obiec¬ 
ţie episcopul Hossu a răspuns arătând că din 1920 can¬ 
didatul ieşise din politică şi nici în ziar nu făcuse decât 
să apere interesele Bisericii. Oricum, concluzia nunţiului 
apostolic, după ce a studiat atent caracterizările, a fost 
că era exact omul de care era nevoie în condiţiile date! 

La 31 ianuarie 1931, Alexandru Rusu a fost consacrat 
episcop, în catedrala din Blaj, iar la 2 februarie din ace¬ 
laşi an a fost înscăunat în catedrala din Baia Mare. 

O primă necesitate a fost organizarea noii eparhii: 
parohiile au fost grupate în protopopiate, iar cele 5 rutene 
au fost grupate într-un Vicariat special, cu sediul la Cer¬ 
năuţi. Vocaţiile la preoţie erau numeroase (42 numai în 
primul an) şi episcopul s-a preocupat de buna lor formare: 
au fost trimişi majoritatea Ia Academiile Teologice din Blaj, 
Cluj şi Oradea, iar 5 dintre ei - la Roma şi Strasbourg. 
Sunt create şi instituţiile necesare: tribunalele biseri¬ 
ceşti, capitlul catedralei, asociaţiile de credincioşi etc. în 
1931 se organizează comemorarea a 1500 de ani de la 
Conciliul din Efes, prin pelerinaje şi celebrări speciale. Se 
stabilesc datele de pelerinaj: 29 iunie la Bixad, 15 august 
la Moisei şi 8 septembrie Ia Şişeşti. Credincioşii partici¬ 
pau în număr atât de mare, încât chiar şi după arestarea 

episcopului şi după suprimarea comunităţii călugărilor 
bazilieni de la Bixad, în 1948, Securitatea se temea de 
aceste pelerinaje. 

Noul episcop îşi vizitează cu zel parohiile: vizita e nu 
doar prilej de a-i cunoaşte pe credincioşi, ci şi de a lua 
contact cu autorităţile politice şi cu reprezentanţii celor¬ 
lalte culte: de pildă, în prima vizită la Sighet a fost în¬ 
tâmpinat de prefect şi de senatorii aflaţi acolo, precum 
şi de reprezentanţii Bisericii Catolice de rit latin, ai Bise¬ 
ricii Reformate şi ai Cultului Mozaic. 

Unul din preoţii săi, Grigore Balea, povesteşte: „în 
opinia credincioşilor şi a clerului, portretul spiritual al 
episcopului Alexandru Rusu era ca al unui ascet, cu o 
viaţă severă cu el însuşi şi o puritate morală deosebită. 
Nu admitea nici un compromis din partea clericilor în 
detrimentul moralei sau al compromiterii în faţa credin¬ 
cioşilor şi nu admitea nici neglijenţele în privinţa întreţi¬ 
nerii altarului. De asemenea, recomanda ordinea în actele 
şi arhiva parohiei. Ori de câte ori primea informaţii despre 
abaterile clericilor, aceştia erau convocaţi în audienţă, 
unde purta discuţii cu o politeţe şi cu un respect deosebit 
faţă de personalitatea inculpatului. Recomandările ce le 
făcea erau axate pe argumentaţia necesară ca cei în cauză 
să vadă necesitatea spirituală pentru îndreptarea lor. 
Alteori îi trimitea pe o perioadă oarecare la mănăstire, 
în general, îi copleşea pe cei chemaţi în audienţă prin 
politeţea şi bunătatea lui. Clericii «îi purtau emoţii» nu 
pentru severitatea lui, ci pentru bunătatea lui şi pentru 
ruşinea de a nu -1 fi ascultat. Nu a fost calomniat nici de 
preoţi, nici de credincioşi, ci admirat pentru ţinuta lui 
morală în orice situaţie... Avea o statură înaltă, o înfăţişare 
impunătoare, inspira bunătate îmbinată cu severitate, 

ochii mari şi luminoşi şi vocea puternică cu un timbru 
plăcut... Avea o înţelepciune şi pioşenie ce impresiona, 
fiind înzestrat cu forţă spirituală deosebită, om curajos 
care nu făcea compromisuri." 

Altă mărturie, mai concretă: „Servul lui Dumnezeu 
făcea şi el vizitaţii, însă neanunţat. Astfel, dânsul apărea 
în biserica parohială şi aştepta. Dacă preotul nu apărea 
până la fix, începea el Sfânta Liturghie, fără să trimită pe 
rumeni după preot. Zicea că păstorul trebuie să grijească 
turma şi nu invers. Apoi, după terminarea Liturghiei, îi 
lăsa un bilet preotului, pe altar, prin care îl înştiinţa că nu 
mai este paroh în acel loc şi că ziua următoare trebuia să 
se prezinte la Episcopie" (Emil Riti). 

în 1940 teritoriul episcopiei de Maramureş se frag¬ 
mentează. La 28 iunie 1940, pe baza pactului Ribben- 
trop-Molotov din 23 august 1939, URSS dă ultimatumul 
României să-şi retragă armata şi administraţia din zona 
dintre Prut şi Nistru, iar în urma „Dictatului de la Viena" 
din 30 august 1940, nordul Transilvaniei trece în mâinile 
Ungariei horthyste. Aşadar din eparhie rămâne în Ro¬ 
mânia doar sudul Bucovinei. Autorităţile maghiare oferă 
eparhiei un statut provizoriu de „toleranţă", în aşteptarea 
reorganizării pe care o doreau ca urmare a modificărilor 
de frontiere. însă atât episcopul Rusu, cât şi episcopul de 
Cluj-Gherla luliu Hossu insistă asupra păstrării struc¬ 
turii bisericeşti a teritoriilor: într-adevăr, Vaticanul le va 
da câştig de cauză. 

Autorităţile horthyste duc şi în eparhia de Maramureş 
aceeaşi politică de asimilare, încercând să-i determine 
pe românii ortodocşi şi greco-catolici să treacă la una din 
confesiunile de limbă maghiară. Acest lucru e semnalat 

şi de episcop în scrisoarea adresată cardinalului Tisse- 
rant la 1 februarie 1941. în scrisoarea pastorală de Cră¬ 
ciun din 1940. episcopul îi încurajează pe credincioşi să-şi 
păstreze datinile şi obiceiurile strămoşeşti, precum şi 
limba, asigurându-i că îşi vor putea trimite copiii să 
înveţe în limba română în şcolile organizate de Biserică. 
Pentru aceste şcoli, el cere parohiilor să pună la dispozi¬ 
ţie clădiri, locuinţă pentru învăţător şi 10% din salariul 
acestuia. La consistoriul din 7 august 1941, constată că 
au fost depuse la Ministerul de resort din Budapesta 
146 cereri de înfiinţare de şcoli confesionale în limba 
română şi de creare a 186 posturi de învăţători. Avea 
însă mari îndoieli cu privire Ia obţinerea aprobărilor. 

Episcopul a trebuit să facă faţă multor vicisitudini; un 
număr de preoţi se refugiaseră în România, terenuri ale 
Bisericii fuseseră rechiziţionate de armată şi plana ca 
ameninţare foarte serioasă pretenţia autorităţilor ca 
limba maghiară să înlocuiască româna în cultul liturgic, 
în această ultimă chestiune, episcopul Rusu obiectează 
că doar Roma are dreptul să hotărască astfel de lucruri. 
Nu le permite preoţilor să se amestece în politică. 

în ciuda acţiunilor de intimidare din partea autori¬ 
tăţilor, episcopul Rusu îşi înmulţeşte vizitele în parohii, 
sfinţeşte noi biserici şi sporeşte numărul „misiunilor 
populare", cu ajutorul călugărilor de la Bixad şi Moisei. 
Asociaţiile de laici se ocupă de strângerea de ajutoare: 
medicamente, alimente şi haine pentru cei afectaţi de 
război. Se ocupă de editarea de cărţi şi de presa catolică: 
din cauza cenzurii, singura tipografie care avea voie să 
tipărească în limba română era cea de la Bixad, a călu¬ 
gărilor din Ordinul Sfântului Vasile. 

Considerat incomod, episcopul Rusu este atent supra¬ 
vegheat de autorităţile horthyste. După cum avea să fie 
supravegheat apoi, din 1945, de cele comuniste. 

în martie 1945, România îşi redobândeşte teritoriile 
din Transilvania. După cum am văzut, scaunul mitropoli¬ 
tan de la Blaj, rămas vacant după moartea mitropolitului 
Nicolescu la 5 iunie 1941, fusese administrat provizoriu 
de episcopul de Oradea, Frenţiu. Acum se punea problema 
alegerii de mitropolit. La sinodul electoral din 15-16 mar¬ 
tie 1946, a primit majoritatea voturilor episcopul Alexan¬ 
dru Rusu; alegerea a fost aprobată de papa Pius XII. însă 
guvernul român refuză să-l recunoască. Atunci Vaticanul 
numeşte din nou un administrator apostolic: pe episcopul 
loan Suciu. 

între timp, episcopul Rusu îşi continuă misiunea în 
eparhia de Maramureş, conştient că n-o va putea face 
prea multă vreme. Le împărtăşeşte şi credincioşilor această 
premoniţie, într-o pastorală din 30 ianuarie 1948, cu ocazia 
pregătirii centenarului Adunării Naţionale de la Blaj din 
1848. „E greu de spus dinainte ce ne va aduce... noul an... 
Să fim pregătiţi pentru eventualitatea ca Biserica, preo¬ 
ţii şi credincioşii să fie supuşi deopotrivă unor încercări 
şi mizerii necunoscute până acum. Acestea trebuie să ne 
găsească uniţi şi gata de jertfă, gata să ne continuăm 
misiunea apostolică de creştini printr-o mai mare iubire 
de Dumnezeu şi de aproapele, printr-o mai strânsă unire cu 
Dumnezeu şi cu legea sa sfântă, în toate împrejurările." 

Era totdeauna prezent la pelerinaje, care îi ofereau 
ocazia să vorbească unui număr mare de credincioşi: se 
adunau zeci de mii, din toată ţara. Vorbea apoi personal 
cu fiecare dintre preoţi. O mărturie: „La pelerinajul din 

15 august 1948 la Moisei am fost prezent şi eu, ca teolog. 
Cu această ocazie, a vorbit credincioşilor despre pericolul 
în care se afla Biserica Greco-Catolică, despre timpul în 
care se vor cere jertfe şi sacrificii atât clericilor, cât şi 
credincioşilor. In acele împrejurări, ca sprijin moral şi ca 
directive de acţiune, sugera să îl urmeze în exemplu şi 
să apeleze la ajutorul lui Dumnezeu ori de câte ori vor fi 
încercaţi." Tot de atunci a rămas celebru pentru încrede¬ 
rea că Dumnezeu ascultă rugăciunile: „Cel mai semnifi¬ 
cativ eveniment, care m-a tulburat şi m-a emoţionat, a fost 
în timpul unei Liturghii de la pelerinajul din 15 august 
1948 la Moisei. în timpul predicii s-a iscat o furtună cu 
torente de ploaie. Toată lumea se pregătea să fugă spre 
un adăpost. Episcopul Alexandru Rusu s-a oprit, şi-a în¬ 
dreptat privirea spre norii care-şi vărsau ploaia şi cu o 
voce puternică, fără nici o ezitare, a rostit rugăciunea 
următoare: «în numele lui Isus Hristos, vă poruncesc 
vouă, norilor, să vă opriţi ploaia!» Lumea a rămas înmăr¬ 
murită. Toţi se uitau la Episcop şi la nori. Nu au trecut 
nici două minute şi ploaia s-a oprit'* (Grigore Balea). 

în martie 1948 comuniştii au încercat să-i însceneze 
un proces „valutar". Un călugăr de la Bixad a fost arestat 
pe când ducea ajutoare în valută de la Nunţiatură pentru 
eparhia de Maramureş şi pentru mănăstirea Bixad. Deşi 
totul era în limitele legii de atunci, ancheta a durat mult, 
constituind o sursă de mare îngrijorare pentru episcop, 
care i-a spus nunţiului că e dispus să meargă la închi¬ 
soare pentru credinţă, dar că s-ar simţi foarte umilit dacă 
ar trebui să îndure acest lucru pentru nişte bani. 

Aflăm ce a urmat dintr-o relatare pe care a făcut-o mai 
târziu el însuşi preotului luliu Raţiu. Pentru a scăpa de 

această implicare {despre care aflase că e poruncită „de 
sus“), precum şi de ameninţarea că i se va confisca reşe¬ 
dinţa, episcopul pleacă la Bucureşti la sfârşitul lui sep¬ 
tembrie 1948; acolo obţine multe promisiuni de la cele 
mai înalte autorităţi: când soseşte cu avionul la Cluj, află 
însă că fusese evacuat din reşedinţă, iar tot ce se afla 
înăuntru fusese împrăştiat în diverse locuri. A rămas deci 
la Cluj, la episcopul Hossu. După două zile, la 13 octom¬ 
brie, a fost sechestrat acolo, împreună cu gazda sa şi cu 
tot personalul. Apoi, în 18 octombrie, a fost chemat la 
„Biroul populaţiei" şi trimis de acolo, însoţit de un gardian, 
la Securitatea din Baia Mare. 

Amănunte aflăm din memoriile episcopului Hossu; 
„S-a dus scumpul frate Alexandru şi nu s-a mai reîntors 
la reşedinţă. Au telefonat să i se aducă geanta, micul 
geamantan şi pledul cu care venise de la Bucureşti; aduse 
în ordine, i le-am trimis nu fără emoţie." 

Ajuns în 19 octombrie la Securitatea din Baia Mare, 
a fost ţinut toată ziua într-o bucătărie a personalului şi 
i s-a cerut o declaraţie despre ce a făcut de când a plecat 
din Baia Mare. Apoi l-au lăsat să plece. Neavând unde 
să se ducă, a cerut găzduire la Franciscanii din localitate. 
Aceştia i-au oferit o cameră de oaspeţi, dar s-a trezit acolo 
cu gardian la uşă: pe 27 octombrie, acesta a fost retras, 
dar episcopului i s-a interzis să părăsească oraşul. Peste 
două zile, la 6 dimineaţa, a fost cbemat la Securitate, chi¬ 
purile pentru o nouă declaraţie: a plecat însoţit de un 
agent, doar cu ce avea pe el. La Securitate a fost suit într-o 
maşină, împreună cu alţi doi preoţi, şi dus la Securitatea 
din Satu Mare. De aici a fost transportat cu încă alţi doi 
preoţi la Oradea, şi de acolo la Bucureşti, unde a ajuns 
sâmbătă 30 octombrie, dimineaţa, la ora 11, la Ministerul 

de Interne. Despărţit de cei patru preoţi, a fost dus într-o 
celulă din subsol, unde i-a găsit pe episcopii loan Suciu, 
Valeriu Traian Frenţiu şi Vasile Aftenie. Toţi patru au 
fost duşi într-o audienţă la ministrul Cultelor, care, pre¬ 
tinzând că nu ştie ce s-a întâmplat, a promis „că le va 
asigura un tratament potrivit cu demnitatea lor“! S-a 
ţinut de cuvânt ca un adevărat comunist!... 


„Credinţa noastră este viaţa noastră." 


lULIU HOSSU 


S-a născut la 31 ianuarie 1885, la Milaşul Mare, azi 
în judeţul Bistriţa-Năsăud. Era al treilea din cei şase 
copii ai preotului greco-catolic loan Hossu şi ai Victoriei, 
născută Măriuţiu. A fost botezat şi miruit la 19 martie 
din acelaşi an. Acasă a primit o bună educaţie creştină 
şi n-a fost scutit nici de treburile oricărui copil de la ţară. 
„Ştiu de la tatăl meu că bunicul era preocupat de educa¬ 
ţia celor şase copii ai săi, şi pe lângă carte, i-a învăţat să 
tragă brazde, adică să are" (Zoe Viciu - nepoată a epis¬ 
copului). 

însă accentul se punea pe învăţătură. între 189a şi 
1896 a învăţat în sat, la „Şcoala Poporală Confesională 
Unită". Şi-a continuat studiile la Reghin, la Gimnaziul 
Evanghelic Săsesc, unde s-a deprins cu disciplina, orga¬ 
nizarea, perseverenţa în studiu şi cu o comportare sobră. 
Materiile se predau în germană şi în maghiară (pe care 
n-o ştia aşa de bine). în limba română se învăţau acolo 
doar religia şi cântul bisericesc. După trei ani, a fost trimis 
la Gimnaziul Romano-Catolic din Târgu-Mureş, condus 
de călugării franciscani, unde şi-a putut perfecţiona cu¬ 
noştinţele de maghiară. După încă un an s-a mutat la 

Gimnaziul Superior Român Unit de la Blaj, unde a termi¬ 
nat liceul. 

Ca răsplată pentru buna purtare şi pentru rezultatele 
la învăţătură, împreună cu luliu Haţieganu, viitorul fon¬ 
dator al Şcolii de Medicină de la Cluj, a fost invitat să 
participe la pelerinajul românesc la Roma, unde a fost 
impresionat de locurile sfinţite de paşii martirilor; de 
asemenea, a fost încântat să afle că mai mulţi papi au 
purtat acelaşi nume ca şi el: luliu! 

In 1904 şi-a luat bacalaureatul, primind şi un premiu 
(la toate a fost praeclarus, numai la geometria descrip¬ 
tivă - doar bonus\). 

în toamna aceluiaşi an, a fost trimis să studieze la 
Colegiul Urbanian De Propaganda Fide, de la Roma. La 
14 decembrie 1905 primeşte diploma de „bacalaureat“ (= 
licenţă) în filozofie, la finele anului 1906 - titlul de prolyta 
(absolvent de cinci ani de studii juridice), apoi de doctor 
în filozofie. în 1907 obţine „bacalaureatul" în teologie şi 
continuă până la doctoratul în teologie, pe care îl obţine în 
1910. în toţi aceşti ani învaţă şi mai multe limbi străine - 
italiana, franceza şi engleza (latina, greaca veche, maghiara 
şi germana le ştia deja). 

La 27 martie 1910 e hirotonit preot celibatar în bise¬ 
rica de la Propaganda Fide, de către episcopul de Lugoj, 
Vasile Hossu. întors în ţară, şi-a început activitatea pre¬ 
oţească în eparhia Lugojului, care îi finanţase studiile. 
Era totodată arhivar şi bibliotecar, ajungând în cele din 
urmă secretar episcopal. în această calitate îşi însoţea 
episcopul în vizitele pastorale, la evenimentele bisericeşti 
şi culturale, şi chiar şi în străinătate. în 1912, noul epis¬ 
cop de Lugoj, Valeriu Traian Frenţiu, l-a numit director 

al Cancelariei, iar în 1913, când a înfiinţat Academia 
Teologică Română-Unită din Lugoj, i-a încredinţat cate¬ 
dra de studii biblice. 

în luna iulie a anului următor, luliu Hossu a făcut o 
călătorie de studii în Germania şi în Franţa pentru a-şi 
desăvârşi formarea didactică şi teologică. în final, cum tot 
se afla în Franţa, e delegat de episcop să-l reprezinte la 
Congresul Euharistie Internaţional de la Lourdes (aa-26 
iulie 1914). Izbucnirea Primului Război mondial la 28 iulie 
îl prinde pe drumul de întoarcere! 

Ajuns acasă, în noiembrie primeşte ordin de mobili¬ 
zare ca preot militar pentru a da asistenţă spirituală în 
spitale din Austria, Boemia şi Moravia. După 15 luni de 
activitate, ca recunoaştere a calităţii serviciilor sale pas¬ 
torale, primeşte mai multe decoraţii. 

La 13 ianuarie 1916, sediul episcopal de Gherla ră¬ 
mâne vacant, după moartea episcopului. Tânărul preot 
militar luliu Hossu a fost propus să-l ocupe. La capătul 
formalităţilor obligatorii (sinod - împărat - papă), a fost 
consacrat episcop la 21 noiembrie 1917, în catedrala din 
Blaj, şi înscăunat în catedrala din Gherla la 16 decem¬ 
brie. Era cel mai tânăr episcop al Bisericii Greco-Catolice. 
La ceremonie, după mulţumirile de rigoare, a repetat 
jurământul pe care-1 rostise la hirotonire şi apoi la con¬ 
sacrarea ca episcop: Să se lipească limba mea de gâtlejul 
meu de nu-mi voi aduce aminte de tine, de nu voi pune 
Ierusalimul începutul bucuriei mele! (Psalmul 136/137), 
explicând că prin „Ierusalim'* înţelege Biserica şi poporul. 
I-a îndemnat pe credincioşi la iubirea de Dumnezeu şi 
de aproapele şi i-a rugat să-l sprijine în muncă. 

Eparhia de Gherla era cea mai săracă din cele patru 
şi cea mai puţin organizată, aşadar numirea noului epis¬ 
cop i-a umplut pe credincioşi de bucurie şi de speranţă. 

Evenimentele s-au precipitat. Sfârşitul Primului Răz¬ 
boi Mondial a dus la destrămarea Imperiului Austro-Un- 
gar şi la emanciparea mai multor popoare din cadrul 
lui, care revendicau dreptul la autodeterminare. Astfel, 
românii din Transilvania, Banat şi „Părţile ungureşti", 
majoritari în respectivele teritorii, şi-au constituit organe 
politice proprii. Noul episcop de Gherla, care avea în 
păstorire cca 600.000 de români gi'eco-catolici, le-a trimis, 
la 26 octombrie 1918, o scrisoare circulară în care le ex¬ 
plica faptul că singurul reprezentant legitim al poporului 
român este Consiliul Naţional Român, cu sediul la Arad. 
Alături de luliu Maniu şi de alte personalităţi ale vremii, 
episcopul Hossu a participat la pregătirile pentru rea¬ 
lizarea Statului unitar român. Ziua de 1 decembrie 1918 
a început cu celebrarea câte unui Te Deum solemn în cele 
două biserici româneşti din Alba lulia. Apoi cei 1228 de 
delegaţi, adunaţi în ceea ce avea să se numească „Sala 
Unirii", au decis unirea cu România şi au votat Rezolu¬ 
ţia în acest sens. Ea a fost citită afară, în faţa mulţimii 
imense de cca 100,000 de oameni veniţi din toate ţinu¬ 
turile, de către mai mulţi reprezentanţi ai Adunării. La 
tribuna oficială. Rezoluţia a fost citită poporului de către 
episcopul luliu Hossu; momentul a fost imortalizat în- 
tr-una din puţinele fotografii rămase de atunci! 

După citire, episcopul s-a îmbrăţişat cu Miron Cristea, 
pe atunci episcop ortodox de Caransebeş şi viitor patriarh, 
spunând: „Precum ne vedeţi azi îmbrăţişaţi frăţeşte, aşa 
să rămână îmbrăţişaţi pe veci toţi fraţii români!" 

în ziua următoare s-a alcătuit o delegaţie formată din 
doi ortodocşi (Miron Cristea şi Vasile Goldiş) şi doi gre- 
co-catolici (luliu Hossu şi Alexandru Vaida-Voevod) care 
să meargă la Bucureşti şi să-i prezinte regelui Ferdinand 
hotărârile Adunării Naţionale. 

în anii următori, episcopul şi-a continuat eforturile 
pentru întărirea unităţii naţionale, atât prin scrisori adre¬ 
sate clerului şi credincioşilor, cât şi, ca senator de drept 
în Parlamentul României, prin intervenţii în chestiuni 
importante precum învăţământul, relaţiile între Biserică 
şi Stat, Concordatul cu Sfântul Scaun etc., în toate aces¬ 
tea ştiind să depăşească ostilităţile politice între partide 
pentru promovarea binelui comun. 

Dar cel mai tare îi stătea la inimă unirea în credinţă, 
în discursul rostit în Senatul României la 24 mai 1929, 
el spunea: „Nu există două Biserici pe lume care să fie 
atât de apropiate între ele ca ale noastre. De ce să nu ne 
adunăm într-un congres ca să vorbim despre aceste ase¬ 
mănări?" 

Peste ani, fiind în domiciliu obligatoriu la Câldăruşani, 
avea să scrie însă: „Am cerut atunci, şi cel ce scrie aceste 
şire, şi ÎPS Frenţiu, episcopul de Oradea Mare ... a cerut 
şi el de la tribuna Senatului în faţa reprezentanţilor ţării 
întregi... fiind gata toţi episcopii Bisericii noastre la întru¬ 
nirea tuturor episcopilor şi ortodocşi şi uniţi, să căutăm 
calea spre unirea în dreapta credinţă; ştiind cât suntem 
de aproape unii de alţii, şi convinşi că, prin ajutorul lui 
Dumnezeu, în harul Lui preasfânt, vom afla calea ade¬ 
vărului, calea adevăratei credinţe şi vom ajunge la adevă¬ 
rata unire, cum spunea pe vremuri generalul Popovici, 
venind la banca prelaţilor în Senatul ţării: «Când facem 
unirea Bisericii pe temeiul Conciliului de la Florenţa?» 

Unirea o doream şi o dorim şi astăzi, unirea pe temeiul 
dragostei Mântuitorului Isus, care cu limbă de moarte, 
cum spune românul, a cerut de repetate ori la Cina cea 
de taină: «Părinte Sfinte, să fie cu toţ.ii una, ca să crează 
lumea că Tu M-ai trimis în lume.» Suprema dovadă a mi¬ 
siunii Sale în lume: unirea celor ce cred într-însul, unirea 
în dragostea Lui, întru sufletul Lui, Invitarea ce ni s-a 
făcut în ziua de 15 Mai 1948... n-a fost întru sufletul Lui; 
ni s-a făcut după regretatele pelegrinări nu la Ierusalim, 
ci la Moscova, la sfat şi plănuire cu patriarhul Alexei, 
ascultător şi el al poruncii capului celor ce au vestit şi 
vestesc în lume necredinţa în Dumnezeu, necredinţa în 
suflet şi în nemurirea lui, vrăjmaş declarat al tuturor 
celor ce cred în Dumnezeu în orice chip. Nu, n-a fost in¬ 
vitare la unirea în credinţa adevărată a Domnului Isus, 
ci unire inspirată şi programată de Moscova, dorită şi 
poate chiar impusă de stăpânitorii momentului. 

După Concordatul încheiat de România cu Sfântul 
Scaun, în 1929, Biserica Catolică din România s-a reor¬ 
ganizat. Ca urmare, eparhia de Gherla devenea „de 
Cluj-Gherla“, sediul episcopal a fost mutat la Cluj, iar 
biserica Schimbării la Faţă a devenit catedrală. 

Episcopul s-a înconjurat de colaboratori de nădejde şi 
astfel şi-a putut rezolva treburile administrative rămâ- 
nându-i timp pentru munca de păstor. Avea uşa mereu 
deschisă şi fiecare era primit cu bucurie. Avea o zi spe¬ 
cială pentru săraci, sâmbăta: îi primea în curtea reşe¬ 
dinţei, le împărţea ajutoare, dar neapărat şi cuvinte de 

1. luliu Hossu, Credinţa noastră este i'iaţa noastră. Memoriile 
cardinalului dr. luliu Hossu, Editura Viaţa Creştină, Cluj-Napoca, 
2003, pp. 51-52. 

încurajare. Se interesa atent de văduvele şi orfanii din 
familiile de preoţi. S-a îngrijit întotdeauna să asigure o 
viaţă decentă clerului şi credincioşilor. „Servul lui Dum¬ 
nezeu luliu Hossu avea o ţinută de înalt prelat, «prinţ al 
bisericii». Pe cât de înalt era fizic, pe atât era de înalt ca 
nobleţe, interesându-se de toate problemele preoţilor, chiar 
şi de cele mai mici, întrebându-i: «Ai ce mânca, ai bani 
să-ţi plăteşti drumul spre casă?» îşi iubea foarte mult 
preoţii, de care se îngrijea cu duioşie şi blândeţe. Era 
foarte duios şi omenos din cale-afară; era o figură de domn 
înnăscut, foarte înţelegător" (mărturia lui Emil Racovi- 
ţan, care în 1936 era student la Cluj). 

„Având în vedere că la Cluj credincioşii greco-catolici 
erau mai mulţi faţă de cei ortodocşi, episcopul luliu Hossu 
îi îndemna pe aceştia în predicile sale să asiste şi la sluj¬ 
bele din Catedrala ortodoxă" (mărturie Zoe Viciu). într-ade- 
văr, numărul credincioşilor ortodocşi era într-o vreme 
mai mic şi se temeau ca biserica să nu fie demolată. 

A făcut nenumărate vizite canonice pentru a-i cunoaşte 
mai bine pe credincioşi, a-i catehiza, a-i îndemna să par¬ 
ticipe activ la liturghie şi să fie ataşaţi de Biserică: vizita 
nu doar parohiile, ci şi filialele cele mai neînsemnate. De 
exemplu, între 14 iunie 1920 şi 5 octombrie 1926 a făcut 
746 astfel de vizite. în 1938, numărul total depăşea 1200. 
„De primăvara până toamna târziu mergea şi vizita pa¬ 
rohiile. Fiecare ştia când venea episcopul, deoarece vizi¬ 
tele erau planificate. îmi amintesc încă de la noi din sat: 
oricine dorea putea vorbi cu dânsul. Inclusiv pe drum 
oprea maşina, pentru a-i binecuvânta pe cei pe care îi 
vedea. în vizitaţii, dacă mergea de cu seară, făcea litia. 
De nu, oricum celebra Sfânta Liturghie de la ora 10. în¬ 
cepea totdeauna la fix. Imediat după terminarea Sfintei 

Liturghii, pe la ora 12, primea în audienţă comunităţile 
sau etniile care veneau la Liturghie. După aceea lua masa“ 
(mărturie Emil Riti). 

Ajunsese să capete porecla „Episcopul vizitelor cano¬ 
nice". „Pot relata o întâmplare pe care o ştiu de la un fost 
coleg de teologie, Nicolae Mare, care la un moment dat a 
fost secretarul episcopului luliu Hossu. Circulând între 
două localităţi pentru a face vizitele canonice, au trecut 
cu maşina pe lângă un cerşetor care stătea cu mâna în¬ 
tinsă ca de obicei pentru a primi ceva din milă. Şoferul a 
continuat drumul, însă luliu Hossu a reflectat în şoaptă 
spunând: <>Oare nu acum cercetează Isus pe robul său?» 
A poruncit şoferului să se întoarcă şi să oprească lângă 
cerşetor, l-a trecut pe secretar în dreapta şoferului, iar 
pe cerşetor l-a urcat de-a dreapta sa, cinstindu-1 cu un 
dar, împărăteşte. L-a dus acasă pe cerşetor şi i-a mulţu¬ 
mit totodată că i-a făcut cinstea să călătorească cu el" 
(Alexandru Sechel). 

A revigorat şi pelerinajele ia diferitele mănăstiri din 
eparhie - la Bixad, la Nicula, Moisei, Căşei. După ce în 
1930 Bixadul şi Moiseiul au intrat în nou-înfiinţata epar¬ 
hie de Maramureş, cea de Cluj-Gherla a primit mănăs¬ 
tirile Lupşa, cu pelerinajul la 8 septembrie, şi Strâmbu, 
cu pelerinajul de Sfântul llie - 20 iulie. Dintre toate, cea 
mai dragă îi era Nicula. în 1956, pe când se afla cu domi¬ 
ciliu forţat la Căldăruşani, scria: 

„Marele praznic al Sfintei Marii Mari l-am prăznuit 
sufleteşte la Nicula, în mijlocul zecilor de mii de credin¬ 
cioşi veniţi din toate părţile, din mari depărtări, sute de 
kilometri; am retrăit sufleteşte tot ce s-a perindat la Nicula 
în cursul deceniilor, neîntrerupt începând din 1921, până 
în ziua de 15 August 1948, când cele 50.000 de credincioşi 

au încununat cu credinţa şi dragostea lor toate pelerina¬ 
jele de până atunci, cunună de preamărire a Maicii Prea¬ 
curate. .. Am retrăit ceea ce am trăit fericit acolo şi trupeşte 
în mijlocul mulţimilor acolo şi după 1948 sufleteşte, îm- 
brâţişându-i cu toată dragostea sufletului meu... Am urcat 
dealul printre săraci ... urcam şi eu, cerşitor, cu ei, de 
milă şi îndurare pentru scumpă Biserica noastră, pentru 
toţi îndureraţii, pentru toţi prigoniţii, întemniţaţii, pentru 
toată suferinţa scumpului poporului nostru şi a lumii 
întregi... Aşa am prăznuit şi în acest an, 15 august 1956, 
Adormirea Maicii Domnului."' 

Pentru o mai bună organizare şi formare pastorală a 
clerului, a organizat mai multe sinoade eparhiale; sinoa¬ 
dele pe protopopiate se ţineau de două ori pe an. 

Aîncurajat viaţa asociativă a laicilor în scop spiritual, 
cultural şi de asistenţă socială. S-a preocupat de forma¬ 
rea intelectualilor creştini în cadrul Asociaţiei Generale 
a Românilor Uniţi (AGRU); în 1938 s-a înfiinţat şi Asocia¬ 
ţia Studenţilor Români Uniţi (ASTRU). 

Dorind să-şi încurajeze credincioşii la citirea cărţilor 
bune, a înfiinţat o librărie eparhială la Gherla, pe care a 
mutat-o, în 1930, la Cluj. A încurajat şi presa creştină. 
In 1919 a fondat Curierul creştin ca publicaţie oficială a 
eparhiei şi a susţinut alte periodice cu caracter religios 
şi cultural, cum ar fi Unirea şi Cultura creştină de la Blaj, 
precum şi Viaţa creştină de la Cluj. 

A dat mare atenţie patrimoniului bisericesc, luând 
măsuri pentru buna păstrare a manuscriselor, icoanelor 
şi artefactelor vechi din bisenci şi case parohiale. în 1924 
le-a cerut preoţilor să adune cărţi vechi de cult, scrisori şi 


L. luliu Hossu, op. cit., pp. 440-441. 

alte înscrisuri, să le păstreze cu grijă şi să le anunţe la 
episcopie, contribuind şi la îmbogăţirea muzeului eparhial. 

Şcolile i-au stat la suflet în mod deosebit; Şcoala Nor¬ 
mală, Seminarul şi Academia Teologică au primit clădiri 
noi dar şi personal didactic de calitate, pregătit în Uni¬ 
versităţile de la Paris, Strasbourg, Roma, Viena etc. A 
fondat şcoli noi, dintre care Liceul Inochentie Micu-Klein, 
pentru băieţi, la Cluj (1945), Gimnaziul Maica Domnului, 
la Jucul de Jos (1945), Liceul de Fete Maica Domnului, 
la Cluj (1946). 

„Episcopul luliu Hossu a avut o atitudine deosebită faţă 
de şcoală, în perioada în care eu am funcţionat la liceul 
confesional. Acest lucru mi-a rămas în minte, întrucât era 
foarte interesat de bunul mers al liceului. în acest sens 
avea obiceiul ca în fiecare săptămână să-şi petreacă o zi 
în şcoală. Profesorii aleşi de el au făcut din liceu cea mai 
bună şcoală din Cluj“ (Vasile Femea, profesor). 

Toate aceste şcoli au fost naţionalizate în 1948; Semi¬ 
narul şi Academia Teologică şi-au încetat şi ele activitatea 
odată cu decretul de desfiinţare a Bisericii Greco-Catolice, 
de la 1 decembrie 1948. 

La 30 august 1940, în urma Dictatului de la Viena, o 
mare parte a eparhiei de Cluj-Gherla a ajuns să facă parte 
din Ungaria. îndată ce a luat cunoştinţă, episcopul Hossu 
a trimis o circulară, la 3 septembrie, clerului şi credin¬ 
cioşilor, asigurându-i că va rămâne alături de ei. 

Cu o zi înainte, venise la Cluj mitropolitul ortodox al 
Ardealului, Nicolae Bălan, care, vizitându -1 pe episcopul 
Hossu împreună cu episcopul ortodox al Clujului, Nicolae 
Colan, l-a întrebat: 

„— Ce faci, frate? Pleci? 

— Unde să plec, frate? răspunde episcopul Hossu mi¬ 
rat. Poporul pleacă? Pleacă administraţia şi funcţio¬ 
narii, pleacă cei interesaţi şi oportunişti, masa cea mare 
rămâne aici. Eu rămân cu poporul aici, să împărtăşesc 
soarta lui. 

— Da, frate, bine faci! a răspuns mitropolitul. Apoi se 
întoarce către episcopul Colan şi-i spune: 

— Rămâi şi tu, frate, alături de fratele luliu! 

— Rămâi, frate, rămâi! îi spune şi Hossu lui Colan, 
îmbrăţişându-1 cu căldură."* 

Astfel a început o colaborare strânsă şi rodnică între 
cele două Biserici-surori. La a 25-a aniversare a episco¬ 
patului lui luliu Hossu, la 21 noiembrie 1942, episcopul 
Colan l-a felicitat, spunând: 

„îngăduieşte-mi. Preasfinţia ta, să-mi iau şi eu partea 
de bucurie şi să-mi arăt aici întreaga admiraţie pentru 
vrednicia cu care 25 de ani ai povăţuit naţia românească 
de lege unită în aceste părţi, în numele lui Isus Cristos, 
în numele iubirii de frate. Iată cuvântul meu de bună 
urare: Eu ţi-s frate, tu mi-eşti frate, în noi doi un suflet 
bate. Dumnezeu să te aibă în sfânta sa pază!"* 

A făcut tot posibilul să-şi apere credincioşii: după 
intrarea trupelor maghiare în Cluj, s-a dus la prim-mi- 
nistrul Teleki, care venise acolo pentru a pregăti vizita 
regentului Horthy, pentru a protesta împotriva terorii 
pe care o dezlănţuiseră ocupanţii. Cu acelaşi curaj i s-a 
adresat lui Horthy însuşi, care venise la Cluj pe 15 sep¬ 
tembrie 1940. 

1. Silvestru Augustin Prunduş, Clemente Plăianu (coord.), 
Cardinalul luliu Hossu, Editura Unitas, Cluj-Napoca, 1995, p. 166. 
a. Ibidem, p. 12a. 

Am văzut deja că moartea mitropolitului Nicolescu în 
iunie 1941 a dus la o serie de schimbări în organizarea 
bisericească: întrucât vremurile tulburi nu permiteau 
alegerea unui nou mitropolit, Vaticanul l-a numit pe epis¬ 
copul Frenţiu administrator apostolic la Blaj, continuând 
să fie în acelaşi timp episcopul părţii din eparhia de Oradea 
rămase în România, iar pentru partea cea mai mare a 
eparhiei de Oradea, ajunsă în Ungaria, a fost numit ad¬ 
ministrator apostolic episcopul Hossu. 

Acesta şi-a continuat, cu orice risc, programul amplu 
de vizite canonice. La 30 octombrie 1943 a scăpat ca prin 
minune de gloanţele unui soldat horthyst. Câteva luni 
mai târziu, la Cluj, tineretul fascist a răvăşit în două 
rânduri reşedinţa episcopală şi în trei rânduri Academia 
Teologică, ultima dată, la 3 martie 1944, spărgând uşile 
şi bruscându-i pe studenţi şi pe profesori. A doua zi epis¬ 
copul a fost oprit în faţa catedralei de un grup de tineri 
fascişti care l-au insultat şi l-au scuipat în obraz. 

în ciuda acestor fapte, în zilele următoare luliu Hossu 
i-a vizitat fără teamă pe evreii din ghetou şi le-a dus 
alimente. 

Pentnj a pune capăt actelor de vandalism împotriva 
populaţiei româneşti, episcopul Hossu s-a adresat Papei 
Pius XII rugându -1 să intervină la episcopatul maghiar 
pentru ca acesta să ceară guvernului să ia măsuri eficiente. 

în acelaşi timp, atât pe căi diplomatice, cât şi îndem- 
nându-i pe credincioşi la solidaritate şi dragoste creştină, 
a luat apărarea evreilor din teritoriu, care erau practic 
condamnaţi la moarte. în pastorala de Paşti din 1944 
vorbeşte despre salvarea evreilor ca primă prioritate a 
momentului. „La 2 aprilie 1944, episcopul luliu Hossu a 
lansat un apel Către preoţi şi mireni. Chemare pentru 

ajutorarea evreilor, în care afirma; «Chemarea noastră 
se îndreaptă stăruitor către voi toţi, veneraţi fraţi şi prea¬ 
iubiţi fii, să-i ajutaţi pe evrei nu numai cu gândul, ci şi 
cu jertfa voastră, ştiind că azi nu putem face lucru mai 
bun decât această creştinească şi românească ajutorare, 
din caldă iubire omenească. Prima preocupare a ceasului 
de faţă să fie această acţiune de ajutorare.»“‘ 

Un mijloc important de salvare era ca evreii să fie 
ajutaţi să treacă graniţa în România, unde primejdia nu 
era atât de mare. 

în mai 1988, fostul rabin al Clujului, Moshe Carmilly- 
Weinberger, a venit împreună cu soţia de la Nev/ York, 
unde locuia, să depună o coroană de fiori la Bucureşti pe 
mormântul episcopului luliu Hossu, în semn de recunoş¬ 
tinţă. Pe coroană scria: „Cardinalului luliu Hossu, care 
în anii 1940-1944 a contribuit la salvarea de la moarte 
a mii de evrei în Transilvania de Nord. Cu recunoştinţă, 
dr. Moshe Carmilly, şef-rabin al Clujului". 

Iar peste treizeci de ani, în noiembrie 2018, la cere¬ 
monia de omagiere a episcopului luliu Hossu cu ocazia 
centenarului Marii Uniri, preşedintele comunităţii evre¬ 
ilor din Bucureşti, dl. Paul Schwarz, a depus şi el, din 
partea comunităţii, o coroană de flori pe mormânt, spre 
admiraţia şi emoţia celor de faţă. 

în martie 1945, România şi-a reîntregit teritoriul cu 
părţile din Transilvania pierdute în 1940. Urmau însă 
ameninţări grave pentru cultele religioase în general, iar 
pentru Biserica Greco-Catolică în mod deosebit. Mai ales 
după cele întâmplate în Ucraina, episcopii au început să-i 

1. Raportul final al Comisiei internaţionale pentru studierea 
Holocaustului in România, Editura Polirom, Iaşi, 2004, p. 304. 


pregătească pe credincioşi să reziste în faţa ameninţări¬ 
lor şi manipulărilor. în primul rând s-au folosit toate 
mijloacele pentru catehizare şi pentru intensificarea vieţii 
spirituale: misiuni, pelerinaje şi mai ales vizite canonice 
şi scrisori circulare. 

Numai doi dintre episcopi, loan Suciu şi luliu Hossu, 
au aflat dinainte despre întrunirea ce urma să aibă loc 
la Cluj pe 1 octombrie 1948, în care un număr de 38 (36?) 
de preoţi, pretinzându-se delegaţi ai poporului credincios, 
aveau să semneze „revenirea la ortodoxie". Aflând cu trei 
zile înainte ce se pregătea, episcopul Hossu a trimis cu¬ 
rieri la toate protopopiatele din eparhie avertizându-i pe 
toţi preoţii să nu cumva să se lase manipulaţi şi să par¬ 
ticipe la „adunare" (cu atât mai mult cu cât comuniştii 
afirmaseră că ea avea să se desfăşoare în prezenţa lui!). 
La 30 septembrie, el a emis o circulară prin care anunţa 
că aceia care vor participa vor fi excomunicaţi ipso facto. 
Tot atunci a informat Mitropolia Blajului despre măsurile 
luate. De la acea dată, nu i s-a mai îngăduit să iasă din 
reşedinţă. La 4 octombrie, episcopul luliu Hossu se adre¬ 
sează autorităţilor (ministrulm Cultelor, Prezidiului Marii 
Adunări Naţionale şi Guvernului) printr-o telegramă în 
numele întregului episcopat, care fusese pensionat cu foi-ţa: 

„După o izolare silită de patru zile, fiind singuml epis¬ 
cop greco-catolic încă în funcţie, îmi fac datoria sfântă să 
vă aduc la cunoştinţă teroarea care s-a dezlănţuit îm¬ 
potriva clerului Bisericii noastre pentru stoarcerea de¬ 
claraţiilor de adeziune la părăsirea credinţei şi să vă rog 
să interveniţi pe lângă organele competente pentru a 
pune capăt acestei presiuni contrare Constituţiei şi Legii 
Cultelor. Declaraţiile obţinute în acest fel sunt nule şi 
neavenite." 

în 6, 7, 8 şi 9 octombrie, episcopii Rusu şi Hossu au 
insistat în audienţele pe care le-au avut la prim-ministru 
şi la ministrul Cultelor pentru încetarea terorii. Prim-mi- 
nistrul părea neputincios în faţa organelor de represiune, 
iar ministrul Cultelor - duplicitar, după cum reiese din 
declaraţia pe care episcopul Hossu a dictat-o în faţa nun¬ 
ţiului la 28 octombrie, deci cu câteva ore înaintea ares¬ 
tării. Nunţiul, bazat pe stenograma întrevederii, a scris 
la rându-i un raport pe care l-a trimis la Vatican. Din el 
rezultă că în 6 octombrie a monologat doar Petru Groza, 
spunând că instaurarea comunismului în lume e de ne¬ 
oprit şi de altfel „ar fi ridicol pentru o ţară mică, aşa cum 
e România, care e vecină cu Rusia, să se opună Marii 
Rusii“. Pe 7 octombrie, au putut vorbi şi episcopii, care 
au descris abuzurile făcute de poliţie şi de autorităţile 
locale pentru a sili clerul şi credincioşii să treacă la orto¬ 
doxie; au cerut respectarea drepturilor garantate de Con¬ 
stituţie. La aceasta, Groza a făcut un gest de neputinţă. 
De altfel, în altă audienţă îi răspunsese lui luliu Hossu, 
care se prevala de Constituţie: „...dacă am respecta tot 
ce e scris în Constituţie, noi - guvernul - am cădea!" 

La audienţa pe care a avut-o în 8 octombrie la minis¬ 
trul Cultelor, episcopul Hossu i-a povestit acestuia că în 
dimineaţa de 1 octombrie, când era blocat în reşedinţă şi 
oricine căuta să intre era arestat, un protopop din epar¬ 
hia Lugojului intrase la el sărind gardul dinspre casa 
vecină şi-l rugase să-i recomande un medic catolic care 
să-i facă o injecţie ca să leşine: se număra printre dele¬ 
gaţii la consfătuire şi dorea să scape. Episcopul îl sfătuise 
să fugă pur şi simplu, ceea ce respectivul a şi făcut. Era 
un exemplu ce ilustra presiunile făcute asupra acelor 
delegaţi. Ministrul Stoian l-a acuzat că Biserica îi terori- 

zează pe credincioşi cu excomunicarea, la care Hossu a 
răspuns că nu Biserica i-a excomunicat pe preoţi, ci ei 
înşişi au intrat în excomunicare prin ceea ce au făcut şi, 
de vreme ce au părăsit credinţa, de ce s-af mai speria de 
excomunicare? Apoi ministrul i-a vorbit de Statutele Cul¬ 
tului ce trebuiau prezentate Guvernului; trebuiau să „por¬ 
nească de la situaţia de drept şi de fapt. 

— Care situaţie de drept şi de fapt? 

— Legea reorganizării Ministerului Cultelor, legea 
regimului general al Cultelor precum şi decretele de 
reducere a numărului diecezelor şi de pensionare a unor 
episcopi. Biserica Greco-Catolică precum şi cea Roma- 
no-Catolică trebuie să fie autohtone. 

— Cum adică autohtone? 

— Adică să nu se uite peste graniţă." 

în ultima audienţă la prim-ministru, în 9 octombrie. 
Petru Groza i-a spus să-şi amâne plecarea la Cluj, pentru 
că prezenţa lui atunci acolo i-ar putea atrage un proces 
penal: 

Dar ce-ar putea să-mi facă? Pot doar să mă ares¬ 
teze şi să-mi facă proces. 

— De-ar fi doar arestarea!... 

— Pot să mă şi deporteze. 

— De-ar fi doar deportarea!... 

— Pot să şi mor. 

— De-ar fi doar moartea!..." 

Prim-ministrul n-a mai explicat ce voia să zică cu asta. 

Episcopul Hossu trebuia să nu fie prezent la reşedinţă 
în ziua de 10 octombrie 1948, când era prevăzută strân¬ 
gerea semnăturilor de la credincioşii din parohii pentru 
„trecerea" la ortodoxie. 

S-a încercat atragerea lui şi în alte feluri. Preotul 
Fernea dă mărturie: „înaintea arestării sale, a fost tri¬ 
mis cineva la el, în Cluj, care i-a oferit chiar Scaunul 
Patriarhal dacă trece la ortodoxie, fapt pe care îl cunosc 
de la cel care s-a dus şi i-a făcut această ofertă - cred că 
Moţiu se numea însă acesta nu a acceptat... i s-au mai 
propus oferte de genul acesta şi după arestare. Chiar Petru 
Groza i-a făcut această ofertă, după anul 1955, dar servul 
lui Dumnezeu nu a acceptat. Bineînţeles că odată cu re¬ 
fuzul acestuia i s-a pus în vedere faptul că nu va avea o 
soartă bună, ci va fi «pus de-o parte», împreună cu cei 
care constituiau o ameninţare pentru regimul comunist. 
Deci ar fi putut oricând să scape, prin trecerea la orto¬ 
doxie, primind astfel rangul chiar de Patriarh." 

La 135 octombrie, fiind blocat în reşedinţă, le trimite 
protopopilor, nominal, o scrisoare-testament, în care îi 
roagă să fie „făclii de lumină şi stâlpi de tărie" pentru 
credincioşi. „Pe bază constituţională şi legală", să rămână 
liniştiţi şi netulburaţi, păstrându-şi credinţa „ca pe cea 
mai sfântă comoară dăruită de Dumnezeu... Din încer¬ 
care să odrăslească din nou belşug de viaţă în Biserica 
purificată..." 

La 27 octombrie pleacă la Bucureşti, unde, pe 28 oc¬ 
tombrie, urma să prezinte, împreună cu episcopul roma- 
no-catolic Mârton Âron, statutul de organizare a Bisericii 
Catolice, cerut de ministrul Cultelor. Avea de gând ca pe 
29 să meargă iarăşi la prim-ministrul Petru Groza. 

Observă deja de la aeroport că este filat. Pe 28 merge 
la Culte, unde stă doar 20 de minute, în picioare. E filat 
în continuare pe când mergea spre locuinţa fratelui său. 

E arestat în noaptea de 28 spre 29 octombrie, din casa 
fratelui său. Nepoata sa, Zoe Viciu, povesteşte: „Noaptea, 
pe la orele 2, a intrat în casă un individ care a aprins 
lumina şi m-a întrebat unde este telefonul. I l-am arătat, 
iar dânsul a tăiat firul. Apoi m-a întrebat unde doarme 
episcopul şi ne-a pus să-l trezim. Soţul meu i-a răspuns 
că nu îl va trezi, pentru că în această casă unchiul meu 
este oaspete şi deci să-l trezească dânsul dacă doreşte. 
Aşadar, a bătut la uşă, iar unchiul meu s-a trezit şi, când 
a aflat cine îl trezeşte, a cerut să i se acorde timp pentru 
îmbrăcare. Toată casa era înconjurată de oameni; în mo¬ 
mentul în care unchiul meu a intrat în baie, trei dintre 
ei au blocat cele trei uşi ale încăperii, ca nu cumva să 
scape. După ce s-a spălat şi s-a îmbrăcat, a fost poftit să-i 
însoţească pe cei care veniseră după el şi a fost dus. După 
aceea nu ştiu ce s-a mai întâmplat cu dânsul.“ 

Ce s-a mai întâmplat ne spune el însuşi în cartea sa 
de memorii: 

,Atunci am coborât scările la subsolul uşilor ferecate, 
şi ele de fier, şi am intrat în celulă. îndată după intrare, 
căzând zăvorul, m-am aşezat în genunchi şi, cu fruntea 
la pământ, am dat mărire Domnului Isus, care m-a învred¬ 
nicit pe mine, nevrednicul, de această mare cinste a tem¬ 
niţei pentru credinţă,'*^ 


L. luliu Hossu, op. cil., p. 118. 

CAPITOLUL 


Calvarul comun 


Deja parcurgând biografiile, observăm unanimitatea 
cu care episcopatul greco-catolic a reacţionat la atacul 
îndreptat împotriva acestei Biserici şi deopotrivă atitu¬ 
dinea comună a episcopatului catolic de ambele rituri. 
Cu toţii au protestat faţă de arestările de preoţi începute 
încă din 1945, cerând eliberarea acestora; era vorba de 
cei mai buni şi mai necesari preoţi pentru buna funcţio¬ 
nare a eparhiilor. 

Episcopii s-au reunit în mai multe conferinţe pentru 
a lua poziţie în faţa unor acţiuni ale guvernului, poziţie 
pe care şi-au exprimat-o prin memorii adresate condu¬ 
cerii statului. 

La conferinţa din 28 noiembrie 1947 au enumerat 
13 puncte în care a fost încălcată libertatea Bisericii. 

La cea din 16—18 martie 1948 au scris în memoriu, la 
punctul 2, despre articolul 28 § 3 din proiectul de Consti¬ 
tuţie supus dezbaterii publice, articol care interzicea insti¬ 
tuţiile de învăţământ general ale cultelor religioase. Ei 
cereau să se respecte dreptul de veacuri al cultelor de a 
avea astfel de instituţii. 

După cum am amintit, la 17 iunie 1948 s-a ţinut la 
Oradea o conferinţă a episcopilor greco-catolici pentru a 
stabili în comun o reacţie la apelurile Ia „revenire" în 
sânul Bisericii Ortodoxe care fuseseră adresate de Nico- 
lae Bălan, mitropolitul ortodox al Ardealului, şi de Jus- 
tinian Marina, noul patriarh ortodox. Rezultatul a fost o 
scrisoare colectivă, adresată în 24 iulie tuturor credin¬ 
cioşilor greco-catolici, pentru a sublinia sensul unirii cu 
Roma de la 1700, precum şi un memoriu adresat autori¬ 
tăţilor. Atât în această scrisoare, cât şi în memoriu se 
arată explicit că nici un adevăr din Evanghelie nu poate 
fi respins, şi deci nici „actul scris" al întemeierii Bisericii 
şi papalităţii (Matei 16,18-19 Şi 21,15-17). Scrisoa¬ 
rea colectivă întrezăreşte şi suferinţa la care ar putea 
expune respectarea acestor adevăruri: „Legăturile noas¬ 
tre cu Papa, Episcopul Romei, nu sunt orânduiri omeneşti, 
pe care să le putem schimba, ci orânduiri dumnezeieşti, 
.pentru care datori suntem să suferim, la nevoie, ocări, 
bătăi, ameninţări, poate temniţă şi sărăcie, căci asta în¬ 
seamnă a -1 preamări pe Isus Dumnezeu, înseamnă a-i 
dovedi iubirea nemincinoasă, înseamnă a ne chezăşui de 
acum şi a ne agonisi, cu o trecătoare suferinţă, o veşnică 
mărire, mai presus de orice măsură (2 Cor 4, 17), căci 
durerile ceasului de faţă nu pot să stea în cumpănă cu 
mărirea ce va să se arate pentru noi (Rom 8, 18)“. 

Scrisoarea adresată credincioşilor a ajuns la puţină 
lume, fiind interceptată de „organe"; astăzi nu mai există 
decât trei exemplare ale ei, copiate de Securitate, şi un 
exemplar publicat în 1952 de diasporă, la Madrid. Cât 
despre memoriu, a rămas fără răspuns, ca toate cele ce 
l-au urmat. 


La conferinţa din 128-29 iuiie 1948 episcopii şi-au ex¬ 
primat „tristeţea din cauza denunţării Concordatului". 
Cu acea ocazie, nunţiul le-a transmis tuturor episcopilor 
puterile speciale care se încredinţează pentru timpurile 
de prigoană. 

La conferinţa din 26-27 august 1948 episcopii au in¬ 
dicat în memoriul lor articolele din Legea Cultelor care 
erau incompatibile cu organizarea Bisericii Catolice aşa 
cum a fost ea lăsată de Cristos, fapt care îi împiedica să 
redacteze statutele Cultului conform cerinţelor respecti¬ 
vei legi. 

Conferinţa din 6-7 octombrie 1948 a fost ultima îna¬ 
inte de arestarea episcopilor greco-catolici. Atunci au fost 
întocmite două memorii de protest, unul din partea între¬ 
gului episcopat catolic şi celălalt doar din partea episco¬ 
pilor greco-catolici. 

La cererea insistentă a Ministerului Cultelor, episco¬ 
patul catolic a redactat un proiect de statut, care a fost 
depus de episcopul latin de Alba lulia Mărton Aron şi de 
episcopul greco-catolic de Cluj luliu Hossu, la 27 octom¬ 
brie 1948. în seara zilei următoare întreg episcopatul 
greco-catolic a fost arestat. Proiectul de statut a fost re- 
tumat episcopilor latini rămaşi în libertate, Mărton Aron 
şi Anton Durcovici: din cele 46 de articole ale acestuia, 
autorităţile statului acceptaseră doar 3! 

Am văzut şi măsurile pastorale luate de fiecare epis¬ 
cop în eparhie pentru întărirea credinţei şi încurajarea 
poporului. 

Aşadar, la 27 octombrie, o comisie mixtă, reunind mai 
multe ministere, a dat ordinul de arestare a tuturor epis¬ 
copilor şi a „maximum 40 de bandiţi" care-i sprijineau pe 

episcopi. Ordinul a fost pus în aplicare începând cu noap¬ 
tea de î38/ag octombrie 1948. Arestarea episcopilor e nu¬ 
mită în actele Securităţii „măsură administrativă" sau 
„preventivă": trebuiau arestaţi pentru ca autoritatea şi 
influenţa lor să nu împiedice „operaţiunea de unificare". 

După arestare, episcopii au fost duşi în arestul Minis¬ 
terului de Interne. De acolo au fost duşi la ministrul Cul¬ 
telor, Stanciu Stoian, în speranţa că acesta va reuşi să-l 
convingă măcar pe unul dintre ei să „revină la ortodoxie". 
Episcopul Hossu, singurul care nu fusese trecut la pensie 
din oficiu, a fost dus separat la ministru, în seara zilei de 
29: ministrul i-a vorbit despre „marele şi frumosul rol 
istoric" pe care l-ar putea juca trecând la ortodoxie. A 
doua zi, tot seara, au fost duşi la acelaşi ministru alţi 
patru episcopi; episcopul Bălan a ajuns mai târziu la Se¬ 
curitatea din Bucureşti, deci n-a mai luat parte la acea 
întâlnire. 

La 31 octombrie episcopii au fost duşi cu toţii la Dra- 
goslavele, în reşedinţa de vară a patriarhului Bisericii 
Ortodoxe. 

Poate părea ciudat că episcopii au fost duşi în lagăre 
organizate în spaţii ale Bisericii Ortodoxe: după Drago- 
slavele au mai fost mănăstirile Căldăruşani, Curtea de 
Argeş, Ciorogârla, Cocoş, iar ordinele în ceea ce-i privea 
le erau anunţate de episcopi ortodocşi, însoţiţi, desigur, 
de câte un funcţionar de la Culte. Toate acestea făceau 
parte din planul autorităţilor de a crea impresia că princi¬ 
palul factor implicat în represiune era Biserica Ortodoxă. 
Or, documentele arată că toate ordinele emanau exclusiv 
de la Securitate. 



CALVARUL COMUN 


163 


La Dragoslavele fusese organizat un adevărat lagăr: 
reşedinţa şi grădina fuseseră înconjurate cu sârmă ghim¬ 
pată; dacă la început episcopii au fost păziţi doar de jan¬ 
darmul din comună şi de nişte agenţi „invizibili", curând 
au fost aduşi 36 de soldaţi pentru pază şi li s-a făcut un 
„program de detenţie". Au început deja să sufere de foame 
şi de frig: era „ca o introducere la ceea ce avea să urmeze", 
după cum scrie episcopul Hossu. Ei însă îşi vedeau de 
programul zilnic de rugăciune şi, scrie tot el, „întăriţi de 
harul preasfânt, eram cu toţii cu sufletul ridicat şi încre¬ 
zător întru toate". 

între timp au primit două propuneri insistente: la 
14 noiembrie 1948 a venit în vizită însuşi patriarhul Jus- 
tinian, însoţit, evident, de ofiţeri de Securitate. Ca o cap- 
tatio benevoleniiae, el le-a adus şi îmbrăcăminte groasă 
de iarnă (să nu uităm că majoritatea episcopilor fuseseră 
arestaţi fără a anticipa ce avea să urmeze). A vorbit întâi 
cu episcopul Hossu, care povesteşte în memorii că pa¬ 
triarhul a zis că „bucuria nu le este deplină, căci au dorit 
mult să aibă în Sinod cel puţin unul sau doi dintre noi". 
La care episcopul i-a dat răspunsul rămas celebru: „Pă¬ 
rinte patriarh, credinţa noastră este viaţa noastră; acesta 
mi-a fost cuvântul pe întreagă calea aceasta până în ziua 
de azi şi, cu ajutorul Domnului, până la moarte!"‘ 

Patriarhul a vorbit separat şi cu episcopul loan Bălan, 
căruia i-a spus: „Dacă nu veţi trece la Biserica Ortodoxă, 
eu îmi voi lua braţul ocrotitor de pe dunmeavoastră." Atunci 
episcopul Bălan a zis: „Preafericite, dacă noi, episcopii 
greco-catolici, am crede că Biserica Ortodoxă este adevă¬ 
rata Biserică a lui Cristos, în acest moment ne-am da 


L. luliu Hossu, op. cit., p. 134. 

semnătura de trecere, căci noi voim să fim cu Cristos! 
Dar nu aţi venit la noi cu argumente teologice, nici cu 
virtuţile creştineşti, ci ne-aţi arestat şi ne-aţi întemniţat. 
Hotărât, acestea nu sunt metodele lui Cristos! Dacă nouă, 
episcopilor uniţi, ne-ar fi propus şi promis cineva că ne 
dă toată Biserica Ortodoxă pe mână, cu condiţia să ares¬ 
tăm şi să întemniţăm pe ierarhii ei, sau numai pe unul 
din ei, noi ne-am fi dat viaţa, dar nu am fi acceptat. Deci 
viaţa ne-o puteţi lua, dar credinţa nu.“‘ Patriarhul a fost 
foarte amabil cu toţi, a doua zi a organizat o masă comună 
şi a promis că va interveni pentru ca episcopul Valeriu 
Traian Frenţiu, care era bolnav, să fie internat la Bucu¬ 
reşti, la „spitalul Burghelea". Se pare că nu a reuşit, aşa 
că bolnavul a fost dus la spitalul din Rucăr, unde medicii 
au făcut ce au putut. 

La 3 decembrie, patriarhul a venit din nou, însoţit de 
vicarul său, Teoctist, şi le-a adus episcopilor Monitorul 
Oficial din a.ia.1948 cu Decretul nr. 358/1948, care scosese 
în afara legii Biserica Greco-Catolică Română. A lansat 
o propunere care implica consecinţe importante: fiecare 
să-şi „ceară loc de aşezare", unde dorea să se stabilească. 
Asta ar fi însemnat că ei acceptă desfiinţarea Bisericii şi 
renunţă la misiunea lor: astfel şi-ar fi putut salva liber¬ 
tatea şi viaţa. Răspunsul lor comun a fost însă: „Dacă 
este vorba de alt domiciliu, dorim să mergem fiecare la 
reşedinţa sa, în oraşele de reşedinţă; până suntem împie¬ 
dicaţi de a ne exercita slujba de episcop, să se îngrijească 
de arestarea noastră cei ce ne împiedică"^, adică ei nu 
recunosc decretul de desfiinţare, nu înţeleg să renunţe 

1. loan Ploscaru, op. c£i., p, 31a. 

a. luliu Hobsu, op, cit., p. 143. 

la misiunea lor de episcopi şi la dreptul la existenţă al 
Bisericii lor. 

La 10 decembrie, episcopii au înaintat şi un memoriu 
autorităţilor, în care au arătat „netemeinicia de drept a 
decretului şi anticonstituţionalitatea lui, cerând să se 
revoce Decretul nr. 358/1948, redându-se Bisericii Gre- 
co-Catolice libertatea de organizare şi funcţionare". Răs¬ 
punsul a fost: să se treacă la „cercetarea" (= încercarea 
de a le înscena un proces) episcopilor Vasile Aftenie, luliu 
Hossu (până la urmă anchetat a fost episcopul Suciu) şi 
Alexandru Rusu, urmând ca ceilalţi să fie izolaţi în câte 
un „schit inaccesibil"! 

în acelaşi timp, „bandiţii" arestaţi odată cu episcopii - 
25 de preoţi - au fost duşi, după o călătorie continuă de 
circa 50 de ore cu maşina, la mănăstirea Neamţ, unde li 
s-a amenajat o adevărată închisoare în fosta şcoală de 
cântăreţi. Printre ei se găsea şi viitorul episcop Tit Liviu 
Chinezu. Chiar dacă unii s-au îmbolnăvit grav, nu li s-a 
îngăduit să fie consultaţi de vreun medic; n-au avut voie 
nici să se roage în comun. Izolarea era totală, iar soldaţii 
din pază care vorbeau cu preoţii erau pedepsiţi. Nici ru¬ 
delor nu Ii s-a pennis să intre să-i vadă. La 24-25 noiem¬ 
brie 1948, exarhul pe atunci Teoctist Arăpaşu a discutat 
cu fiecare în parte pentru „a-1 pofti în casa ortodoxiei". 
Au cedat patru preoţi, care aveau grave probleme de să¬ 
nătate, ei sau cineva din familie. Ceilalţi 21 au fost luaţi 
de acolo la 27 februarie 1949 şi duşi la mănăstirea Căl- 
dăruşani. 

La 26 februarie 1949, episcopilor li s-a spus să-şi facă 
bagajul, căci în după-amiaza aceea aveau să plece de la 
Dragoslavele - dar nu li s-a comunicat unde. A doua zi 

au avut surpriza să se întâlnească cu preoţii în lagărul 
organizat la Căldăruşani. Aici au putut face rost de hârtie 
şi creion şi au scris scrisori către familiile lor şi chiar către 
Nunţiatură, care, afîându-le situaţia, le-a trimis un stoc 
important de îmbrăcăminte, mai ales haine de iarnă. Scri¬ 
sorile au putut ajunge la destinaţie datorită curajului 
câtorva călugări ortodocşi şi laici greco-catolici, ba chiar 
al primului comandant, Vintilă Bădiţă, şi al adjunctului 
său, Mihai Hrismicher. Circulaţia clandestină a veştilor 
a durat câteva luni, timp în care s-au trimis şi primit şi 
documentele necesare consacrării ca episcop, în lagăr, în 
totală clandestinitate, a lui Tit Liviu Chinezu. 

încă de la sfârşitul lui iulie 1948, prevăzând eventuale 
arestări ale episcopilor, Vaticanul s-a gândit la consacra¬ 
rea unor înlocuitori. Printre candidaţi se afla şi Tit Liviu 
Chinezu. Nunţiul îl caracterizează astfel: „îl cunosc mai 
bine decât pe toţi ceilalţi candidaţi. îl întâlnesc destul de 
des la Bucureşti... E cam timid din fire, cel puţin în pre¬ 
zenţa superiorilor, dar totodată trebuie să spun că nu 
ezită să-şi exprime sincer părerea în chestiuni care ţin 
de binele Bisericii. Sănătatea lui nu e prea robustă, dar 
în ciuda acestui fapt munceşte fără răgaz de dimineaţa 
până seara în vasta lui parohie... Sunt convins că va fi 
un excelent episcop." Am văzut că papa a trebuit să-l dez¬ 
lege pe părintele Chinezu de jurământul făcut în 1944 că 
nu va accepta să fie episcop! 

Papa dă indicaţii, prin Nunţiatură, ca totul să se des¬ 
făşoare cât mai curând, în mare secret, fără a mai aştepta 
să vină documentele oficiale de la Roma. Mesajul s-a pri¬ 
mit pe 25 octombrie. Pe 29 noaptea, la ora 2.30, părintele 
Chinezu e arestat. Nunţiatura propune, şi Roma aprobă, 

sâ fie consacrat în captivitate de către episcopii care erau 
cu el acolo. La 21 aprilie, Nunţiul îi transmite părintelui 
Chinezu să-şi organizeze în mare taină consacrarea, apoi 
sâ găsească o formulă prin care să-i confirme evenimentul. 

A fost aşadar consacrat episcop în lagărul de la Căl- 
dâruşani, la 25 aprilie 1949 (a doua zi de Paşti), de către 
episcopul Frenţiu, asistat de luliu Hossu şi de loan Suciu. 
Consacrarea a fost comunicată Nunţiaturii într-un limbaj 
criptic; Mandata adamussim peracto -Angelis omnibus 
iisque solis praesentibus - annunciamus gaudium Eccl. 
Regianensis de Sponsi sui adventu, die 25 Aprilis iQ4q. 
Gratias agimus Dea O.M., augusto Suae voluntatis Inter¬ 
preţi et E.V. („Porunca îndeplinită întocmai - fiind toţi 
îngerii de faţă şi numai ei - vestim Bisericii din Regiana' 
bucuria sosirii Mirelui ei, în ziua de 25 aprilie 1949. Mul¬ 
ţumim Dumnezeului Preabun şi Preamare, augustului 
Interpret al voinţei Lui şi Excelenţei Voastre") - Urmează 
semnăturile autografe ale episcopilor consacratori. 

Referirea la îngeri se înţelege mai bine citind scrisoa¬ 
rea pe care nunţiul O’Hara o trimite la Vatican pe 2 mai 
1949, privitor la consacrare: „...Memorabilul eveniment, 
poate unic în istoria Bisericii, char dacă nu va avea un 
efect practic imediat, a fost desigur o mare mângâiere nu 
numai pentru cel nou consacrat, ci pentru toţi «cei şapte 
îngeri ai Bisericii care se află la Căldăruşani»." E trans¬ 
parentă trimiterea la Noul Testament, la cartea Apocalip- 
sei, unde în capitolele a şi 3 fiecare din cele şapte scrisori 
este adresată: „îngerului Bisericii care este la Efes/Smiima/ 
Pergam/lVătira/Sardes/Filadelfia/Laodiceea", aceştia fiind, 
evident, episcopii Bisericilor din localităţile respective. 

1. Episcopii auxiliari primeau titlul unei eparhii din vechime. 

Noul consacrat a reuşit să trimită şi el o scrisoare Nun¬ 
ţiaturii, în care mulţumeşte şi îşi oferă viaţa pentru a sluji 
Biserica în totală deschidere şi sinceritate... „pentru a 
sluji cea mai mare iubire între îngerii noştri, în vederea 
marii cuceriri a fraţilor noştri care ne prigonesc". 

Cu toate că cei implicaţi au păstrat secretul, când au 
ajuns la Sighet au fost uimiţi să constate că Securitatea 
tot aflase ceva. 

Până la urmă binevoitorii curieri şi subofiţerii care i-au 
protejat au fost descoperiţi şi arestaţi. Unul dintre curieri, 
pentru a scăpa de închisoare, a devenit informator al Se¬ 
curităţii, ceea ce a fost deosebit de grav, pentru că era soţul 
unei nepoate a episcopului loan Bălan. Paradoxal, notele 
lui informative, păstrate în arhivele Securităţii, s-au do¬ 
vedit în cele din urmă şi o mină de informaţii care au 
contribuit la conturarea portretului episcopului! 

La Căldăruşani, episcopii şi preoţii au fost cazaţi în 
fosta şcoală de cântăreţi, situată afară din incintă, pe 
malul lacului. Clădirea era foarte dărăpănată în urma 
cutremurului din 1940. Toţi cei care se pricepeau au în¬ 
cercat să repare podele, anexe, drumul alunecos spre 
latrine, latrinele înseşi, pompa de la fântână etc. în prima 
zi, comandantul pazei, care era un om de treabă, i-a dus 
să viziteze frumoasele clădiri din incinta mănăstirii, spu- 
nându-le însă că de a doua zi nu vor mai putea ieşi dindă- 
rătul sârmei ghimpate. Tot el a încercat să ceară pentru 
ei de la minister un surplus de alimente precum şi medi¬ 
camente. Răspunsul a fost ceva de genul: „Ce te priveşte? 
Doar nu i-am pus acolo ca să-i îngrăşămi" Treptat regimul 

S-a făcut tot mai drastic: hrană insuficientă, percheziţii 
umilitoare, izolare de lumea exterioară. 

In vara anului 1949 a apărut o oarecare tensiune în 
lagăr: câţiva preoţi căsătoriţi au cerut episcopilor să facă 
un efort pentru a obţine libertatea pentru acei preoţi care 
au familii. Episcopul Hossu le-a reamintit că ei şi-au făcut 
datoria şi au depus un memoriu, la Dragoslavele, prin 
care cereau libertatea Bisericii, dar guvernul n-a dat 
nici un răspuns. „Ne-am făcut datoria, a spus el, acum 
trebuie să aşteptăm răspunsul lor şi trebuie să fim des¬ 
chişi la voinţa lui Dumnezeu." Atunci unul dintre preoţi 
a izbucnit: „Noi suntem părinţi, avem copii. Vocea sân¬ 
gelui strigă către noi.“ - „Da, a răspuns episcopul Hossu, 
dar acum numai vocea sufletului trebuie să vorbească. 
Acum au prioritate Ordinele Sacre [= preoţia]. Căsătoria 
trebuie să cedeze ... Acum trebuie să-l iubim pe Dumnezeu 
şi să-l urmăm pe Dumnezeu." Preotul Alexandru Raţiu, 
care relatează acestea, adaugă: „Noi n-am uitat niciodată 
aceste cuvinte ale episcopului Hossu." 

Aveau totuşi mângâierea de a fi împreună. Puteau citi 
şi scrie, se rugau mult în comun. Un preot din dieceza 
Lugojului povesteşte mai amănunţit programul lor de 
rugăciune: 

„Episcopii se sculau la 5 fără 10 minute. Noi, preoţii, 
ne sculam pe la 5.30-5.40. Vara ne puteam uita la ceas, dar 
toamna şi iarna, pe întuneric, nu. Am rugat pe P.S. Bălan, 
când iese el în curte (iarna-vara, pe vânt şi pe ger, după 
ce s-a îmbrăcat, ieşea în curte şi, plimbându-se aproape 
un ceas, îşi făcea rugăciunile şi meditaţia), să strige la 
uşa noastră, a dormitorului, cât e ora... Aşa se auzea în 
fiecare dimineaţă, pe întuneric: «Bună dimineaţa! 6 fără 

21» ori «6 fiiră 19» ş.a.m.d.... La orele 6.30 se facea prima 
Liturghie de către P.P.S.S. lor Hossu, Rusu, Bălan şi Suciu, 
asistaţi de echipa preoţilor, care după aceea făcea cură¬ 
ţirea camerelor, rămânând episcopii liturghisiţi şi la a 
doua Liturghie. Aceasta se făcea la 7.15 de către I.P.S. 
Frenţiu, RS. Aflene (sic) şi noi, preoţii. Odăjdii nu erau 
decât un sacou [sacos?] şi 3 patrafire; restul servea fără 
nimica. Cărţi liturgice ne-a pus la dispoziţie mănăstirea, 
dar numai câte un exemplar... Programul religios era 
completat zilnic cu adoraţie începând cu sfârşitul Litur¬ 
ghiei a doua până după rugăciunile de seară. O făceau 
pe rând, câte o jumătate de oră la timpul ales de respec¬ 
tivul episcop ori preot. Se mai făcea în comun rozar în 
lunile mai şi octombrie, paraclis în postul Sfintei Marii; 
la fel, anumite novene. în săptămâna mare, de luni până 
joi dimineaţa, făceam exerciţii spirituale, meditate primul 
an de P.S. Suciu, în al doilea an de părintele Chinezu; 
începând cu joi seara până la înviere era adoraţie perpe¬ 
tuă ziua-noaptea şi se făceau toate slujbele zilei. învierea 
era de la orele 12 noaptea, urmată de Liturghia poporului, 
iar dimineaţa la orele 9 era Liturghie pontificală. Tot aşa 
la Crăciun şi la Anul Nou."^ 


Pentru a încerca să fabrice dosare penale. Securita¬ 
tea i-a dus la Direcţia Generală a Securităţii Poporului 
(DGSP), cu sediul la Ministerul de Interne, pe trei dintre 
episcopi. loan Suciu a fost anchetat între 10 mai 1949 şi 
26 octombrie 1950, Vasile Aftenie, între 25 mai 1949 şi 


i. Nicolae Brînzeu, op. cit., pp. 756-758. 

lO mai 1950, data morţii sale, iar Alexandru Rusu a fost 
anchetat între 2 ianuarie şi 22 mai 1950. 

în memoriile sale, luliu Hossu povesteşte ultimele 
momente ale acestora la Căldăruşani. 

„...la 25 V 1949, plecarea P.S. Aftene (sic). S-au pre¬ 
zentat alţi doi inspectori care l-au dus din mijlocul nostru 
pe iubitul nostru frate episcop Aftene, tot cu simpla in¬ 
vitare să-şi facă bagajul şi să plece împreună cu dânşii; 
nici'dânsului nu i-au spus unde: calea a fost aceeaşi, la 
Interne; nici un cuvânt, nici o motivare; în faţa noastră 
glumeau că-i va merge bine. 

Scumpul frate s-a mărturisit şi, după mărturisirea 
făcută, mi-a spus că nici moartea nu-1 va face să se lepede 
de credinţă; acelaşi lucru l-a spus în faţa tuturor înainte 
de plecare; presimţea că iarăşi vor insista să treacă la 
ortodocşi, cum l-au pisat mereu înainte de arestare. Ne-a 
povestit nouă şi dânsul, şi mai târziu dl. Luca, ce era de 
serviciu şi bucătar şi bun ispravnic, cât a insistat pe lângă 
dânsul prim-ministrul Groza să treacă şi să se pună în 
fruntea nefericiţilor 38 de protagonişti ai ortodo.xiei, defec- 
ţionaţi de la noi. Ne spunea dl. Luca cum venea de îndu¬ 
rerat de la audienţele dese de la dl. Groza, care tot mereu 
îl chema şi insista, fără nici un rezultat, până la arestare... 

La noi, la Căldăruşani, a străbătut vestea că a fost 
văzut la Sinaia, împreună cu preoţi ortodocşi. Noi nu 
puteam crede, dar se pare că l-au purtat anume pentru 
arătare, ca să ducă la rătăcire pe ai noştri credincioşi şi 
preoţi... ca să deruteze lumea. Dar n-au obţinut nici un 
rezultat; P.S. Aftene a rămas neclintit în credinţa catolică, 
împlinindu-şi cu sfinţenie cuvântul rostit în faţa noastră, 
a tuturor, că mai bine moare decât să se lepede de cre¬ 
dinţă; a presimţit ce o să urmeze şi pentru ce este dus de 

la Căldăruşani, pentru a face noi presiuni asupra dân¬ 
sului să treacă la ortodoxie; n-a trecut, a preferat să moară 
în temniţele Văcăreştilor, cum ni s-a confirmat autentic 
mai târziu, când am fost informaţi că ar fi fost şi maltra¬ 
tat şi schingiuit înainte de moarte."' 

O mărturie neaşteptată, culeasă de alt deţinut politic, 
Tertulian Langa, dezvăluie detalii de la sfârşitul vieţii 
lui Vasile Aftenie, primul episcop martir; „în legătură cu 
detenţia episcopului Vasile Aftenie, Providenţa mi-a dez¬ 
văluit momentele de încercare prin care a trecut în apă¬ 
rarea Bisericii Unite. M-a aşezat Divina Providenţă în 
aceeaşi cameră cu un necunoscut. Era un ortodox de la 
Braşov, imde lucra ca muncitor superior la uzinele Metrom. 
Văzându-mă că îmi fac cruce la mâncare m-a întrebat 
direct: 

— Sunteţi greco-catolic? 

— Da, răspunsei fără şovăială, ştiind că la dosarul 
meu era notat şi acest amănunt. 

— L-ai cunoscut pe Episcopul Vasile Aftenie? 

— Da, chiar l-am avut ca Episcop aici, în Bucureşti. 

— Atunci, ascultă-mă, căci am să vă transmit ceva din 
partea lui. Ştia că va fi omorât. Poate că chiar aici, în 
«Talpa iadului», în Ministerul de Interne. Cumplit a fost 
bătut. Venea cu buzele umflate, cu ochii învineţiţi şi tăl¬ 
pile zdrobite. Dar totdeauna vesel. Odată, când s-a întors 
bătut, a zis, mai mult ca pentru sine: 

— Mare noroc avui şi azi! 

— Cum ziceţi c-aţi avut noroc, când eu vă văd cât sun¬ 
teţi de zdrobit! 

i. luliu Hossu, op. cif., pp. 167-168. 

— Curat noroc, iubite frate. Ia închipuie-ţi ce s-ar fi 
întâmplat dacă l-ar fi snopit aşa pe firavul Nelucu Suciu. 
L-ar fi mutat direct la Cimitirul Bellu. Eu însă-s ca un 
urs. în mine pot să dea, că n-au nici un folos. 

Mărturisesc - spunea Gârneţ - că n-am mai întâlnit 
aşa un om ca el.“ 

Acelaşi Gârneţ i-a povestit lui Langa episodul mai 
puţin cunoscut privitor la Sinaia. Episcopul Aftenie i-ar 
fi spus: „Vor să ne lichideze, frate... M-au luat şi m-au dus 
la Sinaia. Mi-au dat o vilă clasa-ntâi, cu tot ce vrei în ea. 
Mi-au spus că-s liber să mă plimb prin curte, să trag mult 
aer în plămâni. Am înţeles că vor să mă faţuiască, ca să 
mă vadă cine ştie cine. De faţuit, îs gata faţuit, dar de 
văzut, om mai vedea.“ 

Gârneţ continuă:,Acolo, la Sinaia, plimbându-se prin 
curte, a zărit prin sârme, printre tufe, o femeie. Nu a stat 
mult pe gânduri. Ştia, pesemne, că altă faţă nu-i va mai 
fi dat să vadă. I-a spus femeii că-i episcop şi că să zică, 
peste tot şi unde poate, că la Sinaia stă închis episcopul 
greco-catolic Vasile Aftenie. Femeia s-a speriat şi a fugit. 
Nu ştiu dacă o fi făcut ce i-a cerut episcopul... Şi mi-a mai 
spus episcopul că, după vreo zece zile de viaţă bună, un 
ofiţer l-a informat că va fi vizitat de nişte oameni impor¬ 
tanţi. L-au dus într-un salon în care era aşteptat de nişte 
mutre acre, pe care le mai văzuse, prin poze sau aievea." 
Ar fi fost acolo şi Patriarhul Justinian, care i-ar fi promis 
că, dacă trece la ortodoxie, îl va face mitropolit de Iaşi, 
ultima treaptă spre scaunul patriarhal. Episcopul ar fi 
răspuns: «Nu am nici suflet, nici neam şi nici credinţă de 
vânzare!» 

Scurta şedere la Sinaia (25 mai-a iunie 1949) a lui 
Vasile Aftenie, înainte de a fi dus la Ministerul de Interne, 

e confirmată de un raport al Securităţii redactat în ziua 
morţii lui. 

L-au adus aşadar la Interne. Acolo, Securitatea a încer¬ 
cat să-l facă să recunoască apartenenţa la o aşa-numită 
„Mişcare Naţională de Rezistenţă", utilizând afirmaţii 
„incriminatoare" ale unui credincios greco-catolic, avoca¬ 
tul Aurel Mărgineanu, arestat în primăvara anului 1948 
şi torturat în anchetă la închisoarea Malmaison din Bu¬ 
cureşti. în declaraţiile sale de la Securitate, episcopul 
Afbenie a arătat că -1 avertizase pe Aurel Mărgineanu că 
se expune la mari pericole prin această Mişcare Naţio¬ 
nală de Rezistenţă şi că nici el, nici nunţiul apostolic, nu 
au ca misiune să se implice în asemenea activităţi. Mai 
târziu Aurel Mărgineanu, aflat în închisoarea de la Aiud, 
a declarat că cele spuse de el înainte îi fuseseră smulse 
prin constrângere. 

în noaptea de 25 martie 1950, după un interogatoriu, 
Vasile Aftenie a suferit un accident vascular cerebral, 
urmat de hemipareză. După două zile, a fost dus la infir¬ 
meria închisorii Văcăreşti, unde a murit în noaptea de 
9-10 mai 1950. 

A doua zi a şi fost înmormântat, în mare taină, la ci¬ 
mitirul Bellu Catolic. Pe crucea lui s-au pus, mai târziu, 
doar iniţialele: A.V. Nu prea se ştia al cui e mormântul, 
dar se spunea că „la mormântul Ave“ se petrec minuni! 
Era tot timpul acoperit de flori şi lumânări. 

Tot luliu Hossu povesteşte plecarea de la Căldăruşani 
a episcopului Suciu: 

„în 10 V1949 am avut marea durere de a fl ridicat din 
mijlocul nostru scumpul nostru frate episcop Ionel; s-au 
prezentat doi inspectori şi l-au invitat să-şi facă bagajul 

şi sâ plece cu dânşii, aşa fără nici un alt cuvânt; n-au 
spus unde, am aflat după aceea, de la comandant, că la 
Interne; priveam cum a ieşit, după ce şi-a luat rămas bun 
de la noi, îmbrăţişându-l cu multă căldură, împreună cu 
agenţii, liniştit ca totdeauna pe calea necunoscută; noi 
am rămas îndureraţi, cu mângâierea nădejdii în rugă- 
cîune către Domnul şi Preacurata Fecioară; nu l-am mai 
revăzut decât după doi ani, în altă parte şi mai grea, aşa 
cum vom vedea mai târziu; noi l-am însoţit cu toţii cu 
rugăciunile noastre. înainte de plecare s-a mărturisit; 
dimineaţa aceea, ca în toate zilele, am liturghisit cu toţii 
împreună.*'' 

Urmarea avea s-o afle mai târziu, când s-au reîntâlnit 
la Sighet: „în noua reşedinţă, celula 44, eram cu mângâie¬ 
rea fraţilor cu care Domnul ne-a adunat şi gândul mergea 
la fraţii care au plecat din mijlocul nostru; ascultam cu 
drag cum ne povestea scumpul frate Ionel tot ce a supor¬ 
tat la Interne, aproape doi ani de zile, cum a fost terorizat 
să mărturisească că a avut legături cu partizanii din munţi 
şi cum a fost ameninţat că vor aresta 50 din rudele sale 
cele mai apropiate; n-a mărturisit nimic în această pri¬ 
vinţă, pentini că n-avea ce să mărturisească; insulte, ocări 
de tot felul; n-au aflat nimic, pentru că nu era ce să afle; 
n-au putut să însceneze proces, cum poate ar fi dorit; la 
sfârşit l-au adus la Sighet, cum am pomenit, legat în lan¬ 
ţuri până la Satu Mare, cu trenul, iar de acolo la Sighet 
cu un camion deschis."'^ 

Despre ce s-a întâmplat cu el la Interne aflăm şi de la 
loan Ploscaru: „...la Interne a fost maltratat şi bătut. în 
celulă i-au băgat un delator... Episcopul loan Suciu fiind 

1. luliu Hossu, op. cil., p. 166. 

2. Ibkiem, p. 289. 

foarte bolnav, era grav slăbit, i se permitea să fie dus la 
aer în fiecare seară câte douăzeci de minute, ca nu cumva 
să moară prematur... în celulă ţinea cuvântări foarte 
apreciate. Unii doreau să-şi aprofundeze cunoştinţele 
religioase. Cum nu exista creion, a perforat o hârtie de 
toaletă cu numele patriarhilor Vechiului Testament. Gar¬ 
dianul a găsit hârtia şi zile întregi au fost chestionaţi 
cine este Avram, Isac, lacob şi Esau... Ce au voit să le 
comunice? Unde locuiesc? Ce politică au facut?“^ 

între Interne şi închisoarea de la Sighet, loan Suciu 
a trecut şi pe la Jilava, care era pe atunci mai mult o 
închisoare de tranzit. Este vorba, evident, de vechea în¬ 
chisoare amenajată într-unul din forturile care încon¬ 
joară Bucureştiul, fortul nr. 13. Era de fapt o cazemată 
săpată în pământ şi acoperită apoi cu pământ, ceea ce 
făcea ca pereţii să fie mereu acoperiţi cu mucegai şi pe ei 
să se scurgă apa. Se bucura de o tristă celebritate: foame, 
frig, lipsă de aer, aglomeraţie în zona numită Reduit, lipsă 
de igienă şi de îngrijiri medicale, la care se adăugau per¬ 
cheziţii de noapte şi bătăi. Probabil că a stat acolo între 
3 şi 26 octombrie 1950, dată la care ştim că a ajuns la 
Sighet. 

Despre şederea liii la Jilava, există o mărturie neaş¬ 
teptată. Ipan Pădurean, un avocat din Blaj, care îl cunos¬ 
cuse înainte de arestare, a fost pus câteva zile în aceeaşi 
celulă cu loan Suciu. Povesteşte că se ruga mult. „într-o 
dimineaţă mi-a spus că s-a rugat pentru Stalin. Eu am 
sărit din pat şi am zis: «Cum aţi putut face una ca asta, 
Preasfinţite? Stalin nu e doar îndrăcit, e dracul în per¬ 
soană! Aţi dat peste cap toată iconomia divină!» El a 


L. loan Ploscaru, op. cit., p. 135. 

început să râdă şi mi-a spus: «Dar tu cum vrei să rezolvi 
problema?»"^ 

Am văzut că în încercarea de a monta un proces a fost 
dus la Interne şi Alexandru Rusu, la z ianuarie 1950; a 
rămas acolo patru luni şi ao de zile. S-a reluat ancheta 
pe tema valutară, pornită în anul 1948. Securitatea a 
încercat din nou să-l şantajeze pe episcop, pentru a-1 de¬ 
termina să treacă la ortodoxie, însă fără rezultat, astfel 
încât, la aa mai 1950, el a fost retrimis la Căldăruşani; 
de acolo, peste câteva zile, întreg grupul de episcop! şi 
preoţi a fost dus la închisoarea cu condiţii de exterminare 
de la Sighet. Securitatea nu reuşise să înfiripe nici un 
dosar penal; de pildă la terminarea anchetării lui Ale¬ 
xandru Rusu, celebrul anchetator Gheorghe Enoiu scria: 
J*robele culese în timpul cercetărilor... nu pot să consti¬ 
tuie motive serioase pentru care să se facă un proces 
public şi să fie condamnat exemplar." 

Părăsind „Internele", merită spuse câteva cuvinte 
despre ce însemna acel loc. Clădirea avea două subsoluri 
în care erau închişi cei supuşi anchetelor. Domnea o tăcere 
de mormânt, nimeni nu avea voie să vorbească decât în 
şoaptă. Chiar şi gardienii aveau încălţări de pâslă, ca să 
nu se audă când vin şi să poată intra pe neaşteptate. 
Celor duşi la anchetă li se puneau ochelari negri... 

Aşadar, neputându-le înscena un proces răsunător fi¬ 
nalizat cu o condamnare, autorităţile au decis să-i trans¬ 
fere pe episcop! în închisoarea de la Sighet. Acolo şi-au 

1. loan Moldovnn, Flacără pe altarul iubirii. Mărturii despre 
episcopul loan Suciu, Editura Buna Vestire, Blaj, saoo3, pp. 86-87. 

găsit sfârşitul trei dintre ei, iar ceilalţi trei au stat 4 ani, 
6 luni şi la zile. 


A existat un specific al persecuţiei împotriva episcopilor 
şi împotriva preoţilor greco-catolici ajunşi în detenţie. De 
obicei, un deţinut politic, după ce ajungea în închisoare, 
ieşea din atenţia poliţiei politice, urmând să-şi execute 
„pedeapsa", eventual până la moarte. Or episcopii gre¬ 
co-catolici au rămas în continuare în vizorul Securităţii 
de-a lungul întregii perioade de detenţie, până în ultima 
zi de viaţă. Acest tip de persecuţie a urmărit două obiec¬ 
tive: să-i determine să cedeze, trecând la ortodoxie, pentru 
a se da o aparenţă de legitimitate „unificării" Bisericii 
Greco-Catolice cu Biserica Ortodoxă; iar apoi, după ieşirea 
de la Sighet, să le blocheze orice influenţă asupra Bisericii 
care îşi continua activitatea în clandestinitate. 

Memoriile episcopului Hossu amintesc mai multe în¬ 
cercări în acest sens: deja în 14 septembrie 1950 el a fost 
chemat în biroul directorului închisorii, unde se aflau im 
căpitan şi un civil. Căpitanul a spus că guvernul doreşte 
să ştie ce zice el acum: ar .putea să iasă ca episcop, cu 
condiţia să lase la o parte legătura cu papa şi să se în¬ 
toarcă la poporul credincios care -1 aşteaptă. Episcopul i-a 
dat acelaşi răspuns pe care -1 dăduse şi ministrului Cul¬ 
telor, adăugând că întoarcerea lui „ca un netrebnic" în 
mijlocul poporului n-ar folosi nimănui. însă directorul 
închisorii, care ştia ce condiţii oferă, repeta mereu: „Se 
va răzgândi!" Căpitanul a revenit la mijlocul lui octom¬ 
brie, cu acelaşi „succes". De astfel de tentative a avut 
parte episcopul luliu Hossu până la sfârşitul vieţii. 

Nici ceilalţi n-au fost cruţaţi. Preotul Eugen Popa dă 
mărturie: 

„Tuturor episcopilor, dar şi preoţilor, li s-a promis liber¬ 
tatea în schimbul trecerii la ortodoxie. Voi exemplifica cu 
un episod petrecut la Sighet. într-una din zile, un căpitan 
de Securitate a intrat în celula noastră şi a făcut aceeaşi 
propunere ca cea făcută la mănăstirea Neamţ de actualul 
Patriarh Teoctist. Aceasta se petrecea nu la mult timp 
de la ajungerea noastră la Sighet. Căpitanul a plecat 
nemulţumit. După aceasta a venit Vasile Ciolpan, direc¬ 
torul închisorii din Sighet, un om cu patru clase, mare 
comunist, şi ne-a zis: «M-aţi făcut de ruşine!» Pedeapsa 
a fost că l-au luat pe servul lui Dumnezeu Tit Liviu Chi- 
nezu şi l-au izolat pentru două săptămâni. Oricine ar fi 
acceptat trecerea la ortodoxie ar fi fost eliberat imediat." 

Până şi în ajunul plecării de la Sighet, în toamna lui 
1954, încercările de a-i face să cedeze n-au contenit: „Di¬ 
rectorul trecea mai des prin cameră, nu numai la raport, 
intra în vorbă; Cori i-a pomenit odată: «Pentru ce mai 
suntem ţinuţi aici?»; dânsul a arătat, râzând, spre noi, 
episcopii, ca şi cum ar zice că de noi depinde; în faţa fra¬ 
ţilor mi-a spus: «Ai fost îmbiat să ieşi»; eu i-am răspuns: 
«Cu preţul credinţei, nu»; el surâdea mai departe."' 

La fel avea să fie şi mai apoi, în toate etapele de domi¬ 
ciliu obligatoriu. E limpede că episcopii ar fi putut scăpa 
oricând, dacă ar fi acceptat marele compromis. 


Deja transportul de la Căldăruşani (în apropiere de 
Bucureşti) până la Sighet a fost groaznic. Nu li s-a spus 

1. luliu Hossu, op. cil., p. 347. 

unde îi duc. Li s-au dat alimente pentru două zile şi au 
fost suiţi în două dube, la 24 mai 1950, în toiul nopţii. 
Dubele nu aveau altă aerisire decât o ferestruică deasu¬ 
pra scaunului şoferului. După jocul de lumini şi întuneric 
încercau să deducă pe unde se află. Au ajuns la Sighet în 
seara zilei următoare, zdrobiţi de oboseală şi de căldură, 
sufocaţi de aerul infestat cu motorină. Când au intrat, 
era acolo un şir de gardieni în uniforme albastre... Când 
i-au văzut pe episcopi coborând din maşini, au spus către 
paznicii care îi aduseseră: „Băgăm bivolii la grajd!" Aceasta 
a fost de bun venit. Era 25 mai 1950. 

închisoarea de la Sighet avea specificul ei: era o închi¬ 
soare de exterminare. Deţinuţii erau ţinuţi într-un ase¬ 
menea secret, încât la 24 decembrie 1954, când a venit 
ordinul de eliberare, nici măcar şeful Direcţiei a IlI-a a 
Securităţii, Pavel Aranici, nu reuşea să identifice locul 
detenţiei episcopilor. Era o înfometare „ştiinţifică": regi¬ 
mul alimentar era calculat cu mare grijă, ca deţinutul să 
nu moară imediat, ci să fie slăbit treptat prin înfometare. 
Pe lângă faptul că alimentele erau puţine, se şi stricau 
din cauza proastei gospodăriri, ori se fura din ele. îngri¬ 
jirea medicală era inexistentă: exista un aşa-numit doctor 
Lungu, care n-a consultat niciodată vreun deţinut, n-a 
tratat niciodată un bolnav, îi lăsa pur şi simplu să moară, 
zicând: „Să lăsăm natura să lucreze." Sanitarul le dădea 
uneori, cum îl tăia capul, câte ceva: o aspirină sau pică¬ 
turi de valeriană. Era aceeaşi promiscuitate şi umilire a 
demnităţii umane din toate închisorile comuniste: tine¬ 
tele pentru nevoi fiziologice care se aflau în celule; frigul; 
muncile istovitoare şi umilitoare; percheziţiile noaptea; 
pedepsele cu carceră sau cu bătaia; izolarea deţinuţilor 
grav bolnavi pentru a-i lăsa să moară singuri, aşa încât 

codeţinuţii să nu ştie că au murit, pentru a se păstra 
„secretul". Până şi ancheta internă a Securităţii din anul 
1955, când, după moartea lui Stalin, penitenciarul, care 
îşi atinsese scopul, redevenise o închisoare „obişnuită", a 
dezvăluit procedurile criminale aplicate deţinuţilor din 
închisoarea Sighet. După cum se ştie, acolo au murit per¬ 
sonalităţi importante ale vieţii politice şi culturale ro¬ 
mâneşti, precum luliu Maniu, Gheorghe Brătianu, Dinu 
Brătianu, Alexandru Tătărescu, Radu Portocală, Ion Peli- 
van. Constantin Argetoianu şi mulţi alţii... 

Ajunşi noaptea, episcopii mai în vârstă (Valeriu Traian, 
loan Bălan, Alexandru şi luIiu) au fost duşi într-o celulă 
goală, unde s-au culcat, frânţi de oboseală. A doua zi dimi¬ 
neaţă au hotărât să se împărtăşească din cuminecătura 
pe care o luaseră cu ei de la Căldâruşani, într-o cutiuţă 
de argint aurit. Se temeau s-o mai păstreze, ca nu cumva 
să fie găsită la percheziţii şi profanată. 

Iar li s-a spus să-şi facă bagajul, au trecut printr-o 
percheziţie şi au fost îmbrăcaţi în zeghe. Apoi au fost duşi 
în celula 48, unde erau deja câţiva preoţi. Au fost coborâţi 
apoi în beci ca să aleagă din gunoi nişte cartofi încă uti¬ 
lizabili. 

Au urmat şi alte treburi, mult mai istovitoare: pom¬ 
patul apei în întreaga închisoare, pentru care trebuiau 
să împingă câte doi, apoi câte patru la o roată ce mergea 
foarte greu, tăiatul lemnelor cu joagărul şi crăpatul lor, 
apoi, în celulă, alesul fasolei şi al legumelor etc. Era o 
încântare pentru miliţieni să-i pună la desfundat closetele. 

„Toate sărbătorile de peste an le prăznuiam în adâncul 
sufletului şi cum se putea, împreună, în sfântă recule¬ 
gere; temniţerii se îngrijeau să fim legaţi în muncă tot 

timpul, şi în Dumineci şi Sărbători, căutând anume să 
ne umilească; aşa ne-au pus într-o Duminecă să alegem 
aşchiuţe din gunoi şi să le punem la uscat la soare; altă¬ 
dată fraţii, Dumineca, puşi să curăţească şi să desfunde 
cloaca. Dumineca în timpul [destinat] liturghiei. Unii, 
cum am mai spus, se purtau de tot neomeneşte. Fiecare 
[dintre noi] putea să aducă Domnului jertfa sa în adâncul 
sufletului, unde nu putea pătrunde tiranul: «Nu vă temeţi, 
răsuna mereu cuvântul Domnului, de cei ce pot ucide 
trupul şi mai mult nu pot face nimic.»"' 

Până la urmă, după ce au fost mutaţi dintr-o parte 
într-alta, episcopii s-au întâlnit cu toţii în aceeaşi celulă, 
nr. 44; „o celulă spre nord, unde nu pătrundeau razele 
soarelui decât la echinocţiu, în decurs de vreo săptămână, 
în lăţime de vreo 5 centimetri, în dreptul ferestrei din 
dreapta, pe perete: atât în decursul anului; aşa ani de-a 
rândul... Mărimea celulei, 5,50 m x 5,60 m... Aceasta a 
fost reşedinţa episcopatului Bisericii noastre Române 
Unite cu Roma, începând cu 13 Februarie 19512. Cinci 
episcopi eparhioţi, doi episcopi auxiliari, P.S. Chinezu şi 
P.S. Chertes, consacraţi episcopi după toate rânduielile 
canonice în lagărul de la Căldăruşani, cum am mai po¬ 
menit. . Se mai afla acolo şi canonicul Coriolan Tămâian, 
deoarece Securitatea bănuia că fusese şi el consacrat epis¬ 
cop, ceea ce era fals. 

Se rugau împreună: la început stând în picioare în 
dreptul paturilor, dar li s-a interzis; apoi stând în tăcere 
cu faţa la perete; nici aşa nu i-au lăsat; în final şedeau 
reculeşi pe paturi, în tăcere sau cel mult şoptind. „Ne-a 

1. luliu Hossu, op. cit., pp. 277-278. 

2. Ibidem, pp. 286-287. 

lipsit sfânta liturghie, cu sfânta împărtăşanie; ne-a rămas 
sfânta spovedanie, pe care o făceam săptămânal, şi unii 
chiar mai des, cu impărtăşania spirituală, străduindu-ne 
să rămânem strâns uniţi cu Domnul Isus, ştiindu-L îm¬ 
preună cu noi.“* 

Raţia zilnică de hrană era de 250 g de pâine, adesea 
înlocuită de mămăligă, dimineaţa ceai, mai bine zis câteva 
bucăţele de măr uscat puse în apă caldă, înlocuit apoi cu 
terci din făină de porumb măcinat cu cotor cu tot. La 
prânz era o gamelă de arpacaş, fiertură groasă de orz: 
„Pentru aceea, am spus zâmbind şi între fraţi că am în¬ 
cheiat pact de neagresiune cu stomacul; eu îi dau ce pri¬ 
mesc, pregătind în gură cât se poate de bine, iar el îşi 
împlinea credincios datoria fiziologică."^ 

Aceia dintre episcopii şi preoţii greco-catolici care au 
trăit să povestească cum a fost viaţa lor la Sighet accen¬ 
tuează unitatea în credinţă, în rugăciune, în rezistenţă. 
Trăirea în credinţă nu însemna o simplă resemnare în 
faţa suferinţelor pe care le aveau de îndurat, ci mai de¬ 
grabă o anume bucurie de a se întâlni cu Cristos în păti¬ 
mirea lui. De aceea nu aveau resentimente faţă de cei 
care îi chinuiau. 

E impresionantă şi manifestarea iubirii frăţeşti în cele 
mai mărunte gesturi: unica roşie proaspătă primită clan¬ 
destin şi împărţită felii, coaja de săpun parfumat menită 
să mai acopere miasmele din celulă - ascunsă cu grijă, 
dată cu împrumut şi în final lăsată ca moştenire, lingura 
cu mâncare oferită celuilalt din extrem de precarul „tain“: 

„Cu greu i s-a aprobat iubitului frate Valeriu regim de 
lapte, dar rar primea; până atunci n-am mai văzut lapte 

1. Ibidem, p, 337. 

a. Ibidem, p, 239. 

de când am venit de la Căldâruşani; m-a îmbiat să gust 
şi eu; ca să nu-l supăr, am luat cu lingura o dată; i-am 
mulţumit fratelui; am văzut şi eu ce gust are laptele; mai 
dulce dragostea fratelui decât laptele, aceea m-a îmbu¬ 
curat şi m-a mişcat."* 

„Sărbătoream aniversările fiecăruia dintre fraţi, dân- 
du-ne îmbrăţişarea în dragoste frăţească şi bucurându-ne 
împreună întru Domnul, bucuria celor fără bucurii."^ 


Tot acest regim le-a pus sănătatea la grea încercare. 
Cel mai în vârstă dintre ei, Valeriu Traian Frenţiu, ajuns 
la Sighet la 75 de ani, era deja bolnav de inimă. Câtă 
vreme a putut, a ieşit la muncă - la plivit iarba din curte, 
la ţinut lemnele pe capră, la măturat, suportând multe 
grosolănii de la miliţieni. Starea i s-a agravat din ziua 
de Florii, 12 aprilie, a anului 1952. Atunci a venit un ofiţer 
din Bucureşti, a intrat în celulă şi l-a întrebat furios pe 
episcopul Frenţiu: .^Bătrân nemernic, pe cine ai consacrat 
de episcop?" Episcopul s-a făcut palid, apoi roşu, dar nu 
a scos un cuvânt. De a doua zi dimineaţă, a început să i 
se facă tot mai rău, picioarele i se umflau tot mai mult, 
cu greu mai putea să se dea jos din pat, adesea nu putea 
să doarmă; nu se plângea însă niciodată. Colegii de celulă 
făceau tot posibilul ca gardienii să nu-i obseinre starea, 
fiindcă l-ar fi scos din celulă să moară singur. Episcopul 
Hossu aminteşte de ultimele lui clipe: 

„Vineri dimineaţă (11 iulie)... a făcut sfânta mărturisire, 
pe care am ascultat-o îngenuncheat lângă pat, pentru a 

1. Ibidem, p. 277. 

2. Ibidem, p. 299. 

0 putea face fără sforţare; după aceea s-a odihnit liniş¬ 
tit...; noi am rămas în potolită reculegere, fiecare în su¬ 
fletul său cu o rugăciune pentru scumpul nostru frate. 
La amiază i s-a luat la uşă mâncarea, pe care nu a mân¬ 
cat-o, ci poate ceva din ce a primit fratele Ionel, şi câteva 
pătrăţele de mămăligă cu puţină marmeladă. Sta liniştit 
pe pat; Cori se interesa mereu dacă are lipsă de ceva; eu 
eram acolo, pe patul meu, la picioarele dânsului, iar Ionel 
în patul de alături, paralel cu al fratelui Valeriu, despăr¬ 
ţit de trecerea printre paturi; toţi concentraţi, cu sufletul 
la dânsul. Directorul era absent din institut şi aşa s-a 
scăpat mai uşor de izolarea temută de noi. ... De la un 
timp, între cinci şi şase, a început să respire mai adânc, 
şi iarăşi mai potolit, apoi iarăşi mai adânc; nu după mult 
timp, a început să respire liniştit, dar cadenţat, ritmic 
regulat, tot mai scurt, tot mai scurt, ritmic regulat, ca 
pâlpâirile unei lumânări spre terminate; atunci am ob¬ 
servat că aceasta este stingerea; m-am întors spre fraţi 
şi ne-am aşezat cu toţii în genunchi, în rugăciune, pentru 
cel ce se stingea; m-am uitat de-aproape, îngenuncheat 
lângă pat, la faţa liniştită; respiraţia cadenţată, tot mai 
încet, apoi o respiraţie adâncă, însoţită de un sunet ca de 
oftat, şi apoi, după câteva pâlpâiri, respiraţia a încetat."^ 
Abia după ce colegii de celulă au rostit toate rugăciu¬ 
nile pentru răposaţi, l-au anunţat pe sergentul de servi¬ 
ciu, care la rându-i i-a anunţat pe ofiţer şi pe sanitar. 
Aceştia au dispus să fie transportat în pătură într-o celulă 
goală. De acolo fraţii nu l-au mai văzut. După cele aflate 
mai târziu, se pare că a fost înmormântat în aceeaşi 
noapte, fără sicriu, în cimitirul oraşului; în documentele 


L. Ibidem, p. 304. 

de atunci se spune că mormântul a fost „mascat ca să nu 
poată fi identificat", conform secretomaniei penitencia¬ 
rului de la Sighet. 


Calvarul lui loan Suciu a fost mai sinuos. Am văzut cum 
a fost cei dintâi dus de la Căldăruşani la Interne (lo mai 
1950) pentru încercarea, eşuată de altfel, de înscenare a 
unui proces. De acolo la Jilava, apoi cu tremol personal de 
la Bucui-eşti la Satu Mare şi de acolo cu un camion deschis 
până la Sighet, unde ajomge la 26 octombrie. 

La început se ştie că s-a aflat într-o celulă împreună 
cu alţi deţinuţi, printre care loan Ploscaru, de la care 
aflăm amănunte; 

„Era bolnav. Suferea din tinereţe de colită de fermen¬ 
taţie... Alimentele, puţine şi neindicate pentru colită, îi 
distrugeau lent sănătatea. Suporta foarte puţine alimente. 
Acestea erau cartofli, coaja de pâine şi arpacaşul, pe care 
îl spăla în apă înainte de a -1 mânca... De multe ori stătea 
zile întregi pe pat fără să mănânce, ca să i se vindece 
intestinele prin repaos alimentar."’ în 2 februarie 1951, 
au intrat câţiva miliţieni în celulă şi i-au pus pe toţi să 
se dezbrace până ia piele. Celula era extrem de rece: era 
o fostă magazie foarte mare, iar lemnele puţine n-o puteau 
încălzi. Când au plecat miliţienii, după vreo oră, el abia 
s-a putut sui în pat. 

„Spre primăvară, când zilele erau însorite, îndrăznea 
şi dânsul să iasă la aer... Ordinul repetat mereu: «Capul 
jos, mâinile la spate» în timp ce ne mişcăm, el nu-1 putea 
respecta şi a cerut voie să stea lângă zid fără să se mişte... 


loan Ploscaru, op. cit., p. 136. 

După ce s-a terminat plimbarea, m-am dus să-l iau de 
braţ ca să-l ajut să urce treptele. El avea în mână o ră- 
murea dintr-un prun, care atunci înflorea. Se uita la cele 
trei flori şi la restul bobocilor. Ca o presimţire a apropia¬ 
tului sfârşit, mi-a spus: «Uite aşa a fost şi viaţa mea, 
câteva flori şi mulţi boboci...»"* 

în mai 1951, starea lui de sănătate s-a înrăutăţit. Când 
doctorul a intrat în celulă, colegii i-au cerut să-l ajute. 
Doctorul s-a mulţumit să zâmbească ironic. Ştia regula: 
nu murea nimeni în celulă, ci era dus la izolare. După o 
oră, au venit sâ -1 ia, chipurile, la spital. Toţi ştiau ce în¬ 
seamnă asta. A fost dus într-o celulă cu un etaj mai jos, 
unde era singur; nu i s-a mai dat de mâncare decât, din 
când în când, nişte gris fiert în apă. Culmea, acest regim 
i-a făcut bine, pe cât se putea, aşa că a fost scos de acolo 
şi mutat într-o celulă cu un alt bolnav, profesorul Neda 
de la Blaj, care toată ziua tuşea şi scuipa sânge... 

în sfârşit, după ce şi-a mai revenit puţin, la 13 februa¬ 
rie 1952, loan Suciu a fost mutat în celula 44, unde s-a 
reîntâlnit cu confraţii săi episcopi, spre marea emoţie şi 
bucurie a tuturor. 

Colegii de celulă au observat că era aşa de slăbit după 
înfometarea sistematică la care fusese supus, încât orga¬ 
nismul nu mai primea hrana. Nu mai putea merge decât 
sprijinit sau purtat pe braţe, dar „era cu sufletul înălţat 
şi vioi; sufletul limpede şi treaz.... Fratele nostru scump 
era liniştit, mângâiat, nici un cuvânt de lamentare, dim¬ 
potrivă, era senin şi zâmbitor, dureri nu avea, dar pu¬ 
terile se topeau". 


L Ibidem, pp. 139,141. 

Aşa a început anul 1953. în februarie a căzut la pat; 
nu mai putea fi nici măcar dus la plimbare afară; colegii 
se străduiau să-l facă să mănânce câte ceva, dar nu putea 
înghiţi mai nimic. La un moment dat, a dorit puţină supă 
de chimen; cu mare greutate a primit-o. Odată a cerut 
un măr, dar nu i s-a dat; mai mult, directorul Vasile Ciol¬ 
pan a intrat în celulă mâncând el un măr, iar odată a şi 
zis că ce rost are să-i mai aprobe - să se hotărască: ori cu 
viii, ori cu morţii. 

„Era liniştit, de dureri nu s-a tânguit nici un cuvânt, 
decât că picioarele pe încetul au ajuns paralizate...; îl 
îngrijea de-aproape şi părintele Chinezu cu toată dragos¬ 
tea, ca un înger păzitor ... noaptea, multă vreme şedea 
lângă dânsul pe pat, pe întunerec; nevăzându-1, îl chema, 
iar Titu răspundea; «Aici sunt, dragă, lângă tine»... într-o 
vreme a cerut să i se rostească încet la pat scurte rugă¬ 
ciuni, cum ar fi: «Inimă preasfântă a lui Isus, mântuieş- 
te-ne pe noi», «Inimă neprihănită a Măriei, roagă-te pentru 
noi», şi altele asemenea, obişnuite: «Crucii Tale ne închi¬ 
năm, Hristoase, şi sfântă învierea ta o lăudăm şi o mărim»; 
dânsul ascultând medita, şi îi era mai uşor... Fratele Titu 
îi era şi duhovnic, adică la dânsul obişnuia să se mărtu¬ 
risească încă de la Căldăruşani. Acum, tot aşa; de când 
eram împreună, o făcea în toată săptămâna şi mai des. 
Fără alimentaţie şi fără odihnă, se stingea pe încetul... 
Aşa a dus-o cinci luni grele... cu o seninătate şi linişte de 
admirat..." 

în noaptea de 27 Iunie 1953, s-a făcut o percheziţie în 
celulă, dar pe el l-au lăsat în pace, pentru că a spus că 
nu se poate ridica, fiindcă e slăbit. în celulă ori mergea 
lumina toată noaptea, de nu puteau dormi, ori era întu¬ 
neric beznă. în noaptea aceea era întuneric. 

„Fratele Ionel l-a chemat pe Titu la sine, sâ şadă pe 
pat lângă el; nu peste mult, părintele Titu ne-a anunţat 
că P.S. Ionel e pe sfârşite: «A intrat în agonie.» Ne-am 
ridicat şi am mers în jurul patului...; i-am pipăit pulsul 
şi le-am spus fraţilor că pulsul mai bate, foarte slab şi 
încet de tot, dar pulsul era; ţineam mereu mâna pe puls, 
până a încetat de a mai bate... Fratele nostru scump a 
trecut liniştit la veşnicie, ascultând fericit şi el invitarea 
Domnului Isus: «Slugă bună şi credincioasă, intră întru 
bucuria Domnului tău.»“‘ 

Era prea întuneric ca să-l pregătească spre a fi luat; 
după ce s-au rugat, s-au odihnit până în zori. înainte de 
ora 5, când se suna deşteptarea, au spus ultimele rugă¬ 
ciuni, i-au dat dezlegarea şi sărutarea de pe urmă şi au 
anunţat decesul. Au venit politrucul şi sanitarul: conduşi 
de aceştia, colegii l-au purtat pe o pătură până într-o 
celulă goală. L-au sărutat pe frunte şi au fost nevoiţi să-l 
lase acolo... Avea 47 de ani. Nici iui nu i se cunoaşte 
mormântul: se ştie doar că, de la jumătatea anului 1952 
cei care mureau la închisoarea din Sighet erau înmor¬ 
mântaţi, tot anonim, în cîmitirul spitalului, din afara 
oraşului, zis şi „cimitirul săracilor'*. 


La începutul şederii la Sighet, Tit Liviu Chinezu, fiind 
mai tânăr, încerca să-şi ajute colegii la treburile mai grele, 
dar n-a putut-o face multă vreme: 

„Dânşii purtau şi tinetele de două ori pe zi: Chertes 
înainte, Cori în mijloc, ţinând de urechile ambelor tinete, 
şi Titu în urmă. De la o vreme, Titu aşa a slăbit încât nu 

1. luliu Hossu, op. cil., pp. 321-324 passim. 



igO MARTORI Al FERICIRII. ŞAPTE VIEŢI DE SFINŢI ROMÂNI 

mai putea ieşi cu tinetele; astfel am ajuns eu al treilea... 
înlocuind pe iubitul frate Titu Liviu; bun de ajutor tutu¬ 
ror, priceput în ale cusutului, Titu încoace, Titu încolo şi 
tot aşa, Liviu totdeauna gata de a face bucuros ce i se 
cerea, cusutul şi petecitul unde trebuia."^ 

Numai că din cauza condiţiilor s-a îmbolnăvit de inimă, 
iar mai apoi de tuberculoză; pe zi ce trece boala se agrava: 
era liniştit şi senin, blând şi bun cu toţi, însă puterile îl 
părăseau. De tratament medical nici vorbă. 

La un moment dat Securitatea a aflat că fusese con¬ 
sacrat episcop la Căldăruşani: în 1951 a intrat în celula 
48 un inspector de la Bucureşti şi, uitându-se la Tit Liviu 
Chinezu, l-a întrebat deodată dacă nu cumva e episcop. 
El a răspuns: „Da, sunt; nu e nici o ruşine să fii episcop." 
După acest incident, loan Ploscaru povesteşte: „într-o zi, 
scos la aer, am trecut pe lângă fereastra celulei cu numă¬ 
rul 8, aflată la parter. Acolo era întemniţat episcopul 
Liviu Chinezu. Şi el a fost izolat de ceilalţi. Ridicându-se 
în dreptul ferestrei mi-a şoptit că am fost izolaţi fiind 
bănuiţi că am fost consacraţi episcopi."^ 

Tit Liviu Chinezu a mai trăit să vadă plecarea celor¬ 
lalţi trei episcopi supravieţuitori ai Sighetului. Episcopul 
Hossu povesteşte: 

„în dimineaţa zilei de 4 Ianuarie 1955, cam pe la ora 
4.00, înainte de a suna pentru deşteptare, care era la 
ora 5.00, a intrat în celulă locotenentul care venise de la 
Bucureşti încă în vară şi a trecut de mai multe ori pe la 
noi, cum am arătat, şi surâzând a spus că cei trei episcopi, 
şi ne-a numit pe nume, să ne adunăm tot ce avem propriu, 
lingerie etc., şi să mergem cu dânsul; mare emoţie a tuturor; 


1. Ibidem, p. 317. 

a. loan Ploscaru, op. cit., p. 184. 

... primind voie de la locotenent, am dat caldă îmbrăţişare 
scumpilor fraţi care rămâneau mai departe în celula 44 
de neuitată pomenire, cu nădejdea că nu după mult timp 
ne vor urma; ne-am dat frăţeasca sărutare întru Domnul, 
cu îmbărbătarea pentru zile mai bune; ne-a durut inima, 
mai ales pentru că îl lăsam pe scumpul frate Titu greu 
bolnav; l-am îmbrăţişat din nou cu multă căldură; dânsul 
surâdea blând, cu bucuria că vede începutul revărsării 
zorilor libertăţii. Cum am aflat de la Cori şi Chertes mai 
târziu, numai după 10 zile de ia plecarea noastră, scum¬ 
pul frate Titu Liviu Chinezu, consacrat episcop de la Căl- 
dăruşam, a trecut la veşnicie, ascultând şi el fericitoarea 
chemare a Domnului: «Intră întru bucuria Domnului tău. 
slugă bună şi credincioasă.» ... L-au scos din mijlocul 
celor doi fraţi care îl îngrijeau şi l-au dus în altă celulă, 
să moară aşa, singur; ne-a spus Cori că ... l-a prins de 
mână şi nu voia să-l lase, şoptind: «Nu mă lăsaţi!» Cu 
scumpul frate, sunt patru episcopi trecuţi la veşnicie din 
celula 44, doi morţi acolo, Frenţiu şi Suciu, doi scoşi pe 
moarte, Durcovici şi Chinezu."^ 

Preotul Coriolan Tămâian, „Cori“, a povestit într-o 
mărturie dată preotului Anton Moisin cele întâmplate 
după plecarea celor trei episcopi: din 12 ianuarie 1955, 
Tit Liviu Chinezu s-a simţit foarte rău, nu mai vorbea, 
nu mai mânca. Colegii încercau să-l acopere, ca să nu 
observe gardianul şi să-l ia de acolo ca să moară singur. 
N-au reuşit s-o facă multă vreme: a fost luat şi dus într-o 
celulă de o singură persoană, celula 62, sub prete.Kt că-1 
duc la spital. A murit câteva ore mai târziu, pe 15 ianua¬ 
rie 1955. Avea 51 de ani. 


L. luliu Hossu, op. cit.., pp. 350-351. 

Pentru cele petrecute în acea celulă, există o preţioasă 
mărturie dată, după 1990, de arhiepiscopul romano-ca- 
tolic Adalbert Boroş. Acesta împreună cu viitorul cardi¬ 
nal Alexandru Todea alcătuiau „echipa de măturători" a 
închisorii. Trecând pe lângă celula 62, au avut posibili¬ 
tatea şi curajul să intre înăuntru şi i-au dat muribun¬ 
dului dezlegarea finală cu o cruciuliţă pe care Adalbert 
Boroş reuşise s-o păstreze: 

„No şi atunci am curăţit casa [închisoarea Sighet] şi 
de fapt Todea a intrat la bolnavul. Chinezu a observat, a 
deschis ochii, a zâmbit şi a sărutat crucea asta şi a primit 
absoluţiune şi a doua zi a murit. 

Rep.: Şi de unde aţi ştiut că se află acolo? 

Adalbert Boroş: Gardianul a spus... au fost buni gar¬ 
dienii, mai ales unul din Oradea, unul mic, şi spunea că 
este în ultima cameră, unde noaptea se vede-n orice seară 
că este lumină... Când nu mai este lumină, atuncea a 
murit. Şi noi totdeauna... din geamul... ne-am uitat dacă 
mai este lumină şi a doua zi n-a mai fost lumină şi gar¬ 
dianul spunea că a murit noaptea."^ 

Ca şi pentru ceilalţi doi episcopi greco-catolici morţi 
la Sighet, nu s-au întocmit acte de deces, iar înmormân¬ 
tarea s-a făcut noaptea, în mare taină. Episcopul Chinezu 
a fost înmormântat tot în „cimitirul săracilor", fără vreun 
semn distinctiv. 

în cursul anului 1955, comandantul închisorii a fost 
tras la răspundere pentru neîndeplinirea formalităţilor 
legale. Iată câteva fragmente din declaraţia sa, în orto¬ 
grafia originală: 

1. Arhiva Ghika de la ARCB, Fondul audio Aurora Sasu, înre¬ 
gistrarea Episcopului Boroş Adalbert: 41.03 minute. 

. .pe data de 5-6 mai 1950 a început să sosească Dube 
cu deţinuţ odată cu deţinuţ a venit şi fostu ministru Jianu 
Marin înpreună cu fostu colonel Baciu Ion, care a stat 
vreo a zile aici în localitate..., la una din dube a venit un 
deţinut deja mort şi unu nebun, pe cel mort a dat ordin 
ca să viie căruţa de la spital şi a fost dus la spital pentru 
a fi îngropat, şi a spus că să se facă un proces verbal de 
constatarea morţi şi să semneze a medici dar să se păs¬ 
treze secretu. 

întrebând că pe viitor cum să procedez, mi sa spus că 
tot la fel să se facă proces verbal şi să semneze 2 medici 
dar să se păstreze secretu a mai spus că înpreună cu 
comandantu Securităţi din oraş să căutăm un loc pentru 
ai putea înmormânta dar în timpu nopţi şi să nu anun¬ 
ţăm necăieri moartea lor... cu fostu căpitan de Securitate 
şi comandant al Securităţi judeţene din Sighet Mureşan 
Alexandru unde am stabilit unde trebuie sa fie în mor- 
mântaţi, în anul 1950-51 şi 5a, până întrun timp în cimi- 
tiru oraşului, datorită faptului că la orce oră din noapte 
mai circula oameni am intervenit din nou pe lângă co¬ 
mandantu securităţi din oraş pentru a stabili un nou loc 
mai ascuns şi după câteva zile de la intervenţia mea... 
mia indicat locul unde trebuie să-i transport pe cei morţi, 
adică în cimitiru spitalului, care este în afară de oraş. 

Faptu că noi nam făcut nici un act de deces ci numai 
proces verbal, este că aşa ni sa dat ordine verbale de către 
fostu ministru Jianu şi de fostu Colonel Baciu Ion, con¬ 
stituind pentru noi o sarcină de partid şi de stat şi mai 
mult un secret de stat... 

Pentru noi dacă ar fi fost ordinu ca să le facem acte de 
deces nar fi constituit niciodată o greutate, ci din contra 
o uşurinţa prin faptu că nar fi trebuit să facem groapă 

noaptea şi nici nu lam fi înmormântat noaptea ci am fi 
lucrat ziua şi fără leacă de teamă din partea nimănui, dar 
fiind dat ordinu că este secret şi că noi trebuie să aplicăm 
dictatura proletariatului aşa cum nea învăţat partidu, noi 
am aplicat acest lucru cu cel mai mare secret..."' 


Cei trei episcopi rămaşi în viaţă la Sighet erau cei mai 
în vârstă. Şi ei au avut mult de suferit, intrând deja cu 
sănătatea slăbită, încât e de mirare că au supravieţuit 
condiţiilor îngrozitoare şi lipsei oricărei îngijiri medicale. 

Iată ce ne mai istoriseşte episcopul Hossu: 

„P.S. loan Bălan suferea de stomac, nu putea suporta 
fasolea, nici varza; în acest cbip, din ce biata se primea, 
nu putea să se nutrească; încolo, era tare şi vânjos din 
făptură, cum se spune, dar slăbea mereu... Fratele loan 
... a cerut de multe ori directorului să i se cumpere din ce 
biata aveau la dânşii o centură pentru hernia de care 
suferea, bilaterală; nu i s-a împlinit cererea mult repe¬ 
tată. I s-a rupt cercul şi, în cealaltă celulă, o tot repara 
iubitul frate Vezoc. Aici o repara cum putea fratele Titu; 
sfoară nu era; atunci se scotea din pătura, pledul propriu, 
sfoara de urzeală, se împletea şi cu aceea lega centura 
frântă; în această stare, la vârsta fratelui loan, cam 73 de 
ani pe atunci, spărgea butuci în curtea temniţei şi făcea 
toate lucrările aşa-zise «voluntare», impuse."^ 

1. Comisia Prezidenţială pentru Analiza Dictaturii Comuniste 
din România, Volum editat de M. Berindei, D. Dobrincu, A. Goşu. 
Istoria comunismului din România. Documente - Perioada G/ieor- 
ghe Gheorghiu-Dej [1945-19G5I, Editura Humanitas, Bucureşti, 
aoog, pp. 508-510. 

2. luliu Hossu, op. cit., pp. 316-317. 

„Odată ne-au dus pe toţi cei din cameră la curăţatul 
closetelor; ne-au înfundat în cele două W.C.-uri din ca¬ 
petele coridorului; nici nu încăpeam bine cu toţii, dar 
voiau să ne umilească; aşa a stat şi a curăţat întreg epis¬ 
copatul şi auxiliarii în cele două W.C.-uri; când era să 
ieşim, au împins înapoi pe P.S. Bălan să steie să mai 
cureţe şi singur; [miliţianul] îi purta ciudă încă de la 
tăiatul lemnelor, părându-i-se că s-a uitat urât la dânsul; 
n-a fost adevărat, nu s-a uitat urât, căci blândul frate 
episcop nu avea această datină; dar lui i s-a năzărit aşa, 
întrucât [episcopul] purta ochelari cu sticlă foarte groasă; 
fiind operat la ochi, suplineau lentila ochiului; l-a îm¬ 
brâncit şi l-a pus să mai frece, absolut fără nici o vină; 
când s-a întâmplat acea năzărire, după urcarea noastră 
la etaj a venit miliţianul şi l-a înjurat şî l-a ocărât în toată 
forma, făcându-1 porc bătrân; ne durea inima văzând ce 
făcea cu scumpul nostru frate; de atunci era pornit îm¬ 
potriva fratelui loan, defel fără nici o vină.“’ 


„Preasfinţitul Alexandru Rusu suferea de cord, încă 
de acasă, şi cu stomacul, dar a rezistat bine; s-ar fi mirat 
prof. Haţieganu luliu, care l-a examinat la clinica din 
Cluj şi mi-a spus că starea sa este gravă: «Dacă se întâm¬ 
plă ceva de pe o zi pe alta, nu-i mirare, dar poate să o 
ducă peste tot, nu putem şti»; şi iată, cu ajutorul Dom¬ 
nului a dus-o bine, totdeauna cu moralul înălţat şi bine 
dispus. Nu-i pria mămăliga; cerea mereu regim de pâine 
în loc de mămăligă; era purtat de director cu vorba că va 
cere de la Bucureşti aprobare; până la o vreme tot amânase 


L. Ibidein, p. aga. 

şi în urmă i-a răspuns la o nouă cerere: «Dar mănâncă 
mămăligă, că din aceea ai ieşit»; cu asta s-a terminat cu 
aşteptarea. Cu toate acestea, s-a ţinut bine până la sfâr¬ 
şit; topit şi dânsul la corp, ceea ce era firesc, dar s-a men¬ 
ţinut în puteri... 

Mare maestru în ale cusutului era fratele Alexandru, 
care nu scotea din atelierul său lucru făcut de mântuială; 
a avut un sveter pe care a pus numărate 28 de petece; 
spuneam glumind că era în feliul său o Penelopă. 

Eu am început încă de la Dragoslavele, cum am arătat, 
cu cusutul ghetelor şi am reuşit; am continuat la Căldă- 
ruşani, şi-i arătam fratelui Alexandru ce progres am făcut; 
nu numai cusut, ci cusut frumos, se mira şi dânsul; am 
constatat că aş putea fi calificat de ucenic înaintat. 

La Sighet necazul că nu era ac şi aţă; se primea rar şi 
pe scurtă vreme, câteva ore, câteodată, aşa, la întâmplare... 
apoi aşteptare vreo lună, două până dădea din nou cu 
ţârâita. Aşa treceau zilele vieţii în temniţă, rămânând 
pe plan sufletesc seninul luminii harului Domnului; ne 
bucuram de un singur ac care a rămas bine ascuns şi 
păstrat la fratele Alexandru, cu care mai coseam pe ascuns, 
să nu fim văzuţi de la vizeta din uşă; dar s-a rătăcit şi 
acela, mare pierdere. Fratele Alexandru, cu mare răb¬ 
dare şi deosebită măiestrie a făurit singur un ac, reuşind 
cu mare greu să-i facă urechea; acesta s-a numit «argin¬ 
tul», cu acesta s-a ajutorat lumea noastră restrânsă. 

„La o percheziţie, o mică lamă de tinichea ascuţită şi 
folosită pentru a tăia carnea au aflat la fratele Alexan¬ 
dru... de astădată, fiind de faţă politrucul, s-a înfuriat; 
lama era mai lungă decât bucăţelele de mai înainte, era 


i. Ibidem, pp. 316, 318. 

aşa numitul «paloş», moştenit de la părintele canonic 
Folea, care a ieşit ca pensionar şi l-a lăsat Preasfinţitului 
Alexandru, care l-a ţinut bine ascims şi l-a salvat la multe 
percheziţii; acum însă s-a întâmplat necazul; trecusem 
cu toţii cu bine peste percheziţie şi eram aşezaţi cu toţii 
în colţul camerei; deodată, un miliţian, căutând în pal¬ 
toanele care erau aruncate în mijlocul camerei, află în 
tivitura unui palton «paloşul»; îl probă politrucului, care 
exclamă cât este de mare: «Cu acesta poţi omorî un om»; 
o bucată de tinichea cam de lo cm. «A cui este paltonul?», 
întreabă răstit; iubitul frate Alexandru răspunde: «Este 
al meu.» «Ia-1 şi du-1 la neagra, depune tot»; a fost dez¬ 
brăcat şi lăsat fără bocanci, numai în cămaşă şi indis¬ 
pensabile; toamna târziu, desculţ pe beton sau scândură, 
nu-mi aduc aminte, dar era fng de toamnă târzie... a fost 
ţinut dezbrăcat 3-4 ore, dacă nu mai mult; când s-a re¬ 
întors, a fost ca îngheţat, a fost îmbrăţişat cu drag şi 
apoi aşezat îndată lungit pe pat; au început părintele 
Cori şi părintele Chertes să-l fricţioneze bine şi, acope¬ 
rit bine, s-a odihnit; ne-am temut nu cumva să se îmbol¬ 
năvească de pulmonie; cu ajutorul Domnului, a scăpat 
cubine...“‘ 


La un moment dat şi luliu Hossu s-a îmbolnăvit. Până 
atunci nu fusese niciodată cu adevărat bolnav, în afară 
de scurte răceli, nevralgii etc. Şi la Sighet, de la tăiat 
de lemne, i se mai întâmpla să ducă o gripă pe picioare. 
Dar spre sfârşit, l-a doborât o slăbire a puterilor de nu 
mai putea nici să mănânce. E adevărat că la închisoare 


L. Ibidem , pp. 336-337- 

a ajuns să-şi piardă toţi dinţii, pentru că de un tratament 
stomatologic nu putea fi vorba. I se întâmplase la Cluj să 
se molipsească de gripă de la câte cineva venit în audienţă: 
ascultând de doctor, stătea în pat şi nu lăsa pe nimeni să 
intre, ca să nu se molipsească la rându-i. Lua nişte pra¬ 
furi simple, asculta glumele doctorului, care la nerăbda¬ 
rea lui îi zicea : „Preasfinţite, dacă eu aş putea vindeca 
gripa în două zile, atunci l-ar da jos pe Matiaş de pe cal 
(în piaţa Unirii) şi m-ar aşeza pe mine călare", şi îşi reve¬ 
nea neaşteptat de repede. Acum însă nici vorbă de me¬ 
dicamente, de binefăcătoarea supă de chimen cu care se 
dresese de atâtea ori. îşi aminteşte: „Vedeam cum în dra¬ 
gostea lor fraţii erau îngrijoraţi de situaţia mea, dânşii 
stăruiau să stau la pat; nu mă puteam hotărî la aceasta; 
cu greu mă îmbrăcam şi stăteam lungit pe pat, aşa mă 
simţeam mai bine; am ajuns foarte slăbit în puteri, aşa 
că chemam pe părintele Chertes... să mă acopere; ţineam 
picioarele lungite lângolaltă, să nu apese unul peste ce¬ 
lălalt, cauzându-mi durere în amândouă, aşa erau de 
slăbite; puteai simţi oasele descoperite de muşchi şi came 
până sus, şi toate coastele şi spinarea. 

Nemaiputând ieşi cu tinetele în această stare, când 
de abia puteam face câţiva paşi, legănându-mă şi cu teama 
de a cădea, pierzându-mi echilibrul, a intrat la purtatul 
tinetelor, ca al treilea în locul meu, iubitul frate Alexandru. 

Aşa m-am luptat cu gripa grea, din jurul Sfintelor Paşti 
1954 până pe la mijlocul lui Mai, mai bine de o lună. Tem¬ 
peratură nu puteam lua, că termometru n-a intrat în 
camera noastră... mă simţeam bătut mălăieţat, cum se 
zice, şi slăbit de tot în puteri; ştiind însă că toate organele 
îmi sunt sănătoase, încrezător în mila Domnului şi a Maicii 

Domnului ocrotire, purtam încercarea cu nădejde de îm¬ 
bunătăţire... 

După patru-cinci săptămâni, am început să mă simt 
ceva mai bine şi mai uşurat, din ce în ce mai binişor; am 
început să iau puţină mâncare, de tot puţină la început, 
să câştig ceva în puteri. 

Mulţumită Domnului şi Preacuratei, pe încetul m-am 
refăcut, încât încă după o lună-două am reluat postul 
meu la purtatul tinetelor, deşi eram încă slab, dar am 
venit să-l eliberez pe fratele Alexandru, care nici el nu 
era tare, mai ales că suferea cu inima... 


Am văzut că, în zorii zilei de 4 ianuarie 1955, acelaşi 
locotenent de la Bucureşti care mai fusese de câteva ori 
să vadă dacă nu i-a „înmuiat" închisoarea încât să cedeze, 
a intrat în celulă, i-a numit pe nume (miliţienii îi chemau 
doar pe numere) pe episcopii loan Bălan, Alexandru Rusu 
şi luliu Hossu şi le-a spus să-şi facă bagajele. Şi-au adunat 
repede puţinul pe care îl aveau, au obţinut învoire să-şi 
ia rămas bun de la fraţii care rămâneau mai departe în 
celula 44 „de neuitată pomenire", cu nădejdea că vor ieşi 
şi ei în curând, şi au plecat cu locotenentul, ca de obicei 
fără să li se spună încotro. 

Au fost duşi mai întâi în magazie, unde şi-au schimbat 
zeghea cu hainele cu care veniseră, acum periate şi aran¬ 
jate. Li s-au dat înapoi lucrurile confiscate. La micul dejun 
au primit bunătăţi, li s-a dat şi mâncare de drum. luliu 
Hossu avea un gemantan elegant, primit cadou, cu care 
umblase pe vremuri şi pe la Roma. „Acest geamantan a 


i. Ibidem, pp. 340-344. 

dorit să-l ducă directorul; la insistenţă, am consimţit; 
m-am cugetat în acel moment: «Dacă l-ar vedea Cori, şi-ar 
aduce aminte de ce am spus în faţa fraţilor: Cănd vom 
vedea pe dl. director ducându-ne geamantanul la maşină, 
atunci va fi bine».‘‘ S-au urcat în dubă şi au pornit. 

Au făcut mai multe opriri pe la alte închisori. Peste 
tot când coborau din dubă li se puneau ochelari negri, ca 
să nu vadă unde se află. Au suferit mult pe drum, pentru 
că erau foarte slăbiţi şi, deşi primiseră pături, nu reuşeau 
să se încălzească. 

în zorii zilei de 6 ianuarie 1955 au ajuns la Bucureşti. 



CAPITOLUL 2 


Liberi? 


La 28/29 octombrie 1948 cei şase episcopi ai Bisericii 
Greco-catolice române au fost arestaţi. în lagăr a fost 
consacrat episcop în secret şi preotul Tit Liviu Chinezu. 
Dintre ei unul a murit în anchetă la DGSP, trei au murit 
în închisoarea de la Sighet. Ultimii trei, supravieţuitori, 
au fost scoşi de acolo la 4 ianuarie 1955 şi duşi la Bucu¬ 
reşti. Au ajuns la 6 ianuarie, în zori. 

Şi acum? 

Era o perioadă de relativ dezgheţ după moartea lui 
Staiin. 

După câteva ore petrecute tot într-o închisoare, au fost 
duşi într-o casă conspirativă a Securităţii pentru a primi 
primele îngrijiri medicale, căci arătau groaznic. Trebuiau 
şterse urmele! 

Au fost instalaţi în două camere cu geamuri din sticlă 
opacă şi cu vizete la uşi. Hrana era bună şi îmbelşugată, 
un doctor îi vizita aproape zilnic: se vedea că trebuia să 
dea socoteală mai sus. 

La două săptămâni după „eliberare**, episcopilor li s-a 
spus „să ia pe ei toate veşmintele bune** şi însemnele 
episcopale: au fost duşi, cu ochelari negri la ochi, în clădirea 

Ministerului de Interne, unde erau aşteptaţi de Dumitru 
Dogaru, pe atunci director în Ministerul Cultelor, care 
într-un fel încerca să le câştige bunăvoinţa; i-a adus acolo 
până şi pe cei doi fraţi ai episcopului Hossu care locuiau 
în Bucureşti şi pe care nu-i mai văzuse de la arestare. 
Directorul Dogaru a încercat să le ofere o imagine a mo¬ 
mentului, ca fiind unul de destindere şi revenire la nor- 
malitate şi „la muncă paşnică şi rodnică". In acest context, 
spunea el, guvernul dorea să le creeze „o altă situaţie şi 
aşezare": cum episcopii refuzaseră anterior să primească 
pensie, deoarece acceptarea scoaterii la pensie ar fi echi¬ 
valat cu părăsirea eparhiilor şi resemnarea cu măsurile 
luate faţă de Biserică, guvernul voia să le fixeze o sumă 
pentru întreţinere. Dogaru le-a prezentat şi o listă cu 
zece mănăstiri ortodoxe, din care ei să aleagă unde ar 
dori să domicilieze. Răspunsul unanim al celor trei epis- 
copi a fost că ei nu pot accepta decât revenirea asupra 
decretului de desfiinţare a Bisericii Greco-Catolice, de la 
1 decembrie 1948; cât despre domiciliu, ei nu pot avea 
altul decât reşedinţele lor episcopale, unde i-a pus Biserica. 
Aceasta ar reprezenta adevărata destindere... Directorul 
le-a răspuns că el „n-are mandat în ceea ce priveşte tre¬ 
cutul". 

După o lună de şedere în casa Securităţii, au fost in¬ 
ternaţi la spitalul „I.C. Frimu", actualul Spital de urgenţă 
Floreasca. Din acel moment nu li s-au mai pus ochelari 
negri când erau duşi dintr-un loc în altul. Medicii i-au 
îngrijit cu atenţie, s-au străduit să le refacă dantura, pe 
episcopul Bălan l-au operat cu bine de hernie, l-au tratat 
şi pe episcopul Rusu de boala sa de inimă. Puteau primi 
şi vizite. S-au bucurat să poată iarăşi ţine în mână o 
carte. In ziua de Paşti li s-au creat condiţii să celebreze 

împreună liturghia - în cabinetul stomatologic - chiar 
cu odăjdii, aduse cu împrumut de la un episcop ortodox 
pensionat. Au stat în spital câteva luni bune, începeau 
să se refacă, sperau că odată ajunşi în aer liber îşi vor 
reveni destul de bine. 

înaintea plecării din spital, au fost duşi în audienţă 
la ministrul Cultelor, Miron Constantinescu. Acesta le-a 
spus că „trecerile au fost libere, şi oricum, asupra trecu¬ 
tului nu se va mai putea reveni". De acolo, i-au dus în 
audienţă la Petru Groza, care era acum preşedintele Marii 
Adunări Naţionale: i-a primit cu voie bună, ca şi cum 
nimic nu s-ar fi întâmplat de când nu se mai văzuseră (la 
IO octombrie 1948!) şi le-a spus tot felul de poveşti despre 
vizita sa în China. Episcopii şi-au reiterat cererea: rea¬ 
bilitarea Bisericii Greco-Catolice în drepturile ei consti¬ 
tuţionale, cu libertatea deplină a cultului. Petru Groza 
le-a răspuns că e lucru greu: abia a reuşit să-i scoată de 
la Sighet, poate că în viitor va putea mai mult. 

Pe 7 mai 1955, cei trei au fost duşi la mănăstirea 
Curtea de Argeş. Acolo, Mircea Neicov, director în Minis¬ 
terul Cultelor, le-a spus că sunt în domiciliu obligatoriu 
(se spunea pe atunci D.O. sau „domiciliu forţat") şi că deci 
n-aveau voie să iasă din localitate; nu li s-a dat nimic 
scris în acest sens. Ştiau că sunt supravegheaţi perma¬ 
nent. Securitatea plasase în jurul lor o întreagă reţea de 
informatori. 

La un moment dat, un fost preot greco-catolic, împre¬ 
ună cu doi domni care se prezentau ca avocaţi gi'eco-cato- 
lici, au venit la Curtea de Argeş şi le-au propus episcopilor 
ca preoţii şi intelectualii din toate eparhiile să se orga¬ 
nizeze pentru a lansa în rândul credincioşilor o mare 

acţiune de strângere de semnături pentru libertatea Bi¬ 
sericii. Spuneau că s-ar aduna astfel „camioane de liste" 
de dus la autorităţi. Episcopilor li s-a părut că era o provo¬ 
care din partea Securităţii şi au răspuns că ei acţionează 
printr-o singură organizaţie, legală, constituţională - Bi¬ 
serica. 

Un moment cu neprevăzute urmări a fost vizita la 
Curtea de Argeş a însărcinatului cu afaceri al ambasadei 
Franţei, apoi a ambasadorului Statelor Unite. Francezul 
a stat de vorbă cu episcopii zece minute, iar americanul 
nu s-a întâlnit deloc cu ei (era într-o vizită turistică). După 
plecarea celui din urmă, preotul ortodox Remus Ilie, care 
îl însoţise, i-a cerut episcopului Rusu un exemplar al 
memoriului făcut de acesta, în ideea că poate va avea 
ocazia să i -1 înmâneze ambasadorului! Despre ce memo¬ 
riu era vorba? în iulie 1955, Alexandru Rusu, căruia i se 
îngăduise să plece câteva zile la Bucureşti, la spitalul 
Colţea, pentru boala sa de inimă, trimisese un memoriu 
ministrului Cultelor, în care cerea, în numele tuturor, 
libertatea Bisericii Greco-Catolice; făcuse mai multe exem¬ 
plare, pe care le răspândise şi printre credincioşi. Nu se 
ştie ce soartă a avut exemplarul cerut de Remus Ilie, dar 
aceste vizite aveau să fie exploatate mai târziu de Secu¬ 
ritate pentru a -1 acuza pe Alexandru Rusu de înaltă tră¬ 
dare şi a-1 condamna la închisoare pe viaţă. 

Ştirea că episcopii au ieşit din închisoare a dat mari 
speranţe preoţilor şi credincioşilor care rezistaseră în Bi¬ 
serica Greco-Catolică scoasă în afara legii, dar vie în clan¬ 
destinitate. Au început să-i viziteze pe episcopi, se vorbea 
de o reorganizare a clerului. Această scânteie de speranţă 
a fost amplificată de ştirea că urma să se desfăşoare în 

toată ţara un recensământ, care în mod normal ar fi tre¬ 
buit să menţioneze şi religia celor recenzaţi. Acesta a 
avut loc în februarie 1956, dar în formulare nu s-a men¬ 
ţionat religia. Faptul a stârnit, începând cu aprilie 1956, 
o altă formă de manifestare identitară: ceea ce s-a numit 
„Mişcarea petiţionară greco-catolică", în cadrul căreia zeci 
de mii de locuitori de la oraşe şi de la sate au trimis pe¬ 
tiţii, ori unii chiar s-au dus direct la Ministerul Cultelor, 
declarându-şi apartenenţa la Biserica Greco-Catolică şi 
cerând restabilirea ei în drepturi şi eliberarea celor trei 
episcopi.' In anul 1956 au circulat cu insistenţă zvonuri 
care anunţau legalizarea iminentă a Bisericii Unite. în 
memoriile lor, petiţionarii reluau aceste informaţii şi 
acuzau autorităţile locale, precum şi structurile Bisericii 
Ortodoxe Române, că se opun legalizării Bisericii Gre- 
co-Catolice. 

La 23 aprilie 1956, după multă pregătire şi reflecţie, 
cei trei episcopi redactează un memoriu către autorităţi. 
Ei protestează împotriva arestării ilegale, mulţumesc 
pentru eliberarea din ianuarie 1955 şi pentru îngrijirea 
din spital, dar arată că „eroarea iniţială, mult mai grea 
şi dureroasă", a interzicerii Bisericii Greco-Catolice n-a 
fost remediată. Subliniază binefacerile unirii de la 1700 
pe plan naţional, cultural şi social şi cer, ca un prim pas 
spre rezolvarea definitivă, să se anunţe oficial că toţi aceia 
care sunt sau vor să fie greco-catolici au dreptul indiscu¬ 
tabil să-şi exercite cultul fără nici o piedică. Şi acest me¬ 
moriu a fost răspândit, spre încurajare, printre credincioşi. 

1. Cf. Ovidiu Bozgan, „Mişcarea petiţionară greco-catolică din 
1956“, Studii de Istoria Bisericii, red. Oridiu Bozgan, Editura Uni¬ 
versităţii din Bucureşti, Bucureşti, 2002. 

Spre sfârşiţii] şederii lor la Curtea de Argeş, episcopii 
au aflat de existenţa unui plan ciudat de „consolidare a 
revenirii greco-catolicilor la ortodoxie". Iată un extras 
dintr-un raport al Securităţii pe această temă, din 21 
iulie 1956, semnat de însuşi ministrul de Interne, colo¬ 
nelul Alexandru Drăghici: 

„în ultima vreme, în faţa sîtuaţiei create [de „mîşca- 
rea petiţionară"], Patriarhia, alarmată, a convocat Sino¬ 
dul la 28 iunie 1956 şi a prezentat spre aplicare un plan 
conţinând o serie de măsuri... Aşa, de pildă, prima mă¬ 
sură prevăzută de Patriarhie este ca, timp de două luni 
(25 iulie-25 septembrie 1956), toţi profesorii de teologie 
ortodocşi şi profesorii şcolilor de cântăreţi bisericeşti să 
fie trimişi în regiunile cu preponderenţă greco-catolică 
şi, prin predici în biserici şi conferinţe cu preoţii, să liniş¬ 
tească spiritele şi să consolideze actul revenirii. Or, o 
asemenea măsură, în momentul de faţă, când masa cre¬ 
dincioşilor greco-catolici este asmuţită de preoţii greco-ca- 
tolici instigatori împotriva clerului ortodox, nu poate 
decât să confirme toată propaganda acestora, care arată 
că clerul ortodox este cel care se opune restabilirii cultului 
greco-catolic. O informare la faţa locului a organelor noas¬ 
tre a stabilit că, cu mult înainte de discutarea în Sinod a 
planului Patriarhiei de trimitere a teologilor, populaţia 
greco-catolică a şi fost informată de acest lucru...“ 

Paragraful ultim permite concluzia că acest proiect 
fusese lansat la un anumit nivel de conducere al Securi¬ 
tăţii (fără acordul căruia Patriarhia nu putea lansa un 
asemenea plan) şi că, estimând consecinţele acestuia, un 
alt nivel al aceleiaşi Securităţi a stopat întreaga acţiune. 

Raportul Securităţii spune în continuare: 

„O altă măsură preconizată în Planul Patriarhiei este 
aceea care prevede executarea unei înregistrări de felul 
unui recensământ al preoţilor, în care fiecare preot tre¬ 
buie să completeze un chestionar şi să declare singur 
cărui cult îi aparţine. Această posibilitate a fost sesizată 
imediat de conducerea reacţionară greco-catolică, care a 
şi dat dispoziţiuni preoţilor greco-catolici reveniţi să pro¬ 
fite de această ocazie şi să se declare ca aparţinând cul¬ 
tului greco-catolic şi să pună astfel autorităţile bisericeşti 
[ortodoxe] în faţa unui fapt împlinit." Raportul prevedea 
în continuare anularea imediată a dispoziţiilor relative 
la trimiterea teologilor şi la înregistrarea preoţilor, dar 
şi spulberarea oricărui zvon că s-ar reda libertatea Bise¬ 
ricii Greco-Catolice. 

Bineînţeles că episcopii, care aflaseră, după cum am 
văzut, de aceste planuri, s-au străduit să-i prevină pe 
credincioşi că a colabora cu măsurile „de consolidare a 
revenirii" ar echivala cu o lepădare de Biserica Greco-Ca- 
tolică, şi anume una benevolă de această dată, de vreme 
ce nu se desfăşoară sub ameninţare, ca în 1948. 

Poporul a urmat chemarea episcopilor. Socotind că 
Puterea de Stat nu se mai amestecă în chestiunile reli¬ 
gioase, oamenii aveau curajul să se declare pe faţă gre¬ 
co-catolici şi să le ceară preoţilor, mai ales celor „trecuţi" 
la ortodoxie, ca, în chestionarele lansate prin protopo¬ 
piate, să-i declare, cel puţin pe ei, ca greco-catolici. 

în faţa noii situaţii. Securitatea a intrat în alertă. La 
13 iulie 1956, episcopii au fost anunţaţi să-şi adune lu¬ 
crurile, pentru că vor fi mutaţi la mănăstirea ortodoxă 
de maici de la Ciorogârla, aflată la 15 km de Bucureşti, 
pentru că la Curtea de Argeş urmează să se facă un muzeu. 

Au obţinut cu greu un răgaz de o zi. Aşa că la 14 iulie au 
ajuns la Ciorogârla. Ei nu ştiau, dar un dosar de 984 de 
pagini, rod al supravegherii efectuate Ia Curtea de Argeş, 
era trimis în urma lor la Securitatea din Bucureşti de 
către Securitatea din Piteşti. Direcţia a IlI-a de la Bucu¬ 
reşti a poruncit supravegherea atentă a corespondenţei 
lor şi a oricărei persoane care pleacă de la, ori vine sau 
domiciliază la Ciorogârla! Au rămas împreună acolo o 
lună, urmăriţi îndeaproape de agenţi instalaţi în casa de 
vizavi. 

Motivaţia reală a acestei mutări a fost prezentată ul¬ 
terior într-un memoriu pe care episcopul Alexandru Rusu 
avea să-l redacteze după mutarea sa în domiciliu obliga¬ 
toriu la mănăstirea Cocoş (vezi mai jos). în acel memoriu 
el se referă la un episod surprinzător ce a avut loc la 
mănăstirea Ciorogârla cu puţin înainte de 10 august 1956, 
din care se vede că la un moment dat autorităţile au în¬ 
cercat să oprească, prin episcopi, mişcarea revendicativă 
trezită în Biserica Greco-Catolică: 

„Ministerul Cultelor, fiind informat, evident, şi despre 
cele întâmplate în legătură cu acţiunea de «consolidare», 
a trimis la Ciorogârla pe dl Director Rodeanu. Acesta a 
venit cu însărcinarea să ne comunice că acţiunea orto¬ 
doxiei nu mai continuă şi că dl Ministru al Cultelor aş¬ 
teaptă să înceteze, în consecinţă, şi din partea noastră, 
a Episcopilor greco-catolici, orice mişcare de răspuns la 
numita acţiune. Rău a făcut ortodoxia - ne spunea, în 
esenţă, dl Rodeanu - că a pornit această mişcare. Ea este 
o «agitaţie confesională inadmisibilă». De aceea a şi tre¬ 
buit să fie contramandată. Dar, dacă a greşit Biserica Or¬ 
todoxă, nu trebuia să greşească, spimea D-sa, şi Episcopii 

greco-catolici, răspunzând cu mişcarea de apărare schi¬ 
ţată mai sus.“ 

Episcopii au răspuns că nu-şi făcuseră decât datoria 
de a întreprinde tot ce le stă în puteri pentru a redobândi 
pentru credincioşii lor -pe căi absolut legale şi numai pe 
acestea - dreptul de a-şi putea exercita cultul în toată 
libertatea, garantată constituţional tuturor cetăţenilor 
ţării. Se vede că răspunsul a nemulţumit autorităţile, 
care au purces la dispersarea celor trei episcopi. 

La 10 august 1956, vine la mănăstire directorul Neicov 
şi îl anunţă pe episcopul Rusu că va fi primit în audienţă 
peste trei zile de ministrul Cultelor. Era o stratagemă ca 
Securitatea să-l ia mai uşor de lângă ceilalţi şi să-l izoleze 
în Dobrogea, la mănăstirea Cocoş. Plecarea episcopului 
Rusu a avut loc la 13 august. A doua zi a venit la Cioro- 
gârla episcopul Teoctist (viitorul patriarh) împreună cu 
un episcop vicar. Le-au comunicat adevărata destinaţie 
a lui Alexandru Rusu şi după aceea i-au spus episcopului 
luliu Hossu să-şi aleagă o mănăstire din apropierea Bu- 
cureştiului. Acesta a răspuns că până atunci n-a cerut 
nimic altceva decât libertate pentru Biserică. Dacă totuşi 
ar avea ceva de cerut acum, ar fi să se întoarcă „fratele 
Alexandru" la ei, iar el să rămână acolo cu „fratele Ioan“! 
Evident, nu acestea erau planurile autorităţilor. Pe 16 au¬ 
gust 1956, episcopul Hossu a fost dus la mănăstirea Căl- 
dăruşani (unde mai fuseseră cu toţii în 1949!)- Trecând 
prin Bucureşti, i s-a dat voie să treacă pentru câteva minute 
pe la cei doi fraţi ai săi. 

Episcopul loan Bălan a rămas singur la Ciorogârla. 

Nu aveau să se mai vadă pe această lume. 

Ca să se înţeleagă mai bine evenimentele, trebuie po¬ 
vestit un fapt care a precipitat lucrurile şi a spulberat 
speranţele de normalizare a situaţiei. Crezând că vor 
convinge autorităţile că greco-catolicii constituie o comu¬ 
nitate importantă, un grup de preoţi au organizat la Cluj, 
la 12 august 1956, în piaţa din faţa bisericii Piariştilor, o 
liturghie, la care au participat câteva mii de oameni. Cei 
trei episcopi greco-catolici îi îndemnaseră pe preoţi şi pe 
credincioşi să se declare greco-catolici, dar nu au avut în 
vedere organizarea unei liturghii în piaţa publică, fapt 
care i-ar fi expus inutil pe credincioşi şi pe preoţi. Secu¬ 
ritatea s-a folosit de ceea ce a numit ea „o provocare" ca 
să reacţioneze radical: val de arestări care să pună capăt 
oricărei lupte pentru drepturile greco-catolicilor. 


în cei trei ani cât a mai trăit, loan Bălan a mai avut 
încă multe de îndurat. Nu avea voie să plece de la Cioro- 
gârla, era mereu vizitat de informatori - unul chiar din 
propria familie - care aveau sarcina să raporteze Secu¬ 
rităţii starea lui de spirit şi mai ales să-l demoralizeze. 

O bună parte din notele informatorilor s-au păstrat 
în arhivele Securităţii şi se poate afla din ele câte ceva 
din viaţa celor trei episcopi; pentru multe aspecte sunt 
singurele surse care mai există. Se pune întrebarea câtă 
credibilitate au aceste note. Se pare că au: nu era vorba 
de informatori ocazionali, ci de unii care erau „marşru- 
tizaţi*“ la episcopi şi erau instruiţi cu privire la întrebă¬ 
rile ce trebuiau puse, erau bine „legendaţi", aşa încât să 

1. Marşrutizare; termen folosit în primii ani de funcţionare a 
Securităţii, însemnând dirijarea informatorilor intr-un anumit 
mediu, pentru îndeplinirea unor sarcini specifice trasate de ofiţer. 

nu stârnească bănuieli episcopilor, şi erau verificaţi prin 
compararea rapoartelor lor cu rapoartele paralele ale 
altor informatori sau prin înregistrarea convorbirilor cu 
microfoane ascunse. Astfel informatorii ajungeau foarte 
repede la concluzia că Securitatea „ştie tot“ şi că ei nu 
pot face altceva decât să spună tot. Rapoartele lor (ver¬ 
bale sau scrise) erau redactate în formă finală de ofiţerul 
de Securitate care răspundea de informatorul respectiv. 
Acesta nu modifica conţinutul, însă îl putea eventual re¬ 
zuma. La sfârşitul notelor informative, ofiţeri superiori 
redactau aşa-numitele „Note ale Biroului", care cuprin¬ 
deau o serie de comentarii şi de concluzii, precum şi de 
noi ordine împotriva celor vizaţi. în acest fel, persecuţia 
îşi continua neîntrerupt cursul. 

Astfel se ştie că la episcopul loan Bălan, aflat la Cio- 
rogârla, au fost trimişi 14 informatori şi referitor la el 
s-au păstrat 59 de note informative. 

Din astfel de „Note ale Biroului" se poate vedea uneori 
şi la ce presiune au fost supuşi unii ca să devină infor¬ 
matori, precum şi preocuparea multora dintre ei de a nu 
raporta în fond nimic care să dăuneze celui în cauză, de 
unde nemulţumirea Biroului. De exemplu: 

„Faţă de materialul prezentat şi în raport de sarcinile 
care i s-au trasat, considerăm că agentul n-a adâncit în 
mod suficient problemele pe care le-a pus în discuţie, deşi 
a avut ocazia şi ar fi putut să facă acest lucru. în legătură 
cu aceasta, i s-a atras... atenţia că nu a adâncit suficient 
problemele, trecând chiar peste unele aspecte care aveau 
menirea de a -1 pune pe Bălan I. în situaţia ca să-şi pre¬ 
cizeze poziţia pe linia activităţii sale clandestine greco-ca- 
tolice. ...[agentul] a justificat că a scăpat din vedere aceste 
lucruri (le-a uitat) şi că nici episcopul nu i-a permis să-şi 

spună şi el părerea, ci a vorbit numai el... I s-au trasat 
sarcini în continuare de a stabili activitatea dubioasă şi 
legăturile episcopului Bălan Ion în mediul clandestinită¬ 
ţii greco-catolice.“ 

Având nevoie de îngrijire medicală, episcopul a cerut, 
în ianuarie 1958, ca Arhiepiscopia Romano-Catolică să-l 
ajute cu transport şi găzduire pentru îngrijirea ochilor şi 
pentru tratamente dentare urgente. Arhiepiscopia nu era 
în situaţia să-l poată primi, aşa că a fost „îndrumat" către 
Patriarhie: acolo a fost foarte bine primit. A fost chiar 
invitat de patriarh la masa dată în cinstea demnitarilor 
bisericeşti proaspăt numiţi în funcţie: mitropolitul Colan 
al Sibiului (fostul episcop ortodox de Cluj) şi episcopul 
Teofil Herineanu al Clujului (fost preot greco-catolic). în 
altă zi, a fost invitat să meargă împreună cu patriarhul 
la teatru, îmbrăcat în ţinută episcopală, ca să vadă piesa 
Apus de soare a lui Delavrancea. Era însă supravegheat 
continuu şi nu putea primi vizite din afară (nici măcar 
din partea unui medic). Avea să mai revină la Patriarhie 
pentru câteva zile la începutul lui martie. 

Un amănunt interesant printre altele se poate afla din 
„Notele informative": „La Patriarhie, Bălan l-a întâlnit 
pe Herineanu din Cluj, care se afla la Bucureşti pentru 
învestitură [ca episcop ortodox]. Herineanu l-a salutat 
cu săru-mâna chiar în faţa patriarhului. în cadrul unei 
întâlniri a lui Bălan cu Herineanu, acesta din urmă a 
spus că el se consideră catolic, ca şi în trecut, şi că a accep¬ 
tat silit să devină episcop ortodox. I s-ar fi spus că ori 
închisoare, ori consacrare." 

La 7 iulie 1959, loan Bălan şi-a pierdut cunoştinţa de 
două ori. A fost ridicat şi îngrijit de Luca Bălteanu, un 

om deosebit care ar merita să fie mai bine cunoscut: fost 
intendent al episcopului Vasile Aftenie, el a rămas alături 
de episcopii supravieţuitori ai Sighetului, apoi alături de 
episcopul loan Bălan, până la moartea acestuia. Din ra¬ 
poartele Securităţii se vede că Luca Bălteanu nu a putut 
fi racolat sub nici o formă ca informator - ştim că nu i-ar 
fi îngăduit conştiinţa şi nici nu era şantajabil cu ceva. 

Dându-şi seama că are nevoie de tratament medical 
specializat, episcopul a făcut cerere către Departamentul 
Cultelor ca să poată pleca de la Ciorogârla şi să meargă 
la Lugoj. Rezultatul a fost că ordinul de domiciliu obliga¬ 
toriu care până atunci fusese verbal s-a transformat în 
ordin scris pentru el şi pentru luliu Hossu (episcopul 
Rusu era deja arestat), „pentru a nu se da posibilitatea 
ca aceşti episcopi să se folosească de faptul că, în mod 
oficial, nu au D.O. şi deci să se deplaseze în scopuri duş¬ 
mănoase"! Episcopul Bălan mai ceruse şi înainte să se 
întoarcă la Lugoj, după cum relatează informatorii, dar 
directorul Rodeanu de la Culte îi spusese că acest lucru 
se va putea doar dacă trece la ortodoxie. 

La un moment dat, pe când celebra liturghia, a para¬ 
lizat. Simţind că i se apropie sfârşitul, a vrut să se spo¬ 
vedească. A venit la el preotul romano-catolic Francisc 
Zudor, care îl vizitase deseori, cu voie de la Securitate. 
Acesta a povestit că l-a găsit în pat. I-a spus să rămână 
aşa, dar el n-a vrut, ci s-a străduit să se pună în genunchi, 
spunând „E mare lucru să te poţi spovedi"... 

La moartea episcopului, în ziua de 4 august 1959, s-a 
făcut o primă slujbă la Ciorogârla. Pe lângă membri ai 
familiei, au participat şi maicile de la mănăstire, precum 
şi localnici. Se adunaseră în jur de 70-80 de persoane. 

A fost înmormântat la Bucureşti, în parcela preoţilor 
din cimitirul Bellu Catolic. 


Am văzut că la 13 august 1956 Alexandru Rusu a fost 
mutat la mănăstirea Cocoş, de lângă Tulcea. De remarcat 
că ordinul fusese dat înainte de data de 10, deci înainte 
de liturghia de la Cluj din 12 august; de fapt autorităţile 
erau alarmate de combativitatea şi influenţa acestui epis¬ 
cop. Şi de acolo el a înaintat un memoriu adresat CC al 
PMR în care relua teme din memoriul redactat de episcopi 
la Curtea de Argeş şi arăta că îndemnurile lor către preoţi 
şi credincioşi să se declare deschis greco-catolici au fost 
justificate de îngrijorarea provocată de acţiunea plănuită 
de Biserica Ortodoxă de „consolidare a unificării biseri¬ 
ceşti", în contextul în care impresia generală era că „Pu¬ 
terea de Stat nu se mai amestecă în chestiunile religioase". 
Cerea amnistierea tuturor celor condamnaţi în legătură 
cu credinţa lor catolică, eliberarea celor trei episcopi şi 
aducerea lor în capitală pentru iniţierea, în contact şi cu 
Sfântul Scaun, a imor discuţii cu autorităţile ca să se gă¬ 
sească „soluţia problemei întregului cult catolic din ţară". 

Din acest memoriu aflăm şi câte ceva despre starea 
de sănătate a semnatarului: „Subsemnatul, împlinind de 
curând 72 de ani de viaţă şi având boli organice, cunos¬ 
cute celor două spitale din Bucureşti («I.C. Frimu» şi 
«Colţea») unde am fost internat anul trecut, mă găsesc 
în imposibilitatea de a avea aici tratamentul medical şi 
medicamentele necesare. Aceasta mai ales şi pentru că, la 
1 septembrie a.c., mi s-a impus, în plus, şi Domiciliu Obli¬ 
gatoriu, pe nu mai puţin decât 5 ani, pe care Securitatea 
din Tulcea îl interpretează (contrar părerii Miliţiei, care 



mi-a luat declaraţia în cauză) că nu am voie să mă depla¬ 
sez din mănăstire nici până în comuna Niculiţel, pe al 
cărui teritoriu se află." 

N-a rămas mult la mănăstirea Cocoş: la 30 decembrie 
1956, adică după 4 luni şi 3 săptămâni, a fost ridicat şi 
dus la DGSP Galaţi, apoi la DGSP Cluj, unde i s-a montat 
un proces în urma căruia a fost condamnat la „temniţă 
grea pe viaţă". 

Ordinul de arestare, din 10 decembrie 1956, vorbeşte 
despre activitatea celor 11 arestaţi după liturghia de la 
Cluj, spunând că ea s-a desfăşurat „în baza instrucţiuni¬ 
lor primite în mod verbal şi scris din partea foştilor epis¬ 
cop! greco-catolici Bălan loan, Hossu luliu şi în special 
din partea lui Rusu Alexandru, ce se dovedise a fi cel mai 
activ element dintre foştii episcop! în organizarea cleru¬ 
lui şi credincioşilor ce aparţinuseră cultului greco-cato- 
lic“. Se menţiona că el difuzase cele mai multe exemplare 
din memoriile adresate de episcop! autorităţilor şi că 
fusese principalul instigator al „mişcării petiţionare". 
Acestea („răspândire de publicaţii interzise" şi „agitaţie 
publică") i-ar fi atras doar o condamnare de 10 ani. I-au 
pus însă, numai lui, în seamă legătura cu însărcinatul 
cu afaceri al Franţei, cu care se întâlniseră cei trei câteva 
minute la Curtea de Argeş, precum şi faptul că încredin¬ 
ţase preotului ortodox Remus Ilie o copie a memoriului 
său, pentru o eventuală reîntâlnire a acestuia cu diploma¬ 
tul american pe care îl însoţise. Drept aceea a fost învi¬ 
nuit de „înaltă trădare". De ce numai el? Se poate bănui 
că un ordin de sus l-a „preferat" pentru că era mai incisiv 
decât ceilalţi doi; putea fi şi o măsură menită să-i înspăi¬ 
mânte pe greco-catolici şi mai ales pe ceilalţi episcopi. 

în următoarele trei luni a trecut prin 29 de interoga¬ 
torii; la'ultimul, în 20 martie 1957, i s-a adus la cunoş¬ 
tinţă punerea sub învinuire. Pentru că era încadrat la 
„înaltă trădare", procesul s-a desfăşurat la Tribunalul 
militar din Cluj, între 4 aprilie şi 3 iulie 1957. Când i s-a 
dat dreptul la „ultimul cuvânt" (9 mai 1957), el a spus 
(în formularea instanţei): „Rusu Alexandru a arătat că, 
în acţiunea pe care a întreprins-o, n-a intenţionat să des¬ 
făşoare luptă împotriva ordinii de stat, ci a înţeles să 
stăruie pentru redarea libertăţii cultului greco-catolic, a 
cărui interdicţie a considerat-o greşită." Sentinţa a fost 
totuşi: „temniţă grea pe viaţă". Merită remarcat că sin¬ 
gurul martor care ar fi putut clarifica cele cuprinse în 
acuzaţia de „înaltă trădare", Remus Ilie (l-a mai întâlnit 
sau nu l-a mai întâlnit pe american? I-a dat sau nu i-a 
dat memoriul episcopului?), a fost blocat de Securitate 
ca să nu apară „la confruntare" în faţa instanţei! 

După şedinţa la care i s-a dat „ultimul cuvânt", Ale¬ 
xandru Rusu a şi fost dus la închisoarea Gherla. 

Gherla era şi ea printre cele mai temute închisori din 
perioada comunistă, imde se „desfăşura" temutul torţionar, 
comandantul Petrache Goiciu. Preotul Tertulian Langa 
povesteşte o manifestare a acestuia: „Eram în închîsoare 
la Gherla, sub patul mitropolitului nostru Alexandru Rusu, 
bolnav. Sub patul lui, paturile fiind supraetajate, făceam 
un cerc de rugăciune şi recitam Rozariul. A intrat coman¬ 
dantul Goiciu, toată lumea s-a sculat în picîoare, inclusiv 
eu, viteaziil de mine, m-am sculat în picioare. Episcopul 
Rusu nu s-a sculat, pentru că nu putea, era infirmizat de 
boală. Furios, considerând că se află în faţa unui afront, 
Goiciu s-a repezit asupra lui, l-a buşit, l-a buşit, până când 
a obosit, cu pumnii. în timp ce era lovit, episcopul Rusu 

zicea: «Dă, domnule, dă, dar să ştii că cu fiecare lovitură 
se înalţă la ceruri o rugăciune pentru mântuirea ta.-'“ 

Aici, la Gherla, şi-a redactat episcopul toate cererile de 
recurs, de revizuire şi de recurs la respingerea revizuirii. 

La 13 iulie 1958, a fost transferat la închisoarea Pi¬ 
teşti. Cum arăta aceasta, chiar şi la 6 ani de la încheierea 
„experimentului", aflăm de la un martor care a trecut şi 
el pe acolo: „Celulele de la etajul superior erau foarte 
nesănătoase. Plafonul rece condensa vaporii, aşa că per¬ 
manent apa picura pe hainele noastre, ţinându-ne în con¬ 
tinuă umezeală... Aproape toate paturile din încăpere 
aveau trei nivele şi în fiecare pat, cu excepţia celor de sub 
plafon, erau câte doi deţinuţi. Aşa că în această cameră 
erau mai mult de 70 de persoane... Episcopul Alexandru 
Rusu ... a iniţiat un program religios pentru fiecare du¬ 
minică. Dânsul spunea rugăciunile de la Sfânta Litur¬ 
ghie, iar George Guţiu cânta. în final, episcopul le ţinea 
o cuvântare."^ 

La 6 iunie 1960, Alexandru Rusu a fost transferat !a 
închisoarea din Dej, care avea un regim foarte sever, în 
special pentru preoţii catolici: izolări şi bătăi crunte. A 
rămas acolo 2 ani, 7 luni şi 12 zile. 

La 18 ianuarie 1963, a fost transferat din nou la Gherla, 
unde avea să moară în mai puţin de patru luni. O măr¬ 
turie orală luată unui codeţinut, medicul Tiberiu Turcu- 
leţ, descrie condiţiile de acolo: „Condiţiile obişnuite erau 
groaznice... Era un WC deschis, se aşeza fiecare, erau 
treizeci de indivizi, fiecare venea la rând, om după om. 
în permanenţă era ocupat... Ce apă, dom’le? Veneai cu o 
ceşcuţă de apă pe care o aveai. A fost fără aer. Gândiţi-vă 


L. loan Ploscaru, op. cit., p. 285. 

că a trăit atâţia ani fără aer, fără alimentaţie, cu miros, 
lipsă de orice, peste care s-a supraadăugat vârsta, s-a 
adăugat fragilitatea. Zi de zi aceeaşi mâncare, ani de zile, 
nu puteai să stai culcat, trebuia să stai în picioare tot 
timpul... plus pedepsele pentru lucruri pe care ei le con¬ 
siderau grave..." 

Există şi mărturia pe care a trimis-o la Vatican medi¬ 
cul Cornel Petrasevici, care a fost cu el în celulă şi, după 
eliberare, a emigrat în SUA. 

„La Gherla, în 1963, am stat în camera 7 cu treizeci 
de persoane, dintre care PS Rusu şi PS Schubert... PS 
Rusu era suferind grav de caşexie cu uremie, urmare a 
anilor lungi de malnutriţie. Cu toate acestea, în fiecare 
duminică ţinea slujbe religioase, însoţite de predici cu 
conţinut concentrat şi încurajând pe deţinuţi în momen¬ 
tele grele de descurajare. In luna mai 1963 nu se mai 
putea da jos din pat. M-a rugat să-l las să ţină ultima 
slujbă din viaţa lui. L-am rugat să fie cât se poate de 
scurt, căci mă temeam, la acest efort, să nu facă un acci¬ 
dent vascular. Răspundeam la slujbă. A predicat despre 
testamentul lui Cristos. A fost impresionant. Oameni în 
vârstă, foşti demnitari... plângeau. Nu am avut puterea 
să-l opresc şi nici nu putea fi oprit. La sfârşitul slujbei 
era fericit că şi-a făcut ultima datorie. Mi-a spus: «Doc¬ 
tore, ai să scapi. Eu mai am câteva zile de trăit. Să mergi 
la Roma şi să-i spui Sfântului Părinte că eu şi cu toţii am 
stat la datorie şi să nu uite de Biserica noastră Greco-Ca- 
tolică. Şi mai spune-i, te rog, că am luptat şi mi-am dat 
viaţa pentru Biserica Catolică şi pentru Papa.» I-am pro¬ 
mis. La scurt timp i s-a făcut rău şi a fost izolat în «infir¬ 
meria celor gravi». Tratamentul a fost paliativ, departe 

de ceea ce se numeşte tratament medical. S-a stins într-o 
cameră... cu geamurile bătute şi fără luminâ.“ 

La aşa-zisa „infirmerie", care consta în patru celule, 
a fost mutat la 30 aprilie şi a rămas acolo până la 9 mai, 
când a murit. 

Iată acum mărturia unui „coleg" de infirmerie, preotul 
Emil Riti, despre ziua morţii: „S-a spovedit, l-am dezlegat 
şi am făcut canonul împreună. Era fericit. A urmat apoi 
masa, după care toţi s-au culcat. Eu stăteam pe marginea 
patului, iar el stătea întins în pat, întors pe partea dreaptă, 
cu faţa spre mine. Spuneam împreună cu voce redusă 
rozariul. La ora 16.00 gardienii băteau toaca, semn că se 
schimba tura. După acest semnal, am văzut că episcopul 
Alexandru Rusu s-a întors foarte rapid pe spate, a scos 
mâinile de sub pătură, le-a pus pe piept şi a zis: «Doamne, 
Dumnezeule, primeşte jertfa vieţii mele pentru libertatea 
Bisericii Greco-Ca...'>. N-a mai terminat. Totul s-a petre¬ 
cut într-o fracţiune de secundă." 

Preoţii i-au făcut prohodul, apoi au chemat gardianul. 

Decesul apare în registml de decese al oraşului Gherla, 
dar locul înhumării nu a mai putut fi identificat. 


Transferat la Căldăruşani în 16 august 1956, episco¬ 
pul luliu Hossu avea să rămână acolo până la moartea 
sa, în 13 mai 1970. Afost cazat la început într-una dintre 
camerele casei în care locuia arhimandritul Martinian 
Stoenescu, fost stareţ între anii 1918-1920. Casa era aşe¬ 
zată pe malul lacului, în exteriorul incintei mănăstirii. 
Pe când era acolo, a fost vizitat de patriarhul Justinian, 
care venise la mănăstire şi l-a invitat şi la masă. Epis¬ 
copul a acceptat în speranţa că va mai putea pleda cauza 

Bisericii. I-a povestit cât au de suferit preoţii şi l-a rugat 
să intervină, „să se repare păcatul săvârşit". Şi-a dat 
seama însă că nu sunt speranţe. 

După aproape 3 ani, la 13 mai 1959, a fost mutat în- 
tr-un loc unde putea fi supravegheat mai uşor, şi anume 
în zidul de incintă, la intrarea în mănăstire. Acolo a locuit 
împreună cu un călugăr ortodox, Simeon Bulgaru, care -1 
supraveghea, având camera lipită de cea a episcopului. 
Era de fapt în curs „acţiunea informativă de grup Hossu 
şi alţii" a Direcţiei a IlI-a a Securităţii, care trasa ca 
sarcini: „Izolarea mai temeinică a episcopului Hossu 1 . şi 
influenţarea lui pe linia descompunerii şi desfiinţării clan¬ 
destinităţii greco-catolice.“ Trebuia urmărită şi corespon¬ 
denţa episcopului, precum şi cea a unor rude şi cunoştinţe 
apropiate. O rezoluţie manuscrisă a generalului maior 
Evghenie Tănase cerea: „Trebuie să se intensifice munca 
pentru cunoaşterea activităţii lui Hossu şi a legăturilor 
sale, pentru că se vede că acesta este încă în centrul aten¬ 
ţiei greco-catolicilor“. 

în astfel de condiţii a scris în taină, pe trei caiete aduse 
de fratele său Traian, ceea ce avea să constituie mai târziu 
volumul Credinţa noastră este viaţa noastră. Memoriile 
cardinalului dr. luliu Hossu, apărut la editura Viaţa Creş¬ 
tină din Cluj-Napoca, în 2003. 

Putea fi vizitat, dar ştia că e supravegheat de Secu¬ 
ritate tot timpul. La un moment dat, rudele care au venit 
să-l vadă au constatat cu uluire că era, practic, încuiat 
în casă: cheia de la uşa de jos, care permitea accesul la 
etaj, în camera lui, se afla la călugăr, acesta trebuia căutat 
prin toată mănăstirea. S-a întâmplat chiar să-l încuie cu 
vizitatori cu tot! 

Continuau încercările de a -1 demoraliza pentru a -1 face 
să cedeze. In toamna anului 1958, trei directori din Mi¬ 
nisterul Cultelor au încercat să-l convingă că a rămas 
singur, că toţi credincioşii săi au trecut la ortodoxie. într-o 
notă din iulie 1960, un informator redă o afirmaţie a epis¬ 
copului: „A spus că i s-a propus de mii de ori să treacă de 
formă la Biserica Ortodoxă şi că el a refuzat în perma¬ 
nenţă, şi înţelege ca să rămână în forma în care se află 
până la moarte." 

Condiţiile de viaţă îi erau de fapt stabilite de Securi¬ 
tate, chiar dacă se încerca să se sugereze că iniţiativa 
este a stareţului sau a Patriarhiei. Există un document 
al Securităţii despre instruirea unui informator: „I-am 
atras atenţia [agentului] asupra faptului că fixarea D.O. 
unui cetăţean nu are nici o tangenţă cu preocupările De¬ 
partamentului Cultelor şi de aceea prezenţa lui Hossu la 
Căldăruşani şi toate cele ce decurg din şederea şi com¬ 
portarea sa acolo sunt probleme ce interesează în exclu¬ 
sivitate organele Securităţii Statului." 

în 1964, odată cu amnistia generală a deţinuţilor po¬ 
litici, i s-a ridicat şi episcopului Hossu domiciliul obliga¬ 
toriu. I s-a cerut să indice o adresă pentru buletinul de 
identitate. El a indicat drept „nouă adresă" reşedinţa sa 
episcopală din Cluj, de pe strada Moţilor nr. 26. Securita¬ 
tea a reacţionat chiar de-a doua zi, fixându-i din nou do¬ 
miciliu obligatoriu, de această dată „pe termen nelimitat", 
adică pe viaţă. 

Din 1965 şi până în 1968, episcopul luliu Hossu a adre¬ 
sat în fiecare an câte un memoriu - primele trei către 
prim-ministru, iar ultimul lui Nicolae Ceauşescu -, ce¬ 
rând repunerea în drepturi a Bisericii Greco-Catolice. La 
nici unul n-a primit răspuns. 

în 1968, când urma să se serbeze cu fast semicente¬ 
narul Marii Uniri din 1918, conducerea Partidului şi-a 
dat seama că episcopul luliu Hossu era unul dintre pu¬ 
ţinii supravieţuitori cu rol activ în acel eveniment. Lipsa 
lui de la festivităţi ar fi putut dăuna prestigiului inter¬ 
naţional pe care şi-l dorea Nicolae Ceauşescu. Episcopul 
a refuzat să participe la festivităţi până ce nu va avea un 
răspuns la memoriile repetate adresate autorităţilor, în 
care cerea libertatea Bisericii. I s-a ridicat totuşi D.O.-ul; 
era ceva de formă, căci pe buletinul de identitate apărea 
adresa mănăstirii Căldăruşani: „localitatea Moara Săracă, 
jud. Ilfov", iar regimul sever de supraveghere a continuat, 
într-o rezoluţie manuscrisă pe un raport al Securităţii se 
spune: „Sarcina noastră este să-l supraveghem pe Hosu 
[sic]. I s-a ridicat D.O., dar trebuie să-l lucrăm informativ." 

însuşi patriarhul, în timpul unei vizite la Căldăruşani, 
s-a străduit să-l convingă să „accepte noile realităţi". Re¬ 
zultatul e consemnat de un raport al Securităţii: „Timp 
de 6 ore - în care s-a servit şi masa - cât au durat discu¬ 
ţiile dintre cei doi, patriarhul Justinian Marina s-a stră¬ 
duit să-l convingă pe Hossu luliu să renunţe la ideile sale 
fixe pe care le are cu privire la subordonarea sa oarbă 
faţă de Vatican, de faptul că în prezent lucrurile se pun 
altfel şi că problema fostei Biserici greco-catolice nu se 
poate pune sub nici o formulă, mai ales că această părere 
o împărtăşesc la ora actuală reprezentanţi de seamă ai 
catolicismului... Sub nici un chip Hossu luliu nu a vrut 
să cedeze, ci dimpotrivă, căuta să-l convingă pe patriarh 
că el se situează pe o poziţie corectă, adică este oportun 
să se analizeze refacerea fostei Biserici greco-catolice. 
Patriarhul s-a arătat nemulţumit că n-a putut ajunge la 
un punct de vedere comun cu cel în cauză." 



223 


în martie 1969, un trimis special al Sfântului Scaun, 
monseniorul Giovanni Cheli, a obţinut aprobarea „orga¬ 
nelor" să-l viziteze pe episcopul Hossu Ia Căldăruşani, ca 
să-i comunice că papa Paul VI l-a promovat cardinal şi 
că este aşteptat la Roma pentru învestire. în raportul său 
la întoarcerea la Roma, Giovanni Cheli povesteşte: „Când 
am fost numai cu el în chilie, l-am informat despre însăr¬ 
cinarea pe care o primisem şi i-am spus că dorinţa Sfân¬ 
tului Părinte de a -1 ridica la Sacra Purpură trebuia să fie 
interpretată nu doar ca o justă recunoaştere a meritelor 
sale, ci şi ca un omagiu adus Bisericii Greco-Catolice din 
România, o încurajare pentru episcopi, pentru cler şi 
pentru credincioşii «uniţi», şi o dovadă că Sfântul Scaun 
nu-i uită... Am adăugat apoi că, în intenţia acelui Guvern, 
odată preconizat Cardinal, el ar fi trebuit să părăsească 
ţara şi să se stabilească la Roma. 

Mons. Hossu a avut o clipă de uluire datorată eviden¬ 
tei surprize pe care i-o provoca vestea, dar imediat şi-a 
revenit spunând că Biserica fusese întotdeauna «viaţa 
lui» şi nu putea să o părăsească... mulţumea profund 
Sfântului Părinte că se gândise la el, dar simţea că nu 
trebuie să se despartă de turma sa... ştia că ortodocşii şi, 
de asemenea, Guvernul ar fi fost bucuroşi să scape de el, 
dar catolicii ar fi considerat plecarea lui ca o dezertare 
de ia lupta cea bună dusă până atunci... şi de aceea era 
hotărât să rămână la Căldăruşani până în ziua în care 
Biserica «Unită» ar fi înviat, sau până la moarte... L-am 
întrebat pe Mons. Hossu dacă era dispus să lase această 
ultimă decizie la latitudinea prudenţe' Sfântului Părinte, 
dar cu multă simplitate el a răspuns: «Prefer să nu... aş 
vrea ca Sfântul Părinte să se convingă că nu e bine ca 
eu să devin Cardinal... Eu sunt profund recunoscător 

Sanctităţii Sale, îi îmbrăţişez şi îi sărut picioarele... mă 
rog neîncetat pentru el, dar îl implor să mă lase să con¬ 
tinui aici opera mea pentru Biserică... Pentru mine, e ca 
şi cum m-ar fi creat deja Cardinal... Mă rog pentru Papa 
în fiecare zi şi voi continua să o fac şi de pe lumea cea¬ 
laltă.» L-am întrebat pe Mons. Hossu dacă, putând să 
evite părăsirea ţării, ar fi acceptat purpura. A reflectat 
o clipă şi apoi a răspuns că, şi în acel caz, simţea în con¬ 
ştiinţă că trebuia să refuze... pentru că nu ar fi rezultat 
pentru Biserică nici un bine." 

Episcopul Hossu avea totuşi speranţa neclintită că 
totul se va termina cu bine pentru Biserică, deoarece 
lucrurile sunt în mâna lui Dumnezeu. Studentul Simion 
Mesaroş, care venise cu un grup de colegi să viziteze mă¬ 
năstirea, povesteşte întrevederea neaşteptată pe care a 
avut-o cu el: 

„L-am cunoscut pe servul lui Dumnezeu luliu Hossu 
pentru prima oară în luna mai 1969, când dânsul se găsea 
la Mănăstirea Căldăruşani, cu domiciliu forţat. în acea 
vreme eram student la Bucureşti. Prezenţa mea acolo se 
datora unei excursii care avea ca obiective vizitarea pi¬ 
nacotecii de acolo, ce cuprindea lucrări originale ale lui 
Grigorescu, precum şi a centrului seismografic aflat lângă 
mănăstire. Ştiam că episcopul luliu Hossu este acolo cu 
domicibu forţat, însă nu mi-am închipuit că voi avea ocazia 
să îl văd, şi cu atât mai puţin să îi vorbesc... După ce am 
vizitat biserica mănăstirii şi pinacoteca ei, grupul nostru 
de studenţi s-a dispersat. Eu priveam picturile de pe zidul 
exterior al bisericii, din partea dreaptă a bisericii, orientat 
cu faţa spre poartă. De acolo am putut vedea, puţin lateral 
faţă de poartă, la im geam de la etaj, figura episcopului 

luliu Hossu. Deşi nu-l văzusem niciodată până atunci 
(doar în câteva fotografii sau calendare), mi-am dat scama 
imediat că era dânsul. Distanţa dintre noi era relativ 
mare, dar puteam comunica între noi. Nu am îndrăznit 
să-i spun nimic, doar l-am privit. El, cu o voce scăzută, 
m-a întrebat: «De unde eşti?» «Din Baia-Mare», i-am răs¬ 
puns eu, cuprins de o puternică emoţie. Mi-a spus: «Adre- 
sează-te jos, la poartă, la fratele Simion, şi spune-i că 
l-am rugat să te lase până la mine». Plin de emoţie m-am 
dus la acest călugăr, tânăr, cu barbă roşie şi cu ochi al¬ 
baştri. M-a lăsat să intru cu condiţia să nu stau mult. Am 
urcat pe nişte scări din lemn de stejar şi, ajungând sus, 
l-am întâlnit pe episcopul luliu Hossu, care mă aştepta 
în uşa chiliei. M-am aşezat instinctiv în genunchi pe prag, 
iar dânsul m-a întrebat dacă ştiu cine este şi de unde 
sunt. I-am răspuns şi i-am povestit apoi situaţia greco-ca- 
tolicilor din Ardeal. I-am zis că o ducem foarte greu, că 
mergem la bisericile romano-catolice maghiare, deşi cre¬ 
dincioşii noştri nu prea înţeleg hmba. L-am întrebat: «Prea- 
sfinţite, ce am putea face noi pentru eliberarea Bisericii?» 
în mintea mea credeam că îmi va răspunde să facem ac¬ 
ţiuni de o cutare natură, să ne coalizăm, să ne adunăm, 
să ne numărăm. Răspunsul lui însă a fost de altă natură: 
«Măcar din când în când spuneţi un Tatăl nostru. Fiţi în¬ 
crezători. Soarta Bisericii noastre este în mâna lui Dum¬ 
nezeu!» După 5-6 minute de discuţie, a apărut călugărul 
Simion şi m-a scos afară. 

Multă vreme înainte de acest eveniment, am oscilat 
asupra preoţiei. Nu îndrăzneam să iau o decizie, mai ales 
în contextul în care Biserica noastră fusese desfiinţată 
de comunişti. întâlnirea cu episcopul luliu Hossu a fost 
decisivă pentru mine, am ales preoţia şi astfel în anul 

1973 am fost hirotonit preot de episcopul loan Dragomir. 
în această întâlnire servul lui Dumnezeu luliu Hossu 
mi-a inspirat un optimism şi o încredere în Dumnezeu 
care mi-a fost şi încă îmi este hrană." 

începând din 1967, sănătatea episcopului e tot mai 
şubredă. în 25 februarie familia reuşeşte să-l interneze 
Ia spitalul Colentina, spre nemulţumirea Securităţii, care, 
într-o „notă a Biroului", observă: „Hossu luliu are D.O. 
la mănăstirea Căldăruşani. în preajma internării în spital 
s-au deplasat la Căldăruşani dr. Hossu Traian (nepot al 
fostului episcop) şi un frate de-al acestuia, care au con¬ 
statat starea sănătăţii şi au propus Patriarhiei să-l in¬ 
terneze în spital. Agentul a precizat că există şi acordul 
Departamentului Cultelor. Nu cunosc dacă a fost consultat 
Ministerul Afacerilor Interne în această privinţă, având 
în vedere că Hossu luliu se află cu D.O. în baza unei de¬ 
cizii ministeriale." A stat în spital o lună. 

Se mai ştie despre o internare terminată la 25 sep¬ 
tembrie 1969. La ieşirea din spital, a putut trece pe la 
cimitirul Bellu Catohc, la mormintele episcopilor Vasile 
Aftenie şi loan Bălan. 

în 1970, în 5 mai, episcopul Hossu a căzut de trei ori, 
de slăbiciune, în timp ce se plimba prin curte. A fost ri¬ 
dicat cu greu şi dus în cameră, iar apoi, abia la 13 mai, a 
fost internat la Colentina. Acolo, în fiecare noapte îl veghea 
câte un preot. Singurul care a mai putut avea o convor¬ 
bire importantă cu episcopul cu puţin înainte de moarte 
a fost episcopul greco-catolic clandestin Alexandru Ibdea. 
în 26 seara, acesta i-a dat episcopului Hossu dezlegarea, 
l-a împărtăşit şi i-a administrat maslul, apoi i-a citit, con¬ 
form dorinţei lui, din Evanghelia Sfântului loan, în 27 mai 



a venit să-l vadă un alt episcop greco-catolic clandestin, 
loan Dragomir, dar luliu Hossu n-a mai putut vorbi. 

în 28 mai, la ora 9.15, şi-a dat sufletul. în urma pre¬ 
siunilor venite de la Culte, familia a fost obligată să-l 
înmormânteze a doua zi, pe 29 mai, la cimitirul Bellu 
Catolic. 

în consistoriul secret din 30 aprilie 1973, aşadar după 
moartea episcopului Hossu, papa Paul VI a făcut cunoscut 
numele românului care fusese creat cardinal in pectore: 

„Am socotit să-l alegem pe un eminent slujitor al Bi¬ 
sericii, care a meritat-o într-un mod cu totul deosebit prin 
fidelitatea lui, prin suferinţe îndelungate şi încercări crân¬ 
cene, cauzate tocmai de această fidelitate; pentru episco¬ 
pii, preoţii, călugării, călugăriţele şi credincioşii Bisericii 
române de rit bizantin, el a fost ca un simbol şi far al 
acestei fidelităţi. Este vorba de venerabilul nostru frate 
luliu Hossu, episcop de Cluj-Gherla, care a plecat din 
această viaţă la 28 mai 1970. Când a aflat de intenţia 
noastră, el ne-a rugat stăruitor să nu facem acest lucru, 
aducând motive care atestau o asemenea demnitate şi îl 
arătau pe acel om ca pe un deosebit exemplu de uitare de 
sine şi dăruit total, în mod emoţionant, slujirii sufletelor 
Bisericii sale, încât am simţit că suntem datori să-i împli¬ 
nim dorinţa, cel puţin prin aceea ca această cooptare a Im 
în Colegiul cardinalilor să nu o facem cunoscută atunci." 

ÎNCHEIERE 


Chiar şi aceia care speraseră că dispariţia fizică a epis- 
copilor arestaţi în 1948 avea să desăvârşească desfiinţa¬ 
rea juridică a Bisericii Greco-Catolice Române au aflat 
destul de devreme că nu era aşa. Episcopii despre care a 
fost vorba în această carte nu au fost ultimii. înainte de 
închiderea Nunţiaturii ca urmare a denunţării Concor¬ 
datului de către regimul comunist, în 1950, nunţiul Pa- 
trick O’Hara mai consacrase trei episcopi clandestini — în 
1948 pe loan Ploscaru, de la Lugoj (11998), în 1949 pe luliu 
Hirţea, de la Oradea (ti978), şi, în 1950, pe loan Drago- 
mir, din Maramureş (figSs), iar episcopul romano-catolic 
losif Schubert îl consacrase, tot în 1950, pe Alexandru 
Todea, din Reghin, viitorul cardinal (taooa). Tot în acea 
perioadă, în lagărul de la Căldăruşani, odată cu Tit Lhdu 
Chinezu, a fost consacrat şi loan Cherteş, de la Cluj 
(11992). Toţi aceştia au trecut prin calvarul închisorilor 
comuniste până ia amnistia din 1964, iar apoi au activat 
cu mult curaj, hirotonind noi preoţi pregătiţi în clandes¬ 
tinitate şi fiind adevărate repere morale pentru credin¬ 
cioşii greco-catolici rămaşi fideli Bisericii lor. 

S-ar putea spune chiar că perioada în care Biserica Gre- 
co-Catolică a coborât în catacombe a fost una de întărire: 

riscându-şi libertatea la fiecare celebrare a liturghiei sau 
a unei taine, preoţii şi cei din jurul lor au devenit tot mai 
motivaţi, o solidaritate discretă şi foarte puternică s-a 
instalat între ei. S-a produs şi o apropiere mai mare de 
ritul latin, la care erau nevoiţi mulţi să apeleze pentru 
a-şi păstra credinţa catolică (preoţii greco-catolici clan¬ 
destini, deşi nu puţini, nu puteau strânge multă lume în 
jurul lor - de obicei doar numeroasa lor familie extinsă, 
care avea o justificare să-i frecventeze, invitând un prie- 
ten-doi şi ţinând la vedere un platou de prăjituri pentru 
eventuala vizită inopinată a vreunui „sectorist"). Mulţi 
preoţi maghiari ardeleni, care înainte nu se prea stră¬ 
duiseră să înveţe limba română, atunci au făcut-o pentru 
a-i putea catehiza şi spovedi pe românii greco-catolici. în 
zone din afara Transilvaniei, în Moldova, de pildă, preo¬ 
ţii greco-catolici erau primiţi uneori de confraţii lor latini 
să slujească în biserică liturghia şi mai ales să spove¬ 
dească; erau ajutaţi şi financiar cu „intenţii de liturghie". 
Desigur, fiecare îşi câştiga existenţa mergând la serviciu; 
şi acolo exercitau un „apostolat al prezenţei" remarcân- 
du-se prin seriozitate şi colegialitate. Ne putem gândi că, 
dacă faptul de a fi greco-catoiic ar fi fost bine văzut şi ar 
fi constituit un element de promovare socială, un anume 
parvenitism ar fi invadat spaţiul Bisericii. Din fericire, 
nici astăzi nu e „la modă" să fii greco-catolic; pur şi simplu 
nu mai e penalizat. Prejudecăţile comuniste asupra isto¬ 
riei românilor greco-catolici şi a elitelor lor care au slujit 
cultura română sunt în continuare, împreună cu igno¬ 
ranţa, un zid greu de trecut. Providenţa veghează pentru 
a-i feri de trufie şi de triumfalism pe supravieţuitorii 
prigoanei comuniste. 

Apropiata beatificare şi vizita papei Francisc în „Mica 
Romă“ - cum numea Eminescu Blajul locul din care 
episcopul Inocenţiu Micu Klein a inaugurat trezirea na¬ 
ţiei sale româneşti, confirmă un alt fel de a scrie istoria. 
Cei şapte Martori ai Fericirii din Biserica Română Unită 
sunt, desigur, o parte simbolică a imei generaţii de români 
de mare caracter. După ce au intrat în panteonul demni¬ 
tăţii prin suferinţa şi devotamentul lor pentru adevăr, ei 
vor primi de acum în faţa tuturor o nouă consacrare. Acea 
bucurie care îi oferă întotdeauna omului măsura... fără 
măsură a dragostei lui Dumnezeu. 

GLOSAR 


Administrator apostolic: conducător interimar al unei eparhii, până 
la numirea celui definitiv. 

Camilafcă: potcap rotund, acoperit cu un văl care atârnă pe spate, 
purtat de călugării ortodocşi şi greco-catolici. 

Canonic; preot catolic care e membru al capitlului catedralei. 

Capitlul catedralei: corpul de canonici care îl ajută pe episcop in 
conducerea diecezei/eparhiei. 

CC al PMR: Comitetul Central al Partidului Muncitoresc Român. 

Congregaţie (la Vatican): organ administrativ, echivalentul unui 
minister, în cadrul statului Vatican. 

DGSP: Direcţia Generală a Securităţii Poporului, primul nume al 
Securităţii, la instaurarea regimului comunist. 

Eparhie (sau dieceză); unitate teritorială afiată sub păstorirea 
unui episcop. 

Episcopie sufragană: episcopie subordonată unei mitropolii. 

Exerciţii spirituale; practică spirituală, individuală sau de gmp, 
în care participanţii îşi consacră tot timpul meditaţiei şi rugă¬ 
ciunii, de obicei sub îndrumarea unui predicator. 

Intenţii (de liturghie): contribuţie bănească la întreţinerea preo¬ 
tului şi a bisericii, oferită de un credincios la intenţia căruia se 
celebrează o liturghie. 

Misiuni populare: ciclu organizat la nivel de parohie, cuprinzând 
câteva zile de predici tematice şi alte practici spirituale, de 
obicei în pregătirea unei sărbători. 



Nunţiu (apostolic) (din lat. nuntius, „sol", „crainic"): ambasador al 
Vaticanului într-o ţară. 

Partidul Muncitoresc Român; numele Partidului Comunist Român 
între 1948 şi 1965. 

Prima împărtăşanie solemnă: în ritul bizantin, copiii primesc îm¬ 
părtăşania odată cu botezul; totuşi, când ajung la vârsta pri¬ 
ceperii, li se oferă o pregătire catehetică încheiată cu o liturghie 
la care împărtăşania e marcată de o solemnitate deosebită. 

Sacos: veşmânt de forma unei tunici cu mâneci largi şi cu croială 
aparte, purtat la liturghie de episcopii de rit bizantin în locul 
felonului preoţesc. 

Vechiul Regat: numele dat de ardeleni teritoriilor româneşti care 
făceau parte din Regatul României înainte de 1918. Locuitorilor 
lui li se spunea în Ardeal „regăţeni". 

Vicar foraneu: preot pus de episcopul eparhial în fruntea unei cir¬ 
cumscripţii formate din mai multe parohii cu un statut special. 



MULŢUMIRI 


Mulţumirile noastre se îndreaptă în primul rând către Preasfinţi- 
tulMihai Frăţilă, episcop greco-catolic de Bucureşti, precum şi către 
Dl Emanuel Cosmovici, pentru materialele adunate cu neobosită râvnă 
şi puse la dispoziţie cu toată generozitatea, precum şi pentru revizu¬ 
irea exactităţii conţinutului. 

O datorie de recunoştinţă Editurii Humanitas pentru acceptarea 
publicării acestei cărţi. 

De mare folos ne-au fost sfaturile competente, încurajările şi exem¬ 
plul Dnei Tatiana Niculescu. 

Mulţumim şi Drei Marieva lonescu, redactoarea volumului, pentru 
priceperea, bunăvoinţa şi răbdarea pe care le-a manifestat, ca de obicei, 
pe parcursul colaborării noastre. 









luliu Hossu a fost consacrat episcop de Gherla la ai noiembrie 1917, fiind 
atunci cel mai tânăr episcop al Bisericii Greco-Catolice. La 1 decembrie 
1918 a citit în faţa mulţimii strânse la Alba lulia Rezoluţia Unirii. Apoi, 
împreună cu episcopul ortodox de Caransebeş, Miron Cristea, iditorul 
patriarh, a făcut parte şi din delegaţia care a mers la Bucureşti pentru a 
anunţa oficial regelui Ferdinand şi guvernului decizia Adunării. 

Episcopii greco-catolici loan Suciu, Alexandru Rusu, Valeriu Traian Fren- 
ţiu, luliu Hossu, loan Bălan, Vasile Aftenie. Ultima fotografie în libertate, 
probabil la Nunţiatura Apostolică din Bucureşti, în ajunul Conferinţei 
episcopale de la 6-7 octombrie 1948. Tit Liviu Chinezu, care nu apare aici, 
avea să fie consacrat episcop în clandestinitate, la mănăstirea Căldăruşani. 





Episcopatul catolic din România. îi regăsim aici pe Valeriu Ti'aian Frentiu 
(episcop de Oradea), loan Bălan (episcop de Lugoj), luliu Hossu (episcop 
de Cluj-Gherla), Alexandru Rusu (episcop de Maramureş), Vasile Aftenie 
(episcop auxiliar de Blaj), loan Suciu (administrator apostolic de Blaj). 
Arestarea episcopilor greco-catolîci fusese prevăzută în planul Ministe¬ 
rului Cultelor ca „măsură administrativă", folosindu-se formularea: „Re¬ 
glarea situaţiei Episcopatului, cu administraţia Iui bisericească şi averile". 
In diverse rapoarte ale Securităţii apare, referitor la arestarea lor, expre¬ 
sia „măsură preventivă": trebuiau arestaţi pentru ca autoritatea şi in¬ 
fluenţa lor să nu împiedice „operaţiunea de unificare". 






jurul lui o atmosferă plăcută 
şi o bună dispoziţie”, sau, de 
altcineva, ca ,un uriaş cu su¬ 
flet de copil”. In poza de jo.s 
apare înconjurat de copii pre¬ 
gătiţi pentru prima impărtă- 







Ordinul de arestare pentru episcopii Aftenie, Hossu şi Chinezu (28-29 octom¬ 
brie 1948). Fişa din anchetă a episcopului Aftenie, primul dintre cei şapte epis- 
copi greco-catolici care şi-a pierdut viaţa în urma tratamentelor inumeme 
din timpul anchetei Securităţii, la 10 mai 1950. 

Episcopul Valeriu Traian Fren- 
ţiu a fost descris ca „un om 
calm, cu o privire blândă, me¬ 
reu disponibil pentru ajuto¬ 
rarea celor nevoiaşi“, ca „un 
foarte bun administrator al 
bunurilor bisericeşti". A rămas 
in amintirea credincioşilor ca 
un om al rugăciunii, un bine¬ 
făcător darnic, dar şi un supe¬ 
rior exigent faţă de cler. 


Episcopul Valeriu TYaian Fren- 
ţiu la congi-esul Asociaţiei 
Generale a Românilor Uniţi 
(AGRU), care avea ca scop for¬ 
marea intelectualilor creştini. 
Blaj, 194a. 





Episcopul loan Suciu, car 
pus jugul pe gi-umaz, dar 


e in ziua consaci'ărni spunea: „ 
i simt deja povara, încă nu m-o 
ăciunea“, a preluat în 1940 par- 
rnsă în Ungaria horthystâ în uit 
satul Pinticu, Bistriţa Năsăud, 


1 suit pe noua 
a din eparhia 
Dictatului de 
o iunie 1943 


greco-catolică de Oradea 
la Viena. Aici, în vizită î: 





Episcopul loan Suciu într-o vizită canonică la Zalău, 14 august 1943- -Mă 
simt logodit nu cu înalta funcţie cu scaun îmbrăcat în purpură, ci cu inte¬ 
resele veşnice ale lui Cristos, cu Biserica sa, cu Turma sa.“ 





„Servul lui Dumnezeu TiC Li- 
viu Chinezu era mai interio¬ 
rizat, analist al situaţiilor şi 
al gândurilor, ridicându-se ca 
un vultur ce planează liniştit 
deasupra norilor." JEra cupnns 
de pace şi linişte sufletească, 


bitor, foarte profund şi 
deauna stăpân pe sine." 


Episcopul Tit Liviu Chinezu alături de monseniorul Vladimir Ghika, 
înconjuraţi de tineri din Asociaţia Studenţilor Români Uniţi (ASTRU), 
în faţa bisericii Sfântul Vasile cel Mare din Bucureşti, 7 iulie 1948. 






Episcopul loan Bălan „era me¬ 
diu ca statură. Purta barbă 
potrivită şi avea o privire de 
ora de carte. Era un om cu 
totul dedicat lui Dumnezeu 
şi Bisericii." La 2 octombrie 
1948 a emis o circulară prin 
care îi excomunica pe toţi 
preoţii şi credincioşii care ar fi 
acceptat să se lepede de Bise¬ 
rica Greco-Catolică. 


Episcopul loan Bălan, alături 
de ceilalţi doi episcopi care 
au supravieţuit detenţiei in 
închisoarea Sighet, Alexan¬ 
dru Rusu şi luliu Hossu. Se 
aflau la mănăstirea ortodoxă 
de maici Ciorogârla, unde fuse¬ 
seră mutaţi din 14 iulie 1956 
în domiciliu obligatoriu. Au 
rămas împreună acolo o lună, 
urmăjiţi îndeaproape de agenţi 
instalaţi în casa do vizavi. 




Episcopul Alexandru Rusu „se 
prezenta ca un adevărat inte¬ 
lectual". „Curajos şi cu o logică 
de fier, îşi dezarma adversarii 
cu o puternică dialectică. Şi cu 
preoţii părea mai sever, însă 
nu se comporta astfel decât 
din cauză că dorea cu orice 
preţ ca dreptatea să triumfe. 
Chiar şi cei de la Ministerul 
de Interne aveau să se teamă 
de dânsul, din cauza logicii 
sale," 



Episcopul Alexandru Rusu, 
la intrarea în ancheta Secu¬ 
rităţii din Cluj, 1957. în timp 
ce era lovit de comandantul 
Goiciu la închisoarea Gherla, 
îi spunea acestuia: „Dă, dom¬ 
nule, dă, dar să ştii că cu fie¬ 
care lovitură se înalţă la ceruri 
o rugăciune pentru mântui¬ 
rea ta.“ A fost înmormântat 
în cimitirul închisorii Gherla, 
iar mormântul său nu a pu¬ 
tut fi identificat până azi. 




Pelerini în curtea mănăstirii Bixad (Ţara Oaşului), a călugărilor dii 
Ordinul Sfântului Vasile, unde era prezent episcopul Alexandru Rusu 
15 august 1940. Episcopul se ocupa de editarea de cărţi şi de presa cato 
lică: din cauza cenzurii, singura tipografie care avea voie să tipărcasc: 
in limba română era cea de la Bixad. 





Episcopul luliu Hossu „era 
foarte duios, şi omenos din 
cale-afară; era o figură de 
domn înnăscut". 


în cartea sa de memorii, epis¬ 
copul Hossu notează despre 
noaptea arestării (28-29 noiem¬ 
brie 1948): „Atunci am cobo¬ 
rât scările la subsolul uşilor 
ferecate, şi ele de fier, şi am 
intrat în celulă. îndată după 
intrare, căzând zăvorul, m-am 
aşezat în genunchi şi, cu frun¬ 
tea la pământ, am dat mărire 
Domnului Isus, care m-a în¬ 
vrednicit pe mine, nevredni¬ 
cul, de această mare cinste a 
temniţei pentru credinţă." 





Episcopul luliu Hossu a făcut nenumărate vizite canonice pentru a-i cu> 
noaşte mai bine pe credincioşi, a-i catehiza, a-i îndemna să participe activ 
la liturghie şi să fie ataşaţi de Biserică. Aici, binecuvântând mulţimile de 
oameni veniţi în pelerinaj la mănăstirea Strfimbu, 14 septembrie 1943. 




Episcopii Frenţiu, Suciu, Chinezu, Bălan, Rusu şi Hossu, „bandiţi" îm¬ 
brăcaţi în zeghe. Celula 44 de la închisoarea din Sighet a fost o vreme, cum 
scrie luliu Hossu în Memoriile sale, „reşedinţa episcopatului Bisericii Ro¬ 
mâne Unite cu Roma", Ibţi au refuzat categoric să-şi părăsească credinţa şi 
au rămas uniţi în rezistenţă şi rugăciune, conducându-se după crezul ,J'ru vă 
temeţi de cei ce pot ucide trupul şi mai mult nu pot face nimic". Erau „întă¬ 
riţi de harul preasfânt, cu sufletul ridicat şi încrezători întru toate". 




pelerinaj greocatolic la Sighe- 
tu Marmaţiei, care a pornit 
de la Memorialul Victimelor 
Comunismului şi al Rezisten¬ 
ţei şi s-a încheiat Ia „Cimiti¬ 
rul săracilor". Se ştie că in acest 
cimitir au fost înmormântaţi 
episcopii loan Suciu şi Tit Liriu 
Chinezu, iar episcopul Valeriu 
Traian Frenţiu a fost înmor¬ 
mântat în cimitirul oraşului 
(fără să se întocmească acte 
de deces şi mormintele fiind 
mascate). Cortegiul pelerinilor 
a fost deschis de un grup de co¬ 
pii din Maramureş îmbrăcaţi 
în port popular. 

Papa loan Paul II, în timpul vizitei în România din 7-9 mai 1999, în rugă¬ 
ciune pentru martiri şi mărturisitori la cimitirul Bellu catolic. In acest ci¬ 
mitir sunt îngropaţi episcopii loan Bălan, luliu Hossu şi Vasile Aftenie. 



Legăturile noastre cu Papa, Epis¬ 
copul Romei, nu sunt orânduiri ome¬ 
neşti, pe care să le putem schimba, ei 
orânduiri dumnezeieşti, pentru care 
datori suntem să suferim, la nevoie, 
ocări, bătăi, ameninţări, poale tem¬ 
niţă şi sărăcie, căci asta înseamnă 
a-l preamări pe Isus Dumnezeu, în¬ 
seamnă a-i dovedi iubirea nemin- 
cinoasă, înseamnă a ne chezăşui de 
acum şi a ne agonisi, cu o trecătoare 
suferinţă, o veşnică mărire, mai pre¬ 
sus de orice măsură (2 Cor 4,17), căci 
durerile ceasului de faţă nu pot să 
stea în cumpănă cu mărirea ce va 
să se arate pentru noi (Rom 8,18). 

— Scrisoare a episcopilor 
greco-catolid către credindoşi 
24 iulie 1948 


